(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΜΗ΄

Τετάρτη, 22 Μαΐου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. κ. Γ. Βλάχου και Γ. Βρεττάκου, σελ.
3. Ανακοινώνεται ότι τη συνεδρίαση παρακολουθούν μαθητές από τα Εκπαιδευτήρια «ΔΙΑΜΑΝΤΟΠΟΥΛΟΣ», το 41ο Δημοτικό Σχολείο Περιστερίου, το 1ο Δημοτικό Σχολείο Βούλας, το 4ο Δημοτικό Σχολείο Κερατέας, το 10ο Δημοτικό Σχολείο Λιβαδειάς, το 7ο Δημοτικό Σχολείο Λειβαδιάς, το 6ο Δημοτικό Σχολείο Μυτιλήνης και από το 1ο Δημοτικό Σχολείο Λάρισας, σελ.
4. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: « Ίδρυση Ελληνικού Κέντρου Αμυντικής Καινοτομίας, εκσυγχρονισμός θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων, σύσταση Κοινού Σώματος Πληροφορικής στις Ένοπλες Δυνάμεις και λοιπές διατάξεις»., σελ.
2. Κατάθεση Εκθέσεων Διαρκούς Επιτροπής:Η Διαρκής Επιτροπή Παραγωγής και Εμπορίου καταθέτει τις εκθέσεις της επί των σχεδίων νόμων: , σελ.
 Α. Του Υπουργείου Ναυτιλίας και Νησιωτικής Πολιτικής «Κύρωση της από 23 Νοεμβρίου 2023 Σύμβασης Υπο-Παραχώρησης μεταξύ αφενός του Ελληνικού Δημοσίου, της εταιρείας «Ταμείο Αξιοποίησης Ιδιωτικής Περιουσίας του Δημοσίου Α.Ε.» και της εταιρείας «Οργανισμός Λιμένος Καβάλας Α.Ε» και αφετέρου της εταιρείας «ΣΑΡΙΣΑ Υπο-Παραχώρηση Λιμένος Καβάλας Φίλιππος ΙΙ Ανώνυμη Εταιρεία», της εταιρείας «Blacksummit Financial Group Inc», της εταιρίας ΓΕΚ ΤΕΡΝΑ Ανώνυμη Εταιρεία Συμμετοχών Ακινήτων Κατασκευών» και της εταιρείας «Ευρωπαϊκές Επενδύσεις και Επιχειρήσεις Αεροδιαστημικής Μονοπρόσωπη Ανώνυμος Εταιρεία», σελ.
 Β. Του Υπουργείου Ανάπτυξης «Διατάξεις για την ενίσχυση της προστασίας του καταναλωτή, της ανάπτυξης και της εύρυθμης λειτουργίας της αγοράς, ρυθμίσεις για την ενίσχυση των επιχειρήσεων που πλήττονται από καταστροφές και άλλες διατάξεις», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:
 ΒΙΛΙΑΡΔΟΣ Β. , σελ.
 ΓΕΩΡΓΑΝΤΑΣ Γ. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΜΙΧΑΗΛΙΔΗΣ Σ. , σελ.
 ΠΛΑΚΙΩΤΑΚΗΣ Ι. , σελ.

Β. Επί του σχεδίου νόμου του Υπουργείου Εθνικής Άμυνας:
 ΑΝΑΓΝΩΣΤΟΠΟΥΛΟΥ Α. , σελ.
 ΑΠΟΣΤΟΛΑΚΗΣ Ε. , σελ.
 ΒΛΑΧΑΚΟΣ Ν. , σελ.
 ΒΟΛΟΥΔΑΚΗ Σ. , σελ.
 ΔΑΒΑΚΗΣ Α. , σελ.
 ΔΕΝΔΙΑΣ Ν. , σελ.
 ΔΕΡΜΕΝΤΖΟΠΟΥΛΟΣ Χ. , σελ.
 ΔΗΜΟΣΧΑΚΗΣ Α. , σελ.
 ΕΥΘΥΜΙΟΥ Ά. , σελ.
 ΖΕΡΒΕΑΣ Α. , σελ.
 ΚΑΖΑΜΙΑΣ Α. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΜΕΡΟΣ Γ. , σελ.
 ΚΕΦΑΛΟΓΙΑΝΝΗΣ Ι. , σελ.
 ΚΟΚΚΑΛΗΣ Β. , σελ.
 ΚΟΥΛΚΟΥΔΙΝΑΣ Σ. , σελ.
 ΚΤΕΝΑ Α. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΑΝΤΖΟΣ Δ. , σελ.
 ΜΑΡΙΝΟΣ Γ. , σελ.
 ΜΙΧΑΗΛΙΔΗΣ Σ. , σελ.
 ΜΠΙΑΓΚΗΣ Δ. , σελ.
 ΝΑΤΣΙΟΣ Δ. , σελ.
 ΞΑΝΘΟΠΟΥΛΟΣ Θ. , σελ.
 ΟΙΚΟΝΟΜΟΠΟΥΛΟΣ Τ. , σελ.
 ΟΙΚΟΝΟΜΟΥ Ι. , σελ.
 ΠΑΡΑΣΚΕΥΑΪΔΗΣ Π. , σελ.
 ΠΑΦΙΛΗΣ Α. , σελ.
 ΠΛΕΥΡΗΣ Α. , σελ.
 ΡΟΥΝΤΑΣ Γ. , σελ.
 ΣΑΡΑΚΗΣ Π. , σελ.
 ΣΑΡΑΚΙΩΤΗΣ Ι. , σελ.
 ΣΤΙΓΚΑΣ Β. , σελ.
 ΤΖΑΝΑΚΟΠΟΥΛΟΣ Δ. , σελ.
 ΧΑΤΖΗΔΑΚΗΣ Δ. , σελ.
 ΧΗΤΑΣ Κ. , σελ.
 ΧΟΥΡΔΑΚΗΣ Μ. , σελ.
 ΧΡΥΣΟΜΑΛΛΗΣ Μ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΜH΄

Τετάρτη 22 Μαΐου 2024

Αθήνα, σήμερα στις 22 Μαΐου 2024, ημέρα Τετάρτη και ώρα 10.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Ίδρυση Ελληνικού Κέντρου Αμυντικής Καινοτομίας, εκσυγχρονισμός θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων, σύσταση Κοινού Σώματος Πληροφορικής στις Ένοπλες Δυνάμεις και λοιπές διατάξεις».

Η Διάσκεψη των Προέδρων αποφάσισε σε συνεδρίασή της, την 16η Μαΐου 2024, τη συζήτηση του νομοσχεδίου σε μία συνεδρίαση εν συνόλω, επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Χρήστος Δερμεντζόπουλος για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, η Κυβέρνηση και το Υπουργείο Εθνικής Άμυνας μέσω του σημερινού σχεδίου νόμου προχωράει σε μια εμβληματική νομοθετική πρωτοβουλία. «Ίδρυση Ελληνικού Κέντρου Αμυντικής Καινοτομίας, εκσυγχρονισμός του θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων, σύσταση Κοινού Σώματος Πληροφορικής στις Ένοπλες Δυνάμεις και λοιπές διατάξεις» είναι ο τίτλος του σχεδίου νόμου, ένα σχέδιο νόμου με συγκεκριμένη στόχευση, την ανάπτυξη ενός οικοσυστήματος αμυντικής καινοτομίας προς όφελος τόσο των Ενόπλων Δυνάμεων όσο και του επιστημονικού δυναμικού της χώρας.

Στη συνεδρίαση ακρόασης των φορέων δεν υπήρχε κάποιος από αυτούς που προσκλήθηκαν που να αμφιβάλλει για την αναγκαιότητα που προτάσσουμε, την αναγκαιότητα να εκσυγχρονιστούν οι Ένοπλες Δυνάμεις. Κανείς δεν έκρυψε την ικανοποίησή του ή τουλάχιστον έστω να δηλώσει ότι η συγκεκριμένη νομοθετική πρωτοβουλία δεν κινείται προς τη θετική κατεύθυνση.

Προφανώς και ακούστηκαν επιφυλάξεις, διατυπώθηκαν απορίες ή εκφράστηκαν και ζητήματα που απασχολούν τις γυναίκες και τους άνδρες των Ενόπλων Δυνάμεων. Κανείς δεν αμφιβάλλει πως υπάρχουν πολλά ζητήματα που χρήζουν αντιμετώπισης, παραδείγματος χάριν το συνταξιοδοτικό ζήτημα, που η Κυβέρνηση το γνωρίζει και το Υπουργείο επεξεργάζεται την επίλυσή του.

Πιστεύω όμως πως η εικόνα που διαμορφώθηκε, μέσα και από τη στάση των κομμάτων της Αντιπολίτευσης, παρά το γεγονός πως διανύουμε μια προεκλογική περίοδο, αποδεικνύει πως υπάρχει η αναγνώριση των προθέσεών μας αλλά και η αναγνώριση από όλους της αναγκαιότητας να περάσουν οι Ένοπλες Δυνάμεις σε μια νέα εποχή, μια νέα εποχή με ριζικές αλλαγές στα οπλικά συστήματα, στη δομή και επιτέλους στην καινοτομία.

Ο στόχος μας είναι απλός, να αξιοποιήσουμε τις δικές μας δυνατότητες και κυρίως το δικό μας άξιο έμψυχο δυναμικό, να τους αξιοποιήσουμε δίνοντάς τους τα εφόδια να δημιουργήσουν καινούργια συστήματα. Διότι, κυρίες και κύριοι συνάδελφοι, έχουμε άξιες Ελληνίδες και Έλληνες, είτε εντός των Ενόπλων Δυνάμεων είτε εκτός, είτε εντός Ελλάδας είτε εκτός, και όπως αναφέρθηκε και από τον Υπουργό στο εξωτερικό ασχολούνται σε κορυφαίο επίπεδο με τέτοιου είδους προγράμματα.

Οφείλουμε λοιπόν και με αυτόν τον τρόπο καταρτίζουμε ένα σωστό θεσμικό πλαίσιο, ώστε να συμβάλουν όλοι στη δημιουργία αυτού του οικοσυστήματος και με αυτόν τον τρόπο πιστεύουμε πως θα εξασφαλίσουμε κάτι ιδιαίτερα σημαντικό, κάτι που αυτήν τη στιγμή δεν υπάρχει ή δεν υπάρχει τουλάχιστον στον βαθμό τον οποίο θα θέλαμε, να καταφέρουμε να χτίσουμε μια ιδιαίτερη τεχνογνωσία ως χώρα, που θα διαχέεται και σαν προοπτική εξέλιξης καριέρας σε μια γενιά που έρχεται.

Ο βασικός μας όμως στόχος και ο λόγος που η Κυβέρνηση της Νέας Δημοκρατίας νομοθετεί είναι να διατηρήσουμε και να ενισχύσουμε τη δυνατότητα να προστατεύσουμε την κυριαρχία και την ανεξαρτησία μας, απέναντι σε δυνάμεις δημογραφικά και οικονομικά ισχυρότερες, χώρες που έχουν αντιληφθεί και αξιοποιήσει τη δική τους τεχνογνωσία αρκετά νωρίτερα από εμάς.

Τέσσερα βασικά σκέλη λοιπόν στο συγκεκριμένο σχέδιο νόμου: Το Ελληνικό Κέντρο Αμυντικής Καινοτομίας, όπου στόχο έχουμε να καλλιεργήσουμε προηγμένες τεχνολογίες, να προμηθευτούμε καινοτόμα προϊόντα για την άμυνά μας, να αναπτύξουμε χρηματοδοτικά εργαλεία μεταξύ νεοφυών επιχειρήσεων και αμυντικών βιομηχανιών, να ισχυροποιήσουμε τη συνεργασία των ΑΕΙ της χώρας, των ερευνητικών κέντρων και των σχολών των Ενόπλων Δυνάμεων.

Στο δεύτερο και τρίτο σκέλος είναι ο εκσυγχρονισμός των Ανωτάτων Στρατιωτικών Εκπαιδευτικών Ιδρυμάτων και η ίδρυση Τμήματος Πληροφορικής στη Στρατιωτική Σχολή Αξιωματικών Σωμάτων. Ουσιαστικά, μεταξύ άλλων, δίνουμε τη δυνατότητα αυτόνομης διοργάνωσης διδακτορικών σπουδών, απλοποιούμε τη διαδικασία ίδρυσης μεταπτυχιακών, παρέχουμε τη δυνατότητα συμμετοχής των στελεχών των Ενόπλων Δυνάμεων σε ερευνητικά προγράμματα, παρέχουμε τη δυνατότητα να εκπονούν διδακτορικές διατριβές, να εκπονούν βιομηχανικά διδακτορικά σε συνεργασία με βιομηχανίες. Προσφέρουμε τέλος στη δυνατότητα να συμμετέχει το στρατιωτικό προσωπικό σε μετεκπαιδευτικά προγράμματα εξειδίκευσης και εκπόνησης μεταδιδακτορικής έρευνας.

Και όλα αυτά, γιατί η αλήθεια είναι πως υπάρχει σημαντική αναξιοποίητη γνώση στα στελέχη των Ενόπλων Δυνάμεων και το σημαντικότερο είναι βέβαια πως υπάρχει ακόμα μεγαλύτερη δίψα για γνώση και προσφορά στην πατρίδα μέσω αυτής.

Μέσα στο συγκεκριμένο σχέδιο νόμου υπάρχει επίσης πρόβλεψη για την τεχνητή νοημοσύνη και αναλυτική δεδομένων στις Ένοπλες Δυνάμεις, να αναπτύξουμε δηλαδή και να ενσωματώσουμε τεχνολογίες τεχνητής νοημοσύνης σε στρατιωτικά συστήματα και εφαρμογές. Κατ’ αυτόν τον τρόπο θα μπορέσουμε να απαντήσουμε σε προκλήσεις και απειλές της εποχής, ζητήματα κυβερνοασφάλειας, ανάλυσης δεδομένων, συστήματα anti-drone και οφείλουμε να καταρτίσουμε τα στελέχη μας σε επιχειρήσεις κυβερνοάμυνας και διαχείρισης δικτύων για την αποτροπή κυβερνοαπειλών.

Για τον λόγο αυτό συστήνεται στις Ένοπλες Δυνάμεις το Κοινό Σώμα Πληροφορικής, όπου αποστολή του είναι ουσιαστικά η προσαρμογή, πρόληψη, έγκαιρη αντίδραση των ψηφιακών υποδομών των Ενόπλων Δυνάμεων στις προκλήσεις κυβερνοασφάλειας. Με αυτόν τον τρόπο θα ενισχύσουμε την εθνική μας ασφάλεια αλλά θα συμβάλουμε παράλληλα και στην εθνική στρατηγική που χαράσσεται για την τεχνητή νοημοσύνη.

Τέλος, στο τέταρτο σκέλος περιλαμβάνονται επιμέρους ρυθμίσεις άλλων σημαντικών θεμάτων, ζητήματα που αποσκοπούν μεταξύ άλλων στην εύρυθμη λειτουργία των στρατιωτικών νοσοκομείων και στην παρεχόμενη από αυτά υγειονομική φροντίδα, επίσης νέα ειδικά προγράμματα θητείας ανδρών γυναικών στις Ένοπλες Δυνάμεις, αλλά και ειδική αποζημίωση πληρωμάτων πλοίων του Πολεμικού Ναυτικού που βρίσκονται σε αποστολή και ειδική αποζημίωση προσωπικού των Ενόπλων Δυνάμεων που εκτελεί ειδικές αποστολές.

Με το συγκεκριμένο σχέδιο νόμου, κύριε Πρόεδρε, κυρίες και κύριοι συνάδελφοι, κοιτάμε μπροστά, με την αναγκαιότητα να τρέξουμε γιατί μείναμε πίσω. Μας δίνεται σε όλους σήμερα μια ευκαιρία να προχωρήσουμε από ένα θεωρητικό επίπεδο, από ένα επίπεδο διαπιστώσεων, σε ένα πρακτικό επίπεδο, και φυσικά όπως σας ανέφερα υπάρχουν ζητήματα εξίσου σημαντικά, ζητήματα που αφορούν το προσωπικό των Ενόπλων Δυνάμεων, και όπως ανέφερε και ο Υπουργός, στο επόμενο διάστημα οφείλουμε και θα παρουσιάσουμε μια πρόταση που θα δίνει τέλος σε αβεβαιότητα, όπως παραδείγματος χάριν στο συνταξιοδοτικό, που παρουσιάστηκε για το συγκεκριμένο ζήτημα.

Προέρχομαι από μια περιοχή, όπου η παρουσία του στρατού, η προσφορά στην τοπική κοινωνία, το γεγονός ότι αποτελεί αναπόσπαστο κομμάτι της κοινωνίας μας δεν είναι απλά διαπιστώσεις. Είναι η συνείδηση του κάθε πολίτη που μεγαλώνει σε μια τόσο σημαντική περιοχή. Οι ανάγκες επομένως ή τα θέματα που αντιμετωπίζουν τα στελέχη μας είναι ανάγκες και θέματα που αντιμετωπίζει όλη η περιοχή.

Με την Κυβέρνησή μας εξάλλου, με την Κυβέρνηση Κυριάκου Μητσοτάκη, είτε αφορά αυτό το μεγάλο ζήτημα του συνταξιοδοτικού, είτε των αμοιβών που δεν βρίσκεται στα επίπεδα που θέλουμε, είτε σε θέματα υποστελέχωσης, που γι’ αυτόν τον λόγο έχει ξεκινήσει εδώ και καιρό ένα τεράστιο πρόγραμμα προσλήψεων, είτε σε θέματα στέγασης, που γι’ αυτόν τον λόγο έχει ξεκινήσει από τη Θράκη πρώτα ένα πολύ μεγάλο στεγαστικό πρόγραμμα, είτε γενικότερα στον εκσυγχρονισμό των Ενόπλων Δυνάμεων με το εξοπλιστικό πρόγραμμα που τρέχει τα τελευταία χρόνια, έτσι λοιπόν και σήμερα με το συγκεκριμένο σχέδιο νόμου καλούμαστε να ψηφίσουμε και αποστολή μας είναι να βάλουμε τα θεμέλια για μια νέα γενιά, που έρχεται να συμβάλει ορθότερα στην ενίσχυση της ασφάλειας της χώρας μας, να διαπρέψει και να πρωτοπορήσει, διαφυλάσσοντας πρώτιστα την εθνική μας κυριαρχία.

Για όλους τους παραπάνω λόγους καταθέτω την ολόπλευρη στήριξη στην επίπονη δουλειά των στελεχών του Υπουργείου και της Κυβέρνησης και σας καλώ να πράξετε το ίδιο.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Δερμεντζόπουλο.

Τον λόγο έχει ο εισηγητής από τον ΣΥΡΙΖΑ κ. Ευάγγελος Αποστολάκης.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και συνάδελφοι, θα έπρεπε να ξεκινήσω τη σημερινή μου εισήγηση κατευθείαν με την αναφορά μου επί του σημερινού νομοσχεδίου. Όμως θεωρώ ότι δεδομένης της θέσης μας και της αποστολής μας εδώ στο Κοινοβούλιο πρέπει να γίνεται αναφορά και στα σοβαρότατα ζητήματα που απασχολούν την κοινωνία και τους πολίτες. Για τον λόγο αυτό θα τονίσω τη σοβαρότητα της κατάστασης, όπως αυτή έχει διαμορφωθεί από τις τρέχουσες γεωπολιτικές εξελίξεις και που λόγω της γεωγραφικής θέσης της χώρας μας έχει άμεσο αντίκτυπο και σοβαρές συνέπειες και σε εμάς.

Όπως είχα δηλώσει και παλαιότερα από την εκκίνηση της σύγκρουσης στο Ισραήλ, είχα εκφράσει την ανησυχία μου ότι ο κίνδυνος διάχυσης του πολέμου στη Μέση Ανατολή ήταν υπαρκτός. Παρατηρώντας τις τρέχουσες εξελίξεις συνεχίζει να υπάρχει αυτός ο κίνδυνος σαν ενδεχόμενο, κάτι το οποίο βέβαια δεν εύχεται κανείς.

Επειδή όμως τα ευχολόγια δεν επαρκούν, η ανάγκη παρέμβασης της διεθνούς κοινότητας για την ειρηνική επίλυση του προβλήματος είναι πιο επείγουσα από ποτέ. Η ανάγκη ανοίγματος όλων των διπλωματικών διαδρόμων είναι επιτακτική.

Δυστυχώς οι αριθμοί θανάτων και αμάχων είναι τεράστιοι. Να σημειώσουμε ότι στη Γάζα έχουμε φτάσει τις τριάντα πέντε χιλιάδες εξακόσια εβδομήντα τέσσερα θύματα του πολέμου μέχρι στιγμής, καθώς και εκτοπισμένων. Οι αριθμοί είναι τόσο υψηλοί, που ο ανθρώπινος εγκέφαλος αδυνατεί να τους επεξεργαστεί και αδυνατεί να το αποδεχτεί και η διεθνής κοινότητα.

Στη δύσκολη εξίσωση προστίθεται και η εμπλοκή του Ιράν με το Ισραήλ, η οποία και δυναμίτισε ακόμα περισσότερο την κατάσταση. Ένα όμως είναι βέβαιο, και αυτό δεν είναι άλλο από τον πόνο και την αδικία που υφίστανται οι απλοί άνθρωποι. Είναι λοιπόν άμεση ανάγκη να πρυτανεύσει η λογική και να επιτευχθεί εκεχειρία και στους δύο πολέμους.

Για τα δε ημέτερα ζητήματα, τα οποία άπτονται της εξωτερικής μας πολιτικής, θα πρέπει η Κυβέρνηση να διαχειριστεί με λεπτότητα και σοβαρή προετοιμασία τα θέματα που έχουν προσφάτως ανακύψει και να μην πυροβολεί τα πόδια της, επαναφέροντας στο τραπέζι, ας πούμε λόγω κωλυσιεργίας, θέματα τα οποία είχαν επιλυθεί προς όφελος της χώρας μας. Υπήρξε συμφωνία με τη Βόρεια Μακεδονία, που έλυνε πολλά και χρονίζοντα ζητήματα, που τώρα έρχονται ξανά προς συζήτηση, θεωρώ λόγω της ολιγωρίας αυτής της Κυβέρνησης.

Για τη δε ανοικτή συζήτηση με την Τουρκία αποδεικνύεται για μια ακόμη φορά ότι η προετοιμασία της ελληνικής πλευράς κάθε άλλο παρά σε υψηλότατο επίπεδο είναι. Διάλογος ναι, αλλά με τι προετοιμασία σε κάθε επίπεδο και με συγκεκριμένους όρους και σαφή όρια.

Έρχομαι τώρα στο υπό συζήτηση νομοσχέδιο, η πορεία του οποίου ξεκίνησε με μια δυσάρεστη έκπληξη. Το νομοσχέδιο αναρτήθηκε σε δημόσια διαβούλευση τη Μεγάλη Τρίτη, μέσα στη Μεγάλη Εβδομάδα, όπου και παρέμεινε μέχρι τη Δευτέρα 13 Μαΐου, με τις περισσότερες ενδιάμεσες μέρες να είναι αργίες. Έτσι δεν δόθηκε στους πολίτες και στους αρμόδιους φορείς ο χρόνος για να γίνει μια σωστή ανάγνωση και επεξεργασία αλλά και υποβολή σχολίων, παρατηρήσεων και προτάσεων.

Η ταχύτητα δε που εισήχθη το νομοσχέδιο στην επιτροπή για επεξεργασία κάθε άλλο παρά αρμόζει στη σοβαρότητα του κειμένου αλλά και στη σπουδαία αξία της διακομματικής συναίνεσης. Αν μη τι άλλο, όταν συζητάμε για θέματα που άπτονται της εθνικής άμυνας της χώρας, η διακομματική συναίνεση θα έπρεπε να είναι κυβερνητική προτεραιότητα.

Εισάγονται με το παρόν νομοσχέδιο καινοφανείς θεσμοί για τις Ένοπλες Δυνάμεις της χώρας και θα ξεκινήσω από το Ελληνικό Κέντρο Αμυντικής Καινοτομίας. Είναι ένα βήμα προς τη σωστή κατεύθυνση. Ως ΣΥΡΙΖΑ - Προοδευτική Συμμαχία έχουμε τονίσει ότι οι Ένοπλες Δυνάμεις χρειάζονται αναβάθμιση σε όλους τους τομείς, με σκοπό την ενίσχυση της αποτρεπτικής μας ισχύος.

Πρόκειται λοιπόν, για μια πρωτοβουλία που έχει στον κορμό της θετικά χαρακτηριστικά και μπορεί να ενισχύσει την έρευνα, την καινοτομία και την τεχνολογία, προσφέροντας στις Ένοπλες Δυνάμεις τις δυνατότητες για την αντιμετώπιση των σύγχρονων προκλήσεων. Υπάρχουν όμως σημεία στα οποία σε κάθε περίπτωση θα έπρεπε να έχει γίνει καλύτερη επεξεργασία για να εξασφαλιστεί το καλύτερο δυνατό αποτέλεσμα.

Θέλω εδώ να σημειώσω ότι δημιουργεί προβληματισμό η κατανομή μετοχικού κεφαλαίου και αυτό γιατί αφήνεται ανοικτό το ενδεχόμενο πιθανής μελλοντικής συμμετοχής στο ΕΛΚΑΚ φορέων έξω από τον δημόσιο πυρήνα. Όπως είναι εύκολα αντιληπτό, κάτι τέτοιο δεν μας βρίσκει σύμφωνους και αυτό γιατί λόγω της ιδιαίτερης φύσης των θεμάτων που θα χειρίζεται το ΕΛΚΑΚ αλλά και των πληροφοριών που αυτό θα επεξεργάζεται θα πρέπει να διασφαλίζεται ότι δεν θα υπάρχει πεδίο για εξυπηρέτηση αλλότριων συμφερόντων, που δεν θα έχουν σχέση με τις Ένοπλες Δυνάμεις και την εθνική άμυνα της χώρας.

Στο ίδιο επίπεδο κινούνται και οι παρατηρήσεις μας για τη σύνθεση των μελών του διοικητικού συμβουλίου. Υπάρχει μια ασάφεια για το ποιες θα είναι οι ιδιότητες των μελών του διοικητικού συμβουλίου, κάτι το οποίο δεν θα πρέπει να συμβαίνει σε ένα νομοσχέδιο που απ’ ό,τι πληροφορηθήκαμε στις συνεδρίαση της επιτροπής ήταν έτοιμο εδώ και καιρό.

Να σημειώσω και κάποια πράγματα που θα έπρεπε να υπάρχουν στις διατάξεις για το ΕΛΚΑΚ. Θα ήταν προς τη σωστή κατεύθυνση η πρόβλεψη ελεγκτικών υπηρεσιών και διαδικασιών για τη λειτουργία και την αποδοτικότητα του Ελεγκτικού Κέντρου Αμυντικής Καινοτομίας, όπως επίσης πρέπει να υπάρξει πρόβλεψη για μια απολογιστική διαδικασία. Το ΕΛΚΑΚ θα πρέπει να λογοδοτεί και στην Κυβέρνηση, στη Βουλή και στους Έλληνες πολίτες, που στην ουσία είναι αυτοί που θα το χρηματοδοτούν. Θα πρέπει λοιπόν και να οριστούν οι ελεγκτικοί μηχανισμοί και να προβλεφθεί η διαδικασία απολογισμού και λογοδοσίας.

Επίσης για να υπάρχει διακομματική συναίνεση αλλά και ενημέρωση της Εθνικής Αντιπροσωπείας θα πρέπει τα όποια προγράμματα του ΕΛΚΑΚ να έρχονται προς εξέταση και συζήτηση στην αρμόδια επιτροπή της Βουλής.

Επιπλέον θέλω να τονίσω τις σοβαρές μας ανησυχίες για πιθανή αξιοποίηση των αποθεματικών των μετοχικών ταμείων προς όφελος του ΕΛΚΑΚ και στο τέλος της ημέρας σε βάρος των μετόχων και των μερισματούχων. Θα σημειώσω λοιπόν, ότι σε μια τέτοια προοπτική θα μας βρείτε απέναντι.

Τώρα, η αναβάθμιση των Ανωτάτων Στρατιωτικών Εκπαιδευτικών Ιδρυμάτων είναι ένα πάγιο αίτημα των στελεχών που επιζητούσαν την ισοτιμία με τα ΑΕΙ, δεδομένων και των δυνατοτήτων που δίνονται μέσα από αυτήν. Δίνεται για παράδειγμα η δυνατότητα απόκτησης μεταπτυχιακών τίτλων σπουδών, διασύνδεση με τα ΑΕΙ και το ΕΛΚΑΚ.

Αυτό όμως που θέλω να τονίσω εδώ είναι ότι δεν υπάρχει στο νομοσχέδιο πρόνοια για την αναβάθμιση των ΑΣΣΥ, και αυτό είναι μια σοβαρή παράλειψη αλλά και μεγάλη αδικία. Φάνηκε δε και από πάρα πολλά σχετικά σχόλια που υποβλήθηκαν κατά το στάδιο της δημόσιας διαβούλευσης. Πρέπει αυτή η αδικία να αποκατασταθεί άμεσα. Είναι αδιανόητο να προσπαθείς να αναβαθμίσεις τα ΑΣΕΙ και τα ΑΣΣΥ να αφήνονται στην τύχη τους, χωρίς να έχουν αυτή τη στιγμή μόνιμο διδακτικό προσωπικό ούτε το κατάλληλο οργανόγραμμα, με αποτέλεσμα να μην αξιοποιούνται στο έπακρο οι υπάρχουσες δυνατότητες και να μην αποδίδεται το έργο που θα έπρεπε.

Ως προς τη σύσταση Κοινού Σώματος Πληροφορικής η βασική μας παρατήρηση έχει να κάνει με την έλλειψη αναφοράς στην τύχη των υφιστάμενων στελεχών με κατεύθυνση πληροφορικής, τους υπάρχοντες δηλαδή πληροφορικάριους του Στρατού Ξηράς και της Αεροπορίας. Πριν λοιπόν ιδρυθεί αυτό το νέο σώμα θα πρέπει να έχει λυθεί το θέμα με όσους ήδη υπηρετούν, για να έχουν οι άνθρωποι αυτοί μια ομαλή σταδιοδρομία και να μην βρεθούν προ εκπλήξεων και η ομαλή αυτή σταδιοδρομία να είναι ανεξάρτητη από την ένταξή τους ή μη στο Κοινό Σώμα της Πληροφορικής.

Ερχόμενος τώρα σε κάποιες επιμέρους διατάξεις θέλω να αναφερθώ πρώτα στο άρθρο 59 για τη ρύθμιση ληξιπρόθεσμων οφειλών του ΕΟΠΥΥ προς τα στρατιωτικά νοσοκομεία, όπου προβλέπεται η απόδοση του 90% των οφειλομένων. Μας εξήγησε κάποια πράγματα ο Υπουργός στην επιτροπή, εμείς όμως επιμένουμε να αποδοθούν οφειλόμενα στο 100%. Είναι ζήτημα βιωσιμότητας και λειτουργικότητας των στρατιωτικών μας νοσοκομείων και δεν χωρούν εκπτώσεις.

Στο άρθρο 64 για την απόδοση των εσόδων από την πώληση μη επιχειρησιακά αναγκαίου εξοπλισμού, μόνο στον προϋπολογισμό του ΥΠΕΘΑ έχουμε αντίρρηση. Μέχρι στιγμής τα έσοδα αυτά αποδίδονταν στα μετοχικά ταμεία προς όφελος των στελεχών. Πρέπει λοιπόν από την όποια αξιοποίηση του υλικού αυτού τουλάχιστον ένα σοβαρό ποσοστό να αποδίδεται στα μετοχικά ταμεία.

Ως προς το άρθρο 66 για το σύστημα αναδοχής φάρων δεν θα πρέπει να υπάρξει αλλαγή στο υφιστάμενο νομικό πλαίσιο. Δεδομένου του ιδιαίτερου πλαισίου και της σημαντικότητας των φάρων δεν είναι αποδεκτή η οποιαδήποτε επιχειρηματική τους εκμετάλλευση. Οι φάροι είναι ένα δίκτυο το οποίο έχει διασυνδεθεί και με τον παραθερισμό των στελεχών του Πολεμικού Ναυτικού και όλων των υπαλλήλων του Πολεμικού Ναυτικού.

Για το επίδομα στόλου, θα πω ότι είναι στη σωστή κατεύθυνση. Ελπίζουμε ότι θα αποκατασταθεί η παρεξήγηση που είχε γίνει. Από ό,τι φαίνεται τα χρήματα είναι αρκετά, αρκεί να αποδοθούν με τον σωστό τρόπο, ώστε τα στελέχη να καταλάβουν ότι τέλος πάντων υπάρχει ένα σοβαρό επίδομα, που είναι και ελκυστικό για να παραμένουν στον στόλο. Βλέπετε πόσα προβλήματα έχουμε και πόσες παραιτήσεις έχουν εμφανιστεί, που κύριο λόγο έχουν οικονομικά προβλήματα.

Κλείνοντας πρέπει να πω ότι και εμείς και τα στελέχη και οι αρμόδιοι φορείς που εκπροσωπούν τους άντρες και τις γυναίκες των Ενόπλων Δυνάμεων, αναμέναμε να έρθει στη Βουλή ένα νομοσχέδιο το οποίο θα επιλύει τα σοβαρά θέματα που αντιμετωπίζουν τα στελέχη στην καθημερινότητά τους.

Πέρα από την τροπολογία που κατέθεσε ο ΣΥΡΙΖΑ για τροποποίηση ορίων ηλικίας αποστρατείας και συνταξιοδότησης των ΕΠΟΠ -και κάποιες άλλες τροπολογίες που έχουμε δει- συν το γεγονός ότι αυξήθηκαν τα χρήματα για το επίδομα στόλου, κάτι τέτοιο δεν έγινε. Έμειναν χωρίς μέριμνα από την πολιτεία σοβαρά θέματα, όπως μισθολογικά ζητήματα, προβλήματα σταδιοδρομικά, προβλήματα στην ιατροφαρμακευτική περίθαλψη κι ένα σωρό άλλα που δεν προλαβαίνω να αναφέρω, αλλά πρέπει να μας ανησυχούν και μάλιστα σε συνδυασμό με τον μεγάλο αριθμό παραιτήσεων στις Ένοπλες Δυνάμεις -όπως ανέφερα προηγουμένως- θα έπρεπε να έχουν κινητοποιήσει την ηγεσία.

Εάν, λοιπόν, δεν φέρετε ένα νομοσχέδιο, το οποίο να μεριμνά γι’ αυτούς τους ανθρώπους, δεσμευόμαστε από αυτό εδώ το Βήμα ότι θα το πράξουμε εμείς κατά τη διακυβέρνησή μας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Αποστολάκη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθήτριες και μαθητές και δύο εκπαιδευτικοί συνοδοί από τα Εκπαιδευτήρια «ΔΙΑΜΑΝΤΟΠΟΥΛΟΣ».

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Επίσης, ο Βουλευτής κ. Γεώργιος Βλάχος ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς η Βουλή ενέκρινε τη ζητηθείσα άδεια.

Παρακαλώ να κλείσει το ηλεκτρονικό σύστημα εγγραφής.

Τον λόγο έχει ο ειδικός αγορητής από το ΠΑΣΟΚ - Κίνημα Αλλαγής κ. Δημήτριος Μπιάγκης.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, συζητάμε σήμερα ένα σχέδιο νόμου που στον πυρήνα του βρίσκεται η σύσταση του λεγόμενου Ελληνικού Κέντρου Αμυντικής Καινοτομίας. Αν και η πρωτοβουλία αυτή είναι κατ’ αρχάς ευπρόσδεκτη, δεν μπορούμε να αγνοήσουμε το γεγονός ότι αποτελεί μια αρκετά καθυστερημένη αντίδραση της Κυβέρνησης της Νέας Δημοκρατίας στην αυτονόητη ανάγκη των Ενόπλων Δυνάμεων για ένα σύστημα υποστήριξης και προώθησης της αμυντικής έρευνας και τεχνολογίας, αλλά και της εγχώριας αμυντικής βιομηχανίας.

Ωστόσο, δεν μπορούμε να παραβλέψουμε το γεγονός της ανεπαρκούς διαβούλευσης και της έλλειψης συνεργασίας με τους κοινωνικούς εταίρους. Είναι μια πρακτική που υπονομεύει την εμπιστοσύνη στη διαδικασία της νομοθετικής διαδικασίας και που δυστυχώς, δεν είναι η πρώτη φορά που ακολουθείται από την Κυβέρνηση της Νέας Δημοκρατίας.

Παρά το γεγονός, λοιπόν, ότι η ανακοίνωση της πρόθεσης του Υπουργού Εθνικής Άμυνας για τη σύσταση του νέου φορέα ανακοινώθηκε πριν από αρκετούς μήνες, η Κυβέρνηση αποφάσισε να αναρτήσει στη «ΔΙΑΥΓΕΙΑ» το εν λόγω νομοσχέδιο στην καρδιά της εορταστικής περιόδου του Πάσχα και στη συνέχεια να καταθέσει για συζήτηση στην αρμόδια επιτροπή της Βουλής μόλις δύο μέρες μετά τη λήξη της ηλεκτρονικής διαβούλευσης. Είναι ένα γεγονός που συνιστά μια βιαστική, αδιαφανή και θεσμικά απαξιωτική τακτική που υπονομεύει την όποια καλή πρόθεση του νομοθέτη.

Η Κυβέρνηση, κυρίες και κύριοι συνάδελφοι, αντιμετώπισε για ακόμη μια φορά τη διαδικασία διαβούλευσης διεκπεραιωτικά και μάλλον ως αγγαρεία. Παρά τις αντικειμενικές δυσκολίες επαρκούς προετοιμασίας και ελλιπούς διαβούλευσης, με αποκλειστική ευθύνη της Κυβέρνησης, εν τούτοις θεωρώ ότι η συζήτηση στην αρμόδια επιτροπή ήταν αρκετά ενδιαφέρουσα και παραγωγική και πιστεύω ότι διενεργήθηκε σε γενικές γραμμές σε ένα κλίμα καλόπιστης και εποικοδομητικής αντιπαράθεσης επιχειρημάτων.

Άλλωστε, κυρίες και κύριοι συνάδελφοι στο ΠΑΣΟΚ - Κίνημα Αλλαγής, θεωρούμε και το έχουμε αποδείξει έμπρακτα, τόσο ως Κυβέρνηση όσο και ως Αντιπολίτευση, ότι στο διακύβευμα της εθνικής άμυνας και της ενίσχυσης της αποτρεπτικής ισχύος της χώρας μας δεν χωρά πολιτικές σκοπιμότητες και είναι -ή τουλάχιστον πρέπει να είναι- υπερκομματικό.

Είναι γεγονός, πέραν πάσης αμφιβολίας, κυρίως κρίνοντας εκ του αποτελέσματος, ότι η χώρα μας έχει μείνει αρκετά πίσω σε θέματα έρευνας και ανάπτυξης σύγχρονων και καινοτόμων αμυντικών τεχνολογιών και εξοπλισμών, σε σχέση ιδίως με κράτη που αμφισβητούν ή δυνητικά απειλούν την ασφάλεια και την εθνική κυριαρχία της χώρας μας.

Είναι, επίσης, γεγονός το τεράστιο έλλειμμα της εγχώριας παραγωγής αμυντικών συστημάτων, σε σχέση με τον δυσανάλογα υψηλό αμυντικό προϋπολογισμό που διατίθεται από τη χώρα μας ετησίως. Την παραπάνω διαπίστωση συμμερίστηκε άλλωστε και ο σημερινός Υπουργός κ. Δένδιας, ο οποίος μίλησε για παθογένειες ετών.

Όπως σημείωσα και κατά τις παρεμβάσεις του στη συνεδρίαση της αρμόδιας επιτροπής, είναι σοβαρές οι ευθύνες που βαραίνουν την Κυβέρνηση της Νέας Δημοκρατίας, η οποία εδώ και πέντε χρόνια είναι στην εξουσία. Και επειδή ο κύριος Υπουργός με εγκάλεσε επί της τοποθέτησής μου αυτής, μέμφοντας ότι δήθεν αδικώ την Κυβέρνηση, οφείλω να απαντήσω και προσπαθώ να είμαι όσο πιο δίκαιος και επιεικής μπορώ, εκπροσωπώντας μια παράταξη που, αν μη τι άλλο, έχει αποδείξει το πατριωτικό της DNA.

Τα τελευταία χρόνια που η Νέα Δημοκρατία βρίσκεται στην εξουσία, αποτελούν πράγματι ένα χαμένο πολύτιμο χρονικό διάστημα για τον εκσυγχρονισμό των Ενόπλων Δυνάμεων. Είναι το χρονικό διάστημα που έχουν συντελεστεί ραγδαίες εξελίξεις στην αμυντική τεχνολογία και καινοτομία, όπως αποδεικνύεται, τόσο επί του πεδίου των σύγχρονων πολεμικών συγκρούσεων όσο και από τις επιδόσεις στην έρευνα, την τεχνολογία και την παραγωγή και εξαγωγή αμυντικού υλικού. Ακόμη και γειτονικών και απειλητικών προς τα εθνικά μας συμφέροντα κρατών.

Πρόκειται για το χρονικό διάστημα που η χώρα μας αντιμετώπισε έντονα, μετά από αρκετά χρόνια, τον κίνδυνο πολεμικής σύγκρουσης, όπου η μεγαλύτερη συμβολή αποτροπής έναντι του τουρκικού οπλοστασίου, πιστώθηκε στα υποβρύχια τύπου 214, κύριε ναύαρχε, του Πολεμικού Ναυτικού μας που αποτελούν, όπως και τα όποια υφιστάμενα αξιόπιστα και αξιόμαχα αμυντικά συστήματα των Ενόπλων Δυνάμεων από τον προηγούμενο εθνικό σχεδιασμό, κυρίως στρατηγική και επιλογή των κυβερνήσεων του ΠΑΣΟΚ.

Πρόκειται για μια πενταετία που ο απειλητικός γείτονάς μας ανέπτυξε την απαράδεκτη θεωρία περί γαλάζιας πατρίδας, έχοντας παράλληλα εντείνει τις προσπάθειες έρευνας και ανάπτυξης νέων οπλικών συστημάτων που σε πολλές περιπτώσεις είναι τουρκικής σχεδίασης και παραγωγής με εξαγωγικές μάλιστα επιτυχίες. Ακόμη και οι συμφωνίες προμήθειας αμυντικού υλικού από το εξωτερικό, όπως οι νέες φρεγάτες «Μπελαρρά» και αεροσκάφη «Ραφάλ» -τις οποίες βεβαίως δεν πρέπει να ξεχνάτε, κύριοι της Κυβέρνησης, ότι στηρίξαμε για λόγους εθνικού συμφέροντος- στερούνται μιας βασικής προϋπόθεσης, που ακολουθείται από τις κυβερνήσεις κρατών σε όλο τον κόσμο, εκτός από τις κυβερνήσεις σας, όπως τονίστηκε και από τον Πρόεδρο του Συνδέσμου Ελλήνων Κατασκευαστών Αμυντικού Υλικού κατά τη διάρκεια της συζήτησης της επιτροπής.

Και ποια είναι αυτή η προϋπόθεση; Μα φυσικά η αυτονόητη αντισταθμιστική υποχρέωση ανάθεσης σημαντικού μέρους εκτέλεσης του έργου της προμήθειας -τουλάχιστον 30% ειπώθηκε- σύμφωνα με τη διεθνή πρακτική στην εγχώρια αμυντική βιομηχανία από τον ανάδοχο. Αυτό δηλαδή που ακολουθούνταν κατά κόρον ως στρατηγική κατεύθυνση επί κυβερνήσεων ΠΑΣΟΚ. Όμως, δυστυχώς η Κυβέρνηση δεν ακολουθεί την παραπάνω διεθνή πρακτική και κύριοι συνάδελφοι, απ’ ό,τι φαίνεται, δεν είναι στις προθέσεις της να το κάνει και στο άμεσο μέλλον.

Αξίζει να σημειωθεί ότι η συμμετοχή της Ελληνικής Αμυντικής Βιομηχανίας στο Ακαθάριστο Εθνικό Προϊόν είναι μόλις το 0,74%, όταν δαπανάμε αμυντικά κάθε χρόνο το 3,7%, όπως και εσείς άλλωστε, παραδεχθήκατε, κύριε Υπουργέ, κατά τη συζήτηση που προηγήθηκε στην επιτροπή.

Δεν υποστηρίζουμε, κυρίες και κύριοι συνάδελφοι, ότι η Νέα Δημοκρατία το 2019 παρέλαβε μια υγιή κατάσταση, όμως επισημαίνουμε ότι η Κυβέρνηση της Νέας Δημοκρατίας από το 2019 μέχρι σήμερα, αφήνει αναξιοποίητες ευκαιρίες που θα μπορούσαν να αλλάξουν τη σημερινή εικόνα της Ελληνικής Αμυντικής Βιομηχανίας. Χαμένες ευκαιρίες, όπως οι παραγγελίες εξοπλισμού 2019-2023 που ανήλθαν σε 20 δισεκατομμύρια ευρώ, με μερίδιο, στην εγχώρια αμυντική βιομηχανία, μόλις το 2,7%.

Η δεύτερη αναξιοποίητη ευκαιρία αφορά τα ΕΑΣ και τις συνθήκες υπό τις οποίες θα μπορούσαν να λειτουργούν. Ως γνωστόν υπάρχει μεγάλη ζήτηση για συμβατικά πυρομαχικά, για παράδειγμα βλήματα εκατόν πενήντα πέντε χιλιοστών, τα οποία παράγουν τα ΕΑΣ, με ετήσια μάλιστα παραγωγική δυνατότητα ογδόντα χιλιάδες έως εκατό χιλιάδες τεμάχια.

Θα μπορούσαν, λοιπόν, τα ΕΑΣ να έχουν έναν πρωτοφανή τζίρο εκατοντάδων εκατομμυρίων ευρώ ετησίως. Όμως η Κυβέρνηση στις 14 Απριλίου του 2022, δια του Υπουργού Οικονομικών έδωσε εντολή να κλείσει η συγκεκριμένη γραμμή παραγωγής.

Αλήθεια, κύριε Υπουργέ, αν στο Γενικό Επιτελείο Στρατού αύριο έχει ανάγκη για συμπλήρωση των αποθεμάτων του, πού θα τα αναζητήσει;

Η τρίτη αναξιοποίητη ευκαιρία, αφορά την εξαγγελθείσα αμυντική πολιτική της Ευρωπαϊκής Ένωσης, σύμφωνα με την οποία την περίοδο 2025-2027 προβλέπεται διάθεση ενάμισι τρισεκατομμύριο ευρώ για ενεργοποίηση της ευρωπαϊκής αμυντικής βιομηχανίας.

Πώς αλήθεια προετοιμάζεται η ελληνική Κυβέρνηση για την αξιοποίηση αυτή, ίσως της τελευταίας ευκαιρίας για την εγχώρια αμυντική βιομηχανία. Είναι πλέον ορατός ο κίνδυνος να οδηγηθούμε σε ένα κλειστό κλαμπ ευρωπαϊκής αμυντικής βιομηχανίας και η Ελλάδα να είναι εκτός.

Όμως, εντύπωση μας προκαλούν και οι συχνές απαξιωτικές δηλώσεις Υπουργών της Κυβέρνησης για τις δύο κρατικές εταιρείες ΕΑΒ και ΕΑΣ. Μιλούν για πλαστούς ισολογισμούς της ΕΑΒ, οι οποίοι έχουν εγκριθεί στις ετήσιες γενικές συνελεύσεις μετόχων. Και δεν καταλαβαίνω, αν πράγματι υπάρχει αυτή η πεποίθηση στην Κυβέρνηση, γιατί δεν έχει ζητηθεί η επέμβαση του εισαγγελέα ακόμα;

Απαξιώνεται, έτσι, κυρίες και κύριοι συνάδελφοι, συστηματικά ο ρόλος και το έργο της εταιρείας των Ελληνικών Αμυντικών Συστημάτων, παρά τις αδιαμφισβήτητες δυνατότητες, αλλά και το έργο που παρέχουν, ακόμη και υπό τις αντίξοες συνθήκες που καλούνται να αντιμετωπίσουν και κυρίως, σε επίπεδο στελέχωσης.

Πρόσφατα, άλλωστε, εκδήλωσαν επίμονο ενδιαφέρον για συνεργασία με τα ΕΑΣ μια μεγάλη εταιρεία των ΗΠΑ και μια επίσης μεγάλη εταιρεία της Τσεχίας, για μια ελληνική εταιρεία την οποία η Κυβέρνηση με τις πράξεις της δείχνει να μη τη θεωρεί σημαντική για την εθνική μας άμυνα.

Η Κυβέρνηση, όμως, ανέχτηκε ή, το πιθανότερο, κρύφτηκε πίσω από τις ενέργειες της διοίκησης των ΕΑΣ, με συνέπεια η επιτευχθείσα συμφωνία να εξυπηρετεί κυρίως την ξένη εταιρεία, ελαχιστοποιώντας τα οφέλη της ελληνικής εταιρείας και εν γένει, της χώρας μας.

Επανερχόμενος και ολοκληρώνοντας την τοποθέτησή μου επί της σύστασης του Ελληνικού Κέντρου Αμυντικής Καινοτομίας, ήθελα να τονίσω ότι το ζητούμενο είναι ο βαθμός επίτευξης των αντικειμενικών σκοπών του νέου αυτού φορέα, με υψηλή αποτελεσματικότητα και αποδοτικότητα και κυρίως, υπό καθεστώς διαφάνειας, αξιοκρατίας και λογοδοσίας. Υπό αυτή την έννοια, θα αναμέναμε η προτεινόμενη σύνθεση του διοικητικού συμβουλίου και κυρίως, του Προέδρου να ενισχύεται θεσμικά μέσω της έγκρισης της Ειδικής Μόνιμης Επιτροπής Θεσμών και Διαφάνειας, όπως άλλωστε προβλέπεται για ανάλογες περιπτώσεις προσώπων που διοικούν αντίστοιχους φορείς.

Προτείναμε, επίσης, να ενισχυθεί η διαδικασία εποπτείας του νέου φορέα, ώστε ετησίως να κατατίθεται απολογισμός της εταιρείας στη Μόνιμη Επιτροπή Εξοπλιστικών Προγραμμάτων της Βουλής. Δεν είναι, επίσης, σαφές πώς θα διασφαλίζεται η αξιοκρατία και η διαφάνεια κατά την αξιολόγηση των ανταγωνιστικών προτάσεων μεταξύ θυγατρικών και άλλων εταιρειών που δεν ελέγχονται από το ΕΛΚΑΚ.

Επίσης, παρά το γεγονός ότι, σύμφωνα με τις διατάξεις του σχεδίου νόμου, είναι δυνατή η μεταβίβαση ποσοστού των μετοχών μέχρι και 49% σε ιδιώτες, εν τούτοις, δεν προβλέπονται ειδικότερα συγκεκριμένα κριτήρια αποδοχής των δυνητικών μετόχων και ως εκ τούτου, ενέχει ο κίνδυνος μεταβίβασης μετόχων σε τρίτους, οι οποίοι είτε δεν έχουν την κατάλληλη αξιοπιστία ή, ακόμη χειρότερα, εκπροσωπούν συμφέροντα που αντίκειται πρωτίστως στην εθνική μας ασφάλεια.

Παρά δε το γεγονός ότι ο κύριος Υπουργός μάς διαβεβαίωσε ότι η πρόθεση του νομοθέτη είναι πως ο Ειδικός Στρατηγικός Σχεδιασμός Προγραμμάτων Έρευνας και Ανάπτυξης αποτελεί αρμοδιότητα των υπηρεσιών του Υπουργείου Εθνικής Άμυνας, εν τούτοις, σύμφωνα με ό,τι ρητώς προβλέπεται στο άρθρο 8 του σχεδίου νόμου, η ευθύνη της εισήγησης ανατίθεται στο ΕΛΚΑΚ.

Σε ό,τι αφορά τις προτεινόμενες τροποποιήσεις του θεσμικού πλαισίου για τα Ανώτατα Στρατιωτικά Εκπαιδευτικά Ιδρύματα του Μέρους Γ΄ του σχεδίου νόμου, κρίνονται κατ’ αρχάς θετικά, αν εξαιρέσουμε βέβαια το γεγονός ότι δεν υπάρχει καμμία, μα καμμία μέριμνα αναβάθμισης των ΑΣΣΥ, των Ανώτερων Στρατιωτικών Σχολών Υπαξιωματικών.

Σε ό,τι αφορά το Μέρος Δ΄ και την ίδρυση του Κοινού Σώματος Πληροφορικής, εκφράσαμε κατά τη διάρκεια της συζήτησης στην επιτροπή τις εύλογες επιφυλάξεις μας, θεωρώντας τουλάχιστον, κύριε Υπουργέ, απαραίτητη την πρόβλεψη δυνατότητας εξαίρεσης υποχρεωτικής μετάταξης. Αναφορικά δε με το μέρος των λοιπών διατάξεων, αν και αρκετές εξ αυτών βρίσκονται στη σωστή κατεύθυνση και βοηθούν στην επίλυση ορισμένων προβλημάτων, εν τούτοις υπάρχουν και αρκετά άρθρα με ημιτελείς ή προβληματικές προβλέψεις.

Κλείνοντας, κυρίες και κύριοι συνάδελφοι, θα ήθελα να επισημάνω για άλλη μια φορά ότι στο παρόν σχέδιο νόμου απουσιάζουν προβλέψεις για τη θεραπεία των χρονιζόντων προβλημάτων και προκλήσεων του έμψυχου δυναμικού των Ενόπλων Δυνάμεων.

Για το ΠΑΣΟΚ - Κίνημα Αλλαγής, η ρύθμιση με δίκαιο και αποτελεσματικό τρόπο αυτών των ζητημάτων, όπως τα έχουμε αναδείξει εντός και εκτός Βουλής, πρέπει να αποτελούν πρώτη προτεραιότητα τόσο για λόγους κοινωνικής δικαιοσύνης όσο και για την εγγύηση της εθνικής ασφάλειας και της αμυντικής ικανότητας. Αν και η Κυβέρνηση έχει μέχρι σήμερα διαχωρίσει την επίλυση των εν λόγω προβλημάτων, ελπίζουμε ότι θα τηρηθεί η δέσμευση του κυρίου Υπουργού ότι θα προχωρήσει άμεσα στην εκπόνηση σχεδίου νόμου που θα αποσκοπεί στην αναβάθμιση και ενίσχυση του ανθρώπινου παράγοντα στις Ένοπλες Δυνάμεις, κατόπιν ευρείας διαβούλευσης και δημοκρατικού διαλόγου.

Το ΠΑΣΟΚ - Κίνημα Αλλαγής, κυρίες και κύριοι συνάδελφοι, θα εξακολουθήσει να συνδράμει με όλες του τις δυνάμεις σε κάθε προσπάθεια εκσυγχρονισμού των Ενόπλων Δυνάμεων, σε κάθε προσπάθεια ενίσχυσης των Ελληνίδων και Ελλήνων στρατιωτικών, σε πνεύμα εποικοδομητικής κριτικής, πολιτικής σύνθεσης και εθνικής ενότητας. Σε αυτό το πλαίσιο, για το εν λόγω σχέδιο νόμου τοποθετούμαστε θετικά επί της αρχής, διατηρώντας παράλληλα σημαντικές διαφωνίες και επιφυλάξεις, όπως θα αποτυπωθούν στη διαδικασία της κατ’ άρθρον ψηφοφορίας.

Τέλος, θέλω να πιστεύω, κύριε Υπουργέ, ότι με το ίδιο πνεύμα ειλικρίνειας και συναίνεσης που επιδείξατε στην περίπτωση της πρότασής μας με την κατάθεση της τροπολογίας για τον ΟΣΜΑΕΣ Μαλεσίνας, την οποία θα υπερψηφίσουμε -αν και η θετική, κατά τα άλλα, πρόβλεψη επιμήκυνσης της περιόδου καταβολής των κρατήσεων για τα στελέχη των Ενόπλων Δυνάμεων τα οποία αποφοιτούν από στρατιωτικές σχολές, που επίσης συμπεριλαμβάνεται στην ίδια τροπολογία, δεν συνιστά επί της ουσίας μισθολογική αύξηση- έτσι θα εξετάσετε και τις υπόλοιπες δύο τροπολογίες που έχουν κατατεθεί από το ΠΑΣΟΚ - Κίνημα Αλλαγής, τις οποίες σας καλούμε να αποδεχτείτε και να μελετήσετε. Με την μία εξ αυτών επιχειρούνται βελτιώσεις διατάξεων συγκεκριμένων άρθρων που ανέφερα και προηγουμένως στο σχέδιο νόμου, όπως αναφορικά με τον σκοπό και το αντικείμενο, τις προϋποθέσεις διάθεσης μετοχικού κεφαλαίου, τις απαλλαγές και τα προνόμια, την οργάνωση προγραμμάτων έρευνας και ανάπτυξης και το προσωπικό του ΕΛΚΑΚ, καθώς και τη ρύθμιση ληξιπρόθεσμων οφειλών του Εθνικού Οργανισμού Παροχής Υπηρεσιών Υγείας προς τα στρατιωτικά νοσοκομεία και την ειδική αποζημίωση πληρωμάτων πλοίων του Πολεμικού Ναυτικού.

Η δεύτερη αφορά στην ανάγκη άμεσης τροποποίησης διατάξεων του υφιστάμενου θεσμικού πλαισίου προς θεραπεία χρονιζόντων προβλημάτων και εκκρεμοτήτων του προσωπικού των Ενόπλων Δυνάμεων, τα οποία δεν συμπεριλαμβάνονται στις διατάξεις του εν λόγω σχεδίου νόμου, όπως η τροποποίηση των ορίων ηλικίας αποστρατείας και συνταξιοδότησης των ΕΠΟΠ, η αναγνώριση επαγγελματικών δικαιωμάτων στους μηχανικούς αποφοίτους της σχολής Ικάρων, η εκτροπή εισφορών ΝΙΜΙΤΣ, μερισματούχων του Μετοχικού Ταμείου Αεροπορίας και η μισθολογική κατάταξη των σπουδαστών στρατιωτικών σχολών.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Μπιάγκη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεπτά μαθήτριες και μαθητές και ένας εκπαιδευτικός συνοδός τους από το 41ο Δημοτικό Σχολείο Περιστερίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον κύριο Υπουργό για την κατάθεση κάποιων νομοτεχνικών βελτιώσεων.

Παρακαλώ, κύριε Υπουργέ, έχετε τον λόγο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριε Πρόεδρε, ευχαριστώ.

Κυρίες και κύριοι συνάδελφοι, με συγχωρείτε που διακόπτω τη σειρά των ομιλητών, αλλά μου ζητήθηκε να κατατεθούν οι νομοτεχνικές, τις οποίες θα καταθέσω, για να διαμοιραστούν.

(Στο σημείο αυτό ο Υπουργός Εθνικής Άμυνας κ. Νικόλαος - Γεώργιος Δένδιας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 30-32)

ΑΛΛΑΓΗ ΣΕΛΙΔΑΣ

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Θα πρότεινα, επειδή πρόκειται για αλλαγές φράσεων και καμμία κατ’ ουσία δεν υποκρύπτει νομοθετική αλλαγή, να μη σας κουράσω σε μια ανάγνωση περίπου επτά λεπτών, ότι το «και» διαγράφεται και το «ι» ή η λέξη «ΕΥΔΟΞΟΣ» αντικαθίσταται από τη λέξη «ΑΠΕΛΛΑ». Τα διαβάζετε και αν υπάρχει οποιαδήποτε ερώτηση ή σκέψη για τις νομοτεχνικές, νομίζω ότι μπορούμε κάλλιστα να τις συζητήσουμε.

Επίσης, θα ήθελα να πω -δεν θα το έλεγα τώρα, θα το έλεγα μετά- ότι και από την τοποθέτηση της Αξιωματικής Αντιπολίτευσης και της Ελάσσονος Αντιπολίτευσης δεν έχουμε αντίρρηση στη δημιουργία κάποιου μηχανισμού λογοδοσίας. Αυτό που εκ πρώτης όψεως σκέφτομαι, δεδομένου και του ειδικού αντικειμένου, είναι να εντάξουμε σε αυτή τη φάση πρόβλεψη υπό μορφή τροπολογίας κατά τη συζήτηση, να υπάρχει ακρόαση από την Ειδική Επιτροπή Εξοπλιστικών της Βουλής κατ’ έτος.

Ο λόγος που δεν θα ήθελα σε αυτή τη φάση -μπορούμε να το συζητήσουμε, αν θέλετε, αργότερα- να υπάρχει έγγραφη κατάθεση έκθεσης είναι, διότι μια έγγραφη έκθεση θα πρέπει να καταγράψει ειδικά συστήματα και ειδικές έρευνες, οι οποίες νομίζω ότι είναι καλό να μην είναι εγγεγραμμένες σε κυκλοφορούν έντυπο.

Πάντως, στην πορεία του χρόνου, όταν αρχίσει και λειτουργεί το ΕΛΚΑΚ, είμαι απολύτως πρόθυμος να συζητήσω κάθε μορφή λογοδοσίας προς την Επιτροπή Εξοπλιστικών. Νομίζω ότι εκεί πρέπει να πάει η λογοδοσία του.

Όσον αφορά δε στο θέμα της ακρόασης της προτεινόμενης διοίκησης από την αρμόδια Επιτροπή Θεσμών και Διαφάνειας, έχω την αίσθηση ότι είναι τελείως εκτός αντικειμένου και οφείλω να πω ότι δεν βρήκαμε καμμία περίπτωση εταιρειών αναλόγου φύσεως, να υπάρχει μια τέτοια διαδικασία. Εγώ σας λέω εκ των προτέρων ότι δεν πρόκειται να κρύψω κάτι από την Εθνική Αντιπροσωπεία. Πρόεδρος θα οριστεί ο απόστρατος ναύαρχος Λυμπέρης. Τον γνωρίζει ο ναύαρχος καλά. Εγώ τον γνώρισα κατά τη διαδικασία επιλογής του από το Υπουργείο.

Επίσης δε, ως εσωτερική λογοδοσία παρατηρήσατε ότι μέσα στο δεκαμελές διοικητικό συμβούλιο υπάρχει και ο Γενικός Διευθυντής Εξοπλισμών, που είναι υποστράτηγος -παρεμπιπτόντως ορίστηκε ο υποστράτηγος Μπούρας- κατά διακοπήν της μέχρι τώρα ακολουθούμενης διαδικασίας μετακλήσεως αποστράτου ή εξωγενούς στελέχους για τη διεύθυνση; Θεωρώ ότι είναι πολύ υγιέστερο για τις Ένοπλες Δυνάμεις να είναι αξιωματικός που υπηρετεί ο Γενικός Διευθυντής Εξοπλισμών. Αυτή είναι η Γενική Διεύθυνση του Υπουργείου Εθνικής Άμυνας.

Θα είναι διαφορετικό εάν μπούμε στην πορεία του χρόνου σε μια συζήτηση πρόσληψης πολιτικών στελεχών και διαφοροποίησης του Υπουργείου Άμυνας από το ΓΕΕΘΑ. Όμως, όπως λειτουργεί τώρα, κατά την άποψή μου, δεν είναι λογικό να μετακαλώ εγώ κάποιον της προτίμησής μου και να τον εγκαθιστώ στη Γενική Διεύθυνση Εξοπλισμών. Ακολουθεί ο Υπουργός –εγώ εν προκειμένω- την εισήγηση του ΓΕΕΘΑ.

Επανέρχομαι στη συζήτηση. Υπάρχουν λοιπόν δύο στελέχη στο διοικητικό συμβούλιο και ο γενικός διευθυντής εξοπλισμών και ο γενικός διευθυντής καινοτομίας -στη θέση αυτή θα οριστεί ο στρατηγός Πανούσης, επίσης απόφοιτος του Εθνικού Μετσόβιου Πολυτεχνείου παρεμπιπτόντως- που λειτουργούν ως ελεγκτικός μηχανισμός του Δημοσίου στο Διοικητικό Συμβούλιο του ΕΛΚΑΤ. Το ΕΛΚΑΤ δεν είναι μη ελεγχόμενο από το κράτος. Ελέγχεται δια του ΓΕΕΘΑ, δια των δύο ανωτάτων αξιωματικών. Άρα, αυτό είναι το πλάνο ελέγχου.

Και πάλι, όμως, είμαι απολύτως στη διάθεσή σας να συζητήσουμε στην πορεία του χρόνου τι άλλο μπορούμε να κάνουμε για να βελτιώσουμε αυτή τη διαδικασία.

Ανακεφαλαιώνω λέγοντας ότι συμφωνώ –αν κι εσείς το θεωρείτε- να υπάρχει υποχρεωτική ετήσια ακρόαση από την Επιτροπή Εξοπλιστικών, ώστε να γίνεται μια ενημέρωση επί των καινοτόμων προγραμμάτων, γιατί εδώ μιλάμε για την καινοτομία, δεν είναι η Γενική Διεύθυνση Εξοπλισμών. Και από εκεί και πέρα ο έλεγχος να ασκείται δια του ΓΕΕΘΑ και όχι από εξωγενές όργανο. Υπάρχουν δε δύο εσωτερικά ελεγκτικά όργανα και εσωτερική επιτροπή ελέγχου και η Διεύθυνση Εσωτερικών Υποθέσεων του Υπουργείου.

Όπως ξέρετε, είμαι εξαιρετικά προσεκτικός στη διαχείριση του δημοσίου χρήματος, έστω και αν εδώ δεν μιλάμε για τα μεγάλα ποσά που είναι τα γενικά εξοπλιστικά προγράμματα. Αν δείτε τους προϋπολογισμούς των αρχικών προγραμμάτων, σας το είπα και προηγουμένως, είναι λίγα εκατομμύρια. Δεν είναι λίγα χρήματα, όμως, γιατί είναι χρήματα του Έλληνα φορολογούμενου και πρέπει να τα αντιμετωπίζουμε με μεγάλο σεβασμό. Όμως, πρέπει να αντιμετωπίσουμε και το θέμα της μυστικότητας και της τήρησης του απορρήτου.

Ευχαριστώ πολύ, κύριε Πρόεδρε.

Ευχαριστώ, κυρίες και κύριοι συνάδελφοι, για την ανοχή σας.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Τον λόγο έχει ο ειδικός αγορητής από το Κομμουνιστικό Κόμμα Ελλάδας κ. Νικόλαος Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Η κατάθεση και η συζήτηση του νομοσχεδίου του Υπουργείου Εθνικής Άμυνας γίνεται σε μια περίοδο που οι ιμπεριαλιστικοί ανταγωνισμοί χτυπούν κόκκινο. Στην περιοχή μας βρίσκονται σε εξέλιξη δύο πόλεμοι, ενώ και άλλες θερμές εστίες σοβούν. Η κούρσα των αντιθέσεων και των ανταγωνισμών για το μοίρασμα του κόσμου, τον έλεγχο των αγορών και των πλουτοπαραγωγικών πηγών, ενεργειακών και εμπορικών δρόμων στρατηγικής σημασίας, επιταχύνεται επικίνδυνα.

Οι ιμπεριαλιστικές αναμετρήσεις τροφοδοτούνται διαρκώς από νέα, πολύ επικίνδυνα στοιχεία. Παράγονται νέα οπλικά και πυραυλικά συστήματα, νέα πιο καταστροφικά και θανατηφόρα πυρομαχικά, δοκιμάζονται και τροφοδοτούν την ανείπωτη φρίκη στα πεδία των μαχών στην Ουκρανία, στη Λωρίδα της Γάζας, στην Ερυθρά Θάλασσα και αλλού. Ξοδεύονται δισεκατομμύρια δολάρια για σύγχρονους εξοπλισμούς. Η πυρηνική απειλή έχει γίνει μέρος της αντιπαράθεσης. Χειραγωγούνται από τις ιμπεριαλιστικές συμμαχίες η επιστήμη και η τεχνολογία, ενώ θα έπρεπε να κάνουν τη ζωή των ανθρώπων καλύτερη. Δεν είναι αυτός ο κόσμος που χρωστάμε στις γενιές που ακολουθούν.

Το ΝΑΤΟ προωθεί ταχύτατα την υιοθέτηση νέων τεχνολογιών, μέσα από συνεργασίες δημοσίου, ιδιωτικού και ακαδημαϊκού τομέα. Για παράδειγμα, το αμερικανικό πανεπιστήμιο Τζονς Χόπκινς διαφημίζει ότι συνεργάζεται με ειδικούς του ΝΑΤΟ και εκπροσώπους εταιρειών για θέματα που αφορούν ζώνες και πεδία ματωμένων συγκρούσεων. Το ίδιο κάνει και με άλλα ευρωατλαντικά πανεπιστήμια, το Χάρβαρντ, το Γιουνιβέρσιτι οφ Τέξας, το Ζορς Ουάσινγκτον Γιουνιβέρσιτι κ.α. Παράλληλα, οι συνέργειες της ευρωατλαντικής συμμαχίας εγκλωβίζουν φοιτητικούς οργανισμούς, μη κυβερνητικές οργανώσεις, ιδρύματα ή ερευνητικά ινστιτούτα, όπως είναι το ίδρυμαThe German Marshall Fund of the United States, διεκπεραιώνοντας νατοϊκές πρωτοβουλίες ή και ερευνητικά προγράμματα.

Στη χώρα μας, στην Ελλάδα, πανεπιστήμια συνεργάζονται με το νατοϊκό Πολυεθνικό Κέντρο Εκπαίδευσης Υποστήριξης Ειρήνης στο Κιλκίς. Συνεργάζεται με το Αριστοτέλειο Πανεπιστήμιο, το Πανεπιστήμιο Μακεδονίας, το Διεθνές Πανεπιστήμιο Θεσσαλονίκης.

Ο κύριος Υπουργός στην πρώτη συζήτηση του σημερινού νομοσχεδίου που έγινε στην Επιτροπή Άμυνας και Εξωτερικών Υποθέσεων δήλωσε ότι η Κυβέρνηση αντιλαμβάνεται τις προβλέψεις του νομοσχεδίου ως μια προσπάθεια -ακριβώς η διατύπωσή του- να περάσουμε τη δυνατότητα εφοδιασμού των Ενόπλων Δυνάμεων σε υλικά νέας εποχής αλλά και σε ανθρώπινο κεφάλαιο με δυνατότητες αντίληψης των προκλήσεων. Όμως, αυτές οι προκλήσεις είναι κομμένες και ραμμένες στις απαιτήσεις του ΝΑΤΟ και της Ευρωπαϊκής Ένωσης. Είναι προκλήσεις που η κυβερνητική αντιμετώπισή τους έχει τις ευλογίες της ελληνικής αστικής τάξης. Η Κυβέρνηση και τα κόμματα που πίνουν νερό στο όνομα των ευρωατλαντιστών αναλαμβάνουν εργολαβία διεκπεραίωσης αυτού του έργου.

Για το σχέδιο νόμου νατοϊκής έμπνευσης, είναι χαρακτηριστική η συνολική ομοφωνία των αστικών κομμάτων. Ο ΣΥΡΙΖΑ δήλωσε για το ΕΛΚΑΚ: «Είναι μια πρωτοβουλία που μπορεί να χαρακτηριστεί θετική ως προς τον σκοπό που θα μπορούσε να εξυπηρετήσει». Το ΠΑΣΟΚ - Κίνημα Αλλαγής δήλωσε: «Το μέρος που αφορά τη σύσταση του Ελληνικού Κέντρου Αμυντικής Καινοτομίας αποτελεί μια έστω και καθυστερημένη προσπάθεια της Κυβέρνησης της Νέας Δημοκρατίας». Η Ελληνική Λύση και ο κ. Βελόπουλος δήλωσαν: «Πρόκειται για ένα νομοσχέδιο το οποίο σίγουρα έχει ευγενή σκοπό και πώς θα μπορούσε άλλωστε να μην αξιολογηθεί θετικά»; Η Πλεύση Ελευθερίας δήλωσε: «Νομίζουμε ότι ένα τέτοιο νομοσχέδιο έπρεπε να είχε έρθει πριν από πολλά χρόνια».

Κυρίες και κύριοι, είναι φανερό ότι η ομοφωνία των αστικών κομμάτων είναι ανατριχιαστική. Ο λαός, οι εργαζόμενοι και η νεολαία τα βλέπουν όλα αυτά. Βλέπουν να δρομολογείται στον τομέα της πολεμικής βιομηχανίας ένα φαγοπότι εκατομμυρίων ευρώ για τους επιχειρηματίες, αποσκοπώντας την τροφοδότηση του πολέμου στην Ουκρανία και αλλού.

Αυτός ο σχεδιασμός οδηγεί στην ίδρυση του Ελληνικού Κέντρου Αμυντικής Καινοτομίας που προβλέπει το σχέδιο νόμου, μια δηλαδή ανώνυμη εταιρεία με μετόχους το ελληνικό δημόσιο σε ποσοστό 67% και την Ελληνική Εταιρεία Συμμετοχών και Περιουσίας, το γνωστό Υπερταμείο, με ποσοστό 33%. Θα λειτουργεί κατά τους κανόνες της ιδιωτικής οικονομίας έχοντας μάλιστα και άμεσες θυγατρικές.

Σ’ αυτόν τον φορέα της πολεμικής βιομηχανίας αναπτύσσεται το σπέρμα της διαπλοκής Ελλήνων και μη επιχειρηματιών με ανώτατα εκπαιδευτικά ιδρύματα. Οι κανόνες του οδικού χάρτη αυτής της διαπλοκής προφανώς είναι προσυμφωνημένοι και αποσκοπούν σε μια τεράστια κερδοφορία των επιχειρηματιών που ήδη εμπλέκονται ή θα εμπλακούν. Το δήλωσε ξεκάθαρα στην τοποθέτησή του στην επιτροπή κατά την ακρόαση των φορέων ο κ. Αναστάσιος Ροζολής, Πρόεδρος του Διοικητικού Συμβουλίου του Συνδέσμου Ελλήνων Κατασκευαστών Αμυντικού Υλικού. Δήλωσε ότι η ίδρυση του ΕΛΚΑΚ είναι σίγουρα μια κίνηση προς τη σωστή κατεύθυνση. Όμως, αυτοί οι σημερινοί κυβερνητικοί σχεδιασμοί έρχονται σε ευθεία αντίθεση με την ύπαρξη και τη λειτουργία των κρατικών στρατιωτικών εργοστασίων.

Ήδη τα αποτελέσματα της χρόνιας υποστελέχωσης και υποχρηματοδότησης αυτών των βιομηχανικών μονάδων που για δεκαετίες συντήρησαν, αναβάθμισαν και επισκεύασαν συνολικά των Ενόπλων Δυνάμεων είναι πλέον ορατά. Οι εργαζόμενοι σε αυτά έχουν ξεσηκωθεί και καταγγέλλουν τις κυβερνητικές μεθοδεύσεις είτε για να πέσουν αυτά τα εργοστάσια ως ώριμα φρούτα στα χέρια των ιδιωτών, είτε για να απαξιωθεί απόλυτα και να κλείσουν αντικαθιστάμενα από τις ιδιωτικές εταιρείες. Είναι γνωστό το μοντέλο.

Το επόμενο τμήμα του σχεδίου νόμου αφορά τον εκσυγχρονισμό της λειτουργίας των στρατιωτικών σχολών.

Ο Μπέρτολτ Μπρεχτ στο ποίημα «Η παρέλαση του παλιού καινούργιου» γράφει: «Στεκόμουν πάνω σε ένα λόφο και είδα το παλιό να πλησιάζει, μα ερχόταν σα νέο». Αυτό σκιαγραφεί τη λογική του αποκαλούμενου εκσυγχρονισμού της λειτουργίας των στρατιωτικών σχολών.

Πέρα από τα άλλα, βγάζει μάτι κυριολεκτικά η δυνατότητα που δίνει το υπό συζήτηση νομοσχέδιο στις στρατιωτικές σχολές να διοργανώνουν διδακτορικά σε συνεργασία με ανώτατα εκπαιδευτικά ιδρύματα, Ερευνητικά Πανεπιστημιακά Ινστιτούτα, την Ακαδημία Αθηνών, το Ίδρυμα Ιατροβιολογικών Ερευνών της Ακαδημίας Αθηνών.

Αυτό καθαυτό το γεγονός προφανώς και δεν έχει κάτι μεμπτό. Όμως, αυτά τα ανώτατα εκπαιδευτικά ιδρύματα στον τομέα της έρευνας ήδη έχουν αναπτύξει θολές οικονομικές σχέσεις με εταιρείες και οργανισμούς, καθώς και με πανεπιστημιακά ιδρύματα της αλλοδαπής. Το χειρότερο, όμως, είναι ότι οι σπουδαστές των στρατιωτικών σχολών θα κάνουν διδακτορικά σε συνεργασία με επιχειρήσεις ή βιομηχανίες. Μάλιστα, εκπρόσωποι αυτών των επιχειρήσεων ή των βιομηχανιών προβλέπεται να καθοδηγούν τον υποψήφιο διδάκτορα στο θέμα που θα αναλάβει. Αυτή η σχέση θα οδηγήσει νομοτελειακά σε αυτό που ο λαός μας ονομάζει «νταραβέρι, θα δημιουργήσει διαπλοκή σχέσεων στρατιωτικών και εταιρειών.

Το ερώτημα είναι: Τι σχέση μπορεί να έχει η ανάπτυξη των ηγετικών προσόντων ενός εκκολαπτόμενου ηγήτορα -αυτή είναι η αποστολή μιας στρατιωτικής σχολής- με τη δημιουργία προϋποθέσεων μεγιστοποίησης των κερδών μιας εταιρείας, πέρα από το ότι αυτές οι παρά φύσιν σχέσεις αποτελούν παρακαταθήκη για μελλοντικές αλληλοεξυπηρετήσεις και είναι κατανοητός ο όρος στην πορεία της ιεραρχικής εξέλιξης των στελεχών.

Αντίστοιχο χαρακτήρα έχει και το τμήμα του σχεδίου νόμου που αφορά τη σύσταση κοινού σώματος πληροφορικής στις Ένοπλες Δυνάμεις. Στοχεύει στην ομογενοποίηση της οργανωτικής δομής που ακολουθούν οι Ευρωενωσιακές και Νατοϊκές Ένοπλες Δυνάμεις σε αντίστοιχες υπηρεσίες τους. Προφανώς κρίνεται από την Κυβέρνηση ως αναγκαία συνθήκη ώστε να συνεργάζονται και επ’ αυτού του πεδίου σε κοινές επιχειρήσεις με καλύτερους όρους για την ευόδωση των ιμπεριαλιστικών σχεδίων.

Το παράδειγμα δε που βάζει η Κυβέρνηση στην αιτιολογική έκθεση του σχεδίου νόμου είναι προκλητικό και αποκαλυπτικό των σχεδιασμών της για τον χαρακτήρα που στοχεύει να δώσει σε τμήματα αυτής της υπηρεσίας.

Είναι αποκαλυπτικό για τις κυβερνητικές προθέσεις το γεγονός ότι ένα από τα ακολουθούμενα πρότυπα ή μοντέλα για την ανάπτυξη αυτής της υπηρεσίας είναι και η Ισραηλιτική Μονάδα 8200. Είναι μια υπηρεσία του Ισραηλινού Σώματος Πληροφοριών που στη γενοκτονία του παλαιστινιακού λαού, που ήδη βρίσκεται σε εξέλιξη, η μονάδα αυτή έχει αναλάβει την τεράστια επιχείρηση προπαγάνδας και παραπληροφόρησης διαδίδοντας άθλια ψεύδη και κατασκευασμένες ειδήσεις, ξεπλένει τη βαρβαρότητα του κράτους του Ισραήλ χαρακτηρίζοντας τρομοκρατία τον αγώνα του παλαιστινιακού λαού, ενοχοποιώντας την αντίστασή του, υπονομεύοντας και συκοφαντώντας την τεράστια λαϊκή αλληλεγγύη που εκφράζεται σε όλο τον κόσμο.

Αυτό είναι το πρότυπο της Κυβέρνησης, γιατί με αυτή την πολιτική συντάσσεται. Είναι ντροπή και μόνο που το περιλαμβάνετε μέσα στα κείμενα που μας δώσατε.

Θα κάνω μια ιδιαίτερη αναφορά για το άρθρο 65 που αφορά προγράμματα θητείας για άντρες στρατεύσιμους και εφέδρους και γυναίκες, τα οποία συνδυάζονται με φοίτηση στα ανώτατα εκπαιδευτικά ιδρύματα. Είναι ένα άρθρο έκτρωμα μέσω του οποίου η Κυβέρνηση εκμεταλλεύεται την αδυναμία των λαϊκών οικογενειών να σπουδάσουν τα παιδιά τους τόσο λόγω οικονομικής ανέχειας όσο και της μετατροπής της παιδείας με οδηγίες της Ευρωπαϊκής Ένωσης πια σε πανάκριβο εμπόρευμα.

Αναλαμβάνει εργολαβία τη στρατολόγηση και χειραγώγηση νέων παιδιών με την ύπουλη διασύνδεση των σπουδών τους και της θητείας τους. Φαινομενικά διευκολύνει τις οικογένειες στα έξοδα σπουδών. Στην ουσία, όμως, πειθαναγκάζει τη νεολαία να ακολουθήσει τον δρόμο της υποταγής στις κυβερνητικές εντολές, την εργαλειοποίησή της στην κάλυψη των απαιτήσεων του ΝΑΤΟ και της Ευρωπαϊκής Ένωσης, στη νόθευση του φοιτητικού κινήματος. Η απειλή της αποπομπής από το πρόγραμμα για όσους εντάσσεται είναι σαφέστατη στο σχετικό άρθρο. «Αποπέμπεται…» -λέει- «αν πέσει σε πειθαρχικό παράπτωμα».

Ποια είναι, κύριε Υπουργέ, τα πειθαρχικά παραπτώματα; Ακόμη και η δημόσια έκφραση της προσωπικής άποψης ενός στρατευμένου είναι πειθαρχικό παράπτωμα. Αυτές είναι οι μεζούρες που βάζετε.

Αυτά τα βολικά αποτελέσματα της πολιτικής της εκμεταλλεύεται η Κυβέρνηση και υιοθετεί τα ανατριχιαστικά πρότυπα των Ηνωμένων Πολιτειών της Αμερικής που στρατολογεί μισθοφόρους για τις βρώμικες στρατιωτικές αποστολές με θύματα, για παράδειγμα, Μεξικάνους που συλλαμβάνονται στα σύνορα των ΗΠΑ αναζητώντας μια καλύτερη τύχη ή πάμπτωχους κοινωνικά και οικονομικά περιθωριοποιημένους μετανάστες στο εσωτερικό της χώρας.

Κλείνοντας, θα αναφερθώ συνοπτικά στο τι δεν περιλαμβάνει το σχέδιο νόμου, καθόλου τυχαία βέβαια. Την ώρα που δαπανώνται δισεκατομμύρια για εξοπλισμούς του ΝΑΤΟ, οι ανάγκες του προσωπικού των Ενόπλων Δυνάμεων για μια ακόμη φορά δεν είναι στις κυβερνητικές προτεραιότητες για επίλυση.

Επιγραμματικά αναφέρω χρονίζοντα και ανεπίλυτα θέματα: Το συνταξιοδοτικό των επαγγελματιών οπλιτών, των ΕΠΟΠ, βαθμολογική εξέλιξη και το ασφαλιστικό των αποφοίτων των Ανώτερων Στρατιωτικών Σχολών Υπαξιωματικών, η σταδιοδρομική εξέλιξη και η βαθμολογική αποκατάσταση των αποφοίτων των Ανώτερων Στρατιωτικών Σχολών Υπαξιωματικών Ειδικών Καταστάσεων, η εξομοίωση του μισθού -έχουμε κάνει ως Κομμουνιστικό Κόμμα δύο-τρεις επίκαιρες ερωτήσεις, η εξομοίωση του μισθού των σπουδαστών των στρατιωτικών σχολών με τους αντίστοιχους των σπουδαστών των Σχολών Σωμάτων Ασφαλείας είναι λιγότερο από το μισό, είναι το ένα τρίτο-, η αυτεπάγγελτη αποστρατεία των εθελοντών μακράς θητείας και η ουσιαστική επίλυση του μισθολογικού τους, ιατροφαρμακευτική και νοσοκομειακή περίθαλψη μελών οικογένειας και τα λοιπά.

Ήδη ακούσαμε και τις αντίστοιχες προτάσεις των άλλων κομμάτων για τα προβλήματα του προσωπικού των Ενόπλων Δυνάμεων. Όσοι κυβέρνησαν μέχρι σήμερα δείχνουν το όψιμο ενδιαφέρον τους για όσα τότε, όταν κυβερνούσαν, επιδεικτικά αγνόησαν. Τα στελέχη των Ενόπλων Δυνάμεων πλέον δεν μασούν. Αγωνίζονται να αποτινάξουν τη μομφή των πελατειακών σχέσεων που μεθοδευμένα τους είχαν καλλιεργήσει όλες οι κυβερνήσεις «έλα στο πολιτικό γραφείο και θα σε τακτοποιήσω».

Σημαντικό ρόλο, επίσης, έχει να επιτελέσει σε όλα αυτά και ο συνδικαλισμός στις Ένοπλες Δυνάμεις εκφράζοντας αποκλειστικά και μόνο τα συμφέροντα των στελεχών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Το Κομμουνιστικό Κόμμα Ελλάδας αδιάλειπτα βρίσκεται δίπλα στο προσωπικό και τα προβλήματα των Ενόπλων Δυνάμεων, αναδεικνύει σταθερά και με συνέπεια προβλήματα που ταλανίζουν την καθημερινότητά τους, αλλά και των οικογενειών τους, προτείνοντας και διεκδικώντας μαζί τους λύσεις.

Σε αυτή τη γραμμή και με μεγαλύτερη ένταση θα συνεχίσει ενισχυμένο και μετά τις επερχόμενες εκλογές της 9ης Ιούνη. Ήδη το Κομμουνιστικό Κόμμα Ελλάδας έχει δηλώσει ότι καταψηφίζει το υπό συζήτηση σχέδιο νόμου.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και τρεις εκπαιδευτικοί συνοδοί τους από το 14ο Δημοτικό Σχολείο Γλυφάδας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον ειδικό αγορητή από την Ελληνική Λύση, τον κ. Παύλο Σαράκη.

**ΠΑΥΛΟΣ ΣΑΡΑΚΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, είναι πάγια η θέση της Ελληνικής Λύσης ότι η προάσπιση των εθνικών μας συμφερόντων προϋποθέτει την αναβάθμιση και ανασυγκρότηση των ελληνικών Ενόπλων Δυνάμεων, όπως και την αναβάθμιση και την ανασυγκρότηση του διπλωματικού σώματος. Είναι αναγκαίο επιτέλους ότι κάποια στιγμή θα πρέπει να ιδρυθεί και στην πατρίδα μας λόγω της πολιτικής της θέσης μια ανώτατη διπλωματική σχολή, η οποία θα παράγει στελέχη που θα υπηρετούν το διπλωματικό σώμα και θα είναι εραστές του εθνικού συμφέροντος και της εθνικής ιδέας.

Το παρόν νομοσχέδιο σίγουρα κινείται σε θετική κατεύθυνση, αφού αποτελεί ουσιαστική τομή η ίδρυση του Ελληνικού Κέντρου Αμυντικής Καινοτομίας. Όμως, το παρόν νομοσχέδιο περιλαμβάνει και προβληματικές διατάξεις.

Συγκεκριμένα στα άρθρα 1 έως 13 προβλέπεται, όπως προείπα, η ίδρυση ανώνυμης εταιρείας με την επωνυμία «Ελληνικό Κέντρο Αμυντικής Καινοτομίας». Σύμφωνα και με τον κύριο Υπουργό, η ίδρυση του «Ελληνικού Κέντρου Αμυντικής Καινοτομίας» εντάσσεται ως μέτρο στην προσπάθεια της πατρίδας να επιβιώσει απέναντι στην υπαρξιακή απειλή. Σε αυτό το πλαίσιο άπαντες θα πρέπει να αντιμετωπίσουμε θετικά οιαδήποτε προσπάθεια ενίσχυσης των Ενόπλων Δυνάμεών μας, καθώς και την ανασυγκρότηση της αμυντικής μας βιομηχανίας. Από εκεί και πέρα, όμως, έχουμε χρέος απέναντι στους Έλληνες πολίτες να εξετάσουμε ενδελεχώς τις προβλέψεις του παρόντος νομοσχεδίου, ώστε η προσπάθεια αυτή να μην καταστεί γράμμα κενό, ή πολύ περισσότερο να μην προσλάβει αρνητικό πρόσημο για τις ελληνικές Ένοπλες Δυνάμεις.

Ειδικότερα, το «Ελληνικό Κέντρο Αμυντικής Καινοτομίας» προβλέπεται να συσταθεί με τη μορφή ανώνυμης εταιρείας που θα λειτουργεί χάριν του δημοσίου συμφέροντος και θα εποπτεύεται από τον Υπουργό Εθνικής Άμυνας. Αυτό αυτομάτως συνεπάγεται ότι θα διοικείται από διοικητικό συμβούλιο και φυσικά από διευθύνοντα σύμβουλο. Είναι προφανές ότι η επιλογή των εν λόγω προσώπων της διοίκησης του ΕΛΚΑΚ, όπως έχει υποσχεθεί και ο Υπουργός, θα πρέπει να είναι αξιοκρατική, γιατί είναι καίριας σημασίας ποιοι στελεχώνουν το διοικητικό συμβούλιο μιας τέτοιας ευαίσθητης διεύθυνσης και μάλιστα κρατικής εταιρείας, η οποία υπηρετεί τα εθνικά αμυντικά συμφέροντα.

Προβλέπονται στο παρόν νομοσχέδιο οι σκοποί και το αντικείμενο του ΕΛΚΑΚ. Μεταξύ αυτών συμπεριλαμβάνεται η παρακολούθηση και ο συντονισμός των διακρατικών προγραμμάτων, η ανάπτυξη και η υλοποίηση πρωτοβουλιών για την καλλιέργεια οικοσυστήματος ανάπτυξης καινοτόμων τεχνολογιών, προϊόντων, διαδικασιών, ή εφαρμογών που άπτονται του τομέα άμυνας και ασφάλειας, ο σχεδιασμός και η διαχείριση χρηματοδοτικών προγραμμάτων για την ενίσχυση του οικοσυστήματος αμυντικής καινοτομίας, η ίδρυση θυγατρικών εταιρειών με αντικείμενο την παραγωγή καινοτόμων τεχνολογικών προϊόντων. Δηλαδή, από τους σκοπούς γίνεται κατανοητό ότι ο στόχος είναι να αποκτήσουμε εκείνα τα αμυντικά οπλικά συστήματα τα οποία θα εξουδετερώνουν τα πλεονεκτήματα που έχει ο εχθρός μας και είναι γνωστό ποιος είναι ο βασικός μας εχθρός. Είναι η Τουρκία η οποία ονειρεύεται ότι κάποια στιγμή θα έρθει νύχτα.

Είναι εμφανές, λοιπόν, ότι στους σκοπούς του ΕΛΚΑΚ ενυπάρχει έντονα, αφού συστήνεται ως ανώνυμη εταιρεία, το στοιχείο της επιχειρηματικής δράσης, υπό την έννοια της ανάπτυξης και παραγωγής καινοτόμων τεχνολογικών προϊόντων, τα οποία, όμως, δεν θα προορίζονται αποκλειστικά για τις ελληνικές Ένοπλες Δυνάμεις. Εμείς θεωρούμε ότι ένα τέτοιο κέντρο έρευνας, αμυντικής καινοτομίας θα πρέπει αποκλειστικά και περιοριστικά να απευθύνεται μόνο στις ελληνικές Ένοπλες Δυνάμεις. Θα πρέπει να αντιγράψουμε το επιτυχημένο μοντέλο του Ισραήλ, το οποίο παράγει τέτοια οπλικά συστήματα τα οποία δεν θα διαθέτει έξω από το Ισραήλ, όπως είναι για παράδειγμα ο «Σιδηρούς Θόλος». Άρα, λοιπόν, θα πρέπει να παράγουμε αποκλειστικά οπλικά συστήματα πρότυπα για την άμυνα της πατρίδας μας, χωρίς αυτά να διατίθενται σε τρίτες χώρες, γιατί ακριβώς έτσι αποδυναμώνεται το πλεονέκτημα.

Με τις παρούσες συνθήκες, λοιπόν, επιβάλλεται να τεθούν σε απόλυτη προτεραιότητα ο εκσυγχρονισμός της δικής μας εθνικής άμυνας και φυσικά, η ανασυγκρότηση της αμυντικής μας βιομηχανίας. Ορίζεται το μετοχικό κεφάλαιο του ΕΛΚΑΚ σε 1,5 εκατομμύριο ευρώ, καθώς και ότι το ελληνικό δημόσιο συμμετέχει σε αυτό με ποσοστό 67% και η «Ελληνική Εταιρεία Συμμετοχών και Περιουσίας Α.Ε.» με 33%. Προβλέπεται ότι το συνδυασμένο ποσοστό συμμετοχής του ελληνικού δημοσίου στο ΕΛΚΑΚ και οποιουδήποτε άλλου φορέα του οποίου την απόλυτη πλειοψηφία του μετοχικού κεφαλαίου κατέχει το ελληνικό δημόσιο δεν δύναται να είναι κατώτερο του 51% των μετοχών του ΕΛΚΑΚ.

Θα πρέπει, όμως, εδώ να κάνουμε τις εξής επισημάνσεις: Η «Ελληνική Εταιρεία Συμμετοχών και Περιουσίας Α.Ε.», δηλαδή το Υπερταμείο, ή το Εθνικό Επενδυτικό Ταμείο, όπως είναι ευρύτερα γνωστό, είναι εταιρεία συμμετοχών του ελληνικού δημοσίου που ιδρύθηκε το 2015 στο πλαίσιο της συμφωνίας με τους Ευρωπαίους δανειστές της πατρίδας για τα δάνεια ύψους 86 δισεκατομμυρίων ευρώ του τρίτου μνημονίου. Πρακτικά, το Υπερταμείο αποτέλεσε ένα χαρτοφυλάκιο εγγυήσεων για τους επίσημους πιστωτές της πατρίδας, στο οποίο περιλήφθηκαν οι συμμετοχές στις υπό ανακεφαλαιοποίηση τότε ελληνικές τράπεζες, τα περιουσιακά στοιχεία του Ταμείου Αποκρατικοποιήσεων, του ΤΑΙΠΕΔ δηλαδή, που είχε ιδρυθεί μερικά χρόνια νωρίτερα, αλλά και της Εταιρείας Ακινήτων του δημοσίου, όπως και οι συμμετοχές του δημοσίου σε μεγάλες εισηγμένες και μη επιχειρήσεις.

Σήμερα, σχεδόν εννέα χρόνια μετά, δεν υπάρχει καν αξιόπιστη ανεξάρτητη αποτίμηση της αξίας του χαρτοφυλακίου του Υπερταμείου. Σε κάθε περίπτωση, ανεξαρτήτως του ότι ανήκει τυπικά στο ελληνικό δημόσιο, το Υπερταμείο και το χαρτοφυλάκιό του αντιμετωπίζονται από τους Ευρωπαίους δανειστές ως εγγυήσεις για το τρίτο μνημονιακό δάνειο.

Σε αυτό το πλαίσιο, δεν γίνεται αντιληπτό από εμάς γιατί το 33% του μετοχικού κεφαλαίου του ΕΛΚΑΚ με τις εξουσίες που έχει ένα τέτοιο ποσοστό, που συνεπάγεται ότι έχει την εξουσία, να παραχωρηθεί στο Υπερταμείο, δηλαδή σε έναν μηχανισμό που αφ’ ενός έχει ως καταστατικό σκοπό την επενδυτική αξιοποίηση της περιουσίας του δημοσίου και αφ’ ετέρου -και τούτο είναι το μείζον- τελεί υπό τον έμμεσο έλεγχο και εποπτεία των Ευρωπαίων δανειστών.

Εν προκειμένω, το ΕΛΚΑΚ με τους εθνικούς αμυντικούς σκοπούς που προβλέπεται να υλοποιήσει και την αμεσότατη σχέση που έχει με τις Ένοπλες Δυνάμεις της πατρίδας και το αξιόμαχο αυτών θα πρέπει να τελεί υπό ιδιαιτέρως αυξημένες εγγυήσεις ανεξαρτησίας από αλλότρια συμφέροντα και σκοπιμότητες.

Και με αυτή την επισήμανση έρχομαι στο δεύτερο ζήτημα, στο προβλεπόμενο ποσοστό του ελληνικού δημοσίου. Ενώ, λοιπόν, σύμφωνα με το παρόν σχέδιο νόμου το ελληνικό δημόσιο ξεκινάει με μία συμμετοχή 67% στο μετοχικό κεφάλαιο του ΕΛΚΑΚ, η συμμετοχή του ελληνικού δημοσίου δύναται να μειωθεί μέχρι και στο 51%. Μάλιστα, η ελάχιστη αυτή συμμετοχή του 51% του ελληνικού δημοσίου δεν χρειάζεται καν να εκπορεύεται από άμεση κυριότητα επί του 51% των μετοχών του ΕΛΚΑΚ, αλλά μπορεί να προκύπτει συνδυαστικά κατόπιν άθροισης και των ποσοστών συμμετοχής οιουδήποτε άλλου φορέα, του οποίου την απόλυτη πλειοψηφία των μετοχών κατέχει το ελληνικό δημόσιο.

Τούτο συνεπάγεται δύο πράγματα: Πρώτον, ότι πέραν του 51% το υπόλοιπο 49% παραμένει ελεύθερα μεταβιβάσιμο σε οιοδήποτε τρίτο φυσικό ή νομικό πρόσωπο είτε σε εταιρείες ξένων συμφερόντων ή συμφερόντων τρίτων χωρών, αφού δεν φαίνεται να υφίστανται σχετικοί περιορισμοί. Ήδη, λοιπόν, βλέπουμε ότι ο φορέας αυτός που θα είναι υπεύθυνος για την καινοτομία και την τεχνολογική ανάπτυξη των ελληνικών Ενόπλων Δυνάμεων, ήτοι για έναν κλάδο νευραλγικής σημασίας για την εθνική άμυνα της πατρίδας μας, ενώ διακηρύσσετε ότι θα υπηρετεί το δημόσιο συμφέρον, είναι άκρως εφικτό και κατά την άποψή μας ιδιαιτέρως πιθανό να νοθευτεί από τις επιδιώξεις και τις σκοπιμότητες τρίτων.

Σε αυτή, βεβαίως, την επισήμανση θα μπορούσε κάποιος να αντιτάξει ότι ο έλεγχος του 51% του μετοχικού κεφαλαίου από το ελληνικό δημόσιο αποτελεί επαρκή δικλείδα ασφαλείας. Δυστυχώς, όμως και αυτή η πρόβλεψη χωλαίνει. Όπως αναφέρθηκε ήδη, η συμμετοχή του ελληνικού δημοσίου στο 51% δεν χρειάζεται να είναι άμεση, αλλά μπορεί να προκύπτει και από την άθροιση των συμμετοχών διαφόρων φορέων, των οποίων την πλειοψηφία των μετοχών τυπικά ελέγχει το ελληνικό δημόσιο. Και λέμε «τυπικά», γιατί πρέπει να γίνει αντιληπτό ότι ιδίως μετά τις περιπέτειες της πατρίδας μας στα «μαύρα» χρόνια των μνημονίων έχουν απομείνει ως απότοκα συμβατικές δεσμεύσεις και υποχρεώσεις που καταλαμβάνουν τέτοιους φορείς του ελληνικού δημοσίου και περιορίζουν δραστικά την ελευθερία δράσης τους με αποκλειστικό γνώμονα το συμφέρον της Ελλάδας.

Ένα τέτοιο χαρακτηριστικό παράδειγμα είναι και το Υπερταμείο, στο οποίο αναφέρθηκα ήδη και το οποίο τυπικά ανήκει αποκλειστικά στο ελληνικό δημόσιο, αλλά όμως στην ουσία ελέγχεται από τρίτους.

Με απλά λόγια, λίγο μετά την ίδρυση του ΕΛΚΑΚ δεν θα ήταν απίθανο να δούμε ένα μετοχικό σχήμα αποτελούμενο, παραδείγματος χάριν, από συμμετοχή 18% του ελληνικού δημοσίου, 33% του Υπερταμείου, που προσεγγίζουν νομοθετικά το αναγκαίο 51% και 49% από τρίτα φυσικά ή νομικά πρόσωπα που θα υπηρετούν αλλότρια συμφέροντα και όχι τα εθνικά συμφέροντα.

Σε ένα τέτοιο, λοιπόν, ενδεχόμενο πώς να μιλήσουμε για γνήσια και ανόθευτη εξυπηρέτηση των εθνικών συμφερόντων και ιδίως των ελληνικών Ενόπλων Δυνάμεων; Όλα αυτά δεν συνιστούν κινδυνολογία ούτε απίθανα σενάρια. Η ίδια η φύση του ΕΛΚΑΚ επιβάλλει να εξασφαλιστεί ήδη από τώρα ότι το 100% των μετοχών θα ανήκει άμεσα στο ελληνικό δημόσιο και μόνον, θα υπηρετεί το εθνικό συμφέρον, την Ελλάδα και τους αμυντικούς σκοπούς της.

Επίσης, καθορίζεται η χρηματοδότηση του ΕΛΚΑΚ από τον προϋπολογισμό του Υπουργείου Εθνικής Άμυνας. Μετά βίας χρειάζεται να επισημανθεί η ανάγκη για απόλυτη διαφάνεια στην οικονομική διαχείριση ενός τέτοιου φορέα.

Όπως προαναφέρθηκε και από τους άλλους εισηγητές, αφαιρέθηκαν στο υπό ψήφιση νομοσχέδιο η διάταξη του άρθρου 7 του αρχικού νόμου που αφορούσε την στέγαση του «ΕΛΚΑΚ». Παραμένει όμως, βέβαια, το θέμα των μετοχικών ταμείων, όπου διαφαίνονται βάσιμες ανησυχίες των στελεχών, ότι η υπό σύσταση ανώνυμης εταιρείας εταιρεία «ΕΛΚΑΚ» θα έχει τη δυνατότητα να χρησιμοποιεί τους πόρους των μετοχικών ταμείων, των οποίων η αυτονομία και η διαφάνεια οφείλεται να διασφαλιστεί.

Επίσης, στο υπό ψήφιση νομοσχέδιο παρέχεται η δυνατότητα στα ανώτατα στρατιωτικά εκπαιδευτικά ιδρύματα να διοργανώνουν διδακτορικές σπουδές, ενώ απλοποιείται η διαδικασία ίδρυσης προγραμμάτων μεταπτυχιακών σπουδών και προβλέπεται η συμμετοχή στελεχών των Ενόπλων Δυνάμεων σε ερευνητικά προγράμματα. Οι εν λόγω ρυθμίσεις κινούνται στην ορθή κατεύθυνση, λόγω της θεσμοθετούμενης ουσιαστικής αυτονομίας των ανώτατων στρατιωτικών εκπαιδευτικών ιδρυμάτων που μέχρι πρότινος μπορούσαν να διοργανώσουν μεταπτυχιακά προγράμματα σπουδών μόνο σε σύμπραξη με τα ΑΕΙ.

Αντίστοιχα θετικά κρίνεται και η δυνατότητα διοργάνωσης προγραμμάτων τρίτου κύκλου σπουδών, διδακτορικών δηλαδή από τα ανώτατα στρατιωτικά εκπαιδευτικά ιδρύματα. Σε καμμία περίπτωση, όμως, δεν πρέπει το αντικείμενο των μεταπτυχιακών και διδακτορικών που θα εκπονούνται να είναι καθαρά θεωρητικού περιεχομένου με απλές τυπικές γνώσεις. Όλα τα προγράμματα πρέπει να στοχεύουν στο εθνικό συμφέρον και στην πρακτική ανταπόδοση στην εθνική άμυνα της πατρίδας προς την ενίσχυσή της.

Θέλουμε και ελπίζουμε ότι οι διατάξεις θα έχουν πρακτική εφαρμογή και επιτυχημένη στόχευση και θέλουμε και πιστεύουμε ότι με όλα αυτά τα προγράμματα θα έχουμε την αναβάθμιση της ποιότητας των στελεχών που υπηρετούν στις ελληνικές Ένοπλες Δυνάμεις. Ομοίως εύλογη είναι και η δυνατότητα ένταξης των ανώτατων στρατιωτικών εκπαιδευτικών ιδρυμάτων στο καθεστώς των κέντρων αριστείας τόσο για λόγους ισότητας όσο και για λόγους άντλησης περαιτέρω χρηματοδότησης.

Θετικά κρίνουμε και την κάλυψη του σημαντικού νομοθετικού κενού που υπήρχε ως προς την έννομη προστασία των θιγόμενων και εν γένει ως προς τον έλεγχο νομιμότητας της διαδικασίας εκλογής μελών ΔΕΠ των ανώτατων στρατιωτικών εκπαιδευτικών ιδρυμάτων, καθώς απουσίαζαν πλήρως από την κείμενη νομοθεσία συναφείς ρυθμίσεις.

Ωστόσο, απαραίτητη κρίνεται η αναβάθμιση πέραν των ΑΣΕΙ και των Ανώτερων Στρατιωτικών Σχολών Υπαξιωματικών στην ανώτατη βαθμίδα της τριτοβάθμιας εκπαίδευσης. Οι Ανώτερες Στρατιωτικές Σχολές Υπαξιωματικών οφείλουν να αναγνωριστούν ως ισότιμες των Ανώτατων Εκπαιδευτικών Ιδρυμάτων Τεχνολογικής Εκπαίδευσης. Δεν νοείται να αναγνωρίζονται ακαδημαϊκά και επαγγελματικά οι απόφοιτοι των ιδιωτικών κολλεγίων και όχι οι απόφοιτοι σχολών που έχουν εισαχθεί με πανελλαδικές εξετάσεις και κρίνονται άξιοι να διαχειρίζονται οπλικά συστήματα εκατομμυρίων ευρώ.

Επίσης, στο υπό ψήφιση νομοσχέδιο προβλέπεται η ίδρυση τμήματος πληροφορικής στη Στρατιωτική Σχολή Αξιωματικών Σωμάτων και επέρχονται οι αναγκαίες νομοτεχνικές τροποποιήσεις. Προβλέπεται, επίσης, η σύσταση Κοινού Σώματος Πληροφορικής των Ενόπλων Δυνάμεων, το οποίο θα υπάγεται στον Αρχηγό ΓΕΕΘΑ. Ειδικότερα, προβλέπεται η στελέχωση του Κοινού Σώματος Πληροφορικής από αποφοίτους παραγωγικών σχολών των Ενόπλων Δυνάμεων, η ένταξη των υπηρετούντων στελεχών, αξιωματικών, ανθυπασπιστών, υπαξιωματικών και ΕΠΟΠ με συναφές αντικείμενο, η μετάταξη στελεχών των τριών κλάδων των Ενόπλων Δυνάμεων, καθώς και οι λεπτομέρειες για τη διαδικασία ένταξης και μετάταξής τους. Επί της ουσίας έχουμε κατάργηση των Σωμάτων Έρευνας και Πληροφορικής τόσο στον Στρατό Ξηράς όσο και στην Πολεμική Αεροπορία με υποχρεωτική μετακίνηση του προσωπικού της.

Πρωτοφανής είναι, επίσης, η πρόβλεψη ότι στελέχη προερχόμενα από διαφορετικές Ανώτερες Στρατιωτικές Σχολές Υπαξιωματικών του Στρατού Ξηράς και της Πολεμικής Αεροπορίας να υπάγονται στο κοινό Σώμα. Δημιουργείται ένα πρακτικό πρόβλημα απέναντι στους υπάρχοντες σπουδαστές των παραγωγικών σχολών υπαξιωματικών, αλλά και στους μελλοντικούς. Στις σχολές αυτές οι σπουδαστές που εισάγονται δεν προεπιλέγουν την ειδικότητά τους, αλλά τους αποδίδεται ακόμα και με κλήρωση μετά την εισαγωγή τους. Συνεπώς επιτυχόντες Ανώτερων Στρατιωτικών Σχολών Υπαξιωματικών οι οποίοι έχουν εισαχθεί με διαφορετική μοριοδότηση από τις πανελλαδικές εξετάσεις και έχουν επιλέξει να σταδιοδρομήσουν στον Στρατό Ξηράς ή την Πολεμική Αεροπορία αντίστοιχα μπορεί να βρεθούν ακουσίως σε κοινό σώμα. Αυτό δύναται μεσοπρόθεσμα να οδηγήσει στην απαξίωση των σχολών αυτών, καθώς η αβεβαιότητα είναι ένα συναίσθημα το οποίο θα αποτρέψει αρκετούς νέους να την επιλέξουν. Μια ρεαλιστική πρόταση είναι το Κοινό Σώμα Πληροφορικής να στελεχωθεί εκ του μηδενός με νέα στελέχη, ενώ παράλληλα όσα ήδη υπηρετούν να παραμένουν στη θέση τους υπό το ίδιο ούτως ή άλλως αντικείμενο μέχρι τη διαγραφή τους από τις Ένοπλες Δυνάμεις.

Με το παρόν νομοσχέδιο προβλέπεται, επίσης, η ρύθμιση-εξόφληση οφειλών ΕΟΠΥΥ προς τα στρατιωτικά νοσοκομεία εξαιρουμένου του «ΝΙΜΙΤΣ» και διαγραφή του 10% αυτών. Αφορά υπηρεσίες που έχουν ήδη παρασχεθεί και καλυφθεί οικονομικά από τους προϋπολογισμούς των στρατιωτικών νοσοκομείων. Η υφιστάμενη διάταξη κρίνεται συνολικά απαράδεκτη. Κατ’ αρχάς δεν διευκρινίζεται ο λόγος για τον οποίο το «ΝΙΜΙΤΣ» αντιμετωπίζεται κατ’ εξαίρεση, όπως επίσης ούτε τι συνεπάγεται αυτό για το συγκεκριμένο νοσοκομείο. Τα ποσά δεν συμβαδίζουν με αυτά που βεβαίωσε η Υπουργός Υγείας για το ίδιο χρονικό διάστημα πρόσφατα, ενώ τα υπό διαγραφή ποσά έχουν δαπανηθεί ήδη από τους προϋπολογισμούς των νοσοκομείων για κάλυψη των αναγκών του ΕΟΠΥΥ.

Σε κάθε περίπτωση, σαν ύστατη λύση θα πρέπει τουλάχιστον να αξιολογηθεί η πρόταση της ΠΟΜΕΝΣ, να μη διαγραφεί το 10% του ποσού των οφειλών, αλλά να δοθεί από το Υπουργείο Υγείας για την πληρωμή των βαρδιών του νοσηλευτικού προσωπικού και των εφημεριών του ιατρικού προσωπικού των στρατιωτικών νοσοκομείων ως ελάχιστη ένδειξη αναγνώρισης της τεράστιας συμβολής τους στην πανδημία.

Και το άρθρο 60, κατά την άποψή μας, θα πρέπει να αποσυρθεί έως ότου αποσαφηνιστεί τι ακριβώς επίπτωση επιφέρει στο «ΝΙΜΙΤΣ» η εν λόγω ρύθμιση. Τέλος, στο άρθρο 62 γίνεται θέμα για την αποζημίωση του προσωπικού που υπηρετεί στον Στόλο. Θεωρούμε ότι οι παρατηρήσεις που έχουν διατυπωθεί από τους φορείς είναι ιδιαίτερα βάσιμες και πρέπει να εξαιρεθεί από τις τακτικές μηνιαίες αποδοχές το σύνολο των συγκεκριμένων αποζημιώσεων, δηλαδή η περίπτωση ΚΓ΄.

Σας ευχαριστώ πάρα πολύ για την προσοχή σας.

(Χειροκροτήματα από την πτέρυγα της Ελληνικής Λύσης)

 **ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Σαράκη.

Και τώρα τον λόγο έχει η ειδική αγορήτρια από τη Νέα Αριστερά κ. Αθανασία (Σία) Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα και από σήμερα και μετά μέχρι τις 28 Μαΐου η Ισπανία, η Ιρλανδία και η Νορβηγία και άλλες χώρες που θα ακολουθήσουν αναγνωρίζουν το παλαιστινιακό κράτος. Όχι μόνο χαιρετίζουμε την απόφαση αυτών των χωρών, αλλά έχουμε ζητήσει ως Νέα Αριστερά ήδη από τον Μάρτιο να αναγνωριστεί το παλαιστινιακό κράτος και να προχωρήσουμε σε πίεση στο πλαίσιο της Ευρωπαϊκής Ένωσης για την άρση μιας μεγάλης ιστορικής αδικίας που έχει οδηγήσει στη γενοκτονία του παλαιστινιακού λαού αυτές τις μέρες, αυτή την περίοδο.

Συζητάμε συνέχεια για την κρισιμότητα των στιγμών. Συζητάμε για χίλια δύο και δεν καταλαβαίνουμε ένα πράγμα: την ιστορικότητα της χώρας μας. Και η χώρα μας έχει ιστορικότητα στην περιοχή, την οποία αγνοούμε και την οποία δεν λαμβάνουμε καθόλου υπ’ όψιν μας. Μιλάμε βλέποντας τη γενική εικόνα κατακερματισμένα στο τώρα, χωρίς να βλέπουμε την προοπτική που μπορεί να ανοίξει η ίδια μας η χώρα η οποία είναι μεν μικρή, αλλά έχει ρίζες στην περιοχή.

Με την Παλαιστίνη και τον παλαιστινιακό λαό έχουμε μια μεγάλη περίοδο σχέσεων. Δεν μπορούμε να τα αγνοούμε σήμερα. Η Ελληνική Βουλή το 2015 εισηγήθηκε στην Κυβέρνηση ομόφωνα την αναγνώριση του παλαιστινιακού κράτους. Ας το κάνουμε τώρα. Εάν θέλουμε να έχουμε παρέμβαση στα πράγματα την επόμενη περίοδο σε αυτές τις μεγάλες γεωπολιτικές εξελίξεις, πρέπει να πάρουμε πρωτοβουλίες.

Δεύτερο θέμα, κύριε Υπουργέ. Πρέπει να γυρίσει άμεσα στη χώρα μας η Φρεγάτα «ΥΔΡΑ». Δεν έχει καμμιά δουλειά στο όνομα της ελληνικής ναυσιπλοΐας, που δεν πρόκειται καν γι’ αυτό, να εμπλέκεται σε μία τέτοια υπόθεση, όπως δεν έχει καμμία δουλειά η χώρα μας να εμπλέκεται στον πόλεμο αποστέλλοντας οπλικό υλικό στην Ουκρανία.

Ξέρετε, είναι λίγο θλιβερό να μαθαίνουμε από δημοσιεύματα είτε το πόσα καμιόνια έφυγαν από τη Θεσσαλονίκη, είτε ότι στείλαμε STIEGER στην Ουκρανία και αυτό να το μαθαίνουμε από δημοσιεύματα, να τα μαθαίνουμε από την Ουκρανία και μέσα από δημοσιεύματα που δημοσιοποιούνται στην Ελλάδα, στη χώρα μας.

Άρα, λοιπόν, έχουμε κρίσιμα θέματα να συζητήσουμε και δεν μπορούμε πια να μην το κάνουμε στο όνομα του «Είμαστε στη σωστή πλευρά της ιστορίας». Να τονίσω εδώ ότι δεν είναι η σωστή πλευρά της ιστορίας. Το Διεθνές Δικαστήριο εισηγήθηκε τη δίωξη και του Νετανιάχου και της ηγεσίας της Χαμάς για εγκλήματα κατά της ανθρωπότητας. Αυτά έχουν περάσει σχεδόν απαρατήρητα από την πολιτική ηγεσία αυτής της χώρας και, δυστυχώς, οφείλω να πω και από τα κόμματα του προοδευτικού τόξου. Εάν δεν φωνάξουμε εμείς, ποιοι θα φωνάξουν; Εάν δεν θέλουμε να συζητήσουμε για το πώς βλέπουμε αυτή τη χώρα, τη δική μας χώρα, τα επόμενα χρόνια, αν δεν τα συζητήσει και δεν φωνάξει ο προοδευτικός κόσμος, ποιος θα τα συζητήσει;

Ας έρθω τώρα στα του νομοσχεδίου.

Κύριε Υπουργέ, τα είπα και στις επιτροπές, τα λέω και τώρα. Μιλήσατε για υπαρξιακή απειλή και γι’ αυτό πρέπει να δημιουργηθεί το ΕΛΚΑΚ, το Ελληνικό Κέντρο Αμυντικής Καινοτομίας, στο όνομα της υπαρξιακής απειλής.

Κατ’ αρχάς, κύριε Υπουργέ, πραγματικά δεν έχω καμμία πρόθεση -σας εκτιμώ, άλλωστε, προσωπικά- ούτε να συνωμοσιολογήσω ούτε να κάνω οποιαδήποτε τέτοιου είδους ανάγνωση. Όμως, θέλω να πω πως όταν βλέπουμε μία εικόνα τόσο κατακερματισμένα, χάνουμε τη μεγάλη εικόνα. Κι εμείς εδώ δεν είμαστε ο ναύαρχος, ο στρατηγός, κ.λπ.. Είμαστε εκλεγμένοι αντιπρόσωποι του ελληνικού έθνους και απολογούμαστε και λογοδοτούμε σε αυτούς.

Μιλάμε, λοιπόν, για υπαρξιακή απειλή και λέμε ότι είναι εθνικής εμβέλειας, εθνικής σημασίας, αυτό το κέντρο. Έχουμε υπαρξιακή απειλή λόγω δημογραφικής κάλυψης, υπαρξιακή απειλή λόγω φτωχοποίησης της κοινωνίας, υπαρξιακή απειλή λόγω κατάρρευσης του ΕΣΥ. Δεν υπάρχει μεγαλύτερη υπαρξιακή απειλή να σταματάνε τα χειρουργεία στα νοσοκομεία Παίδων. Άρα αυτές τις υπαρξιακές απειλές πρέπει λίγο να τις συζητήσουμε, να τις δούμε συνδυαστικά. Βεβαίως, η άμυνα είναι ένα πάρα πολύ σημαντικό ζήτημα, συνδυαστικά με όλα τα άλλα και άρα με στενή λογοδοσία και εποπτεία, γιατί είναι χρήματα του Έλληνα φορολογούμενου.

Ως Νέα Αριστερά έχουμε πει άπειρες φορές και το έχουμε τονίσει ότι βεβαίως χρειάζεται η άμυνα της χώρας. Βεβαίως χρειάζεται! Και χρειάζονται και τα εξοπλιστικά προγράμματα. Επειδή, όμως, είναι δαπανηρά, χρειάζεται εποπτεία, χρειάζεται ένα θεσμικό πλαίσιο εποπτείας, επιτήρησης, λογοδοσίας για το τι γίνεται, με όλους τους τρόπους της μυστικότητας. Όμως, η Εθνική Αντιπροσωπεία πρέπει να ξέρει τι γίνεται. Δεν ξέρουμε τίποτα για τα εξοπλιστικά. Είχατε υποσχεθεί στον προϋπολογισμό ότι θα έχουμε ενημέρωση. Και δεν ζητάμε μόνο ενημέρωση, ζητάμε και θεσμικό πλαίσιο όπως έχουν οι άλλες χώρες. Εμείς δεν έχουμε τίποτα. Εκ των υστέρων δικαιολογούνται τα εξοπλιστικά και είναι τεράστιες οι δαπάνες.

Κύριε Υπουργέ, είναι λίγο λυπηρό -διάβασα ξανά την ομιλία σας στην Επιτροπή- ότι έχουμε 214 δισεκατομμύρια ευρώ δαπάνες για την άμυνα από το 1974 μέχρι το 2010 και εσείς ο ίδιος ομολογήσατε ότι η Ελληνική Αμυντική Βιομηχανία, τα Ελληνικά Αμυντικά Συστήματα, δεν συνεισφέρουν στον προϋπολογισμό ούτε καν αυτό που συνεισφέρουν τα κομμωτήρια.

Δεν ευθύνεστε εσείς, προς Θεού! Δεν είναι προσωπικό. Όμως, μήπως αυτό μας κρούει τις καμπάνες της Αγίας Σοφιάς ότι κάτι πρέπει να κάνουμε; Γιατί ενώ έχουμε τέτοιες εξοπλιστικές δαπάνες, δεν κατορθώσαμε να έχουμε τα δημόσια Ελληνικά Αμυντικά Συστήματα, την Ελληνική Αμυντική Βιομηχανία, την αεροπορική βιομηχανία σε ένα τέτοιο καλό επίπεδο όχι μόνο για αναπτυξιακούς λόγους, αλλά και για στρατηγικούς λόγους, αν αγαπάμε και πονάμε αυτή τη χώρα; Η χώρα είναι οι άνθρωποί της και βεβαίως είναι η ύπαρξή της.

Στο όνομα του πατριωτισμού -και λυπάμαι που το ακούω και από τα προοδευτικά κόμματα και από αγαπητούς φίλους- ακούω συνέχεια ότι στο όνομα του πατριωτισμού υπερψηφίζουμε. Στο όνομα του πατριωτισμού ζητάμε συνεχή λογοδοσία. Η Βουλή πρέπει να ξέρει. Η Βουλή πρέπει να έχει θεσμικό πλαίσιο. Σας είπα και στην επιτροπή ότι στη Γερμανία μυστικότητα υπάρχει κι εκεί στην επιτροπή της Βουλής. Εναλλάσσονται κάθε χρόνο στην Προεδρία της Επιτροπής το κυβερνών κόμμα με την Αντιπολίτευση, γιατί πρέπει να υπάρχει μια διαφάνεια.

Ερχόμαστε, λοιπόν, τώρα στο ιδιαίτερο, στο ΕΛΚΑΚ. Το είπα και στις επιτροπές. Χρειάζεται Κέντρο Αμυντικής Καινοτομίας; Φυσικά και χρειάζεται. Θα ήμουν η τελευταία να σας έλεγα ότι δεν χρειάζεται.

Όμως, κύριε Υπουργέ, από τη στιγμή που εσείς το θεωρείτε εθνικής σημασίας, «εθνική σημασία» σημαίνει ότι και όλα τα κόμματα πρέπει να γνωρίζουν, να έχουν συζητήσει, να έχουν διαβουλευθεί μαζί σας, όχι κατ’ ιδίαν -εγώ ξέρω πάρα πολύ καλά ότι οποιοσδήποτε ή οποιαδήποτε από εμάς μπορεί να σας πάρει τηλέφωνο και να ανταποκριθείτε, αλλά δεν είναι αυτό το ζήτημα- αλλά με οργανωμένο τρόπο και με μία διαβούλευση για το πώς θεωρεί ο καθένας μας ότι μπορεί να γίνει καλύτερα αυτό το Κέντρο Καινοτομίας.

Ξέρουμε, κύριε Υπουργέ, ότι αυτά δεν θεσμοθετούνται σε κενό αέρος επίσης. Πάλι κατακερματισμένη είναι η εικόνα. Γίνεται της τρελής σε ευρωπαϊκό και διεθνές επίπεδο. Σε ευρωπαϊκό επίπεδο πάμε σε στρατιωτικοποίηση της Ευρώπης, σε έναν μιλιταρισμό άνευ προηγουμένου, σε διασύνδεση συστημάτων, κ.λπ.. Πρέπει να είμαστε ενημερωμένοι η Εθνική Αντιπροσωπεία, με όλη τη μυστικότητα που απαιτείται; Αν και εγώ, αν αφαιρέσει κανείς μερικά πράγματα, θεωρώ ότι οι Έλληνες πολίτες πρέπει να γνωρίζουν, αφού τα μαθαίνουν έτσι κι αλλιώς από τις εφημερίδες.

Δεν είχαμε τίποτα από αυτά. Υπάρχει μια fast track διαδικασία. Δεν έχουμε καμμία καχυποψία στο πρόσωπό σας, αλλά έχουμε προς την Κυβέρνηση, γιατί εγώ δεν μπορώ να μη βάλω το νομοσχέδιο στο πλαίσιο της κυβερνητικής πολιτικής, διότι και εδώ, κύριε Υπουργέ, βλέπω μία εκροή δημόσιου χρήματος σε ένα κέντρο το οποίο είναι μία ανώνυμη πολυμετοχική εταιρεία. Είναι πολυμετοχική, ούτε καν νομικό πρόσωπο ιδιωτικού δικαίου.

Ρώτησα -και δεν πήρα πειστική απάντηση- γιατί να μη συζητήσουμε μοντέλο άλλων χωρών, όπως η Γαλλία που είναι δημόσια τέτοια κέντρα. Πάει αυτό. Όμως, έχουμε εκροή δημόσιου χρήματος -και επιμένω σ’ αυτό προκειμένου να καταγραφεί- σε ένα κέντρο-ανώνυμη εταιρεία πολυμετοχική.

Διαβάζω προσεκτικά το καταστατικό, γιατί στο νομοθέτημα το ίδιο δεν υπάρχει πρόβλεψη. Μας είπατε μερικά πράγματα. Δεν έχω πραγματικά καμμία διάθεση να σας αμφισβητήσω. Όμως, εδώ πρέπει να ασκήσω την αρμοδιότητα που μου έχει δώσει, όση μου έχει δώσει, ο ελληνικός λαός. Φεύγει αυτό το χρήμα. Πού λογοδοτεί το διοικητικό συμβούλιο αυτού του κέντρου; Σε ποιον λογοδοτεί; Είπατε ότι θα μπουν τα συγκεκριμένα πρόσωπα που είναι στρατιωτικοί ή πρώην στρατιωτικοί. Καμμία αντίρρηση. Η Βουλή, όμως, πρέπει να έχει, να ακολουθεί και να υπάρχει αυτό το θεσμικό πλαίσιο, γιατί είναι δημόσιο χρήμα. Σε αυτή τη χώρα, αν θέλουμε να τη φανταστούμε λίγο καλύτερη τα επόμενα χρόνια και όχι να λέμε στον αέρα κουβέντες, πρέπει να υπάρξει θεσμικό πλαίσιο. Πρέπει να γίνει θεσμικό άλμα.

Άρα, λοιπόν, έχουμε αυτό πρώτο, δεν ξέρουμε πώς θα εκλέγεται αυτό το ΔΣ, δεν ξέρουμε τα προσόντα του, δεν ξέρουμε τίποτα, αλλά θα διαχειρίζεται δημόσιο χρήμα και από εκεί και πέρα, υπάρχει από κάτω απ’ αυτό το κέντρο, ένας αριθμός εταιρειών ελληνικών και ξένων. Εδώ μπαίνουν πάρα πολλά ερωτηματικά, ως προς το θεσμικό πλαίσιο και επιμένω συνέχεια σ’ αυτό.

Το δεύτερο. Λογοδοσία, λοιπόν, η Βουλή δεν θα έχει καμμία, δεν θα μπορεί να παρακολουθήσει τίποτα. Δεν συγκεντρώνεται μόνο χρήμα δημόσιο, συγκεντρώνονται και ανθρώπινες δυνάμεις. Εγώ βλέπω από τα Σώματα Στρατού, από τις Ένοπλες Δυνάμεις θα εξυπηρετούν ανάγκες του κέντρου. Είναι απαραίτητο; Εγώ να πω, ναι, δέκα φορές. Πώς θα κρίνεται αυτό; Ποιος θα το κρίνει πώς θα γίνεται; Και θα επανέλθω σε αυτό το ζήτημα.

Τρίτο πολύ σημαντικό για το ΕΛΚΑΚ για μένα -το έχει αναφέρει ο κ. Καζαμίας πάρα πολλές φορές και συμφωνώ απολύτως μαζί του- είναι ότι δεν μπορεί τα πνευματικά δικαιώματα να μην ανήκουν στο δημόσιο. Δεν ξέρω τη νομική φόρμουλα, δεν ξέρω αν θα έρθουν οι ξένες εταιρείες, ιδιώτες και αυτά, αλλά τα πνευματικά δικαιώματα -τουλάχιστον τα σημαντικότερα, ο σκληρός πυρήνας- πρέπει να μένουν στο δημόσιο.

Θέλω να πάω γρήγορα στο δεύτερο θέμα, που είναι πολύ σημαντικό για τα ΑΣΕΙ, τα διδακτορικά και λοιπά. Η αναβάθμιση μας βρίσκει σύμφωνους, δεν πρόκειται από μας να ακούσετε γιατί να γίνονται διδακτορικά, γιατί να έχουν αυτονομία κ.λπ.. Όμως, κύριε Υπουργέ -και εδώ βάζω ερωτηματικό- αφορά όλη την τακτική της Κυβέρνησης, γιατί εγώ δεν μπορώ να μην διαβάσω το νομοσχέδιο στο πλαίσιο της ευρύτερης κυβερνητικής πολιτικής. Τι βλέπω; Ότι δημιουργείται ένας στρατός δύο ταχυτήτων στις Ένοπλες Δυνάμεις, η ΑΣΕΙ και κάποιοι από τους ΑΣΕΙ και από εκεί και πέρα η ΑΣΣΥ, που διά της αποσιώπησής της, φτάνει σε πλήρη απαξίωση.

Θέλουμε να μπούμε στον 21ο αιώνα; Εγώ είμαι σύμφωνη με όλες τις διαδικασίες. Ποιες διαδικασίες, όμως; Ότι εδώ διαπνέεται το νομοθέτημα από έναν ελιτισμό; Έναν ελιτισμό ότι κάποιοι από τους αξιωματικούς, κατευθείαν από τις βιομηχανίες θα κάνουν διδακτορικά διά της πλαγίας και το τι εξοπλιστικά θα φέρουμε μπορεί να υπαγορεύονται και από ξένες εταιρείες κ.λπ.. Καλά, θα μου πείτε, αυτό δεν γίνεται; Αλλά τέλος πάντων. Η ΑΣΣΥ, όμως; Υπάρχουν άνθρωποι εκεί, οι οποίοι έχουν ικανότητες πάρα πολλές, έχουν μπει στις σχολές τους με πανελλήνιες και μερικοί με μεγαλύτερο βαθμό. Αν θέλουμε να κινητοποιήσουμε από πιο κάτω την κοινωνία, πρέπει το ανθρώπινο δυναμικό να βρεθεί μπροστά. Εδώ βλέπουμε ότι ένα μεγάλο ανθρώπινο δυναμικό ότι έξω.

Για τα υπόλοιπα έχουμε καταθέσει μία τροπολογία αρκετών άρθρων που αφορούν τα νοσοκομεία, τα στρατιωτικά νοσοκομεία και τις οφειλές του ΕΟΠΠΥ, το ναυτικό και τις αποζημιώσεις και λοιπά.

Θέλω να κλείσω, όμως, λέγοντας: Εάν θέλουμε πράγματι να έχουμε σ’ αυτή τη χώρα διαφάνεια, δημοκρατική διαβούλευση και να έχουν εμπιστοσύνη οι Έλληνες πολίτες στους θεσμούς, πρέπει αυτοί οι θεσμοί να μην απαξιώνονται. Εγώ το θεωρώ μέγα σφάλμα, έτσι σε καθεστώς κατεπείγοντος, χωρίς να προλάβουμε να αναπνεύσουμε, να έρθει ένα νομοσχέδιο το οποίο δεν προβλέπει θεσμικό πλαίσιο λογοδοσίας.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Αναγνωστοπούλου.

Κυρίες και κύριοι συνάδελφοι, γίνεται το γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι πέντε μαθήτριες και μαθητές και τρεις συνοδοί εκπαιδευτικοί από το 1ο Δημοτικό Σχολείο Βούλας.

Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και τρεις συνοδοί εκπαιδευτικοί από το 4ο Δημοτικό Σχολείο Κερατέας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον ειδικό αγορητή από τη Νίκη, τον κ. Τάσο Οικονομόπουλο.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, οι πρώτες ανησυχίες μας, σε σχέση με το παρόν νομοσχέδιο, καταγράφηκαν νωρίς-νωρίς μέσα από τα σχόλια της συντριπτικής πλειοψηφίας των στρατιωτικών, κατά τη διάρκεια της ηλεκτρονικής διαβούλευσης. Αλγεινή, μάλιστα, εντύπωση προκάλεσε το γεγονός, ότι η διαδικασία αυτή της δημόσιας διαβούλευσης ξεκίνησε αργά το βράδυ στις 23.55΄ της Μεγάλης Τρίτης και για διάστημα δεκατριών ημερών, εκ των οποίων, οι επτά ήταν αργίες.

Ο νόμος που αφορά στις διαβουλεύσεις επί των νομοσχεδίων, ο 4622/19 στο άρθρο 61 προβλέπει σαφώς ότι σκοπός της διαβούλευσης είναι η έγκυρη ενημέρωση και συμμετοχή σε αυτή κάθε ενδιαφερομένου. Στην προκειμένη περίπτωση, άμεσα ενδιαφερόμενοι ήταν, για παράδειγμα, οι μερισματούχοι του Μετοχικού Ταμείου Στρατού, καθώς και η Ένωση Αποστράτων ΕΑΣ, οι οποίοι εκλήθησαν εν μέσω Μεγάλης Εβδομάδας και αγίων ημερών του Πάσχα, να λάβουν γνώση και να πάρουν θέση για τον δημιουργηθέντα σάλο, σχετικά με την παραχώρηση τμήματος του κτηρίου του Μετοχικού Ταμείου Στρατού, εμβαδού τριακοσίων τετραγωνικών για τη στέγαση του υπό ίδρυση «Ελληνικού Κέντρου Αμυντικής Καινοτομίας (ΕΛΚΑΚ) Α.Ε.».

Μετά τις έντονες αντιδράσεις, κυρίως για τον απαράδεκτο τρόπο παρέμβασης του Υπουργού Εθνικής Άμυνας στο αυτοδιοίκητο του διοικητικού συμβουλίου του Μετοχικού Ταμείου Στρατού, υπήρξε μεν μερική τροποποίηση της διάταξης του άρθρου 7, παράγραφος 3, του δεύτερου μέρους του νομοσχεδίου, η οποία, όμως, απ’ ότι φαίνεται, δεν καλύπτει όλες τις πτυχές πιθανών απωλειών εσόδων για το Μετοχικό Ταμείο Στρατού.

Επομένως, επ’ αυτού υπάρχουν ακόμα ερωτήματα, τα οποία θα πρέπει να απαντηθούν και συγκεκριμένα: Πρώτον, γιατί να γίνει σώνει και καλά στο Μετοχικό Ταμείο Στρατού η εγκατάσταση της «ΕΛΚΑΚ Α.Ε.», όπου θα απαιτηθεί και μεταστέγαση βασικής υπηρεσίας, δηλαδή, του ΕΛΟΑΑ. Άλλοι χώροι δεν υπάρχουν που να είναι κενοί;

Δεύτερον, γιατί μια εταιρεία που θα φέρει τόσα εκατομμύρια έχει την ανάγκη ενός χώρου χωρίς μίσθωμα ή με ελάχιστο, αν τελικά το διοικητικό συμβούλιο αποφασίσει την εκμίσθωση;

Τρίτον, γιατί εκπέμφθηκε εντολή εκκένωσης του χώρου δύο μήνες προ της κατάθεσης του νομοσχεδίου, αγνοώντας επιδεικτικά το αυτοδιοίκητο του διοικητικού συμβουλίου του Μετοχικού Ταμείου Στρατού;

Τέταρτον, γιατί τα όσα ανέφερε ο Υπουργός ως αντάλλαγμα για την παραχώρηση του χώρου, δεν κατατέθηκαν ως σήμερα με έγγραφη πρόταση στο διοικητικό συμβούλιο και ακόμη και σήμερα, ώστε να γνωρίζουμε ακριβή ποσά και να αξιολογήσουμε την πρόταση;

Πέμπτον, γιατί παρακάμπτεται το προεδρικό διάταγμα 715/79 που ισχύει μέχρι σήμερα και ορίζει σαφώς ότι τα νομικά πρόσωπα δημοσίου δικαίου εκμισθώνουν ακίνητα μόνο κατόπιν δημόσιου πλειοδοτικού διαγωνισμού;

Και έκτον -και το πλέον σοβαρό ίσως όλων-, υπό ποια αρμοδιότητα και με ποιο νόμο το ΥΠΕΘΑ και ο Υφυπουργός Εθνικής Άμυνας διατάσσουν υπηρεσίες που δεν υπάγονται διοικητικά σε αυτό, παρά στο ΔΣ του νομικού προσώπου δημοσίου δικαίου με το οποίο είτε συνδέονται διοικητικά είτε εξαρτώνται υπηρεσιακά, όταν ο εκάστοτε Υπουργός δεν έχει διοικητικές αρμοδιότητες του Μετοχικού Ταμείου Στρατού, παρά μόνο οικονομικές, όπως αυτές έχουν οριοθετηθεί ως εποπτεύοντος υπουργείου από τον νόμο 2292/95.

Μας προβληματίζει, επίσης έντονα στο υπό ίδρυση Ελληνικό Κέντρο Αμυντικής Καινοτομίας, η μη αφαίρεση της επίμαχης διάταξης που αφορά τη συμμετοχή της ΕΣΥΠ, δηλαδή του Υπερταμείου στους μετόχους της «ΕΛΚΑΚ Α.Ε.», την οποία θεωρούμε ως μη σύμφωνη με το δημόσιο συμφέρον και τους σκοπούς της εθνικής άμυνας. Γι’ αυτόν άλλωστε τον λόγο, καταθέσαμε πρώτοι στην επιτροπή εγγράφως πρόταση τροποποίησης, ώστε η «ΕΛΚΑΚ Α.Ε.» να μην χάσει την πλειοψηφία.

Ο κύριος Υπουργός παραδέχτηκε, μάλιστα, ότι με πρωτοβουλία της ΕΣΥΠ πέρασε το 33% των μετοχών της ΕΛΚΑΚ, μια πρωτοβουλία που ο ίδιος έσπευσε να ικανοποιήσει. Άραγε, αγνοεί ο κύριος Υπουργός τα σχετικά με την ΕΣΥΠ ή υποκρίνεται ότι τα αγνοεί και προσπαθεί να παραπλανήσει τους Βουλευτές της Αντιπολίτευσης και τα κόμματα αυτής ή ακόμα και της Συμπολίτευσης με όσα λέει και κατ’ επέκταση και τον ελληνικό λαό; Ή μήπως και οι Βουλευτές της Νέας Δημοκρατίας αγνοούν τα σχετικά με την ΕΣΥΠ και θα ψηφίσουν ελαφρά τη καρδία την εμπορευματοποίηση και της Εθνικής Άμυνας, όπως έκαναν με τόσα άλλα;

Για να μην ισχυρίζεται κανείς άγνοια, θα επαναφέρουμε στη μνήμη όσων τα έχουν ξεχάσει και θα γνωστοποιήσουμε για όσους δεν τα ξέρουν τα βασικά σημεία, ώστε να φανεί τι σηματοδοτεί αυτό το 33% στα χέρια της ΕΕΣΥΠ και το τι προοιωνίζεται για το μέλλον της εθνικής άμυνας.

Η ΕΕΣΥΠ, το Υπερταμείο, ιδρύθηκε με τον ν.4389 του 2016. Ρητά αναφέρεται στο άρθρο 184 παράγραφος 4 ότι η εταιρεία δεν ανήκει στον δημόσιο ή ευρύτερο δημόσιο τομέα, όπως αυτός εκάστοτε ορίζεται. Οι διατάξεις που αναφέρονται σε δημόσιες επιχειρήσεις υπό την έννοια του ν.3429/2005 δεν εφαρμόζονται ως προς την εταιρεία, εκτός αν αυτό ρητά προβλέπεται στον παρόντα νόμο.

Άρα έχουμε ως πρώτο δεδομένο ότι δεν ανήκει στον δημόσιο τομέα ούτε καν στον ευρύτερο δημόσιο τομέα. Άραγε ποιος είναι ο σκοπός ίδρυσής της, σύμφωνα με το άρθρο 185 παράγραφος 1; Λειτουργεί χάριν του δημοσίου συμφέροντος, σύμφωνα με τους κανόνες της ιδιωτικής οικονομίας.

Αυτό το οξύμωρο λεκτικό σχήμα, που επαναλαμβάνεται και στο νομοσχέδιο για την ΕΛΚΑΚ ΑΕ, που λέγεται ότι επίσης λειτουργεί χάριν του δημοσίου συμφέροντος, είναι ένας άνευ ουσίας νεολογισμός, που στην ουσία παραπλανά και αυτό φαίνεται από τα ακόλουθα που αφορούν στην ΕΕΣΥΠ.

Συστήνεται για να εξυπηρετεί ειδικό δημόσιο σκοπό. Ειδικότερα, η εταιρεία διαχειρίζεται και αξιοποιεί τα περιουσιακά της στοιχεία, προκειμένου να συνεισφέρει πόρους για την υλοποίηση της επενδυτικής πολιτικής της χώρας και για την πραγματοποίηση επενδύσεων που συμβάλλουν στην ενίσχυση της ανάπτυξης της ελληνικής οικονομίας και δεύτερον, συμβάλλει στην απομείωση οικονομικών υποχρεώσεων της ελληνικής δημοκρατίας.

Για να γίνει πιο σαφές, ας έχουμε υπ’ όψιν μας ότι στο άρθρο 191 ρητά προβλέπεται ότι διορίζεται το πενταμελές εποπτικό συμβούλιο από την Ευρωπαϊκή Επιτροπή και τον Ευρωπαϊκό Μηχανισμό Σταθερότητας. Αυτό με τη σειρά του διορίζει το διοικητικό συμβούλιο διά του άρθρου 192 και απολαμβάνουν όλοι διάφορες ατέλειες και προνόμια και ακαταδίωκτο κ.λπ.. Δηλαδή, η ΕΕΣΥΠ δεν ελέγχεται από το ελληνικό κράτος και οι διοικούντες διά νόμου κυριολεκτικά κάνουν ό,τι θέλουν. Με άλλα λόγια, και λογαριασμό δεν δίνουν, παρά μόνον στους δανειστές. Και οι δύο σκοποί της ΕΕΣΥΠ είναι αμιγώς οικονομικοί.

Αυτή είναι λοιπόν η αντίληψη που έχετε για την εθνική άμυνα; Είναι ένα μέγεθος οικονομικό ή εμπορεύσιμο, που εμπίπτει στις αρμοδιότητες της ΕΕΣΥΠ;

Ο κύριος Υπουργός, αλλά και ο κύριος Υφυπουργός, όταν είπαν ότι θα συνεισφέρει η ΕΕΣΥΠ με χρήματα του ελληνικού λαού, πιστεύουν ότι θα αλλάξει τους καταστατικούς σκοπούς της για να συμπεριλάβει και την εθνική άμυνα; Αυτό θα ήταν επικινδύνως αφελές, αν το πίστευε κανείς, γιατί θα συνιστούσε παραβίαση του καταστατικού και του ιδρυτικού νόμου της ΕΕΣΥΠ.

Προτείναμε λοιπόν για την πλήρη κατοχή των μετοχών της ΕΛΚΑΚ από το ελληνικό δημόσιο διά των Υπουργείων ευθέως και όχι μέσω άλλων φορέων που δεν ελέγχει το δημόσιο.

Ζητούμε από τους Βουλευτές της συμπολίτευσης να σταθούν στο ύψος των περιστάσεων και να μην καταστήσουν την εθνική άμυνα πεδίο οικονομικής συναλλαγής και μόνο.

Αν ίσχυε κάτι τέτοιο, ας καλέσουμε και άλλους διεθνείς επενδυτές, να ξεπουλήσουμε στην «GOLDMAN SACHS» όλες τις μετοχές και να ανατεθεί το νομοσχέδιο στο Υπουργείο Ανάπτυξης. Ας καταργηθεί και το Υπουργείο Εθνικής Άμυνας και να διαμοιραστούν τα «ιμάτιά» του στα Υπουργεία Οικονομίας και Ανάπτυξης, αν αυτό που μας ενδιαφέρει ως κράτος και ως συντεταγμένη πολιτεία είναι μόνο η οικονομία και τα οικονομικά μεγέθη.

Όπως αναφέραμε και στην αρμόδια επιτροπή, ενώ υποτίθεται ότι είμαστε εκτός μνημονίων, εξακολουθούμε όμως να συμπεριφερόμαστε ως να υφίστανται μνημονιακές υποχρεώσεις και τώρα.

Την επιθυμία της ΕΕΣΥΠ για ποιον λόγο να σπεύσει να ικανοποιήσει ο κύριος Υπουργός; Με ποια εχέγγυα και με ποιο σκεπτικό; Δεν μπορούσε να συμπεριλάβει άλλα συναρμόδια Υπουργεία στους μετόχους και βρήκε κατάλληλη μόνο την ΕΕΣΥΠ;

Εμείς πιστεύουμε -αυτό προτείναμε- ότι θα ήταν προς όφελος να μπορεί να διαχυθεί η τεχνογνωσία της ΕΛΚΑΚ και σε τουλάχιστον άλλα τρία Υπουργεία, όπως Προστασίας του Πολίτη, Ναυτιλίας και Νησιωτικής Πολιτικής και Κλιματικής Αλλαγής και Πολιτικής Προστασίας, τα οποία μένουν αμέτοχα, ενώ η ΕΕΣΥΠ, που ελέγχεται από τους δανειστές, όπως αποδείξαμε πιο πάνω, παίρνει το 33% των μετοχών.

Ας μην επαναληφθεί η παραπλανητική αιτίαση του κυρίου Υπουργού ότι έχει όλες τις μετοχές το δημόσιο -τις έχει εξαναγκαστικά λόγω των δανειστών, αλλά δεν ελέγχει την ΕΕΣΥΠ- ούτε ότι δεν μπορούμε να κάνουμε διάκριση των ανωνύμων εταιρειών από την ιδιωτική πρωτοβουλία.

Το δημόσιο συμφέρον δεν διασφαλίζεται με ευχολόγια, αλλά με σαφές νομικό πλαίσιο, δεσμευτικό για τον φορέα που πρόκειται να λειτουργήσει σύμφωνα με αυτό.

Η «ΕΕΣΥΠ Α.Ε.» λειτουργεί με διατάξεις ιδιωτικού δικαίου. Και το ίδιο ισχύει και για την ΕΛΚΑΚ. Δηλαδή, το πρόβλημα δεν είναι μόνο ότι είναι ανώνυμος εταιρεία, αλλά και ότι λειτουργούν πλήρως με διατάξεις ιδιωτικού δικαίου. Η ΕΕΣΥΠ μάλιστα δεν ελέγχεται καν από το δημόσιο ούτε λογοδοτεί σε αυτό.

Για όσους δεν το γνωρίζουν, στο ιδιωτικό δίκαιο επιτρέπεται ό,τι δεν απαγορεύεται ρητώς, ενώ στο δημόσιο δίκαιο επιτρέπεται μόνο ό,τι προβλέπεται ρητώς. Αυτή ακριβώς η διαφορά έκανε να ιδρυθούν πλήθος φορέων ως ανώνυμες εταιρείες, για να μπορούν να κάνουν απευθείας αναθέσεις χωρίς περιορισμούς και διασπάθιση δημοσίου χρήματος εύκολα σε ημετέρους και χωρίς ελέγχους.

Αυτό είναι το κόστος της αλόγιστης ιδιωτικοποίησης των πάντων. Γιατί δεν είναι ιδιωτικοποίηση μόνο η εκποίηση και η λειτουργία φορέων υπό την κατοχή του δημοσίου με κανόνες ιδιωτικής οικονομίας, ακόμη και σε ζωτικούς τομείς όπως η εθνική άμυνα.

Οι μετοχές του δημοσίου, όταν ορίζεται ότι θα φτάνουν στο 51%, αθροίζονται με εκείνες της ΕΕΣΥΠ, όπως προβλέπει το νομοσχέδιο, με συνέπεια, είτε με απλή μεταβίβαση είτε με αύξηση κεφαλαίου, να είναι εφικτός ο πλήρης έλεγχος από την ΕΕΣΥΠ. Δηλαδή, χάνει τον έλεγχο το Δημόσιο ανά πάσα στιγμή.

Ίσως προβάλλει κανείς το επιχείρημα ότι θα ελέγχει το διοικητικό συμβούλιο της «ΕΛΚΑΚ Α.Ε.» το δημόσιο. Όμως, και αυτό είναι ψευδές, γιατί και εκ του νομοσχεδίου προβλέπεται το αντίθετο εξαρχής. Κατά το άρθρο 15ο του καταστατικού, που περιλαμβάνεται στο άρθρο 13 του νομοσχεδίου, μόνο δύο μέλη από τα επτά ή εννιά του διοικητικού συμβουλίου προέρχονται από το Υπουργείο Εθνικής Άμυνας. Τα υπόλοιπα πέντε ή επτά ορίζονται από τη Γενική Συνέλευση.

Συνεπώς αν απολεσθεί η πλειοψηφία των μετοχών, δεν ανακτάται ποτέ. Ο κάθε μέτοχος, δηλαδή και το δημόσιο, δεν μπορεί να τη διαλύσει δικαστικά, σύμφωνα με το άρθρο 29ο του καταστατικού. Το διοικητικό συμβούλιο αποφασίζει για τα πάντα με όρους ανωνύμων εταιρειών του ιδιωτικού δικαίου, μια και αναφέρεται ρητά ο ν.4548 του 2018 και ειδικά το άρθρο 102. Δηλαδή, και βλάβη να προκαλέσουν στην εταιρεία, οι ευθύνες μπορούν να παραγραφούν ή να εξαλειφθούν με διάφορους τρόπους .

Είναι απορίας άξιο πώς εκείνα τα άρθρα του ν.4548 για τις εταιρείες που είναι επωφελείς για το δημόσιο παρακάμπτονται από το νομοσχέδιο, ενώ η όλη επιχειρηματολογία στηρίχθηκε στη δήθεν αναγκαιότητα ύπαρξης ανωνύμου εταιρείας.

Μήπως τελικά αυτή η εταιρεία δεν φτιάχτηκε εξαρχής για να εξυπηρετεί το δημόσιο, αλλά άλλα συμφέροντα; Αλλιώς γιατί αφαιρείται η δυνατότητα δικαστικής λύσης ακόμα και από το δημόσιο;

Για να μην επεκταθώ άλλο, αφού πλέον θεωρώ ότι έγινε φανερή η ακαταλληλότητα τόσο της επιλογής της ανωνύμου εταιρείας για το Ελληνικό Κέντρο Καινοτομίας όσο και της συμμετοχής της ΕΕΣΥΠ σε αυτό, ας δούμε ενδεικτικά τι προβλέπεται για την αξιολόγηση προτάσεων στο άρθρο 23ο και για τη δοκιμή στο 24ο.

Στην αξιολόγηση δεν συμμετέχει το ΓΕΕΘΑ και τα επιτελεία, αλλά γίνεται από εσωτερική τριμελή επιτροπή που τα μέλη τους μπορεί να ανήκουν και στο διοικητικό συμβούλιο. Η Γενική Διεύθυνση Αμυντικών Εξοπλισμών του ΥΠΕΘΑ απλά θα ενημερώνεται για το αποτέλεσμα, ενώ τα κριτήρια είναι ασαφή και καθορίζονται από το διοικητικό συμβούλιο.

Κατά τη δοκιμή -άρθρο 24- πάλι εσωτερικές επιτροπές επιλαμβάνονται με αόριστο πλαίσιο συνεργασίας με το Υπουργείο Εθνικής Άμυνας και επιπλέον μπορεί να ανατεθεί και σε εξωτερικούς συνεργάτες. Δηλαδή, όσα μπορούν να πάνε στραβά περιλαμβάνει αυτό το νομοσχέδιο. Δεν γίνεται λόγος για προθεσμίες ή σαφείς κανόνες.

Περιμένει κανείς πραγματικά με αυτόν τον τρόπο να προσελκυστούν επενδυτές και κατασκευαστές αμυντικού υλικού, οι οποίοι ακριβώς γι’ αυτές τις ασάφειες και τις καθυστερήσεις παραπονούνται;

Ας δούμε και τα άλλα δύο μεγάλα ζητήματα που αφορούν τις αλλαγές στις ανώτατες στρατιωτικές σχολές της ΑΣΕΙ και τη δημιουργία Κοινού Σώματος Πληροφορικής.

Προσπαθεί η Κυβέρνηση να φέρει ένα σύνολο νέων διατάξεων για να τις αναβαθμίσει, ώστε να εκπονούνται μεταπτυχιακά και διδακτορικά, αλλά την ίδια ώρα έχει αποκόψει ουσιαστικά τις ΑΣΕΙ από τα επιτελεία όπου ανήκουν και τα οποία δεν θα ορίζουν την κατεύθυνση σπουδών, δηλαδή γίνεται όλο και μεγαλύτερη προσομοίωση με τα πανεπιστήμια και χάνεται η ιδιαιτερότητα της παραγωγής σχολής στελεχών, όπως φάνηκε από το άρθρο 19. Αυτό έμμεσα το παραδέχθηκε και ο Αρχηγός ΓΕΕΘΑ στην επιτροπή, αλλά θεώρησε ότι δεν είναι αναγκαίο να έχει άμεση χρησιμότητα ένα διδακτορικό. Όμως η αποκοπή αφορά όλα τα επίπεδα σπουδών.

Για το Κοινό Σώμα Πληροφορικής θα μπορούσε κανείς να αναρωτηθεί γιατί τόσο μεγάλη βιασύνη και προχειρότητα στη δημιουργία του. Έχουν ερωτηθεί άραγε οι θεσμικοί εκπρόσωποι προκειμένου να εκθέσουν τις απόψεις τους επί του θέματος; Προηγήθηκε, αλήθεια, κάποια μελέτη επιχειρησιακής σκοπιμότητας συγκρότησης του Κοινού Σώματος Πληροφορικής και του Κέντρου Έρευνας και Τεχνολογίας, που να καταλήγει με θετικές προοπτικές για την επικείμενη συγκρότηση; Υπάρχει κανένα παράδειγμα διεθνώς που εφαρμόζει αυτή τη μορφή οργάνωσης όσον αφορά το Κέντρο Έρευνας και Τεχνολογίας και το Κοινό Σώμα; Τέλος, έχουν ληφθεί υπ’ όψιν οικογενειακές και προσωπικές υποχρεώσεις των στελεχών, που μέχρι σήμερα επανδρώνουν τα σώματα έρευνας και πληροφορικής προκειμένου να μην διαταραχθεί ο οικογενειακός τους προγραμματισμός;

Τα ζητήματα προσωπικού καλό θα ήταν να αντιμετωπιστούν συνολικά και όχι με βεβιασμένες επιλογές. Με αυτούς τους μισθούς δημιουργούμε ένα σώμα στελεχών με το ένα πόδι έξω από την πόρτα. Η πληροφορική είναι κλάδος αιχμής και ο ιδιωτικός τομέας πληρώνει πολύ καλύτερα. Αν δεν ανέβουν οι μισθοί, θα καταλήγουμε να εκπαιδεύουμε ανθρώπους και μετά να τους παίρνει η αγορά. Η ίδρυση δηλαδή του σώματος χωρίς αύξηση των μισθών των στρατιωτικών θα επιταχύνει το ρεύμα παραιτήσεων.

Κλείνοντας, να πω ότι επειδή στο εν λόγω εγχείρημα διακρίνουμε μία προχειρότητα και απαιτείται περαιτέρω μελέτη και διερεύνηση σε όλες τις πτυχές του, ώστε να διασφαλίζεται πραγματικά το δημόσιο συμφέρον, το καταψηφίζουμε.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Οικονομόπουλο.

Τον λόγο έχει ο ειδικός αγορητής από τους Σπαρτιάτες, ο κ. Αλέξανδρος Ζερβέας.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, το παρόν σχέδιο νόμου του Υπουργείου Εθνικής Άμυνας ασχολείται με τρία σημαντικά ζητήματα: πρώτον, την ίδρυση του Ελληνικού Κέντρου Αμυντικής Καινοτομίας, δεύτερον, τον εκσυγχρονισμό του θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων και, τρίτον, την ίδρυση Τμήματος Πληροφορικής στη Στρατιωτική Σχολή Αξιωματικών Σωμάτων και σύσταση Κοινού Σώματος Πληροφορικής στις Ένοπλες Δυνάμεις.

Όσον αφορά την ίδρυση του Ελληνικού Κέντρου Αμυντικής Καινοτομίας, θεωρούμε ότι αποτελεί αδήριτη ανάγκη όχι μόνο για την αμυντική θωράκιση της πατρίδας μας, αλλά και για την επιβίωσή της σε ένα ιδιαίτερα ασταθές γεωπολιτικό περιβάλλον.

Απέναντί μας έχουμε μια Τουρκία, τον κύριο γεωπολιτικό μας εχθρό, που έχει κατακτήσει δυσθεώρητες προς το παρόν για εμάς κορυφές στον τομέα της αμυντικής καινοτομίας. Η Τουρκία, παρά τον αφελή, όσο και επικίνδυνο εφησυχασμό, που προσπαθεί να εμφυσήσει στην ελληνική κοινωνία η κυβερνώσα παράταξη μέσω της εύθραυστης Διακήρυξης των Αθηνών, ετοιμάζεται για πόλεμο. Η Τουρκία καινοτομεί, η Τουρκία παράγει, η Τουρκία εξάγει και εμείς συνεχίζουμε να είμαστε πελάτες, αγοραστές οπλικών συστημάτων, επιβαρύνοντας τον κρατικό προϋπολογισμό. Ειδικά στον τομέα των μη επανδρωμένων συστημάτων είμαστε κυριολεκτικά ανύπαρκτοι.

Πολύ ορθώς ο Υπουργός, ο κ. Δένδιας, έχει τονίσει επανειλημμένως ότι πρέπει να φύγουμε από τη λογική της αγοράς οπλικών συστημάτων από το ράφι και να εισέλθουμε στη λογική της καινοτομίας και της παραγωγής. Επομένως η ίδρυση του Ελληνικού Κέντρου Αμυντικής Καινοτομίας έπρεπε να είχε πραγματοποιηθεί όχι χθες, αλλά προχθές. Κάλλιο αργά, παρά ποτέ, λοιπόν. Οπότε ως προς τον στόχο είμαστε απόλυτα σύμφωνοι. Άλλωστε έχουμε αποδείξει σε αυτή την Αίθουσα, στην οποία είμαστε παρόντες με τη σύμφωνη γνώμη του ελληνικού λαού, ότι η δική μας αντιπολίτευση δεν είναι αντιπολίτευση ούτε άναρθρων κραυγών ούτε στείρας αντιπαράθεσης, είναι αντιπολίτευση εντασσόμενη σε θέσεις και όχι αντιθέσεις. Διατηρούμε, όμως, ορισμένες επιφυλάξεις για επιμέρους άρθρα του νομοσχεδίου, τις οποίες εκφράσαμε και κατά τη συζήτηση στην αρμόδια επιτροπή.

Πιο συγκεκριμένα, το άρθρο 4 ασχολείται με τον σκοπό και το αντικείμενο του Ελληνικού Κέντρου Αμυντικής Καινοτομίας. Το ΕΛΚΑΚ έχει επιφορτιστεί με πολλαπλούς ρόλους, που κατά τη γνώμη μας θα το αποπροσανατολίσουν από τον κύριο ρόλο του, που πρέπει να είναι η υποστήριξη των ελληνικών αμυντικών εταιρειών στην ανάπτυξη προϊόντων. Ο κίνδυνος αυξάνεται έτι περαιτέρω, όταν λάβουμε υπ’ όψιν μας την παράμετρο της χρήσεως της χρηματοδοτήσεως, που, όπως θα πω παρακάτω, δεν είναι παχυλή, για τη δημιουργία, παραδείγματος χάριν, θυγατρικών εταιρειών, που δεν θα προωθούν την ανάπτυξη ελληνικού αμυντικού οικοσυστήματος. Επομένως το ΕΛΚΑΚ πρέπει να έχει σαφή και συγκεκριμένο στόχο, ο οποίος δεν θα πρέπει να είναι άλλος από την εκπόνηση προγραμμάτων έρευνας και ανάπτυξης και όχι εφαρμοσμένης έρευνας.

Στο σημείο αυτό επιθυμώ να τονίσω το εξής: Έστω ότι δημιουργείται ένα πράγματι καινοτόμο θεωρητικά προϊόν. Με ποιον τρόπο θα λάβει ύπαρξη κατά τη στιγμή που η ελληνική αμυντική βιομηχανία φυτοζωεί; Πρέπει, λοιπόν, σε έτερο νομοσχέδιο του Υπουργείου Εθνικής Άμυνας να τεθούν οι βάσεις για την ανάπτυξη της ελληνικής αμυντικής βιομηχανίας, ώστε να είναι σε θέση να δίνει ζωή στη θεωρία.

Το άρθρο 6 ασχολείται με τους αναγκαίους πόρους για τη λειτουργία του Ελληνικού Κέντρου Αμυντικής Καινοτομίας, οι οποίοι ορίζονται ως ποσοστό 1,5% επί των ετήσιων πιστώσεων που εγγράφονται στο εξοπλιστικό πρόγραμμα προμηθειών του Υπουργείου Εθνικής Άμυνας. Πρώτον, θεωρούμε ότι είναι αυθαίρετη η απόφαση ορισμού του συγκεκριμένου ποσοστού δίχως να γίνεται σύγκριση του ΕΛΚΑΚ με παρόμοιους οργανισμούς του εξωτερικού. Επί ποίων δεδομένων ορίζεται το ποσοστό αυτό και όχι, παραδείγματος χάριν, ένα μεγαλύτερο;

Δεύτερον, δεν θεωρούμε πως πρέπει να ορίζεται ένα μεταβαλλόμενο ποσό, καθώς κάθε χρόνο ο προϋπολογισμός του εξοπλιστικού προγράμματος προμηθειών του Υπουργείου Εθνικής Άμυνας αλλάζει. Θεωρούμε ότι πρέπει να οριστεί ένα πάγιο ποσό, το οποίο επιβάλλεται να καλύπτει τις πραγματικές ανάγκες του Ελληνικού Κέντρου Αμυντικής Καινοτομίας και αυτές οι οικονομικές ανάγκες πρέπει να οριστούν πάλι με βάση τις ακολουθούμενες πρακτικές σε χώρες της αλλοδαπής με αξιόπιστα κέντρα καινοτομίας.

Το άρθρο 8 ασχολείται με την οργάνωση προγραμμάτων έρευνας και ανάπτυξης. Προτείνουμε τα Γενικά Επιτελεία να συντάσσουν λίστες προγραμμάτων με τεχνικές προδιαγραφές προϊόντων στο ΕΛΚΑΚ, το ΕΛΚΑΚ να προκηρύσσει έργα και να επιλέγει αναδόχους, ο ανάδοχος να συμβάλλει στον προϋπολογισμό του έργου με κάποιο μικρό αλλά σημαντικό ποσοστό, της τάξεως του 20% με 30%, και το ΕΛΚΑΚ σε συνεργασία με τα Γενικά Επιτελεία να παρακολουθούν την πορεία του έργου και να διακόπτουν τη χρηματοδότηση σε περίπτωση που ο ανάδοχος δεν εκτελεί με ορθό τρόπο το έργο. Και αν ο ανάδοχος ολοκληρώνει το έργο, τότε οι Ένοπλες Δυνάμεις να προχωρούν άμεσα στην προμήθεια του συγκεκριμένου προϊόντος δίχως την προκήρυξη διεθνούς διαγωνισμού. Όλα αυτά θα επιτρέπουν στις Ένοπλες Δυνάμεις τον σχεδιασμό προγραμμάτων σύμφωνα με τις ανάγκες τους.

Το άρθρο 11 εστιάζει στο ζήτημα της διανοητικής ιδιοκτησίας. Κατά τη γνώμη μας ο φορέας υλοποίησης πρέπει να κατέχει όλο το ποσοστό της πνευματικής ιδιοκτησίας, χωρίς αστερίσκους, με εξαίρεση τον όρο απαγόρευσης άσκησης των δικαιωμάτων της παραγράφου 1 από τον ανάδοχο κατά τρόπο αντίθετο προς το δημόσιο συμφέρον υπό μία προϋπόθεση: την εξαγορά του ποσοστού του προϋπολογισμού με το οποίο συμβάλλει το ΕΛΚΑΚ στο έργο και, σε αντίθετη περίπτωση, η πνευματική ιδιοκτησία να περνά στο ΕΛΚΑΚ.

Το άρθρο 12 ασχολείται με το προσωπικό του Ελληνικού Κέντρου Καινοτομίας. Όπως αναφέρεται, το κέντρο μπορεί να απασχολεί ως δέκα άτομα με σύμβαση εργασίας ιδιωτικού δικαίου ορισμένου χρόνου διάρκειας δύο ετών. Έχουμε την εντύπωση ότι η στελέχωση του εν λόγω κέντρου με δέκα μόνο άτομα θα προκαλέσει προβλήματα στην εύρυθμη λειτουργία του.

Επίσης αναφέρεται ότι το προσωπικό αυτό θα προσλαμβάνεται με απόφαση του Υπουργείου Εθνικής Άμυνας. Κατά τη γνώμη μας είναι επιτακτική ανάγκη να ζητείται και η άποψη των μελών της Επιτροπής Εξωτερικών και Άμυνας για τη στελέχωση του κέντρου αυτού.

Ένα άλλο ζήτημα που μας απασχολεί είναι και η ύπαρξη ή μη νομοθετικού πλαισίου για τη μετάθεση στρατιωτικού προσωπικού του Υπουργείου Εθνικής Άμυνας στο ΕΛΚΑΚ, που θα έχει το καθεστώς της ανωνύμου εταιρείας. Ο Υπουργός Εθνικής Άμυνας κ. Δένδιας διαβεβαίωσε ότι υπάρχει, χωρίς να μας παραπέμψει όμως στον νόμο που επιτρέπει μια τέτοια μετάθεση.

Στο άρθρο 13, στο πρώτο εδάφιο, αναφέρεται ότι το ΕΛΚΑΚ θα έχει τη νομική μορφή της ανωνύμου εταιρείας. Διατηρούμε ισχυρές επιφυλάξεις για την αναγκαιότητα αυτής της επιλογής. Θεωρούμε ότι η δημιουργία διευθύνσεως υπαγόμενης στο Υπουργείο Εθνικής Άμυνας θα έλυνε αποτελεσματικά το ζήτημα.

Το άρθρο 25 ασχολείται με ζητήματα εμπιστευτικότητας και απορρήτου. Είναι παράλειψη κατά τη γνώμη μας η απουσία προβλέψεως υπάρξεως συγκεκριμένης ρήτρας εμπιστευτικότητας για όλους τους απασχολούμενους του ΕΛΚΑΚ, ρήτρα η οποία θα προβλέπει σαφείς και αυστηρές ποινές σε περίπτωση παραβίασης του απορρήτου. Ευελπιστούμε ότι ο κύριος Υπουργός θα τείνει ευήκοον ους στους προβληματισμούς μας και θα προβεί στις προτεινόμενες από εμάς αλλαγές.

Το επόμενο σκέλος του νομοσχεδίου ασχολείται με τον εκσυγχρονισμό του θεσμικού πλαισίου των ανωτάτων στρατιωτικών εκπαιδευτικών ιδρυμάτων. Είμαστε σύμφωνοι με όσα προβλέπονται. Ήταν καιρός να αναβαθμιστούν οι ανώτατες στρατιωτικές σχολές. Όμως αποτελεί παράλειψη η μη αναβάθμιση των Ανωτάτων Στρατιωτικών Σχολών Υπαξιωματικών. Πρόκειται περί μιας αδικίας η οποία πρέπει να διορθωθεί και, όπως δεσμεύτηκε ο κύριος Υπουργός στην αρμόδια επιτροπή, θα διορθωθεί. Επομένως αναμένουμε σύντομα την ανάλογη νομοθετική πρωτοβουλία.

Επίσης τασσόμεθα υπέρ της εισηγήσεως της Πανελληνίου Ομοσπονδίας Ενώσεων Στρατιωτικών περί δημιουργίας Πανεπιστημίου Εθνικής Άμυνας.

Όσον αφορά τώρα την ίδρυση Τμήματος Πληροφορικής στη Στρατιωτική Σχολή Αξιωματικών Σωμάτων και σύσταση Κοινού Σώματος Πληροφορικής στις Ένοπλες Δυνάμεις, θεωρούμε ότι κινείται πράγματι προς την ορθή κατεύθυνση και δεν έχουμε κάποια ένσταση επί των άρθρων.

Τέλος, θα αναφερθώ στο άρθρο 59, που αναφέρεται στη ρύθμιση ληξιπρόθεσμων οφειλών του Εθνικού Οργανισμού Παροχής Υπηρεσιών Υγείας προς τα στρατιωτικά νοσοκομεία για το χρονικό διάστημα 2012 - 2022. Ο κύριος Υπουργός μάς διαβεβαίωσε ότι μόνο το 1% των οφειλών παραγράφεται και όχι το 10%. Επομένως είμαστε υπέρ του άρθρου αυτού.

Σας ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Ζερβέα.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι εννέα μαθήτριες και μαθητές και τρεις συνοδοί εκπαιδευτικοί από το 10ο Δημοτικό Σχολείο Λιβαδειάς.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ολοκληρώνουμε τον κύκλο των εισηγητών - ειδικών αγορητών με τον ειδικό αγορητή από την Πλεύση Ελευθερίας κ. Αλέξανδρο Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, η Πλεύση Ελευθερίας καλωσορίζει την αναγνώριση του παλαιστινιακού κράτους σήμερα το πρωί από τρεις ευρωπαϊκές χώρες, την Ισπανία, την Ιρλανδία και τη Νορβηγία. Η Ελλάδα έπρεπε και πρέπει να προβεί σε παρόμοια αναγνώριση τώρα. Η πολιτική της Κυβέρνησης Μητσοτάκη στο θέμα της συντελούμενης γενοκτονίας των Παλαιστινίων στη Γάζα υπήρξε αρχικώς πολιτική υπερθεματιστή και κατόπιν κατέληξε στο να είναι πολιτική ανοχής.

Η Πλεύση Ελευθερίας έχει ζητήσει τη διακοπή των διπλωματικών σχέσεων της Ελλάδας με το Ισραήλ, μέχρι να σταματήσει η γενοκτονία στη Γάζα. Έχει επίσης ζητήσει την υποστήριξη της προσφυγής της Νότιας Αφρικής κατά του Ισραήλ στο Διεθνές Δικαστήριο της Χάγης, με την κατηγορία γενοκτονίας.

Το λιγότερο που θα μπορούσε να κάνει η Κυβέρνηση αυτή τη στιγμή θα ήταν η άμεση αναγνώριση του κράτους της Παλαιστίνης, όπως και οι τρεις ευρωπαϊκές χώρες. Δυστυχώς δεν έχει υπάρξει καμμία δήλωση ως τώρα από πλευράς της ελληνικής Κυβέρνησης. Λυπούμαστε γι’ αυτό.

Έρχομαι τώρα στο νομοσχέδιο του Υπουργείου Άμυνας που συζητάμε σήμερα και το οποίο κατά τη γνώμη μας έπρεπε να έχει έρθει στη Βουλή εδώ και δεκαετίες. Υπάρχει γύρω μας ένα ραγδαία μεταβαλλόμενο διεθνές και περιφερειακό πλαίσιο αμυντικής τεχνολογίας και παραγωγής, το οποίο έχει αφήσει πίσω την Ελλάδα τουλάχιστον μία με δύο γενιές.

Η Τουρκία, μετά από συστηματική προσπάθεια δύο ή τριών δεκαετιών περίπου, έχει αναπτύξει μια σημαντική εγχώρια αμυντική βιομηχανία, η οποία καλύπτει μεγάλο μέρος των εθνικών της αναγκών και συμβάλλει σήμερα κατά 7 δισεκατομμύρια δολάρια στις εξαγωγές της.

Το παρόν νομοσχέδιο του Υπουργείου Άμυνας έρχεται ασθμαίνοντας, για να αρχίσει τώρα έναν άνισο αγώνα δρόμου κάλυψης αυτού του κενού, με τρόπο που, όπως θα δούμε παρακάτω, είναι δυστυχώς απελπιστικά ελλιπής και ανεπαρκής.

Το νομοσχέδιο απαρτίζεται από τρία κυρίως μέρη. Το πρώτο αφορά την ίδρυση του Ελληνικού Κέντρου Αμυντικής Καινοτομίας, του ΕΛΚΑΚ, και καλύπτει τα άρθρα 3 με 13. Το δεύτερο μέρος αφορά την αναδιοργάνωση του πλαισίου των ανώτατων στρατιωτικών σχολών και το τρίτο μέρος σχετίζεται με την ίδρυση Κοινού Σώματος Πληροφορικής στις Ένοπλες Δυνάμεις. Υπάρχουν και κάποιες ρυθμίσεις για ζητήματα που αφορούν το Υπουργείο στο τέλος του νομοσχεδίου, διαδικαστικά.

Αυτό πρέπει να πούμε ότι είναι ένα πολυσυζητημένο νομοσχέδιο. Στη διάρκεια της διαδικασίας διαβούλευσης έλαβε οκτώμισι με εννιά χιλιάδες σχόλια περίπου. Πολλά από αυτά πράγματι δεν αφορούσαν το αντικείμενο του νομοσχεδίου. Ωστόσο το νομοσχέδιο προκάλεσε μια ευρύτατη συζήτηση μεταξύ των υπηρετούντων στις Ένοπλες Δυνάμεις και μεταξύ των πολιτών γενικότερα.

Μάλιστα αποτέλεσμα αυτής της διαβούλευσης υπήρξε και η απόσυρση τεσσάρων άρθρων από το νομοσχέδιο. Αρχικά το νομοσχέδιο που κατατέθηκε σε διαβούλευση αποτελείτο από ογδόντα ένα άρθρα, ενώ αυτό που έχουμε μπροστά μας έχει εβδομήντα επτά. Τα τέσσερα άρθρα που αποσύρθηκαν πράγματι σχετίζονταν με τη διαδικασία της διαβούλευσης, αφού ανήκαν στο τελευταίο μέρος του νομοσχεδίου, για τις λοιπές διατάξεις, και αυτό το τελευταίο μέρος είχε λάβει τα τρία τέταρτα των εννιά χιλιάδων περίπου σχολίων. Καλωσορίσαμε κι εμείς, όπως είχαμε την ευκαιρία να εξηγήσουμε στις επιτροπές, την απόσυρση αυτών των άρθρων.

Είχαμε επίσης και μια τροποποίηση του επίμαχου άρθρου 11 του νομοσχεδίου, για τα πνευματικά δικαιώματα του Κέντρου Αμυντικής Καινοτομίας, στο οποίο θα επανέλθω.

Υπάρχουν επίσης και πολλά ζητήματα που δεν καλύπτει το νομοσχέδιο και τα οποία αφορούν το μισθολογικό, τις προαγωγές στις Ένοπλες Δυνάμεις, τη συνταξιοδότηση του προσωπικού των Ενόπλων Δυνάμεων και τα οποία ο κύριος Υπουργός μάς υποσχέθηκε, στη διάρκεια της συζήτησης στις επιτροπές, ότι θα επανέλθουν στη συζήτηση με ένα νέο νομοσχέδιο, που θα τα ρυθμίζει. Θεωρούμε ότι αυτό είναι ένα καλό βήμα και δείχνει τελικά ότι η διαβούλευση μπορεί να συμβάλει σε πιο γρήγορη και αποτελεσματική νομοθέτηση και αναμένουμε με ανυπομονησία να δούμε και αυτό το νομοσχέδιο του Υπουργείου Άμυνας.

Έρχομαι τώρα στο πρώτο μέρος του νομοσχεδίου, που αφορά το Ελληνικό Κέντρο Αμυντικής Καινοτομίας. Κατ’ αρχάς καλωσορίζουμε τη σύσταση αυτού του κέντρου. Είναι κάτι το οποίο χρειάζεται η Ελλάδα και, όπως είπα, είναι κάτι που χρειαζόταν η Ελλάδα εδώ και δεκαετίες.

Ταυτόχρονα, διατυπώσαμε επιφυλάξεις όσον αφορά τον τρόπο με τον οποίο συστήνεται αυτό το κέντρο από το νομοσχέδιο σε πολλά επίπεδα, από τα οποία θα τονίσω τέσσερα κυρίως. Το πρώτο αφορά τη χρηματοδότηση του ΕΛΚΑΚ. Η χρηματοδότηση αυτή ξεκινάει με ένα μετοχικό κεφάλαιο συνολικού ύψους 1,5 εκατομμυρίου ευρώ, το οποίο θεωρούμε υπερβολικά μικρό, και η συμμετοχή σ’ αυτό το μετοχικό κεφάλαιο ανήκει κατά 67% στο ελληνικό δημόσιο και κατά 33% στο Υπερταμείο.

Θεωρούμε και εμείς ότι το Υπερταμείο δεν έπρεπε να συμμετέχει στη σύσταση του αρχικού μετοχικού κεφαλαίου, δεδομένου ότι ένας θεσμός όπως το ΕΛΚΑΚ είναι ένας θεσμός υψηλής εθνικής ασφάλειας και θα έπρεπε αποκλειστικά να βρίσκεται για τον λόγο αυτό κάτω από τη συνολική εποπτεία του ελληνικού δημοσίου και με χρηματοδότηση συνολικά του ελληνικού δημοσίου.

Είπαμε επιπλέον ότι το μετοχικό κεφάλαιο του ενάμισι εκατομμυρίου ευρώ είναι μηδαμινό σε σχέση με τα ποσά που θα έπρεπε να χορηγηθούν για την ανάπτυξη ενός σοβαρού τομέα αμυντικής καινοτομίας στη χώρα. Για να δώσουμε κάποια συγκριτικά δεδομένα, η Τουρκία αυτή τη στιγμή ξοδεύει στην αμυντική έρευνα και τεχνολογία περίπου εκατό φορές περισσότερα από το μετοχικό κεφάλαιο με το οποίο συστήνεται ο ΕΛΚΑΚ. Η Βρετανία αυτή τη στιγμή ξοδεύει περίπου 4% του προϋπολογισμού της άμυνάς της. Αναλογικά αυτό ισοδυναμεί με περίπου διακόσιες φορές περισσότερα κεφάλαια από αυτά που διαθέτει το νομοσχέδιο για την αμυντική καινοτομία.

Πρέπει να τονίσω ότι ο Βρετανός Πρωθυπουργός προέβη προσφάτως σε ανακοινώσεις, με τις οποίες έλεγε ότι επιβάλλεται για τη Βρετανία να διπλασιάσει συντόμως τον προϋπολογισμό της χώρας για την αμυντική τεχνολογία και έρευνα. Καταλαβαίνετε, με άλλα λόγια, πόσο περιορισμένο είναι το κεφάλαιο που επενδύεται σε αυτόν τον κρίσιμο τομέα, παρά το γεγονός ότι ερχόμαστε πολύ καθυστερημένα για να τον αναπτύξουμε κάτω από διεθνείς συνθήκες, οι οποίες το επιβάλλουν.

Η δεύτερη βασική μας ένσταση όσον αφορά τον πυρήνα του νομοσχεδίου, που είναι η σύσταση του ΕΛΚΑΚ, σχετίζεται με τη δομή των οργάνων του κέντρου, της Γενικής Συνέλευσης και του Διοικητικού Συμβουλίου του, στα οποία δεν φαίνεται να συμμετέχουν φορείς και εκπρόσωποι οι οποίοι θα μπορούσαν να συμβάλουν πιο αποτελεσματικά στη λειτουργία του θεσμού αυτού.

Μας έκανε εντύπωση ότι στη διαδικασία ακρόασης φορέων στην επιτροπή, ο εκπρόσωπος της εγχώριας αμυντικής βιομηχανίας είπε ότι δεν κλήθηκε ποτέ να διατυπώσει άποψη όσον αφορά το νομοσχέδιο. Αυτό μάς ξενίζει και μας εντυπωσιάζει, ιδίως διότι πρόκειται για μία εγχώρια βιομηχανία η οποία απασχολεί αυτή τη στιγμή -δεν είναι μεγάλη- έναν αξιόλογο αριθμό εργαζομένων, κάπου δεκαπέντε χιλιάδες.

Επίσης, το νομοσχέδιο δεν προβλέπει τι θα γίνει στις περιπτώσεις όπου φορείς και επιχειρήσεις της εγχώριας αμυντικής βιομηχανίας που έχουν ξένα συμφέροντα μεταξύ των επενδυτών τους, πώς αυτοί οι φορείς θα συμμετέχουν στη διαδικασία αμυντικής καινοτομίας και έρευνας. Αυτό είναι ένα ιδιαιτέρως κρίσιμο ζήτημα, δεδομένου ότι πρέπει να υπάρχει μια υψηλή μυστικότητα, όσον αφορά τη λειτουργία αυτού του θεσμού, δεδομένου ότι ο θεσμός αυτός καινοτομεί και δημιουργεί καινούργιες πατέντες και τεχνολογικά ευρήματα στον πιο κρίσιμο τομέα της εθνικής ασφάλειας, στην εθνική άμυνα. Δεν υπάρχει μέριμνα στο νομοσχέδιο γι’ αυτό.

Επίσης, δεν υπάρχει μέριμνα στο νομοσχέδιο για να αντιμετωπιστούν οι εργασιακές συνθήκες στον νέο φορέα ικανοποιητικά. Το νομοσχέδιο στο άρθρο 12 προβλέπει ότι ο ΕΛΚΑΚ θα απασχολεί ως βασικό εξειδικευμένο προσωπικό στον θεσμό αυτόν -θα περιλαμβάνει κι άλλο προσωπικό από τις Ένοπλες Δυνάμεις- δέκα άτομα, με συμβάσεις ορισμένου χρόνου ιδιωτικού τομέα δύο ετών, με δυνατότητα ανανέωσης για ένα ακόμη έτος. Εκφράσαμε στη διάρκεια της επιτροπής τις ενστάσεις μας απέναντι σε αυτό το εργασιακό καθεστώς, δεδομένου ότι ο ΕΛΚΑΚ θα πρέπει να στηριχθεί κυρίως στη συσσωρευμένη πείρα των ανθρώπων που θα δουλεύουν σε αυτόν. Θα θέλαμε να υπάρχουν μόνιμα συμβόλαια ή τουλάχιστον συμβόλαια πολύ πιο μακροπρόθεσμα από δύο συν ένα χρόνια, ούτως ώστε να εδραιωθεί κάποια συσσωρευμένη πείρα μέσα στον οργανισμό και αυτά θα θέλαμε να είναι δημοσίου δικαίου κι όχι ιδιωτικού δικαίου.

Τέλος, όσον αφορά τα πνευματικά δικαιώματα -και αυτό είναι ένα θέμα που συζητήθηκε προηγουμένως- είπα στην αρχή και το επαναλαμβάνω τώρα, το αρχικό άρθρο 11 του νομοσχεδίου -διαβάζω από το κείμενο που υπεβλήθη στη διαβούλευση- προέβλεπε το εξής: «Το ελληνικό δημόσιο θα έχει τα πνευματικά και διανοητικά δικαιώματα του κέντρου. Το ελληνικό δημόσιο, όπως εκπροσωπείται από το Υπουργείο Εθνικής Άμυνας, καθίσταται δικαιούχος των δικαιωμάτων πνευματικής και βιομηχανικής ιδιοκτησίας για κάθε χρήση στον τομέα της άμυνας».

Θεωρούμε ότι αυτό ήταν ένα σωστό άρθρο. Αντιλαμβανόμαστε ότι υπάρχουν ζητήματα σχετικά με τα δικαιώματα που αφορούν τη μελλοντική συμμετοχή επιχειρήσεων του ιδιωτικού τομέα, αλλά θεωρούμε ότι ο κανόνας θα πρέπει να είναι αυτά τα διανοητικά και πνευματικά δικαιώματα να ανήκουν στο δημόσιο και για λόγους εθνικής ασφάλειας αλλά και για λόγους ιδιοκτησίας. Το ΕΛΚΑΚ θα παράγει κυρίως πατέντες και ιδέες. Δεν έχει άλλο υλικό προϊόν να παραγάγει.

Άμα δεν έχει το ίδιο η ιδιοκτησία πάνω στα προϊόντα που παράγει, δεν έχει νόημα. Δεν θέλουμε, με άλλα λόγια, ένα κέντρο το οποίο να επιδοτεί με χρήματα των φορολογουμένων την έρευνα και την τεχνολογία της ιδιωτικής βιομηχανίας, γιατί αυτός είναι ο κίνδυνος αν το ΕΛΚΑΚ δεν έχει πλήρη έλεγχο πάνω στα πνευματικά και διανοητικά δικαιώματα των προϊόντων.

Οπότε υποστηρίζουμε μια επιστροφή στο αρχικό κείμενο του άρθρου 11 κι όχι στην αναθεώρησή του, η οποία δίνει τα βασικά πνευματικά δικαιώματα στους αναδόχους, δηλαδή στις επιχειρήσεις του ιδιωτικού τομέα και μόνο κατ’ εξαίρεση θα μπορεί το δημόσιο να συμμετέχει σε αυτά τα δικαιώματα ή να τα διεκδικήσει από ορισμένες εταιρείες. Διαφωνούμε με αυτή την προσέγγιση.

Έρχομαι τώρα στο δεύτερο μέρος του νομοσχεδίου, που αφορά τον εκσυγχρονισμό του θεσμικού πλαισίου λειτουργίας των ανωτάτων στρατιωτικών εκπαιδευτικών ιδρυμάτων, των ΑΣΕΙ. Στη γενική τους κατεύθυνση πολλές από τις ρυθμίσεις αυτές πράγματι αναβαθμίζουν το θεσμικό πλαίσιο των ΑΣΕΙ και εμπλουτίζουν το πρόγραμμα σπουδών που αυτά έχουν και παρέχουν στους μελλοντικούς αξιωματικούς των Ενόπλων Δυνάμεων. Ιδίως τα προγράμματα εκπόνησης διδακτορικών και μεταδιδακτορικής έρευνας μας βρίσκουν απολύτως σύμφωνους. Αυτά δεν διατίθενται αυτή τη στιγμή στα ανώτατα στρατιωτικά εκπαιδευτικά ιδρύματα και πρέπει να αναπτυχθούν.

Ωστόσο, έχουμε και κάποιες διαφωνίες εδώ. Θα εστιάσω κυρίως σε τρεις. Δεν υπάρχει, όπως είπαν και προηγούμενοι ομιλητές πολύ σωστά, αναφορά στην αναβάθμιση των Ανώτερων Στρατιωτικών Σχολών Υπαξιωματικών. Αυτές δεν αναφέρονται πουθενά στο νομοσχέδιο ως ένας θεσμός ο οποίος πρέπει να αναβαθμιστεί.

Και γνωρίζουμε και από τη διαδικασία ακρόασης φορέων ότι υπάρχουν πολύ μεγάλες ανάγκες εκεί. Περιμένουμε να έρθουν σχετικές ρυθμίσεις, όσον αφορά αυτές τις Ανώτερες Στρατιωτικές Σχολές Υπαξιωματικών.

Δεύτερον, το νομοσχέδιο κάνει λόγο -και σωστά κατά τη γνώμη μας- για τη δυνατότητα εκπόνησης διδακτορικών διατριβών στα στρατιωτικά ανώτατα ιδρύματα με συμμετοχή της βιομηχανίας. Δεν έχουμε διαφωνία επ’ αυτού. Η βιομηχανία μπορεί και να χρηματοδοτεί και να παρέχει περίοδο εξάσκησης σε αυτούς που εκπονούν διδακτορικό στα ανώτατα εκπαιδευτικά ιδρύματα.

Όμως διαφωνούμε με τον τρόπο με τον οποίο χειρίζεται το νομοσχέδιο στο άρθρο 17 αυτό το ζήτημα, δίνοντας τη δυνατότητα στις βιομηχανίες να έχουν λόγο για το κατά πόσο το διδακτορικό που εκπονείται έχει πρωτοτυπία ή όχι, δηλαδή να συμμετέχουν στις συνεδριάσεις της τριμελούς συμβουλευτικής επιτροπής. Θεωρούμε ότι αυτή πρέπει να απαρτίζεται αποκλειστικά από ακαδημαϊκούς και, επίσης, θεωρούμε ότι δεν θα πρέπει να υπάρχει πρωτόκολλο συνεργασίας με την επιχείρηση το οποίο να δίνει δικαιώματα στην επιχείρηση να έχει λόγο σοβαρό πάνω στο πώς εκπονείται το διδακτορικό. Η έρευνα είναι ακαδημαϊκό θέμα και θα πρέπει να γίνεται μεν με εφαρμοσμένο τρόπο που να εξυπηρετεί τη βιομηχανία, αλλά δεν θα πρέπει να υπάγεται στις εντολές εκπροσώπων της βιομηχανίας, ιδίως αν αυτοί δεν διαθέτουν διδακτορικό, δεν είναι σε θέση να εξηγήσουν ακριβώς πώς πρέπει να προωθηθεί η έρευνα στον συγκεκριμένο τομέα στο μέλλον.

Τέλος, για τους επισκέπτες καθηγητές, θεωρούμε ότι είναι θετικό το ότι υπάρχει ένα άρθρο σχετικό, το άρθρο 20. Είναι ένας κεντρικός θεσμός, διότι από εκεί είναι, με τον θεσμό των επισκεπτών καθηγητών, που μπορούμε να κάνουμε κάτι για να ανακόψουμε και ενδεχομένως να ανατρέψουμε το brain drain. Πολλοί Έλληνες διαπρέπουν στο εξωτερικό και πρέπει να τους φέρουμε πίσω, αλλά δεν υπάρχουν κίνητρα για το εγχώριο ίδρυμα να τους φέρει.

Οι καθηγητές στα εγχώρια ΑΕΙ -και δικαιολογημένα- βλέπουν αυτούς τους ανθρώπους ως πιθανούς ανταγωνιστές και βλέπουν ότι πρέπει να εμπλακούν σε μια μεγάλη γραφειοκρατική διαδικασία για να τους προσεγγίσουν, χωρίς να υπάρχει κανένα όφελος για έναν καθηγητή ο οποίος εργάζεται στα εγχώρια ιδρύματα. Το νομοσχέδιο δεν το προβλέπει αυτό. Είναι κάτι που το υποστηρίζουμε. Όμως, θα θέλαμε να υπάρχουν συγκεκριμένα κίνητρα για τους καθηγητές των ΑΕΙ στην Ελλάδα, ούτως ώστε να προσελκύουν και να έχουν λόγο να προσελκύουν ερευνητές από το εξωτερικό και να υπάρχει επίσης ιδιαίτερη μνεία στους Έλληνες του εξωτερικού, γιατί είναι απαραίτητο να στραφεί αυτό το μέτρο συγκεκριμένα προς τους Έλληνες του εξωτερικού.

Έχω κι άλλα να προσθέσω, κύριε Πρόεδρε, αν μου επιτρέπετε μια μικρή ανοχή, για να κλείσω και θα τα αφήσω για τη δευτερολογία μου αργότερα.

Κλείνω, επιστρέφοντας στο σημείο από το οποίο ξεκίνησα. Είπαμε πως ένα νομοσχέδιο που θα ρυθμίζει αυτά τα ζητήματα έπρεπε να έχει έρθει εδώ και δεκαετίες. Ακούσαμε τον κύριο Υπουργό στην ομιλία του στην πρώτη επιτροπή να λέει πως για αυτή την καθυστέρηση δεν φταίει η παρούσα Κυβέρνηση, αλλά όλο το πολιτικό μας σύστημα, που έκανε ελάχιστα στο πεδίο της αμυντικής βιομηχανίας και καινοτομίας τα τελευταία πενήντα χρόνια. Αυτό εν μέρει είναι σωστό, αλλά δεν πρέπει να ξεχνάμε ότι στα είκοσι πέντε από αυτά τα πενήντα χρόνια κυβέρνησε η Νέα Δημοκρατία, οπότε θα περιμέναμε εδώ όχι μια προσπάθεια διεκδίκησης ευσήμων, αλλά πολύ περισσότερη αυτοκριτική για το τι δεν έγινε μέχρι τώρα.

Ταυτόχρονα, αποδεχόμαστε ότι ένα Κέντρο Αμυντικής Καινοτομίας είναι ένα πρώτο μικρό βήμα, που θα μπορούσε να μας βοηθήσει να γίνουμε μελλοντικά λιγότερο εξαρτημένοι από τις ξένες αγορές όπλων.

Η Πλεύση Ελευθερίας διαρκώς τονίζει την ανάγκη μιας πιο ανεξάρτητης εξωτερικής πολιτικής και ασκεί κριτική στην υπερβολική εξάρτηση της εξωτερικής πολιτικής της Κυβέρνησης από τις Ηνωμένες Πολιτείες, το ΝΑΤΟ και άλλες δυνάμεις. Γι’ αυτό, παρά τις σοβαρές επιφυλάξεις μας για την επιτυχία του εγχειρήματος έτσι όπως παρουσιάζεται ως τώρα από αυτό το νομοσχέδιο, στηρίζουμε κατ’ αρχήν τη σύσταση ενός Εθνικού Κέντρου Αμυντικής Καινοτομίας και θα ψηφίσουμε θετικά αρκετά από τα άρθρα που συμβάλλουν στο να επιτευχθεί αυτό το βήμα.

Όμως, θα έπρεπε να υπάρχει καλύτερη προεργασία, ισχυρότερη χρηματοδότηση, πιο ολοκληρωμένος σχεδιασμός και καλύτερη εγγύηση του εθνικού και δημοσίου χαρακτήρα της αμυντικής καινοτομίας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Καζαμία.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαπέντε μαθήτριες και μαθητές και τρεις εκπαιδευτικοί συνοδοί τους από το 7ο Δημοτικό Σχολείο Λιβαδειάς.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον Υπουργό Εθνικής Αμύνης, τον κ. Νίκο Δένδια.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Σας ευχαριστώ πολύ, κύριε Πρόεδρε.

Απλώς, μία παρατήρηση σε μορφή διαλόγου, αν μου επιτρέπετε, κύριε συνάδελφε, αφού σας ευχαριστήσω για την επί της αρχής ψήφιση του νομοσχεδίου: Δεν θα μετέχουν στην τριμελή επιτροπή εκπρόσωποι της βιομηχανίας. Θα παρίστανται. Δεν θα είναι μέλη της τριμελούς επιτροπής. Θα είναι η τριμελής επιτροπή και θα δύναται να παρίσταται το μέλος της βιομηχανίας. Το λέω απλώς για να μην υπάρχει παρανόηση επ’ αυτού, διότι έχετε δίκιο στη βασική σας παρατήρηση: Για να μετέχει, πρέπει να έχει διδακτορικό κ.λπ., κ.λπ..

Κύριοι συνάδελφοι, θα ήθελα να ευχαριστήσω και πάλι στην Ολομέλεια για το επίπεδο της συνεννόησης. Έχουν τοποθετηθεί τα κόμματα.

Νομίζω ότι το μόνο κόμμα, Ναύαρχε, που δεν έχει τοποθετηθεί επί της ψήφισης ή όχι είναι η Αξιωματική Αντιπολίτευση. Δεν διατυπώσατε το αν θα ψηφίσετε ή θα καταψηφίσετε. Με συγχωρείτε που ρωτώ. Δικαίωμά σας είναι, βεβαίως, να επιφυλαχθείτε μέχρι το τέλος.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Θα το κάνουμε. Η θέση είναι να ψηφίσουμε υπέρ…

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Επί της αρχής.

**ΕΥΑΓΓΕΛΟΣ ΑΠΟΣΤΟΛΑΚΗΣ:** …αλλά κάποια άρθρα θα τα καταψηφίσουμε.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Όχι. Έχει για μένα μια τεράστια σημασία και σας ευχαριστώ που το λέτε.

Ο λόγος που ρώτησα, κύριε συνάδελφε, είναι γιατί ήθελα να ευχαριστήσω, κατ’ αρχάς, το σύνολο των κομμάτων για το ύφος της συνεννόησης, αλλά και την πλειοψηφία των κομμάτων για το γεγονός ότι παραμονές ευρωεκλογών ψηφίζουν ένα νομοθέτημα. Είμαι είκοσι χρόνια στην πολιτική. Γνωρίζω τις ανάγκες του δημόσιου λόγου. Κατά συνέπεια θεωρώ ότι είναι ένα δείγμα τεράστιας ωριμότητος του πολιτικού συστήματος και το ύφος της συζήτησης και, βεβαίως, το γεγονός της υπερψήφισης από μια σειρά από κόμματα.

Θα προσπαθήσω δε στο δεύτερο μέρος της τοποθέτησής μου να απαντήσω και σε ορισμένες επιφυλάξεις που ακούστηκαν, ιδίως για ένα θέμα που έχω μια συγκεκριμένη ευαισθησία όταν αφορά στη διαχείριση, που έχω την εποπτεία, του δημοσίου χρήματος.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Έρχομαι, πριν μπω στα επιμέρους θέματα του νομοθετήματος, σε μια ευρύτερη τοποθέτηση στα θέματα της εθνικής άμυνας. Είχα από την αρχή ευθέως πει ότι χρειάζεται μια τεράστια μεταρρύθμιση, αποτέλεσμα των τεκτονικών γεωπολιτικών αλλά και τεχνολογικών αλλαγών που συμβαίνουν στο παγκόσμιο γίγνεσθαι.

Βρισκόμαστε σχεδόν σε γεωγραφική επαφή με δύο πολέμους στη χώρα μας και, επίσης, αντιμετωπίζουμε -επανελήφθη από πάρα πολλούς από εσάς, δεν πρόκειται να μην το επαναλάβω και εγώ-, η χώρα αντιμετωπίζει υπαρξιακή απειλή. Όταν υπάρχει γειτονική χώρα η οποία αμφισβητεί καθεστώς κυριαρχίας, όχι μόνο κυριαρχικών δικαιωμάτων, και διεθνείς συνθήκες, που αφορούν χαρακτηρισμό μειονότητας, αυτό προφανώς χαρακτηρίζεται ως υπαρξιακή απειλή. Απειλούνται και τα νομικά και τα γεωγραφικά όρια της πατρίδας μας.

Πρέπει, λοιπόν, να είμαστε έτοιμοι για αυτό, παρ’ ότι καλωσορίζουμε με τον πιο απόλυτο τρόπο τους χαμηλούς τόνους και το καλύτερο κλίμα που υπάρχει με τη γειτονική Τουρκία το τελευταίο χρονικό διάστημα.

Στη φάση αυτή προτείνεται από την Κυβέρνηση μια συνολική μεταρρύθμιση, η «Ατζέντα 2030». Η συνολική αυτή μεταρρύθμιση περιλαμβάνει μια σειρά από τομείς. Ο πρώτος τομέας αφορά τα εξοπλιστικά, τις βασικές μεγάλες πλατφόρμες. Δίπλα σε αυτόν στέκεται η καινοτομία, το νομοθέτημα το οποίο σήμερα έχουμε μπροστά μας.

Βεβαίως, θα συνομολογήσω ότι καλύπτεται μια ανάγκη την οποία η χώρα θα έπρεπε να είχε αντιμετωπίσει πολλά-πολλά χρόνια πριν. Όμως, ακριβώς γι’ αυτό έπρεπε να τρέξουμε. Και ακριβώς γι’ αυτό -και λυπάμαι αν στέρησα κάποιο διάστημα μελέτης του νομοσχεδίου από τους συναδέλφους- επέλεξα να κατατεθεί μόλις μπορέσαμε να συνυπογραφεί το νομοθέτημα από όλα τα συναρμόδια Υπουργεία, κάτι το οποίο οφείλω να σας πω, ακριβώς λόγω του καινοτόμου του αντικειμένου, μας πήρε μήνες. Ακριβώς γι’ αυτό είχα εξαγγείλει το νομοθέτημα αυτό μήνες πριν, όπως πολλοί από εσάς παρατήρησαν.

Έχουμε, λοιπόν, τις μεγάλες εξοπλιστικές πλατφόρμες -στις οποίες θα επανέλθω κατά τη διάρκεια της συζήτησης αμέσως μετά-, έχουμε την καινοτομία, έχουμε την υπάρχουσα αμυντική βιομηχανία, η οποία εν μέρει θα υπηρετηθεί από το νομοθέτημα αυτό και εν μέρει γίνεται μια πολύ μεγάλη προσπάθεια εξυγίανσης. Ήδη ένας σημαντικός αριθμός από τα ελληνικά ναυπηγεία έχει περάσει σε μια άλλη εποχή. Υπάρχουν ναυπηγεία στην Ελλάδα στα οποία μπορούν να αναπτυχθούν και να εκτελεστούν με αξιοπιστία εργασίες, Σκαραμαγκάς, Ελευσίνα, Σύρος, Σαλαμίνα, Χαλκίδα και άλλα. Από εκεί και πέρα, υπάρχουν τα συνολικά θέματα προσωπικού, τα οποία μέσα στο πλαίσιο της «Ατζέντας 2030» δεσμεύτηκα ότι θα πρέπει να αντιμετωπιστούν.

Καταλαβαίνω την ανάγκη, διότι είναι παραμονές ευρωεκλογών, να τεθεί το θέμα των ΕΠΟΠ ή να τεθεί το θέμα των υπαξιωματικών. Δεν θέλησα να υποκύψω στον πειρασμό της προεκλογικής περιόδου και να φέρω και εγώ κάποιες ρυθμίσεις οι οποίες θα μπορούσαν ίσως να έχουν έναν ευνοϊκό αντίκτυπο για την εκλογική προσπάθεια της Νέας Δημοκρατίας στις ευρωεκλογές.

Θεωρώ ότι η σοβαρότητα επιβάλλει τη βαθιά μελέτη αυτών των προβλημάτων και τη συνολική αντιμετώπισή τους μαζί με το θέμα της θητείας, για το οποίο επίσης έχω τοποθετηθεί, σε ένα νομοθέτημα που, όπως βλέπω τα πράγματα, θα έρθει στην αρχή του φθινοπώρου. Βεβαίως, πάντοτε, ο προγραμματισμένος χρόνος δεν λαμβάνει χώρα όπως είναι ο αρχικός σχεδιασμός, λόγω διαφόρων εξωγενών παραγόντων, αλλά αυτός είναι ο προγραμματισμός του Υπουργείου και το οποίο προϋποθέτει -και για το οποίο επίσης θα ενημερωθείτε αναλυτικά- και μια συνολική αλλαγή της δομής των ελληνικών Ενόπλων Δυνάμεων.

Είχα πει και στην προηγούμενη συζήτηση, κύριοι συνάδελφοι, ότι δεν μπορεί η χώρα να έχει διακόσια τέσσερα στρατόπεδα στη Θράκη. Ο αγαπητός κύριος συνάδελφος, ο εισηγητής της Πλειοψηφίας, είναι Βουλευτής Έβρου. Γνωρίζει πολύ καλά. Πρέπει να μπούμε σε μια συζήτηση. Έχουμε περισσότερα στρατόπεδα από τον αμερικανικό στρατό. Ίσως ο εισηγητής της Αξιωματικής Αντιπολίτευσης τα ξέρει καλύτερα από μένα.

Όλα αυτά πρέπει να τα συζητήσουμε και να τα συζητήσουμε έντιμα και καθαρά μεταξύ μας, για το πώς θα μπορέσουμε να δημιουργήσουμε αξιόμαχες Ένοπλες Δυνάμεις, που θα έχουν και τη δυνατότητα να εκπαιδεύουν στον σημερινό απαιτητικό βαθμό το προσωπικό μας και πώς η θητεία θα πρέπει να αλλάξει για να μπορεί να γίνει αυτό. Γι’ αυτό παίρνουμε τεχνογνωσία από διάφορες χώρες αυτή τη στιγμή που συζητάμε, με προεξάρχον παράδειγμα το φινλανδικό μοντέλο. Λίγες μέρες πριν επισκέφθηκε τη Φινλανδία αντιπροσωπεία των ελληνικών Ενόπλων Δυνάμεων, μετά τη δική μου επίσκεψη.

Και βεβαίως δεν σας κρύβω ότι έχουμε προσλαμβάνουσες, τις οποίες συνεχώς αναπτύσσουμε, ιδίως του πολέμου στην Ουκρανία, από την οποία πρέπει να πάρουμε τεχνογνωσία, και αξιωματικοί άλλων χωρών έχουν επισκεφτεί το ελληνικό Γενικό Επιτελείο, το ΓΕΕΘΑ, και έχουν ενημερώσει τους Έλληνες αξιωματικούς για τα διδάγματα της Ουκρανίας και άλλων συγκρούσεων, διότι πρέπει να διδαχθούμε.

Επίσης, τεράστιο σχολείο για εμάς είναι η παρουσία της φρεγάτας μας στην Ερυθρά Θάλασσα και η παρουσία της αντιαεροπορικής μονάδας Patriot στη Σαουδική Αραβία. Υπάρχει ένα συνολικό πλαίσιο.

Επιστρέφω δε στα εξοπλιστικά, στις πλατφόρμες, γιατί δεν θέλω να υπάρχει κανένα στοιχείο έκπληξης. Τις επόμενες ημέρες θα φέρω στην Επιτροπή Εξοπλιστικών το ζήτημα των φρεγατών Constellation, τη λύση για το ελληνικό Πολεμικό Ναυτικό της επόμενης γενιάς. Συγχρόνως, στην ίδια συνεδρίαση θα φέρω το πρόγραμμα των F-35. Επίσης, θα φέρω μέσα στο πλαίσιο της αναδιοργάνωσης της ελληνικής Πολεμικής Αεροπορίας επί τη βάση των τριών τύπων 4,5 και 5ης γενεάς αεροσκαφών -σας το έχω πει ήδη- διακόσια σύγχρονα αεροσκάφη τύπου F-16 Viper, Rafale και F-35. Αυτός είναι ο σχεδιασμός της «Ατζέντας 2030».

Επίσης θα συζητήσουμε -κατ’ αρχήν γίνεται η συζήτηση στο Γενικό Επιτελείο, θα σας το πω και στην Επιτροπή Εξοπλιστικών, δεν είμαστε όμως ώριμοι για να το φέρουμε- και το ζήτημα της νέας γενιάς υποβρυχίων του ελληνικού Πολεμικού Ναυτικού. Είδα σήμερα στον Τύπο -και φαίνεται ότι απασχολεί τον ελληνικό Τύπο- τις τουρκικές εκλογές. Η Τουρκία πράγματι έχει μπει σε έναν μεγάλο κύκλο ναυπήγησης και απόκτησης υλικού. Η Ελλάδα διεκδίκησε πάντοτε την υπεροχή στη θάλασσα, από γενέσεως του ελληνικού κράτους, οποτεδήποτε, υπό οποιαδήποτε μορφή, ακόμη και των κρατών-πόλεων της αρχαιότητας. Είναι προφανές, λοιπόν, ότι και το ελληνικό Πολεμικό Ναυτικό χρειάζεται έναν εκσυγχρονισμό. Μείναμε πάρα πολύ πίσω στα χρόνια της κρίσης. Δεν είχαμε χρήματα να συντηρήσουμε τις πλατφόρμες και τα συστήματά μας. Και πρέπει ο χρόνος αυτός να κερδηθεί.

Άρα, επαναλαμβάνω, Constellation, F-35, το ζήτημα των υποβρυχίων σάς το απάντησα και μένει η απάντηση του ζητήματος της μέσης λύσης. Έχω πει επανειλημμένως ότι είμαστε ανοιχτοί και μελετάμε το θέμα της τέταρτης φρεγάτας, μελετάμε το θέμα των κορβετών και μελετάμε και το θέμα των LCS εάν οι Ηνωμένες Πολιτείες μάς δώσουν δωρεάν αυτές τις φρεγάτες που εμείς -και εννοώ το ελληνικό Πολεμικό Ναυτικό, δεν διεκδικώ λόγο σε αυτό, δεν είμαι ούτε Ναύαρχος ούτε Στρατηγός ούτε Πτέραρχος- θα κρίνουμε ότι θα μπορούσαν να υπηρετήσουν τις ανάγκες του μέσου χρόνου. Βεβαίως, υπάρχει και το πρόγραμμα εκσυγχρονισμού των τεσσάρων ΜΕΚΟ.

Όλα αυτά γίνονται μέσα στο πλαίσιο ενός πολύ σφιχτού προγράμματος. Ήδη έβγαλα από τα αρχικά οκτακόσια προγράμματα. Πλέον των επτακοσίων έχουν μπει στην μπάντα, διότι, όπως καταλαβαίνετε, πρέπει οτιδήποτε σχεδιάζουμε να έχει δημοσιονομική διάσταση και να μπορεί να υπηρετηθεί από το υστέρημα του Έλληνα φορολογούμενου. Βεβαίως κι εμείς και όλοι μέσα στην Αίθουσα θα θέλαμε να έχουμε τα πάντα. Αυτό, όπως καταλαβαίνετε, δεν γίνεται. Έχουμε ένα πολύ στενό «δημοσιονομικό κοστούμι».

Αυτό, λοιπόν, είναι το πλαίσιο της μεταρρύθμισης των Ενόπλων Δυνάμεων στη βάση της «Ατζέντας 2030» και αυτό υπηρετούμε. Ο χρόνος με τον οποίο έρχεται το κάθε νομοθέτημα έχει να κάνει με τις δυνατότητες για την προετοιμασία, αλλά υπηρετούν όλα έναν αρχικό βασικό σχεδιασμό. Άρα, σας παρακαλώ, μη θεωρείτε ότι υπάρχει οτιδήποτε που έρχεται εδώ αποσπασματικά και δεν είναι σε συνδυασμό με άλλα πράγματα.

Έρχομαι τώρα στο συγκεκριμένο νομοθέτημα. Το συγκεκριμένο νομοθέτημα είναι μια καινούργια προσπάθεια. Δεν έχουμε πρότυπο, δεν έχουμε blueprint, για να το ακολουθήσουμε μέσα στη χώρα μας. Είναι προφανές ότι ακολουθήσαμε ξένα πρότυπα, ξένα δεδομένα. Μελετήσαμε συγκεκριμένες περιπτώσεις άλλων χωρών, όπως των Ηνωμένων Πολιτειών, του Ισραήλ, των Ηνωμένων Αραβικών Εμιράτων, της Αγγλίας, της Γαλλίας. Πρόκεινται για χώρες με τις οποίες υπάρχει σχέση, χώρες με τις οποίες υπάρχει και συνεργασία στα ζητήματα άμυνας.

Όσον αφορά τη μετοχική σύνθεση, καταλαβαίνω τις εκφρασθείσες αγωνίες. Θεωρώ ότι η υπάρχουσα διατύπωση είναι αρκετά περιοριστική και συγχρόνως αρκετά ανοιχτή, αν κριθεί κάποια στιγμή από οποιονδήποτε κατέχει τη θέση του Υπουργού Εθνικής Άμυνας και οποιαδήποτε κυβέρνηση ότι θα είχε έννοια κάποια διακρατική συνεργασία. Αυτό εξυπηρετεί η διατύπωση του άρθρου ως έχει.

Σας λέω, όμως, ευθέως και ξεκάθαρα ότι στην παρούσα φάση, και μέχρι αυτό το κέντρο να αναπτυχθεί σε ένα σημείο ωριμότητας, θα παραμείνει υπό τη στενότατη εφαρμογή του άρθρου, το 67% θα παραμείνει στο ελληνικό δημόσιο.

Σας παρακαλώ, η δήλωσή μου είναι διευκρινιστική. Είναι μέσα στα Πρακτικά. Έχει τη νομική σημασία που έχει η δήλωση του νομοθέτη όταν περιλαμβάνεται στα Πρακτικά της Βουλής.

Όσον αφορά δε τη συμμετοχή των ευρωπαϊκών θεσμών, θα έκανα μια ανάποδη ερμηνεία αυτού που κάνατε εσείς. Ακριβώς επειδή επενδύονται χρήματα τα οποία είναι υπό τον τελικό έλεγχο των ευρωπαϊκών θεσμών, είναι ψήφος εμπιστοσύνης των ευρωπαϊκών θεσμών σε αυτό το εγχείρημα. Και γνωρίζετε, νομίζω, οι περισσότεροι εξ υμών ότι δεν υφίσταται καμμία γενναιοδωρία από τους ευρωπαϊκούς θεσμούς. Όσοι είχαμε την «τύχη» -και το «τύχη» το λέω μάλλον ειρωνικά- να υπηρετήσουμε ως Υπουργοί το διάστημα των μνημονίων -και είναι αρκετοί σε αυτή την Αίθουσα- ξέρουμε πάρα πολύ καλά τη γενναιοδωρία με την οποία μάς αντιμετώπισαν τότε οι ευρωπαϊκοί θεσμοί. Κατά συνέπεια, πριν επενδυθούν αυτά τα χρήματα, που θα επενδυθούν εδώ, υπήρξε πολύ μεγάλη…

(Στο σημείο αυτό κτυπάει το κουδούνι λήξεως του χρόνου ομιλίας του Υπουργού Εθνικής Άμυνας)

Κύριε Πρόεδρε, χρειάζομαι λίγο περισσότερο χρόνο.

**ΠΡΟΕΔΡΕΥΩΝ (Γεώργιος Γεωργαντάς):** Βεβαίως. Kαι κακώς σας δόθηκαν δεκαπέντε λεπτά. Έχετε δεκαοκτώ λεπτά ούτως ή άλλως, κύριε Υπουργέ.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Έρχομαι σε δύο θέματα που αφορούν το οικονομικό. Κατ’ αρχάς, η άποψη του κυρίου συναδέλφου, ο οποίος είναι προφανές ότι έχει μια εξοικείωση με το ευρύτερο αντικείμενο της καινοτομίας, για το ενάμισι εκατομμύριο του μετοχικού κεφαλαίου, έχει απόλυτο δίκιο, είναι απολύτως ανεπαρκές. Όμως, παρακαλώ να λάβει υπ’ όψιν ότι θα διαχειρίζεται και το 1,5% του προϋπολογισμού των εξοπλιστικών. Έχω δε -και σε κλειστή συνεδρίαση μπορώ να σας τον δώσω- τον απόλυτο προϋπολογισμό των αρχικών προς επένδυση αναγκών του ΕΛΚΑΚ. Γιατί ξέρουμε ποια συστήματα θα κληθεί να υπηρετήσει. Έχουν καταγραφεί οι ανάγκες των Ενόπλων Δυνάμεων από τα αρμόδια συμβούλια, τα οποία θα σταλούν στο ΕΛΚΑΚ μόλις συσταθεί, για να υπηρετηθούν. Άρα έχουμε κάνει την προεργασία μας. Δεν είναι ένα αυθαίρετο νούμερο το οποίο γράφτηκε σε ένα νομοθέτημα επειδή απλώς έτυχε και δεν έχει πίσω ένα ολόκληρο σκεπτικό.

Επίσης, σας παρακαλώ να λάβετε υπ’ όψιν σας το εξής. Ένα πολύ μεγάλο κομμάτι ως προς τη λειτουργία του ΕΛΚΑΚ θα προέλθει όχι μόνο από το Διοικητικό του Συμβούλιο, αλλά από τις επενδυτικές επιτροπές που είναι κάτω από το Διοικητικό του Συμβούλιο, όπως επίσης και από τη Συμβουλευτική του Επιτροπή, η οποία θα αποτελείται από Έλληνες καθηγητές οι οποίοι έχουν τεχνογνωσία επί των συγκεκριμένων αντικειμένων με τα οποία θα ασχοληθεί το κέντρο.

Δεν έχει έννοια να πάω σε ονοματολογία, διότι εξ ανάγκης θα ξεχάσω κάποιον και αυτό είναι άδικο. Έχουμε όμως ένα εκπληκτικό ανθρώπινο κεφάλαιο, μέσα και έξω από τη χώρα, με απίστευτες δυνατότητες, πραγματικές δυνατότητες, που μπορούμε να μεταφέρουμε στην Ελλάδα. Το λέω πάντοτε, ο καθηγητής του Μπαϊρακτάρ ήταν Έλληνας. Έχουμε την τεχνογνωσία. Αν δείτε τον αριθμό των Ελλήνων καθηγητών στο ΜΙΤ, το καλύτερο πολυτεχνείο στον πλανήτη, θα καταλάβετε όλοι τι τεράστιες δυνατότητες έχουμε. Θα μοχλεύσουμε αυτό το ανθρώπινο κεφάλαιο. Και αυτό το ανθρώπινο κεφάλαιο έχει πολλαπλή δυνατότητα από ό,τι έχουν τα χρήματα τα οποία συνεισφέρουν. Και πιστεύω πάρα πολύ ότι θα μας βοηθήσουν να φτάσουμε εκεί που πρέπει σύντομα. Διότι βεβαίως είμαστε πίσω, είμαστε πάρα πολύ πίσω. Είμαστε δεκαετίες πίσω. Έχουμε όμως ένα αβαντάζ, η υστέρησή μας μας δίνει ένα αβαντάζ, να μπορούμε να πάμε κατευθείαν στην τελευταία φάση, ενώ άλλες χώρες χρειάστηκε να διανύσουν, με τον δύσκολο τρόπο, όλα τα στάδια ανάπτυξης. Είναι φανερό ότι η χώρα πρέπει να αναπτύξει αυτονόμως κινούμενα οχήματα στον αέρα, στη θάλασσα, κάτω από τη θάλασσα και στη στεριά. Είναι προφανές ότι δεν μπορούμε να ζήσουμε εάν δεν το καταφέρουμε.

Επίσης, το δεύτερο τμήμα, που αφορά τις στρατιωτικές σχολές, αφορά στην πραγματικότητα και υπηρετεί την ίδια βασική κεντρική ιδέα, τη μόχλευση του ανθρώπινου κεφαλαίου μέσω της έρευνας. Τα διδακτορικά είναι έρευνα. Αυτό ψάχνουμε. Ψάχνουμε να βρούμε καινούργιες λύσεις στα υπάρχοντα προβλήματα. Και δεν είναι δυνατόν παρά να απευθυνθούμε στους φοιτητές των στρατιωτικών μας σχολών. Υπάρχουν λαμπρά μυαλά.

Kαι νομίζω το είπα και στην επιτροπή: Αν πάει κανείς και δει στα εργαστήρια της Σχολής Ευελπίδων την έρευνα που έχει ήδη -αφηρημένα όμως, χωρίς συγκεκριμένο σκοπό- εκτελεστεί, θα καταλάβει τι δυνατότητες έχουμε εάν χρησιμοποιήσουμε αυτά τα μυαλά.

Και, βεβαίως, όσον αφορά την ανάμειξη της βιομηχανίας, κυρίες και κύριοι συνάδελφοι, καταλαβαίνω πάλι τον τρόπο που κανείς θα το έβλεπε με επιφύλαξη. Σας το λέω ειλικρινά: Δεν υπάρχει άλλος τρόπος. Υπάρχει το διεθνές παράδειγμα. Δεν υπάρχει άλλος τρόπος. Πρέπει εδώ να εμπλέξουμε και τη βιομηχανία. Πρέπει να υπάρχει μια ώσμωση, δυστυχώς ή ευτυχώς, όπως θέλετε το χαρακτηρίζετε ανάλογα με την ιδεολογική σας κατεύθυνση. Όμως, αυτή είναι η σημερινή πραγματικότητα και δεν μπορούμε να την προσαρμόσουμε στη δική μας αντίληψη. Πρέπει εμείς να την ακολουθήσουμε, αν θέλουμε η πατρίδα μας να μπορεί να ανταποκριθεί στις προκλήσεις τις οποίες δέχεται.

Όσον αφορά δε το Σώμα Πληροφορικής, κύριοι συνάδελφοι, η διακλαδικότητα είναι απολύτως δεδομένη ως ανάγκη. Εάν η χώρα στα Ίμια δεν μπόρεσε να ανταποκριθεί με επάρκεια στην πρόκληση, η έλλειψη της διακλαδικότητας τότε έχει μεγάλη ευθύνη για αυτό.

Και, εν πάση περιπτώσει, το ζήτημα της διακλαδικότητας έχει λυθεί από όλους τους στρατούς του κόσμου. Ρωτήθηκα για το διεθνές παράδειγμα. Η ερώτηση είναι ρητορική. Είναι βέβαιο. Η διακλαδικότητα είναι το διεθνές παράδειγμα σε όλους τους προηγμένους στρατούς στον κόσμο. Υπάρχουν στρατοί που ακόμα σκέφτονται την κατάργηση της διάκρισης των τριών Όπλων. Δεν λέω ότι αυτό είναι κάτι που σκεφτόμαστε. Λέω απλώς πόσο θα μπορούσε κανείς να καταλάβει πόσο η διακλαδικότητα είναι απαραίτητη.

Πάλι καταλαβαίνω, είναι ευρωεκλογές. Καταλαβαίνω, ξέρω ότι υπάρχουν τριακόσια τόσα άτομα, τα οποία υπηρετούν στα διάφορα Σώματα, οι περισσότεροι στην Αεροπορία, οι οποίοι ανησυχούν. Καθησυχάστε τις ανησυχίες τους. Μη φέρνετε τις ανησυχίες τους εδώ ως ορθολογική απαίτηση κατά της διακλαδικότητας των ελληνικών Ενόπλων Δυνάμεων. Είναι δυσθεώρητο το διακύβευμα. Εγώ δεν ζητάω να θυσιαστούν τριακόσιοι άνθρωποι και η ζωή τους και η ποιότητα της ζωής τους για την πατρίδα, παρ’ ότι υπό όρους -υπό όρους- αυτό είναι το καθήκον του Έλληνα στρατιώτη. Όμως, δεν είναι αυτή εδώ η περίπτωση. Θα διαφυλαχθεί η ζωή τους και οι συνθήκες της ζωής τους, αλλά στις ανησυχίες τους, όχι στην ποιότητα ζωής τους. Δεν είμαι έτοιμος να θυσιάσω το μέλλον των ελληνικών Ενόπλων Δυνάμεων και παρακαλώ μην είστε ούτε εσείς.

Επίσης, στα ζητήματα τα οποία τέθηκαν για το Μετοχικό Ταμείο Στρατού, έλεος, κύριοι συνάδελφοι. Έλεος! Το είπα και στην επιτροπή. Είναι γνωστό ότι οι Έλληνες απόστρατοι διατηρούν στην ψυχή τους όλα τα χαρακτηριστικά που είχαν ως Έλληνες αξιωματικοί. Το πρώτο είναι η αγάπη στην πατρίδα, η αυταπάρνηση για την πατρίδα. Εδώ δεν τους ζητείται αυταπάρνηση ή θυσία.

Ο Έλληνας φορολογούμενος που δεν έφερε στολή κατέβαλε τον τελευταίο χρόνο 19 εκατομμύρια από το υστέρημά του στο Μετοχικό Ταμείο Στρατού, 180 τα τελευταία χρόνια. Το Υπουργείο Εθνικής Άμυνας από έναν ασφυκτικό προϋπολογισμό -ζω με πίνακες όλη μέρα- πληρώνει δεκαεννιά πολιτικούς υπαλλήλους και είκοσι πέντε στρατιωτικούς, οι οποίοι εργάζονται στο Μετοχικό Ταμείο Στρατού, εφτά, επίσης και εννιά, ήτοι συνολικά σαράντα ένα και δεκαεννιά, εξήντα άτομα στο συνολικό των τριών λογαριασμών που υπηρετούν τους απόστρατους.

Και κάνουμε συζήτηση σε αυτή την Αίθουσα στο επίπεδο της Βουλής των Ελλήνων για την παράκληση παραχώρησης -όπως θέλετε πείτε τη, για την εντολή, για τη νομοθετική πρόβλεψη παραχώρησης- τριακοσίων μέτρων στον χώρο που αναπτύσσεται το Οικοσύστημα Καινοτομίας; Και έρχονται κόμματα και δαπανούν τον χρόνο οι εισηγητές τους για να θέσουν αυτό το ζήτημα; Σε ποιον; Σε μένα, που διεξήγαγα σχεδόν ως δικηγόρος τη δίκη για το «ATTICA» για να διπλασιαστεί το μίσθωμα. Τις προτάσεις τους καθόμουν και διόρθωνα, γιατί πρωτοδίκως το μίσθωμα είχε πάει στα 7 εκατομμύρια μόνον. Μόνο από αυτή τη δίκη ωφελούνται άλλα 8 εκατομμύρια, 9 εκατομμύρια τον χρόνο. Έχει πάει στα 17, αν θυμάμαι καλά. Για ποιο πράγμα συζητάμε εδώ;

Για το Θεό, κύριοι συνάδελφοι!

Έρχομαι, επίσης, σε κάτι το οποίο θα ήθελα να σημειώσετε, στα Τμήματα Τεχνικής Νοημοσύνης και της Αναλυτικής Μεγάλων Δεδομένων που συστήνονται στο Γενικό Επιτελείο Εθνικής Άμυνας. Επίσης, είναι ένα βήμα μιας άλλης, νέας εποχής που έρχεται.

Κύριοι συνάδελφοι, επανέρχομαι στο ζήτημα της λογοδοσίας, που τέθηκε κυρίως από την αγαπητή σε εμένα συνάδελφο, την καθηγήτρια κ. Σία Αναγνωστοπούλου. Την παρακαλώ θερμά, παρ’ ότι τοποθετήθηκε επί του νομοθετήματος, αλλά δεν έχει καμμία σημασία για μένα το ότι δεν θα το ψηφίσει, έχει σημασία η ένσταση περί διαχείρισης, την οποία εμμέσως και με πολύ μεγάλη ευγένεια διατύπωσε.

Κατ’ αρχάς, θα ήθελα να καταθέσω αυτό το οποίο υπεσχέθην εις απάντηση του αιτήματος και της Αξιωματικής Αντιπολίτευσης και της Ελάσσονος Αντιπολίτευσης για την ενημέρωση κάθε χρόνο της Διαρκούς Επιτροπής Εξωτερικών της Βουλής από τη διοίκηση του ΕΛΚΑΚ. Αυτό είναι ένα στοιχείο λογοδοσίας.

Καταθέτω τη σχετική νομοτεχνική βελτίωση.

(Στο σημείο αυτό ο Υπουργός Εθνικής Άμυνας κ. Νικόλαος - Γεώργιος Δένδιας καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 120α)

ΑΛΛΑΓΗ ΣΕΛΙΔΑΣ

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Θα ήθελα, όμως, να σας παρακαλέσω θερμά να διαβάσετε τα άρθρα 20, 22, 29 -όχι του νόμου, είμαι βέβαιος ότι έχετε διαβάσει τον νόμο- του καταστατικού του ΕΛΚΑΚ. Δεν υφίσταται εταιρεία η οποία να έχει περισσότερους ελεγκτικούς μηχανισμούς από αυτή. Και δεν μιλώ μόνον για το γενικό έλεγχο του Γενικού Επιτελείου, για τον εποπτικό έλεγχο του Υπουργού Εθνικής Άμυνας. Μιλώ για τα εσωτερικά συμβούλια ελέγχου μέσα στο ΕΛΚΑΚ.

Επίσης, κάθε επένδυση, οποιαδήποτε, πρέπει να περάσει από τριμελή επενδυτική επιτροπή, συν εσωτερική επιτροπή ελέγχου, συν ορκωτοί λογιστές, συν το Τμήμα Εσωτερικών Υποθέσεων, συν το ΓΕΕΘΑ, συν ο Υπουργός, συν τώρα η Επιτροπή Εξοπλιστικών της Βουλής. Οτιδήποτε παραπάνω -επαναλαμβάνω, οτιδήποτε παραπάνω- θα οδηγήσει σε πλήρη παράλυση. Λέω ξανά ότι δεν γνωρίζω άλλη οντότητα του δημοσίου που να έχει περισσότερους επάλληλους ελεγκτικούς μηχανισμούς, ακριβώς επειδή πρόκειται περί δημοσίου χρήματος και μάλιστα σε έναν καινοτόμο τομέα, που τα πράγματα δεν είναι σαφή ακόμη.

Άρα, καταλήγω, κύριοι συνάδελφοι. Κατ’ αρχάς, έξω από την Παλαιά Βουλή υπάρχουν δύο αγάλματα. Υπάρχει το άγαλμα του Θεόδωρου Κολοκοτρώνη και δίπλα υπάρχει το άγαλμα του Χαρίλαου Τρικούπη. Για τον Θεόδωρο Κολοκοτρώνη η επιγραφή είναι: «Έφιππος χώρει, γενναίε στρατηγέ, ανά τους αιώνας διδάσκων τους λαούς πώς οι δούλοι γίνονται ελεύθεροι». Έχει, όμως, για μένα ενδιαφέρον, επίσης, η επιγραφή στον άλλο ανδριάντα. Η επιγραφή είναι: «Η Ελλάς θέλει να ζήσει και θα ζήσει».

Εγώ θα ήθελα να σας πω, κύριοι συνάδελφοι, ότι η συναίνεση επί του συγκεκριμένου θέματος που αφορά την εθνική άμυνα αφορά ακριβώς επιβεβαίωση της φράσης: «Η Ελλάς θέλει να ζήσει και θα ζήσει».

Σας ευχαριστώ θερμά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Θα δώσω τώρα τον λόγο στους κοινοβουλευτικούς που το επιθυμούν. Ο κ. Παφίλης τον έχει ζητήσει, βλέπω και ο κ Τζανακόπουλος, βλέπω αρκετούς και αμέσως μετά θα κάνει την ομιλία του ο κ. Στίγκας από τους Σπαρτιάτες.

Λοιπόν από τους κοινοβουλευτικούς, κύριε Παφίλη, έχετε τον λόγο για την παρέμβασή σας για τρία λεπτά.

**ΑΘΑΝΑΣΙΟΣ ΠΑΦΙΛΗΣ:** Κύριε Υπουργέ, θα σας το χαλάσω αυτό το συναινετικό κλίμα.

Μας λέτε, λοιπόν, ότι υπάρχει απειλή ύπαρξης της χώρας. Ερώτημα αφελές: Από ποιον; Ποιος απειλεί την ύπαρξη της χώρας, η οποία είναι μέλος του ΝΑΤΟ και όλα τα υπόλοιπα που λέτε; Από ποιον; Από την Τουρκία; Η Τουρκία τι είναι; Μέλος του ΝΑΤΟ, σύμμαχος.

Πού αρχίζουν και ανακατεύονται τα χαρτιά, να το πω απλά; Αλβανία, μέλος του ΝΑΤΟ, Βόρεια Μακεδονία με εθνικισμούς, μέλος του ΝΑΤΟ.

Δηλαδή, αν δεχτούμε το σκεπτικό σας, που υπάρχει βέβαια, από πού είναι; Είμαστε περικυκλωμένοι από τους συμμάχους. Τι σύμμαχοι είναι αυτοί και τι κάνει το ΝΑΤΟ για όλα αυτά; Το αντίθετο. Δεν αναγνωρίζει σύνορα στο Αιγαίο. Δεν παίρνει θέση για τα σύνορα, τα οποία είναι γνωστά και χαραγμένα από τη Συνθήκη της Λωζάννης.

Επομένως αυτή η πραγματικότητα καταρρίπτει και τη δική σας πολιτική και όλων των υπολοίπων, πλην του ΚΚΕ. Βέβαια ο ΣΥΡΙΖΑ έχει φύγει στο διάστημα που ανακήρυξε το ΝΑΤΟ ιερή αμυντική συμμαχία. Μέλη του ΝΑΤΟ απειλούν την Ελλάδα και αυτό είναι καθαρό ότι την απειλούν. Τι κάνει το ΝΑΤΟ; Δεν ενδιαφέρεται για αυτό, αλλά ενδιαφέρεται για τα γενικότερα συμφέροντα στην περιοχή.

Το δεύτερο που θέλω να πω είναι ότι μας λέτε ότι παίρνουμε τεχνογνωσία. Αλήθεια, οι Patriot που είναι στη Σαουδική Αραβία για τεχνογνωσία πήγαν; Ποια συμφέροντα υπερασπίζονται «στου διαόλου τη μάνα», για να το πω όπως το λέει ο λαός; Τίνος; Συμμετέχουν στον πόλεμο που υπάρχει στην περιοχή.

Δεύτερον, όσον αφορά τη φρεγάτα στην Ερυθρά Θάλασσα, μας λέτε, λοιπόν, σήμερα ότι υποστηρίζει τη ναυσιπλοΐα και την τεχνογνωσία και το υπονοείτε. Εμείς λέμε ότι εκεί υποστηρίζει το νότιο μέτωπο του Ισραήλ και γενικότερα συμφέροντα που παίζονται στην περιοχή, που θέλουν να τη βάλουν στο χέρι ολοκληρωτικά οι Αμερικάνοι και άλλες χώρες.

Τρίτον, μας λέτε «διδάγματα από τον πόλεμο της Ουκρανίας». Τι ακριβώς εννοείτε; Τι διδάγματα παίρνουμε από τον πόλεμο της Ουκρανίας; Για ποιο πράγμα; Για να πάμε και εμείς στην Ουκρανία; Γιατί αυτό έμεινε τώρα. Στέλνουμε οπλισμό, συμμετέχουμε στον πόλεμο, αλλά γιατί; Μήπως για να αντιμετωπίσουμε την επίθεση της Τουρκίας; Πείτε το! Της συμμάχου μας; Μα, είναι δυνατόν να έχεις συμμάχους που απειλούν την κυριαρχία σου, τα σύνορά σου;

Τέλος, για να μη λέω πολλά πράγματα, για τους εξοπλισμούς μάς είπατε ότι εκσυγχρονίζουμε και λοιπά F-35, F-16, Viper, Rafale και δεν συμμαζεύεται. Μήπως έχετε υπ’ όψιν σας την έκθεση του Πενταγώνου στις Ηνωμένες Πολιτείες της Αμερικής, όταν ζητήσαμε την αναβάθμιση των F-16 σε Viper; Λέει ότι πρέπει να γίνουν οπωσδήποτε, γιατί μπορούν να συνεργαστούν καλύτερα με τις αμερικάνικες και νατοϊκές δυνάμεις στην περιοχή, έτσι το λέει, ωμά και, βέβαια, δεν θέλω να συνεχίσω με το ποιος έχει τον έλεγχο. Και στα F-35 ποιος τον έχει τον έλεγχο; Επικοινωνούν μεταξύ τους; Πού είναι; Δεν υπάρχουν στρατιωτικοί εδώ. Όχι, δεν επικοινωνούν, επικοινωνούν μέσω δορυφόρου. Αν κλείσουν τον δορυφόρο οι Αμερικάνοι, είναι τυφλά. Και αυτά δεν τα λέω εγώ, τα γράφουν όλα τα στρατιωτικά περιοδικά και λοιπά και λοιπά.

**ΠΡΟΕΔΡΕΥΩΝ (Γεώργιος Γεωργαντάς):** Πόση ώρα θέλετε ακόμα, κύριε Παφίλη;

**ΑΘΑΝΑΣΙΟΣ ΠΑΦΙΛΗΣ:** Μισό λεπτό, κύριε Πρόεδρε, ακόμα.

Μας λέτε ότι θα πάρουμε δωρεάν φρεγάτες από τις ΗΠΑ. Ξέρετε, αυτό το «δωρεάν» -όσοι γνωρίζουν τα πράγματα, δεν θέλω να πω ότι κοροϊδεύετε εσείς, δεν είναι προσωπικό το θέμα- είναι μύθος, γιατί για να τα φέρεις και για να πάρεις ανταλλακτικά, γιατί είναι όλα πολυχρησιμοποιημένα, κοστίζει ακόμη περισσότερο και από καινούργια. Όσον αφορά, λοιπόν, αυτό το «δωρεάν», το παραμύθι ότι παίρνουμε από τις ΗΠΑ, οι Αμερικάνοι δεν δίνουν δωρεάν. Εκτός από το τι ζητάνε, κερδίζουν και οικονομικά.

Όσο για την Ευρωπαϊκή Ένωση, που είναι και της επικαιρότητας, είπατε μια ωραία αλήθεια. Αντιμετωπίσαμε -λέτε- όλα αυτά τα χρόνια με τα μνημόνια, που τα έφερε η Ευρωπαϊκή Ένωση σε συνεργασία με τις δικές σας κυβερνήσεις, γενναιοδωρία της Ευρωπαϊκής Ένωσης. Αυτό ήταν ειρωνικό, το καταλάβαμε. Δηλαδή, τι μας έκανε; Το μαξιλάρι έγινε μαξιλάρι με καρφιά και τσάκισε όλο τον ελληνικό λαό. Αυτά είναι τα σχόλια.

Επομένως ο ελληνικός λαός μπορεί και πρέπει να βγάλει συμπεράσματα από όλα αυτά. Όπου λέμε ψέματα και δεν είναι αληθινά να μας τα πείτε εσείς και οι υπόλοιποι που είναι συνταγμένοι -κεφαλή δεξιά και βήμα χήνας- με το ΝΑΤΟ και την Ευρωπαϊκή Ένωση. Γι’ αυτό, λοιπόν, ΚΚΕ είναι η απάντηση.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Παφίλη.

Τον λόγο έχει ο κ. Τζανακόπουλος από τη Νέα Αριστερά.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, ευχαριστώ πολύ, θα είμαι πολύ σύντομος. Θα είμαι αναλυτικότερος στην τοποθέτησή μου, στην παρέμβασή μου, σε λίγη ώρα.

Κοιτάξτε, άκουσα τον κύριο Υπουργό με πάρα πολύ μεγάλη προσοχή και ομολογώ ότι εδώ υπάρχει ένα ζήτημα και το ζήτημα αυτό είναι το εξής, ότι η συζήτηση την οποία κάνουμε για την ιδιωτική αυτή εταιρεία, τέλος πάντων, η οποία θα αναλάβει να εκσυγχρονίσει και να προωθήσει την καινοτομία στις ελληνικές Ένοπλες Δυνάμεις δεν γίνεται σε ανύποπτο χρόνο ούτε αφορά αυτός ο συγκεκριμένος πολιτικός χρόνος στον οποίο συζητάμε απλώς και μόνο τις διμερείς σχέσεις της χώρας μας ή τις διμερείς διαφορές ή τις διεθνείς διαφορές που μπορεί να έχουμε με την Τουρκία, με την Αλβανία ή με οποιονδήποτε άλλο.

Γίνεται σε έναν πολιτικό χρόνο όπου η παγκόσμια γεωπολιτική κατάσταση αναδιαμορφώνεται και μάλιστα με ταχύτατο τρόπο. Έχουμε τον πόλεμο στην Ουκρανία, έχουμε τη γενοκτονία που συντελείται στην Παλαιστίνη, πολιτικές αναδιαμόρφωσης και αναδιάταξης των στρατηγικών επιλογών του ΝΑΤΟ, που είναι απολύτως βέβαιο ότι υποστηρίζουν μια γραμμή στρατιωτικοποίησης σε όλες τις χώρες-μέλη, μια γραμμή ενίσχυσης του μιλιταρισμού. Έχουμε 1,5 τρισεκατομμύριο ευρώ που θα πέσει στη στρατιωτική βιομηχανία τα επόμενα χρόνια, έχουμε τη Γερμανία να υλοποιεί ένα πρόγραμμα ύψους 500 δισεκατομμυρίων ευρώ για την επόμενη δεκαετία. Έχουμε μια νέα κούρσα εξοπλισμών.

Και το μεγάλο πολιτικό ερώτημα, κύριε Υπουργέ, και η μεγάλη πολιτική διαφωνία από τη δική μας μεριά είναι η εξής: Η χώρα πώς τοποθετείται απέναντι σε αυτό το μιλιταριστικό αμόκ; Θέλει να συμμετέχει στη μοιρασιά; Θεωρείτε ότι αυτός ο δρόμος πολιτικά, στρατηγικά για τη χώρα έχει οποιαδήποτε πιθανότητα επιτυχίας;

Η γνώμη μας είναι ότι αυτή η στρατηγική επιλογή είναι πολιτικά αδιέξοδη και να σας πω την αλήθεια, πολλές φορές το χρησιμοποιούν και άνθρωποι από τον ευρύτερο χώρο για τη σωστή και τη λανθασμένη πλευρά της ιστορίας, το έχετε χρησιμοποιήσει και εσείς. Θέλω να πω το εξής, μια παρατήρηση: Δεν υπάρχει σωστή και λανθασμένη πλευρά της ιστορίας. Η ιστορία δεν είναι υποκείμενο. Αυτό το οποίο υπάρχει είναι η δυνατότητα των ανθρώπων να ζήσουν καλύτερα από ό,τι ζουν σήμερα. Και σας λέμε ότι αυτή η πολιτική στρατηγική την οποία έχετε επιλέξει και στο επίπεδο της εθνικής άμυνας, αλλά και στο επίπεδο της εξωτερικής πολιτικής είναι αδιέξοδη στρατηγική και για τη χώρα και για την Ευρώπη και για τον κόσμο.

Και αντί να πρωτοστατούμε στην προσπάθεια αλλαγής αυτής της πολιτικής στρατηγικής -και έδειξαν οι χώρες που αναγνώρισαν ή εξέφρασαν την πρόθεσή τους να αναγνωρίσουν το κράτος της Παλαιστίνης, δηλαδή η Νορβηγία, η Ισπανία, η Ιρλανδία, ότι υπάρχει διαφορετική στρατηγική, ότι δεν χρειάζεται να είμαστε διαρκώς υπερθεματιστές ούτε διαρκώς πρόθυμοι να ενταχθούμε σε αυτή τη συγκεκριμένη πολιτική στρατηγική του αμόκ του μιλιταρισμού, υπάρχει άλλος δρόμος- εμείς επιμένουμε σε αυτό το πολιτικό και στρατηγικό αδιέξοδο.

Εμείς αυτό επισημαίνουμε, κύριε Υπουργέ και θεωρούμε ότι αυτό είναι το μεγάλο υπαρξιακό δίλημμα και ο μεγάλος υπαρξιακός κίνδυνος όχι μόνο για την Ελλάδα, αλλά για τα Βαλκάνια, για την Ευρώπη, για τον κόσμο ολόκληρο σε τελευταία ανάλυση και εκεί θα έπρεπε να έχουμε δημιουργήσει όρους μιας άλλης πολιτικής στρατηγικής.

Ευχαριστώ πάρα πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Και η κ. Καραγεωργοπούλου από την Πλεύση Ελευθερίας έχει τον λόγο τώρα.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Αργότερα, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ωραία.

Κύριε Υπουργέ, μήπως θέλετε να κάνετε κάποιο σχόλιο επί των τοποθετήσεων;

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Όχι, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Στίγκας, Πρόεδρος από την Κοινοβουλευτική Ομάδα των Σπαρτιατών, έχει τον λόγο για την ομιλία του.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Υπουργέ, σύμφωνα με αυτά τα παλαβά -για να το πω έτσι- που ακούσαμε προηγουμένως, εγώ θεωρώ ότι είστε σπάταλος, πετάτε δισεκατομμύρια από το παράθυρο. Η καλύτερη λύση πιθανόν θα ήταν σφεντόνες, που είναι και πιο οικονομικές, για να αντιμετωπίσουμε τους Τούρκους. Με αυτή τη λογική πιστεύετε ότι η χώρα μπορεί να πάει μπροστά, μπορεί να προχωρήσει αυτός ο λαός, να κρατήσει αυτά που έχει κερδίσει με αίμα και πόνο εδώ και αιώνες; Έχω μείνει άφωνος, πραγματικά έχω μείνει άφωνος.

Ξεκινάω, όμως, τη σημερινή μου ομιλία με μία αόρατη υπόκλιση και ένα ευχαριστώ προς εκείνους που παρά το πολεμικό κλίμα, τον αυταρχισμό, τον νεποτισμό, τα χυδαία δημοσιεύματα προφητών και καταστροφολόγων, που σε καμμία περίπτωση δεν εξυπηρετούν την εύρυθμη λειτουργία του δημοκρατικού μας πολιτεύματος, έπραξαν το καθήκον τους στο ακέραιο.

Στα απόνερα της πολύμηνης αναμονής της απόφασης του εκλογοδικείου μάθαμε τα όνειρα, τις κρυφές προσδοκίες, τους σχεδιασμούς, τις δολοπλοκίες και βεβαίως τις αντιδημοκρατικές παρεμβάσεις, προκειμένου κάποιοι να πραγματοποιήσουν τις βρωμερές επιδιώξεις τους εις βάρος των άλλων και κυρίως εις βάρος της έρημης πατρίδας μας. Και μετά, όπως λέει και ένα γνωστό τραγούδι, «έπεσε βαθιά σιωπή». Άνθρακες ο θησαυρός και οι δήθεν θεματοφύλακες των αξιών ή αλλιώς του δημοκρατικού τόξου, όπως αυτοπροσδιορίζονται, έμειναν με άδεια χέρια.

Πάντα στην ιστορία πρέπει να υπάρχει ο κακός για να εξυπηρετεί τα άνομα σχέδιά τους και τις δολοφονικές ενέργειες κατά του έθνους μας. Όλοι αυτοί μέσα και έξω από το Κοινοβούλιο απειλούσαν τόσους μήνες θεούς και δαίμονες κατά των Σπαρτιατών. Σήμερα, όμως, έπαθαν ξαφνικά αφωνία και έτσι απλά άλλαξαν θεματολογία. Θα επιτεθούν, όμως, λίγο αργότερα με την πρώτη ευκαιρία, γιατί για τους δημοκράτες που βούλιαξαν τη χώρα, που έσπειραν τον όλεθρο και την καταστροφή, σημασία δεν έχουν τα τεράστια προβλήματα της χώρας και οι πολίτες που τα αντιμετωπίζουν, αλλά το πώς να εξοντώσουν τους πολιτικούς τους αντιπάλους και βεβαίως με αθέμιτα μέσα.

Τουλάχιστον για τα τρία κόμματα που κυβέρνησαν την Ελλάδα τα τελευταία πενήντα χρόνια, οι λέξεις «αγάπη» και «σεβασμός» προς τους πολίτες και τη χώρα απλά δεν υπάρχουν. Όση λάσπη κι αν πετάξουν προς τους Σπαρτιάτες θα πέσει στο κενό, γιατί εμείς απλά δεν είμαστε σαν αυτούς. Εμείς δεν βλάψαμε ούτε πρόκειται να βλάψουμε την Ελλάδα σε αντίθεση με αυτούς που την κατέστρεψαν.

Όμως, σιγά σιγά οι αναθυμιάσεις από τη βρώμικη Συμφωνία των Πρεσπών έρχονται στην επιφάνεια. Υπάρχει ένα δημοσίευμα εδώ και μια συνέντευξη, κύριοι του ΣΥΡΙΖΑ, την οποία έδωσε η κ. Κωνσταντοπούλου και στην οποία λέει ευθέως ότι υπήρξε και από αυτή την πλευρά εδώ, αλλά και από την άλλη πλευρά των Σκοπίων εξαγορά Βουλευτών. Έχει να πει κάτι ο ΣΥΡΙΖΑ; Διότι ευθέως εδώ η κ. Κωνσταντοπούλου λέει ότι γι’ αυτή τη συμφωνία που προσέβαλε βάναυσα τη χώρα μας υπήρχε χρηματική συναλλαγή. Πήρε, όντως, χρήματα ο κ. Τσίπρας; Πήρε ο κ. Κοτζιάς; Ποιοι άλλοι πήραν χρήματα και πρόδωσαν τη Μακεδονία μας; Θα πρέπει να απολογηθείτε και να δώσετε επιτέλους απαντήσεις στον ελληνικό λαό, γιατί και μετά από αυτό που έγινε προχθές με την Πρόεδρο των Σκοπίων να μας προκαλεί ευθέως και να λέει ότι μόνο «Μακεδονία» πρέπει να υπάρξει μια απάντηση. Διότι, όπως ορίζει το Σύνταγμα το οποίο καταπατήσατε, για τέτοιου είδους σοβαρά θέματα θα πρέπει να γίνει δημοψήφισμα, το οποίο φυσικά δεν κάνατε, γιατί η εθνική προδοσία και ο ενδοτισμός έχει γίνει εμμονή και μόνιμη ενασχόληση για πολλούς εδώ και πολλά χρόνια, όπως αυτό που πάει να γίνει τώρα με την Τουρκία και τις τεράστιες διεκδικήσεις της εναντίον των συμφερόντων της χώρας μας και της εθνικής μας κυριαρχίας.

Εδώ και χρόνια έχω κάνει στο διαδίκτυο πάνω από εκατό, εκατόν είκοσι εκπομπές. Έλεγα, λοιπόν, από τότε ότι εάν πέσει η Μακεδονία, θα έρθει η σειρά του Αιγαίου και, δυστυχώς, όπως βλέπουμε σήμερα, κατά εκεί οδεύουμε. Ενώ όλοι οι πρωθυπουργοί κάνουν ό,τι θέλουν εδώ στο εσωτερικό της χώρας και το παίζουν βεβαίως -και επιτρέψτε μου την έκφραση- «τζάμπα μάγκες», στο εξωτερικό παθαίνουν αφωνία και εκτελούν εντολές, κάτι που όλοι γνωρίζουμε, με απόλυτη υπακοή και αφοσίωση στους αφέντες τους.

Θεωρώ ότι στο εξωτερικό και κυρίως στα εθνικά μας θέματα η πολιτική μας είναι αφωνότερη των ιχθύων και απραγέστερη των βατράχων, δηλαδή ούτε μιλάνε ούτε ενεργούν. Πώς να εξηγήσει κανείς το γεγονός ότι τρώμε το ένα χαστούκι μετά το άλλο και δεν αντιδρούμε σε τίποτα; Μόνο η Τουρκία έχει δικαιώματα και διεκδικήσεις. Εμείς ως λαός τίποτα! Πέρα από αυτό, καταντήσαμε χωνευτήρι των προκλητικών δηλώσεων και προσβολών του κάθε πικραμένου και ανύπαρκτου Τούρκου αξιωματούχου. Δεν το συζητάμε, βέβαια, για τον Ερντογάν. Παράδειγμα: Τσιμουδιά από το Υπουργείο Εξωτερικών στην προκλητική δήλωση των Τούρκων για τη Γενοκτονία των Ποντίων.

Πριν σας πω τι είπε ο Ερντογάν, θα ήθελα να αναφερθώ λιγάκι -κάνω μια παρένθεση- σε αυτό τον απίστευτο και απίθανο Δήμαρχο της Αθήνας. Την Κυριακή ήταν ημέρα μνήμης και σιωπής για τους τριακόσιους πενήντα τρεις χιλιάδες σφαγιασθέντες από τους Τούρκους. Και ο απίθανος Δήμαρχος της Αθήνας βρήκε εκείνη την ημέρα να κάνει τον ποδηλατικό γύρο, με αποτέλεσμα την ώρα της σιωπής στο Σύνταγμα που άλλαζε η φρουρά των Ευζώνων να ακούγονται χειροκροτήματα και κορναρίσματα. Είναι δυνατόν; Δεν μπόρεσε ο δήμαρχος να βρει μία άλλη μέρα για να το κάνει; Δεν σεβόμαστε αυτές τις ιστορικές μνήμες;

Βέβαια, ο Ερντογάν είπε ότι οι ισχυρισμοί για τους Ποντίους διατυπώθηκαν από ακροδεξιές ομάδες στην Ελλάδα με λαϊκίστικη ρητορική το 1994, εβδομήντα πέντε χρόνια μετά την 19η Μαΐου του 1919, που εμείς δεχόμαστε ως αρχή του πολέμου της ανεξαρτησίας μας. Και συνεχίζει το παραλήρημά του ο Τούρκος: Αυτές οι καταγγελίες στοχεύουν να βλάψουν, όπως λέει, τις ελληνοτουρκικές σχέσεις και να φέρουν τα λογικά τμήματα της ελληνικής πολιτικής σε δύσκολη θέση. Ποια είναι αυτά τα λογικά τμήματα; Ποια είναι αυτά τα λογικά τμήματα που θα έρθουν σε δύσκολη θέση; Κατά τους Τούρκους, δηλαδή, δεν πρέπει να μιλάμε, δεν πρέπει να διεκδικούμε και απλά να τα δίνουμε όλα. Αυτά είναι τα λογικά τμήματα για τους Τούρκους.

Όμως, οι διμερείς μας σχέσεις με την Ελλάδα έχουν αποκτήσει, λέει, πρόσφατα και μια θετική δυναμική. Προφανώς αναφέρεται σε αυτό το σύμφωνο φιλίας που έγινε εδώ στην Αθήνα. Η προσδοκία μας, λέει, από την ελληνική Κυβέρνηση είναι ότι θα λάβει ξεκάθαρη στάση απέναντι στις προσπάθειες ορισμένων ανεύθυνων πολιτικών -όποιος, δηλαδή, έχει φωνή και είναι κατά της Τουρκίας και των μεθοδεύσεων της Τουρκίας είναι ανεύθυνος πολιτικός- να εμποδίσουν τις μελλοντικές γενιές να ζήσουν με ηρεμία και ειρήνη κυρίως στο Αιγαίο. Είναι δυνατόν; Το Υπουργείο Εξωτερικών έβγαλε κάποια ανακοίνωση; Είπε κάτι; Πότε θα μιλήσει το Υπουργείο Εξωτερικών; Διότι οι Τούρκοι ναι μεν θέλουν την ειρήνη, όπως το λένε αυτοί, θέλουν την ηρεμία, θέλουν να μην πετάνε τα ελληνικά αεροσκάφη στο Αιγαίο, θέλουν να διεκδικούν, θέλουν να μας πάρουν το μισό Αιγαίο, θέλουν να κάνουν πολλά πράγματα κι εμείς τα αποδεχόμαστε σιωπηρά. Γιατί εμείς δεν μιλάμε και δεν τους τρίβουμε στα μούτρα τη Γενοκτονία των Ποντίων; Τριακόσιες πενήντα τρεις χιλιάδες ψυχές σφαγιάστηκαν! Αν το αποδεχθούν αυτό οι Τούρκοι, τότε μπορούμε να συζητήσουμε το οτιδήποτε άλλο. Εάν αποδεχτούν και κάποια άλλα θέματα που είναι δικαιώματα της Ελλάδας, βεβαίως να καθίσουμε να τα συζητήσουμε, που και εκεί πιστεύω ότι δεν υπάρχει και τίποτα άλλο.

Μήπως αποδέχονται τη Γενοκτονία των Ασσυρίων; Μήπως αποδέχονται τη Γενοκτονία των αδερφών Αρμενίων ή μήπως αποδέχονται το μεγάλο έγκλημα της κατοχής της Κύπρου που φέτος κλείνουμε και πενήντα χρόνια; Πώς να καθίσουμε να συζητήσουμε με αυτούς τους ανθρώπους, όταν κατέχουν το μισό νησί; Πώς μπορούμε να συζητήσουμε; Τι έχουμε να πούμε; Ή μήπως έχει κάνει λόγο η Τουρκία για τους αγνοούμενους που δεν είναι αγνοούμενοι; Επί της ουσίας είναι αγνοημένοι από το ελληνικό κράτος, γιατί το ελληνικό κράτος δεν έχει καν αποδεχθεί ότι έγινε πόλεμος στην Τουρκία και κάποιοι έπεσαν υπέρ βωμών και εστιών.

Βεβαίως, κύριε Υπουργέ -να το πούμε και αυτό- έχετε πέσει κι εσείς θύμα της ρητορικής της Τουρκίας, διότι έχετε κάνει -και καλώς τις έχετε κάνει- πάρα πολλές επισκέψεις σε ακριτικά νησιά -και καλά κάνετε και να συνεχίσετε να το κάνετε-, αλλά οι Τούρκοι δεν θέλουν ούτε αυτές τις επισκέψεις.

Εγώ θεωρώ ότι είναι εξαιρετικό το έργο που κάνετε γενικότερα στις Ένοπλες Δυνάμεις της χώρας και θα πρέπει να το πω –και το λέω δημόσια-, γιατί εγώ και οι Σπαρτιάτες γενικά δεν κάνουμε αντιπολίτευση γιατί πρέπει να κάνουμε αντιπολίτευση, αλλά σε ό,τι είναι προς την κατεύθυνση αυτή για την προστασία της χώρας και των κυριαρχικών μας δικαιωμάτων λέμε «ναι».

Επομένως πέρα από αυτό που κάνετε αυτή τη στιγμή ως πολιτικός προϊστάμενος στις Ένοπλες Δυνάμεις της χώρας, έχετε κάνει και κάποιες πολύ δυναμικές παρεμβάσεις οι οποίες αποτελούν ασπίδα προστασίας μπροστά στον τουρκικό επεκτατισμό και ράπισμα στους ενδοτικούς των Αθηνών. Με τους στάνταρ προσκυνημένους και τους μαθημένους στη δουλικότητα «Πασοκο-αριστερούς» δεν θα ασχοληθώ. Ας τους κρίνει ο ελληνικός λαός. Προηγουμένως ακούσαμε τη Νέα Αριστερά και μας έπεσαν και τα μαλλιά κυριολεκτικά, διότι ποτέ δεν μου έχουν απαντήσει τι ήθελαν οι μουσουλμάνοι Βουλευτές να πάνε να συναντήσουν τον Ερντογάν, γιατί πήγαν στην Αττάλεια της Τουρκίας σε φόρουμ που έγινε εκεί και χειροκροτούσαν και τον Ερντογάν! Βεβαίως, τώρα, πριν από λίγο αποκαλύφθηκε ότι δεν θέλουν Ένοπλες Δυνάμεις στη χώρα, να έχουμε καλές σχέσεις υποταγής με την Τουρκία και άλλα πολλά. Και βεβαίως, γενικότερα η Αριστερά πιστεύει ότι στο Αιγαίο δεν πρέπει να έχουμε σύνορα ή δεν ξέρουν ότι έχουμε σύνορα και στο Αιγαίο.

Ένα παράπονο θέλω να εκφράσω προς το Σώμα. Κατεβαίνει στις ευρωεκλογές το φιλοτουρκικό κόμμα, η συνέχεια του Σαδίκ, που ήταν μουσουλμάνος Βουλευτής και δήλωνε με θράσος ότι είναι Τούρκος. Αυτή είναι η συνέχεια. Και εμείς οι Σπαρτιάτες που πιστεύουμε στην ιδέα του έθνους, που θα δίναμε ευχαρίστως –και θα δώσουμε, αν χρειαστεί- ακόμα και τη ζωή μας για την προάσπιση της πατρίδας μας, δεν είμαστε μέσα. Και το θεωρώ ντροπή για τη δημοκρατία μας. Ούτε εγκληματίες είμαστε ούτε τίποτε άλλο. Είμαστε Έλληνες, πραγματικοί Έλληνες. Δεν μπορεί να προκαλεί ο ψευδομουφτής –προχθές έκανε κάποιες νέες δηλώσεις- και να αποκαλεί τη μειονότητα της Θράκης «τουρκική» και να μην κουνιέται κανένας!

Κι εγώ ερωτώ ως Έλληνας πολίτης τι χρειάζεται αυτό το καταραμένο τουρκικό προξενείο στην Ξάνθη! Τι χρειάζεται; Είναι η σφιγγοφωλιά της MİT, είναι η σφιγγοφωλιά της προπαγάνδας.

Γιατί δεν το καταργούμε, κύριε Υπουργέ και να τους στείλουμε από εκεί που ήρθαν; Τι δουλειά έχει ένα τουρκικό προξενείο στη μουσουλμανική μειονότητα της Ξάνθης; Και εγείρουν συνεχώς θέματα και δημιουργούν και πάρα πολλά θέματα. Αντιθέτως, εμείς να ανοίξουμε το Γενί Τζαμί, να τους φτιάξουμε τέμενος στον Βοτανικό. Πότε θα πούμε «στοπ» στον τουρκικό επεκτατισμό και στα εγκλήματα των Τούρκων; Και βλέπουμε γεωπολιτικά ότι μας περικυκλώνουν. Αν αυτό που έγινε τώρα τελευταία δεν ήταν δάκτυλος της Τουρκίας, να μου πείτε εσείς τι είναι. Ήρθε ο κοντοπόδαρος ο Αλβανός εδώ πέρα να μας κάνει και μαθήματα δημοκρατίας και να μας πει ότι η Μπουμπουλίνα είναι Αλβανίδα, να προσβάλει τόσο βάναυσα τους ήρωές μας και άλλα πολλά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου)

Αυτό που έγινε με την Πρόεδρο των Σκοπίων, πάλι δάκτυλος της Τουρκίας ήταν ή αυτό που κάνει τώρα η πεθαμένη Λιβύη, η ανύπαρκτη Λιβύη, να μας ορίζει τι θα κάνουμε εμείς με τα θαλάσσια σύνορά μας, με την ΑΟΖ ή οτιδήποτε άλλο και να μας απειλεί στο Αιγαίο και το τουρκικό ναυτικό. Όλοι γνωρίζουμε ότι όλοι αυτοί έχουν εξάρτηση από την Τουρκία. Βεβαίως, η Τουρκία καλά κάνει για την Τουρκία –όχι για εμάς βέβαια, γιατί εμείς κοιμόμαστε- γιατί θέλει να ελέγξει και το ανατολικό Αιγαίο και να φτάσει τον έλεγχό της μέχρι τα Ιόνια Νησιά και θέλει να αποκόψει την Κύπρο μας από τον κορμό εδώ της Ελλάδος.

Βεβαίως, πολύ σωστά είχατε πει, κύριε Υπουργέ –και μου άρεσε- ότι η Κύπρος πλέον δεν κείται μακρά, με φρεγάτες, με F-16 και με «Viper».

Γι’ αυτό, κύριε Υπουργέ, εμείς οι Σπαρτιάτες συνεισφέρουμε όλες μας τις δυνάμεις σε κάθε προσπάθεια ανασυγκρότησης της πολεμικής μας βιομηχανίας και τον εκσυγχρονισμό των Ενόπλων Δυνάμεων που θα μας δώσουν μεγαλύτερες δυνατότητες προβολής ισχύος και προστασίας των κυριαρχικών δικαιωμάτων της χώρας. Λέμε «ναι» στο νομοσχέδιο. Αν έχουμε κάποιες επιφυλάξεις, είναι όλα αυτά που είναι καλά και γίνονται για τη χώρα μας, να υλοποιηθούν. Όταν έρθει και το πλήρωμα του χρόνου και αποχωρήσετε για να αναλάβετε νέα καθήκοντα, απλά μετά πρέπει να μπορούν να συνεχιστούν, γιατί είναι καλό η χώρα μας να έχει εγχώρια βιομηχανία. Βεβαίως, τα νούμερα τα γνωρίζετε. Η συνεισφορά της εγχώριας βιομηχανίας στις αμυντικές δαπάνες της χώρας είναι σε μονοψήφιο νούμερο, ενώ της Τουρκίας αντιθέτως έχει φτάσει σχεδόν το 80%. Και πολύ σωστά είπατε ότι εμείς οι Έλληνες…

**ΔΙΟΝΥΣΙΟΣ ΧΑΤΖΗΔΑΚΗΣ:** Το 50%.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Παραπάνω είναι. Πλησιάζει το 80%. Αυτή είναι η πραγματική αλήθεια.

Το μεγάλο πρόβλημα της Ελλάδος δεν είναι οι στρατιωτικοί ή το επιστημονικό προσωπικό. Αυτοί θα κάνουν και κάνουν τη δουλειά τους στο ακέραιο. Το κακό για τη χώρα μας είναι οι πολιτικοί προϊστάμενοι που με μανία καταστρέφουν ό,τι καλό έχει δημιουργηθεί. Επιβάλλεται να μαζέψουμε τα καλύτερα μυαλά της Ελλάδος και να βάλουν το μυαλό τους να δουλέψει. Είπατε πολύ σωστά ότι ο σύμβουλος στα «Bayraktar» ήταν Έλληνας, όπως και παντού σε όλον τον κόσμο –και εγώ ξέρω που έχω ζήσει στη Γερμανία- όποια πέτρα και να σηκώσεις ένας Έλληνας είναι από κάτω και ένα ελληνικό μυαλό. Επομένως τους έχουμε ανάγκη. Για να προστατεύσουμε τη χώρα μας, πρέπει να αναπτύξουμε την εγχώρια βιομηχανία.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και τέσσερις εκπαιδευτικοί συνοδοί τους από το 6ο Δημοτικό Σχολείο Μυτιλήνης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, ξεκινάμε τον κατάλογο των ομιλητών με πρώτη ομιλήτρια την κ. Σεβαστή Βολουδάκη από τη Νέα Δημοκρατία.

Παρακαλώ, κυρία συνάδελφε, έχετε τον λόγο.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η παρούσα Κυβέρνηση έχει θέσει ως έναν από τους πιο βασικούς της στόχους τον εκσυγχρονισμό της λειτουργίας και την ενίσχυση των Ενόπλων μας Δυνάμεων καθώς, όπως όλοι παραδεχόμαστε, η ασφάλεια της χώρας μας και η αποτελεσματική προάσπιση της εθνικής μας κυριαρχίας απαιτούν συνεχή προσπάθεια και αδιάπτωτο ενδιαφέρον για τη λειτουργική και μαχητική ετοιμότητά της.

Το υπό συζήτηση νομοσχέδιο αποτελεί ένα σημαντικό βήμα προς την κατεύθυνση αυτήν, καθώς περιλαμβάνει διατάξεις που αποβλέπουν, αφ’ ενός μεν, στην αξιοποίηση των επιστημονικών και τεχνολογικών εξελίξεων για τη βελτίωση της λειτουργικότητας των Ενόπλων Δυνάμεων αξιοποιώντας το έμψυχο δυναμικό μας και, αφ’ ετέρου, στην επίλυση ζητημάτων που απασχολούν το στρατιωτικό δυναμικό της χώρας μας.

Σε αυτό το πλαίσιο, με το παρόν νομοσχέδιο ιδρύεται το Ελληνικό Κέντρο Αμυντικής Καινοτομίας με τη μορφή ανώνυμης εταιρείας που θα λειτουργεί με τους κανόνες της ιδιωτικής οικονομίας και θα εποπτεύεται από τον Υπουργό Εθνικής Άμυνας. Θα έχει ως αντικείμενο την υλοποίηση προγραμμάτων έρευνας και ανάπτυξης στον τομέα της άμυνας και της ασφάλειας, την επιτάχυνση της ανάπτυξης του εγχώριου επιχειρηματικού οικοσυστήματος και την υποστήριξη νεοφυών και καινοτόμων επιχειρήσεων μέσω της συνεργασίας και με τα ΑΕΙ, καθώς και με τα εκπαιδευτικά ιδρύματα του εξωτερικού. Η κάλυψη του μετοχικού κεφαλαίου γίνεται κατά πλειοψηφία από το δημόσιο, το οποίο σε κάθε περίπτωση θα έχει τον πλήρη έλεγχό του.

Πρόκειται, λοιπόν, για μια πρωτοβουλία που θα καταστήσει τη χώρα μας πιο ανταγωνιστική αμυντικά. Επέρχεται πλήρης εκσυγχρονισμός στη λειτουργία των ανωτάτων στρατιωτικών εκπαιδευτικών ιδρυμάτων, τα οποία ουσιαστικά μετατρέπονται πια σε πανεπιστημιακές σχολές υψηλού επιπέδου, με βάση κριτήρια εξαιρετικής ποιότητας διδασκαλίας και έρευνας.

Με τις νέες ρυθμίσεις παρέχεται η δυνατότητα διοργάνωσης αυτόνομων προγραμμάτων διδακτορικών σπουδών. Απλοποιείται η διαδικασία ίδρυσης προγραμμάτων μεταπτυχιακών σπουδών. Καθιερώνεται η συμμετοχή των στελεχών των Ενόπλων Δυνάμεων σε εκπαιδευτικά προγράμματα εξειδίκευσης και εκπόνησης μεταδιδακτορικής έρευνας με τη δυνατότητα λήψης εκπαιδευτικής άδειας, ενώ εισάγονται και βελτιώσεις του νομικού τους πλαισίου, με σκοπό τον εκσυγχρονισμό του και την εναρμόνισή του με το αντίστοιχο νομικό πλαίσιο για τα ΑΕΙ.

Ιδρύεται, επίσης, κοινό σώμα πληροφορικής των Ενόπλων Δυνάμεων στο οποίο μεταφέρεται το σύνολο του υπηρετούντος προσωπικού συναφών ειδικοτήτων και από τους τρεις κλάδους των Ενόπλων Δυνάμεων. Η στελέχωσή του με αξιωματικούς στο εξής θα γίνεται αποκλειστικά από αποφοίτους του Τμήματος Πληροφορικής της Στρατιωτικής Σχολής Αξιωματικών Σωμάτων. Επίσης, δημιουργούνται Διεύθυνση Πληροφορικής στο ΓΕΕΘΑ και Τμήματα Τεχνητής Νοημοσύνης και Αναλυτικής Δεδομένων που θα υπάγονται σε αυτή τη διεύθυνση.

Η αξιοποίηση της τεχνητής νοημοσύνης σε στρατιωτικά συστήματα και εφαρμογές στην εκπόνηση έργων και μελετών, σε συνδυασμό με την παρακολούθηση και αξιολόγηση των παγκόσμιων τάσεων και εξελίξεων στον τομέα της τεχνητής νοημοσύνης και με τη συμμετοχή σε διεθνή προγράμματα και συνεργασίες, με βάση πάντοτε και τη σχετική ευρωπαϊκή νομοθεσία, είναι σίγουρο ότι θα συμβάλει αποφασιστικά στην ανάπτυξη της εθνικής στρατηγικής για την άμυνα και την ασφάλεια της χώρας.

Τέλος, στο νομοσχέδιο περιλαμβάνονται σειρά διατάξεων με τις οποίες ρυθμίζονται και θέματα οικονομικής φύσεως που απασχολούν τις Ένοπλες Δυνάμεις, όπως η αποπληρωμή των οφειλών του ΕΟΠΥΥ προς τα στρατιωτικά νοσοκομεία, η εξόφληση δαπανών των στρατιωτικών νοσοκομείων και του ΝΙΜΤΣ και άλλα.

Σε αυτό το πλαίσιο, είναι σαφές πως ο στόχος του Υπουργείου και της Κυβέρνησης είναι η ενίσχυση των Ενόπλων Δυνάμεων και του έμψυχου δυναμικού τους και γι’ αυτό πιστεύω ότι θα ληφθεί υπ’ όψιν και από το Υπουργείο, κύριοι Υπουργοί, το πάγιο αίτημα των αποφοίτων των Ανώτερων Στρατιωτικών Σχολών Υπαξιωματικών που αφορά αφ’ ενός, την αναβάθμιση των σχολών κι αφ’ ετέρου, την αποκατάσταση της βαθμολογικής και μισθολογικής εξέλιξης των αξιωματικών ειδικών καταστάσεων προερχομένων εξ ΑΣΣΥ, αλλά και στην επίλυση του ζητήματος που έχει δημιουργηθεί, ειδικά για τους καταταγέντες των ετών ’94-’97, λόγω της αλλαγής του συνταξιοδοτικού νόμου, ώστε να μη διαφέρει ο καταληκτικός τους βαθμός, σε συμφωνία με την αρχή της ισότητας, όπως έχει διευθετηθεί, άλλωστε, και για τους πληγέντες των ’91, ’92, ’93.

Επίσης, έχει γίνει μια πολύ σημαντική αρχή από το Υπουργείο, όσον αφορά την επίλυση των θεμάτων της στέγασης, αλλά και της ίδρυσης των βρεφονηπιακών σταθμών. Ξέρω ότι έχουν αρχίσει προγράμματα που, ήδη, δουλεύουν σε άλλες περιοχές της χώρας, περιμένουμε να φτάσει και η σειρά του δικού μας νομού, του Νομού Χανίων, να έχουμε αντίστοιχες εξελίξεις.

Μέσα, λοιπόν, στο ραγδαία εξελισσόμενο κόσμο της επιστήμης και της τεχνολογίας και σε μια περιοχή, όπως η πατρίδα μας, που μπορεί να χαρακτηριστεί εύφλεκτη, όπου η διασφάλιση της ελευθερίας και της ειρήνης απαιτούν διαρκή επαγρύπνηση και εγρήγορση, αποδεικνύουμε, συνεχώς, τη θέληση και την αποφασιστικότητα που απαιτούν οι καιροί, ώστε η άμυνα και η ασφάλεια της χώρας να βασίζονται σε σύγχρονες και λειτουργικές ένοπλες δυνάμεις, απόλυτα εναρμονισμένες με τις σύγχρονες μεθόδους οργάνωσης και αξιοποίησης των δυνατοτήτων τους.

Το υπό συζήτηση νομοσχέδιο εντάσσεται πλήρως σε αυτή την προσπάθεια και γι’ αυτό η υπερψήφισή του αποτελεί έκφραση υψηλής ευθύνης έναντι τόσο της χώρας μας όσο και της ελληνικής κοινωνίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε ευχαριστούμε και για τη συνέπεια στον χρόνο.

Τον λόγο έχει τώρα από το ΣΥΡΙΖΑ - Προοδευτική Συμμαχία, ο κ. Γεώργιος Καραμέρος.

**ΓΕΩΡΓΙΟΣ ΚΑΡΑΜΕΡΟΣ:** Κύριε Πρόεδρε, κύριε Υπουργέ, ποιος μπορεί να πει όχι, σε όρους, όπως καινοτομία ή σε όρους που εισάγονται στην εθνική άμυνα, όπως πληροφορική; Προφανώς, κανείς δεν μπορεί να πει όχι. Όμως, εδώ θα πρέπει να αξιολογήσουμε και να δούμε όλες τις κινήσεις όχι τώρα, αλλά στο τι έχει γίνει πέντε χρόνια στο Υπουργείο σας και στην Κυβέρνησή σας. Και, δυστυχώς, θα είμαι δυσάρεστος και θα χρησιμοποιήσω δικά σας λόγια, από τη σημερινή τοποθέτηση σας, σε αντιπαραβολή με όσα έχει πράξει ο κύριος Πρωθυπουργός τα τελευταία πέντε χρόνια, κυρίως στον βασικό πυλώνα, που και εσείς αναφέρατε, ως βασικό πυλώνα, τους εξοπλισμούς.

Είπατε: Προσεκτικός στη διαχείριση του δημοσίου χρήματος, σεβασμός στα χρήματα των φορολογουμένων. Είπατε για τους μηχανισμούς που υπάρχουν, προκειμένου να φτάσουμε να κάνουμε μια δαπάνη, οι οποίοι είναι ασφυκτικοί και δεν χρειάζονται περισσότεροι. Θα συμφωνήσουμε. Αυτοί οι μηχανισμοί λειτούργησαν; Ή υπήρξε σεβασμός στα χρήματα των φορολογουμένων, όταν από το βήμα της Διεθνούς Εκθέσεως Θεσσαλονίκης, ο κ. Μητσοτάκης, ανήγγειλε την αγορά των συν έξι νέων Ραφάλ κόστους 90 εκατομμυρίων ευρώ το ένα; Σαράντα πέντε εκατομμύρια ευρώ το ένα, τα μεταχειρισμένα -από το βήμα της ΔΕΘ ο κ. Μητσοτάκης- συν έξι. Προηγήθηκε η λειτουργία κάποιου μηχανισμού; Δεν προηγήθηκε.

Λέτε ότι η συγκεκριμένη ατζέντα από εδώ μέχρι το 2030, θα ενισχύσει την υπάρχουσα αμυντική βιομηχανία, που θα υπηρετηθεί από το νομοθέτημα. Ακούγεται πάρα πολύ ωραίο. Να δούμε, όμως, τι έχει συμβεί στην ελληνική αμυντική βιομηχανία τα τελευταία πέντε χρόνια, τα πέντε χρόνια της Κυβέρνησης Μητσοτάκη; Αφελληνίστηκε, κύριε Υπουργέ, και δεδομένου ότι το ΕΛΚΑΚ θα προχωρήσει σε συμπράξεις με αμυντικές βιομηχανίες, ακόμα και αν πρόκειται για βιομηχανίες συμφερόντων συμμάχων χωρών που είναι συμμαχικές, τίθεται ένα ζήτημα σε σχέση με το καθεστώς της σημαντικής ιδιοκτησίας, σε σχέση με τη διανοητική περιουσία, παρέμβασης και δυνατότητας αλλότριων δυνάμεων, έστω και συμμαχικών, σε αυτόν τον πλούτο. Και δεν νομίζω ότι υπάρχει κάποια αμφισβήτηση γι’ αυτό.

Θέλετε να δούμε τα άλλα γεγονότα; Να σας θυμίσω τι επικρέμεται πάνω από το Υπουργείο, το οποίο εσείς προΐσταστε τώρα; Επικρέμεται η σκοτεινή υπόθεση των υποκλοπών, της οποίας και εσείς -δεν έχω δει κάποια απάντησή σας- φέρεστε να είστε θύμα. Δημοσίευμα στο ΒΗΜΑ 13-11-2021, ένα-δυο μήνες μετά τη ΔΕΘ που ο κ. Μητσοτάκης ανήγγειλε τα έξι νέα Ραφάλ. Σας παρακολουθούσαν με το «Predator» και επειδή κάνατε και μία αναφορά για πιθανή αποδοχή δωρεάς φρεγατών στο εγγύς μέλλον, θυμίζω ότι ως Υπουργός Προστασίας του Πολίτη το 2013-2014 αρνηθήκατε και είναι προς τιμήν σας, μια δωρεά για ένα σύστημα επικοινωνίας, το οποίο θα κόστιζε όπως περιγράφηκε από τον συνάδελφο του ΚΚΕ, μια δωρεά στη συνέχεια σε σχέση με τα ανταλλακτικά, τη συντήρηση, τη λειτουργία. Τώρα γιατί λέτε ότι μια δωρεά φρεγατών θα είναι επιθυμητή; Αναφέρετε τις LCS έτσι; Τις LCS δεν αναφέρατε; Αρκεί να γκουγκλάρει κάποιος που μας βλέπει τι συμβαίνει με τις φρεγάτες LCS και τι γράφουν τα ειδικά μέσα, αλλά και διάφοροι αναλυτές ανά τον κόσμο. Πώς θα αποδεχτείτε μια τέτοια δωρεά; Και δεν στέκομαι μόνο σε αυτό το είδος φρεγάτας, όταν υπάρχουν τόσα προβλήματα.

Αναφερθήκατε, επίσης, στο ζήτημα των ναυπηγείων στην Ελλάδα. Εγώ θεωρώ ότι το γνωρίζετε ή εν πάση περιπτώσει θα σας ενημερώσουν οι συνεργάτες σας, ότι μία φρεγάτα χτίζεται περίπου κατά 15% σε ένα ναυπηγείο. Το κρίσιμο ζήτημα για μία φρεγάτα, είναι τα οπλικά συστήματα και τα συστήματα επικοινωνίας και εκεί, κύριε Υπουργέ, εκείνη την κρίσιμη περίοδο στο τέλος του 2021 που υπήρξαν τα στοιχεία που ανακοινώθηκαν για την παρακολούθησή σας -όπου πήγε ο Πρωθυπουργός στη ΔΕΘ και αγόραζε τα Ραφάλ, λες και είναι λαχανικά- έγινε μία εκδήλωση στη Γαλλική Πρεσβεία, όπου ο Γάλλος Πρέσβης προσφώνησε διάφορους καλεσμένους «Dear clients», «αγαπητοί πελάτες!».

Άρα εδώ έχει προηγηθεί αφελληνισμός της ελληνικής αμυντικής βιομηχανίας, με τη στέρηση στο ελληνικό υποέργο που δεν έχει μόνο οικονομικό αντίκτυπο, σε σχέση με το ΑΕΠ της χώρας. Δηλαδή, τι επιστρέφει από τις δαπάνες που κάνουμε μέσα από το ΑΕΠ, πόσες θέσεις εργασίας αναπτύσσονται, αλλά και άλλα ζητήματα. Ζητήματα συντήρησης στο πεδίο, που τα ξέρουν εδώ οι στρατιωτικοί που υπηρετούν σε διάφορα όπλα. Οπότε, επειδή εμείς δεν είμαστε επιτροπή να συζητήσουμε το νομοσχέδιο, λογικό είναι να υπάρχει συναίνεση στην καινοτομία ή στην πληροφορική. Υπάρχει μεγάλη εικόνα πώς έχει λειτουργήσει η Κυβέρνηση Μητσοτάκη στο ζήτημα των εξοπλιστικών και της εθνικής άμυνας όλα αυτά τα πέντε χρόνια. Δεν μπορούμε σε ένα κλίμα συναίνεσης που το πρεσβεύετε και το τιμούμε -και θα το δείξουμε και στο εν λόγω νομοσχέδιο- να καλύψουμε όλα όσα έχουν γίνει τα προηγούμενα χρόνια. Και τα προηγούμενα χρόνια, κύριε Υπουργέ και κύριοι της Κυβέρνησης, σας είπα ότι επικρέμεται πάνω από το Υπουργείο και πάνω από την υπόθεση της εθνικής άμυνας, η σκοτεινή υπόθεση των παρακολουθήσεων.

Είναι ένα Υπουργείο που είχε τους αρχηγούς των Ενόπλων Δυνάμεων, τον Σύμβουλο Εθνικής Ασφαλείας και όσους είχαν λόγο στις προμήθειες των εξοπλιστικών, κάποιους εξ αυτών και με διάταξη υπογεγραμμένη από την εισαγγελέα δήθεν για λόγους εθνικής ασφαλείας, να παρακολουθούνται. Με ποια διαφάνεια έγιναν όλες αυτές οι δαπάνες;

Μου θυμίζετε έναν άνθρωπο που μπαίνει μέσα σε ένα σπίτι και βρίσκει ένα διαλυμένο σπίτι από ένα πάρτι. Και λέτε ότι τώρα θα βάλουμε τάξη και ηθική. Σας τιμά, αλλά δυστυχώς πρέπει να εξετάσουμε συνολικά τον τρόπο που λειτούργησε η Κυβέρνηση αυτά τα πέντε χρόνια. Ακόμα και αν πρόκειται για μια πρόθεση καλής νομοθέτησης, δεν μπορούμε να μην αξιολογούμε τις πρακτικές διακυβέρνησης. Και οι πρακτικές διακυβέρνησης, κύριε Υπουργέ, πόρρω απέχουν από αυτό που μας περιγράψατε. Εννοώ τις πρακτικές διακυβέρνησης της Κυβέρνησης Μητσοτάκη στα ζητήματα της εθνικής άμυνας και δη των εξοπλισμών.

Θα μπορούσα να πω πάρα πολλές λεπτομέρειες. Εμένα με εντυπωσιάζει το ότι έρχεστε μετά από αυτό που περιέγραψα και μας αναγγέλλετε εδώ -θα το κάνετε και στις αρμόδιες επιτροπές προφανώς αναλυτικότερα και με τη δέουσα εχεμύθεια- τα επόμενα εξοπλιστικά προγράμματα.

Αν μιλούσα με αριθμούς, πραγματικά θα καταλάβαινε οι ελληνικός λαός, επειδή πάμε και σε δεύτερες εκλογές. Πέρυσι μας πήγατε στις εκλογές με το ζήτημα της κοστολόγησης. «Κοστολογείστε…» -μας λέγατε και μας λέτε- «…το πρόγραμμά σας». Είναι αυτά που λέμε για την υγεία, αυτά που λέμε για την παιδεία, αυτά που λέμε για το εισόδημα.

Ποια είναι η κοστολόγηση σε αυτό το «πάρτι» που έγινε και σε ένα που προαναγγέλλετε -δεν λέω ότι θα γίνει «πάρτι»- με τα F-35; Να μιλήσω για το κόστος πτήσης ενός F-35; Να μιλήσω για το κόστος αυτού καθαυτού ενός F-35;

Εδώ, λοιπόν, υπάρχουν κρίσιμα ζητήματα. Και ξέρετε κάτι; Δεν αφορά αυτό εσάς προσωπικά, αλλά ο ελληνικός λαός κάποια στιγμή σύντομα, στο εγγύς μέλλον, θα απαιτήσει με την ψήφο του να ερευνήσει αυτή η Εθνική Αντιπροσωπεία μία προς μία όλες τις συμβάσεις και όλες τις ροές του χρήματος. Γιατί αυτή είναι η «ταμπακιέρα» και όχι οι καλές προθέσεις, που πολλές φορές μπορεί να οδηγήσουν σε διαφορετικά αποτελέσματα.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από το ΠΑΣΟΚ - Κίνημα Αλλαγής ο κ. Σταύρος Μιχαηλίδης.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, συζητούμε σήμερα ένα σημαντικό νομοσχέδιο του Υπουργείου Εθνικής Άμυνας, το οποίο σε πρώτη ανάγνωση δημιουργεί αίσθημα προσδοκίας ότι δημιουργείται ένα σύγχρονο εργαλείο προκειμένου το ελληνικό κράτος επιτέλους να περάσει από τους αυτοσχεδιασμούς και την εξυπηρέτηση ενίοτε αδιαφανών και διαπλεκόμενων συμφερόντων σε σύγχρονες και αποτελεσματικές μεθόδους σχεδιασμού και υλοποίησης εγχώριου συστήματος ανάπτυξης καινοτόμων τεχνολογιών προϊόντων, διαδικασιών ή εφαρμογών οι οποίες θα επιτρέψουν την αξιοποίησή τους στον τομέα της άμυνας και ασφάλειας, ακόμα και για μη στρατιωτικούς σκοπούς. Και να προχωρήσουμε επιτέλους στην υλοποίηση προγραμμάτων έρευνας και καινοτομίας, τομείς στους οποίους η ιδιωτική πρωτοβουλία στη χώρα μας έχει να επιδείξει από χρόνια σημαντική πρόοδο, πλην όμως ελάχιστα αξιοποιημένη στην Ελλάδα.

Διαβάζοντας, όμως, ενδελεχέστερα τις διατάξεις του νομοσχεδίου, αισθάνομαι δυστυχώς ότι χάνεται ακόμα μια ευκαιρία προκειμένου η χώρα μας τις επόμενες δεκαετίες να έχει αναπτύξει τουλάχιστον ένα αληθινά σύγχρονο αμυντικό σύστημα, σε μεγάλο βαθμό αυτοτροφοδοτούμενο, το οποίο θα εγγυάται με τον καλύτερο τρόπο την εθνική μας ασφάλεια, επιπρόσθετα όμως να είναι και πολλαπλασιαστής οικονομικής ανάπτυξης.

Κυρίες και κύριοι συνάδελφοι, με το υπό συζήτηση νομοσχέδιο ιδρύεται Ελληνικό Κέντρο Αμυντικής Καινοτομίας με μορφή ανώνυμης εταιρείας, το οποίο προσδοκάται ότι θα λειτουργήσει πράγματι με αυτούς τους κανόνες, που σημαίνει ευελιξία, διαφάνεια, αποτελεσματικότητα.

Εδώ έγκειται η αμφιβολία που προκύπτει, τουλάχιστον σε εμένα. Ανατρέπονται τα σχετικά με τις αρμοδιότητες άρθρα για τη λειτουργία του εν λόγω νομικού προσώπου όσον αφορά στην οργάνωση, την εποπτεία και τον έλεγχο του ΕΛΚΑΚ.

Στο εκτενέστατο άρθρο 4, που περιγράφεται ο σκοπός και το αντικείμενο του Ελληνικού Κέντρου Αμυντικής Καινοτομίας, αναφέρονται αναλυτικότατα τα πεδία στα οποία μπορεί να δημιουργήσει το ΕΛΚΑΚ. Αναφέρονται τα πεδία έρευνας και καινοτομίας στην ανάπτυξη, οι δυνατότητες συνεργασίας με ημεδαπά ή αλλοδαπά νομικά πρόσωπα κ.λπ.. Εξαιρετικά και ελπιδοφόρα, αν το υπό σύσταση νομικό πρόσωπο διευθυνόταν και λειτουργούσε πραγματικά με κανόνες, όπως αναφέρει η παράγραφος 2 του άρθρου 3, κατά τους κανόνες δηλαδή της ιδιωτικής οικονομίας.

Βλέπουμε, λοιπόν στο άρθρο 4 παράγραφος 3Α ότι στο πλαίσιο της αποστολής του το Ελληνικό Κέντρο Αμυντικής Καινοτομίας αναλαμβάνει ως αναθέτουσα το σύνολο των αρμοδιοτήτων που αφορούν στην προκήρυξη, ανάθεση και εκτέλεση δημοσίων συμβάσεων, με αντικείμενο την υλοποίηση προγραμμάτων έρευνας και ανάπτυξης και τον συντονισμό διακρατικών προγραμμάτων κ.λπ., και προγραμμάτων ερευνητικής και αναπτυξιακής συνεργασίας κατ’ εντολή και για λογαριασμό του Υπουργείου Εθνικής Άμυνας, των Ενόπλων Δυνάμεων, ακόμα και του Υπουργείου Ναυτιλίας, Προστασίας του Πολίτη, Κλιματικής Κρίσης κ.λπ..

Είναι, όμως, δυνατόν να λειτουργήσει με την απαραίτητη ευελιξία και για τόσους φορείς και με τόσα συστήματα ελέγχου και έκφρασης άποψης, ώστε να επιτευχθούν στα αλήθεια αυτοί οι σκοποί;

Αμφίβολο, λαμβάνοντας υπ’ όψιν τις πρόνοιες του άρθρου 8 για την οργάνωση προγραμμάτων έρευνας και ανάπτυξης, του άρθρου 9 για την εποπτεία και τον έλεγχο των διατάξεων του άρθρου 10 περί αρμοδιοτήτων, όπου τελικά από κοινού οι διατάξεις των προαναφερόμενων άρθρων ακυρώνουν την όποια ευελιξία και απρόσκοπτη πρωτοβουλία της διοίκησης για την υλοποίηση όσων προβλέπονται στην παράγραφο 3 του άρθρου 4, ότι μπορεί να αναλάβει το ΕΛΚΑΚ, καθώς όλα τελούν υπό την έγκριση και εποπτεία της Γενικής Διεύθυνσης Αμυντικών Εξοπλισμών και Επενδύσεων υπό τον συντονισμό του ΓΕΕΘΑ και των επιτελείων και τελικά από την έγκριση του Υπουργού Άμυνας. Τέλος, μπαίνει και το «κερασάκι στην τούρτα», ότι τους βάζετε και κάτω από το Γραφείο Εσωτερικών Υποθέσεων, την Α.Ε..

Χρειάζεται έλεγχος. Σαφώς χρειάζεται έλεγχος. Αλλά, δεν μιλάμε για ένα τμήμα ή μια υπηρεσία του Υπουργείου Εθνικής Άμυνας, μια στρατιωτική υπηρεσία. Μιλάμε για Α.Ε., όπως λέτε.

Με τέτοια, λοιπόν, γραφειοκρατία, θα είναι έτοιμο το σύστημα την επόμενη διετία, ώστε να μπορέσει να διεκδικήσει προγράμματα και να οργανώσει τέτοιες διαδικασίες για την αξιοποίηση ενός τμήματος -απ’ αυτά τα οποία και εσείς και άλλοι σε αυτή την πτέρυγα έχουν πει- του 1,5 τρισεκατομμυρίου που καλούμε την Ευρωπαϊκή Ένωση να επενδύσει για την ευρωπαϊκή - εθνική άμυνα;

Κάθε πρωτοβουλία λοιπόν του ΕΛΚΑΚ πρέπει να εγκριθεί από όλη την ιεραρχία και τη Γενική Διεύθυνση Εξοπλισμών. Φανταστείτε τι εμπλοκή γραφειοκρατίας θα απαιτηθεί όταν το ΕΛΚΑΚ επιχειρήσει να σχεδιάσει και να υλοποιήσει καινοτόμο πρωτοβουλία, για παράδειγμα, του Υπουργείου Ναυτιλίας και του Υπουργείου Προστασίας του Πολίτη, με εμπλοκή πάλι ένστολου προσωπικού, σφιχταγκαλιασμένου και εδώ από την πολιτική ηγεσία. Ποια ευελιξία προσδοκούμε;

Θα αναφέρω και κάτι άλλο που συναντάται στο πολύ σημαντικό άρθρο 28 του καταστατικού. Για την υλοποίηση των σκοπών στο Ελληνικό Κέντρο Αμυντικής Καινοτομίας συστήνονται ως ανεξάρτητες μονάδες τα παρακάτω ταμεία: Ταμείο Καινοτομίας Εθνικής Άμυνας, Καινοτομία - Ανάπτυξη Εθνικής Άμυνας, όπου για κάθε ένα από τα ταμεία απαιτείται επενδυτική επιτροπή. Και πάλι εδώ μόνο ο Υπουργός ορίζει αυτές τις επιτροπές.

Νομίζω ότι όλο αυτό το γραφειοκρατικό σύστημα ακυρώνει την όποια ευελιξία και εργαλείο το οποίο προσδοκούμε και θέλουμε να φτιαχτεί στη χώρα μας.

Ακολούθως, η σκέψη τρέχει και στο σχήμα το επενδυτικό. Αναφέρει το σχετικό άρθρο ότι συνδυαστικά το δημόσιο θα έχει το 51%, που συνδυαστικά σημαίνει ότι κάποτε μπορεί να είναι στο μετοχικό κεφάλαιο δέκα φορείς του δημοσίου. Τι λόγο θα έχουν όλοι αυτοί και πώς θα δεχτούν τη «μπαγκέτα» να την κρατάει ο Υπουργός Εθνικής Άμυνας;

Φοβούμαι τελικά ότι το ΕΛΚΑΚ θα καταλήξει ένας τεράστιος γραφειοκρατικός οργανισμός, που σε καμμία περίπτωση δεν θα μπορέσει να εκπληρώσει τις προσδοκίες όλων μας, κύριε Υπουργέ.

Σε αυτή τη φάση δεν μπορείτε να κάνετε πολλά. Το φέρατε για να το ψηφίσετε. Ελπίζω ότι σύντομα με στόχο τη θεραπεία πολλών προβλημάτων, όπως έχετε δεσμευτεί, που αντιμετωπίζουν τα στελέχη των Ενόπλων Δυνάμεων, θα φέρετε το νομοσχέδιο με το οποίο θα ελαφρύνετε το Ελληνικό Κέντρο Αμυντικής Καινοτομίας από τον τεράστιο γραφειοκρατικό όγκο, που σήμερα επιβάλλετε, ώστε αυτή η καλή ιδέα να αποδώσει καρπούς.

Και μιας και αναφέρθηκα στα στελέχη των Ενόπλων Δυνάμεων, θα ήθελα να τελειώσω με τα εξής και σας παρακαλώ να τα ακούσετε με προσοχή, διότι ξέρω ότι έχετε ευαισθησίες: Όλα τα συστήματα τέταρτης, πέμπτης γενιάς, τα οποία εσείς προσπαθείτε να φέρετε σε όλα τα σώματα -αεροπλάνα, πλοία και στον Στρατό Ξηράς- χρειάζονται, κύριε Υπουργέ, και στελέχη ανάλογων και μεγαλύτερων προσόντων.

Είμαι βέβαιος ότι γνωρίζετε την ψυχολογική κατάσταση των Ενόπλων Δυνάμεων σήμερα. Συναντώ συνεχώς ανώτερους αξιωματικούς που η απογοήτευση για την κρατική φροντίδα τούς έχει οδηγήσει στην αναζήτηση της ευκαιρίας αποδέσμευσης από το όνειρό τους για καριέρα και υπεράσπιση της πατρίδας. Το μόνο που τους ενδιαφέρει είναι πότε θα έρθει η ώρα να φύγουν. Κάποτε τα στελέχη των Ενόπλων Δυνάμεων ήταν η «λάμπουσα πενία». Σήμερα έχει παραμείνει μόνο η πενία. Μου ήρθαν δάκρυα στα μάτια -αληθινά του λέω, συνέβη πριν από λίγες μέρες- όταν σε μια γαμήλια δεξίωση ο άνθρωπος που με σέρβιρε, αποδείχθηκε ότι είναι εν ενεργεία αντισυνταγματάρχης του ελληνικού στρατού προερχόμενος από τη Σχολή Ευελπίδων. Εκεί έχουμε φτάσει σήμερα τα στελέχη μας για να θρέψουν την οικογένειά τους. Δουλεύουν μέρα - νύχτα όπου να ’ναι.

Και κάτι τελευταίο για τις αποστρατίες.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΣΤΑΥΡΟΣ ΜΙΧΑΗΛΙΔΗΣ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, τελειώσατε, κύριε συνάδελφε.

**ΣΤΑΥΡΟΣ ΜΙΧΑΗΛΙΔΗΣ:** Τελειώνω αμέσως. Δώστε μου δέκα δευτερόλεπτα.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, παρακαλώ! Δεν μπορούν να μιλάνε όλοι εννέα και δέκα λεπτά.

**ΣΤΑΥΡΟΣ ΜΙΧΑΗΛΙΔΗΣ:** Αφήνετε άλλους και μιλάνε πενήντα.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, παρακαλώ, τελειώσατε. Ευχαριστώ.

(Στο σημείο αυτό ο Βουλευτής κ. Σταύρος Μιχαηλίδης κατέρχεται του Βήματος)

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Θα δοθεί ο λόγος τώρα σε δύο ακόμα ομιλητές από τον κατάλογο και για τη συνέχεια έχει ζητήσει τον λόγο ο Κοινοβουλευτικός Εκπρόσωπος της Νίκης.

Τον λόγο έχει ο κ. Γεώργιος Μαρίνος από το Κομμουνιστικό Κόμμα της Ελλάδας.

**ΓΕΩΡΓΙΟΣ ΜΑΡΙΝΟΣ:** Ευχαριστώ, κύριε Πρόεδρε.

Ο εισηγητής μας, ο Νίκος Παπαναστάσης, παρουσίασε τεκμηριωμένα την τοποθέτηση του ΚΚΕ για το νομοσχέδιο του Υπουργείου Εθνικής Άμυνας και θα ήθελα να θέσω μόνο ορισμένα ζητήματα.

Πραγματικά, όπως ανέφερε ο εισηγητής μας, το νομοσχέδιο που συζητά η Βουλή υπηρετεί το βάθεμα της ενσωμάτωσης της χώρας και των Ενόπλων Δυνάμεων στα πολιτικοστρατιωτικά σχέδια των Ηνωμένων Πολιτειών, του ΝΑΤΟ και της Ευρωπαϊκής Ένωσης και την εμπλοκή στους ιμπεριαλιστικούς πολέμους και είναι ενταγμένο στο πλαίσιο της στρατηγικής αναβάθμισης της ελληνικής αστικής τάξης στους καπιταλιστικούς ανταγωνισμούς. Αυτές οι επιδιώξεις καταγράφονται από το Υπουργείο Άμυνας ως απάντηση στις «γεωπολιτικές προκλήσεις», όπως αναφέρει, και ως προσαρμογή στη νέα εποχή.

Η Κυβέρνηση θέλει να αποφύγει την ουσία της αντιπαράθεσης για το πραγματικό διακύβευμα του νομοσχεδίου. Ποια είναι τα ουσιαστικά δεδομένα που καθόρισαν τη σύνταξη αυτού του νομοσχεδίου και θα καθορίσουν και τα επόμενα κυβερνητικά βήματα;

Πρώτον, είναι η ονομαζόμενη «Ελληνοαμερικανική Συμφωνία Αμυντικής Συνεργασίας, που ξεκίνησε ο ΣΥΡΙΖΑ το 2018 και υλοποιεί η Νέα Δημοκρατία με τη στήριξη του ΣΥΡΙΖΑ, του ΠΑΣΟΚ και των άλλων κομμάτων, η οποία προβλέπει την επέκταση των αμερικανικών βάσεων στην Ελλάδα και τη βαθύτερη ένταξη των Ενόπλων Δυνάμεων στα αμερικανονατοϊκά σχέδια, στην αντιπαράθεση με τη Ρωσία, την Κίνα και το Ιράν.

Δεύτερον, σε αυτή την κατεύθυνση η εμπλοκή της χώρας και των Ενόπλων Δυνάμεων προχώρησε παραπέρα με την υλοποίηση των αποφάσεων των Συνόδων Κορυφής του ΝΑΤΟ και εκτοξεύτηκε μετά τη Σύνοδο Κορυφής του Ιούλη του 2023, σύμφωνα με τις απαιτήσεις που προκαλεί ο ιμπεριαλιστικός πόλεμος ΝΑΤΟ - καπιταλιστικής Ρωσίας στο ουκρανικό έδαφος. Η Ελλάδα έχει μετατραπεί σε πολεμικό ορμητήριο. Χρησιμοποιείται για την προώθηση νατοϊκών δυνάμεων, όπλων και πυρομαχικών στην Ανατολική Ευρώπη και στην πορεία στην Ουκρανία, ενώ με ευθύνη της Κυβέρνησης και τη στήριξη των άλλων κομμάτων η χώρα μας παραχωρεί ή πουλάει όπλα στο αντιδραστικό καθεστώς Ζελένσκι διά μέσου της Τσεχίας ή άλλων καναλιών.

Τρίτον, η εξέλιξη του φονικού πολέμου για τα συμφέροντα των αμερικανικών, ευρωπαϊκών, ρωσικών και ουκρανικών μονοπωλίων με θύματα τους λαούς, η προώθηση των ρωσικών δυνάμεων σε νέες θέσεις και οι αδυναμίες του ουκρανικού στρατού στο μέτωπο έχουν πυροδοτήσει την κούρσα της ευρωατλαντικής οικονομικής, στρατιωτικής και πολιτικής στήριξης στην Ουκρανία. Αυτό εκφράζει και η πολύ επικίνδυνη θέση Μακρόν για άμεση αποστολή νατοϊκών δυνάμεων στο πολεμικό μέτωπο. Στο πλαίσιο αυτό κινούνται οι «πιέσεις» -ας τις ονομάσουμε έτσι- στην Κυβέρνηση να στείλει στην Ουκρανία τα πυραυλικά συστήματα S-300 ή Πάτριοτ που, ήδη, έχει προμηθεύσει η Νέα Δημοκρατία στη Σαουδική Αραβία στον ανταγωνισμό με το Ιράν.

Τέταρτον, η εμπλοκή της Ελλάδας στους ευρωατλαντικούς σχεδιασμούς καταγράφεται στη στήριξη του κατοχικού κράτους του Ισραήλ στη γενοκτονία σε βάρος του παλαιστινιακού λαού και στη συμμετοχή της φρεγάτας «Ύδρα» στην επιχείρηση «Ασπίδες» της Ευρωπαϊκής Ένωσης στον πόλεμο στην Ερυθρά Θάλασσα.

Το ΚΚΕ, το Κομμουνιστικό Κόμμα Ελλάδας απαιτεί να επιστρέψει τώρα η φρεγάτα «Ύδρα», να απεμπλακεί η χώρα από τους ιμπεριαλιστικούς σχεδιασμούς και να αναγνωρίσει τώρα η Κυβέρνηση ανεξάρτητο παλαιστινιακό κράτος στα σύνορα πριν το 1967, με πρωτεύουσα την Ανατολική Ιερουσαλήμ.

Έχουμε τονίσει, κυρίες και κύριοι, πολλές φορές ότι η κυβερνητική πολιτική είναι επικίνδυνη για τον λαό και τη χώρα. Οι συνέπειες της εμπλοκής εκφράζονται τόσο στις ελληνοτουρκικές σχέσεις -ενισχύονται οι διεκδικήσεις της τουρκικής αστικής τάξης σε ζητήματα κυριαρχίας και κυριαρχικών δικαιωμάτων-, καθώς επίσης στην όξυνση των σχέσεων με την Αλβανία και τη Βόρεια Μακεδονία που εντάχθηκε στο ΝΑΤΟ μέσω της Συμφωνίας των Πρεσπών. Τα προβλήματα δηλαδή των διεθνών σχέσεων της χώρας οξύνονται μέσα στο νατοϊκό στρατόπεδο και με πλήθος στοιχείων καταρρίπτονται οι μύθοι περί ΝΑΤΟ - εγγυητή της ασφάλειας και της σταθερότητας στην περιοχή.

Οι εξελίξεις αυτές έχουν καθορίσει τον προσανατολισμό και τον σχεδιασμό της κυβερνητικής πολιτικής, το περιεχόμενο του νομοσχεδίου του Υπουργείου Άμυνας: πολεμική προετοιμασία με νατοϊκές προδιαγραφές σε οπλικά συστήματα, μαχητικά αεροσκάφη και πολεμικά πλοία, τη δομή του στρατού ξηράς, τη συνολική διάρθρωση των Ενόπλων Δυνάμεων και τον τεχνολογικό εκσυγχρονισμό, τις αλλαγές στην ελληνική πολεμική βιομηχανία στην οποία τίθεται πιο επιθετικά η είσοδος επιχειρηματικών συμφερόντων και ιδιωτικών οικονομικών κριτηρίων.

Για το θέμα του τεχνολογικού εκσυγχρονισμού, τη δημιουργία Ελληνικού Κέντρου Αμυντικής Καινοτομίας, τη σύνδεση των Ενόπλων Δυνάμεων με τα πανεπιστήμια σημειώνουμε σύντομα ότι, ήδη, είναι σε εξέλιξη επικίνδυνα νατοϊκά προγράμματα στα ελληνικά πανεπιστήμια και με το νομοσχέδιο θα επεκταθούν, θα ενισχυθούν, ενώ η Κυβέρνηση βαδίζει στον δρόμο που έχει χαράξει το ΝΑΤΟ, το οποίο ανακοίνωσε το πρώτο Επενδυτικό Ταμείο για την Τεχνολογική Καινοτομία, όπως αναφέρεται, με προϋπολογισμό 1 δισεκατομμύριο ευρώ που θα χρηματοδοτεί startup επιχειρήσεις δημιουργώντας ένα δίκτυο επιχειρήσεων στο πλαίσιο του νατοϊκού λεγόμενου «επιταχυντή αμυντικής καινοτομίας» με ελληνική συμμετοχή, του Ερευνητικού Κέντρου «Δημόκριτος» και του Ιδρύματος Τεχνολογίας και Έρευνας στην Κρήτη.

Σε παράλληλη πορεία κινείται η αποκαλούμενη Ευρωπαϊκή Αμυντική Βιομηχανική Στρατηγική, η λεγόμενη EDIP, που διαμορφώνει η Ευρωπαϊκή Ένωση σε συνάρτηση με το νέο πολεμικό σκηνικό και την ιμπεριαλιστική της επεκτατική πολιτική.

Επομένως οι θέσεις του Κομμουνιστικού Κόμματος της Ελλάδας και η κριτική που ασκεί αποτυπώνουν την πραγματική κατάσταση και είναι σε πλήρη αντιστοιχία με τα συμφέροντα του λαού μας και την ανησυχία του για τους κινδύνους της πολιτικής της εμπλοκής που ακολουθεί η Κυβέρνηση της Νέας Δημοκρατίας με τη στήριξη του ΣΥΡΙΖΑ, του ΠΑΣΟΚ και των άλλων κομμάτων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει ο Ανεξάρτητος Βουλευτής κ. Μιχαήλ Χουρδάκης.

**ΜΙΧΑΗΛ ΧΟΥΡΔΑΚΗΣ:** Χαιρετίζω την αναγνώριση κράτους για τους Παλαιστινίους και είναι σαφές πως δεν μπορεί να υπάρξει ειρήνη στη Μέση Ανατολή αν δεν υπάρξει αναγνώριση από όλες τις χώρες, άρα και από τη χώρα μας. Και όπως πολύ σωστά αναφέρει ο Πρωθυπουργός της Νορβηγίας σε σχετική δήλωσή του, με την οποία απόλυτα συμφωνώ, είναι αναγκαίο να διατηρήσουμε ζωντανή τη μόνη εναλλακτική λύση προσφέρει πολιτική λύση, τόσο για τους Ισραηλινούς όσο και για τους Παλαιστινίους, δηλαδή δύο κράτη που θα ζουν δίπλα-δίπλα με ειρήνη και με ασφάλεια.

Κυρίες και κύριοι συνάδελφοι, σε ό,τι αφορά το νομοσχέδιο σήμερα καλούμαστε να συζητήσουμε ένα νομοσχέδιο που φέρνει σημαντικές καινοτομίες στην αμυντική μας πολιτική και εκπαίδευση. Θέλω να εκφράσω την υποστήριξή μου για σημαντικό μέρος των προτάσεων που περιλαμβάνει το παρόν νομοσχέδιο, αλλά ταυτόχρονα θα ήταν παράλειψη να μην αναφέρω τις επιφυλάξεις που έχω σχετικά με κάποια από τα άρθρα που περιλαμβάνονται. Άλλωστε, όπως έχω πει πολλές φορές και από αυτό το Βήμα και στις επιτροπές, τα ζητήματα εξωτερικής πολιτικής και άμυνας δεν μπορεί να αποτελούν αντικείμενο κομματικής αντιπαράθεσης, αλλά θα πρέπει να υπάρχει ουσιώδης πολιτικός διάλογος.

Θεωρώ, κύριε Υπουργέ, πως μαζί με τον πολύ άξιο συνάδελφό σας στο Υπουργείο κ. Κεφαλογιάννη έχουμε καταφέρει και έχετε καταφέρει να αναδειχθούν θέματα προς επίλυση με τρόπο δημιουργικό.

Πρώτον, θα ήθελα να αναφερθώ στη δημιουργία του Ελληνικού Κέντρου Αμυντικής Καινοτομίας, η ίδρυση του οποίου είναι αναμφίβολα ένα βήμα προς τη σωστή κατεύθυνση, καθώς αναμένεται να προωθήσει την έρευνα και την ανάπτυξη νέων τεχνολογιών στον τομέα της άμυνας, κάτι που αναμφίβολα είναι ζωτικής σημασίας για την ενίσχυση της εθνικής μας ασφάλειας και την προσαρμογή στις σύγχρονες απειλές.

Το κέντρο αυτό θα πρέπει να λειτουργήσει ως καταλύτης για συνεργασία με πανεπιστήμια, με ερευνητικά ιδρύματα αλλά και με ιδιωτικές εταιρείες, προκειμένου ως χώρα να αναπτύξουμε τέτοιες τεχνολογίες, προηγμένες δηλαδή, που θα ενισχύσουν τις αμυντικές μας δυνατότητες και κυρίως θα μας καταστήσουν λιγότερο εξαρτώμενους σε αμυντικό εξοπλισμό και τεχνολογία από τρίτες χώρες.

Εύχομαι πως το κέντρο αυτό θα βοηθήσει στην εγχώρια ανάπτυξη αμυντικού υλικού αλλά και θα αξιοποιήσει τις δυνάμεις των πανεπιστημίων μας, ιδίως με τη σύμπραξη του φορέα με τη σύμπραξη πανεπιστημίων και ιδιωτικών επιχειρήσεων. Είναι μια πρώτης τάξεως χρυσή ευκαιρία για συμπράξεις δημοσίου-ιδιωτών-ανώτατης εκπαίδευσης.

Όμως είναι εξαιρετικής σημασίας το ζήτημα του ελέγχου της διοίκησης αυτού του οργανισμού, καθώς και τα ζητήματα που σχετίζονται με τα δικαιώματα χρήσης των παραγόμενων πνευματικών προϊόντων. Μόνον αν αυτά επιλυθούν επαρκώς, όλα τα παραπάνω που ανέφερα θα έχουν ένα πραγματικό νόημα.

Δεύτερον, χαιρετίζω το γεγονός ότι οι στρατιωτικές σχολές θα μπορούν να προσφέρουν μεταπτυχιακά προγράμματα αυτόνομα. Αποτελεί πρωτοβουλία που συμβάλλει σημαντικά στην αναβάθμιση της εκπαίδευσης των στελεχών των ενόπλων δυνάμεων και θα ενισχύσει τις γνώσεις και τις δεξιότητές τους.

Ενδεχομένως να μην είμαι ο μόνος, αλλά έχοντας εμπειρία από το δημόσιο πανεπιστήμιο και αποτελώντας επιβλέπων καθηγητής ενός διδακτορικού φοιτητή, ο οποίος είναι ταγματάρχης στις ένοπλες δυνάμεις, έχει ειδικότητα έρευνας και πληροφορικής και το αντικείμενο της διδακτορικής διατριβής είναι οι μηχανικοί μάχης και νέες τεχνολογίες στο ιατρικό πεδίο, αυτό δηλαδή που λείπει από τον ελληνικό στρατό και είναι κάτι που είχα επισημάνει στον κ. Κεφαλογιάννη και από τον Σεπτέμβριο ως αναγκαιότητα και χαίρομαι που επιλύεται και ελπίζω η συζήτηση που είχαμε, κύριε Υπουργέ, να βοήθησε προς αυτή την κατεύθυνση.

Είναι αναγκαίο να επενδύσουμε στην εκπαίδευση των στρατιωτικών, ώστε να μπορούν να ανταποκριθούν στις αυξημένες απαιτήσεις της σύγχρονης άμυνας και τα μεταπτυχιακά και διδακτορικά θα έχουν αυτό το αποτέλεσμα.

Τρίτον, είναι πολύ θετικό ότι το στρατιωτικό προσωπικό θα έχει τη δυνατότητα να συμμετέχει σε προγράμματα υποτροφιών και συνεργασίας με άλλα ιδρύματα και αυτό θα ενισχύσει τις γνώσεις και δεξιότητες των στελεχών μας, θα προωθήσει την ανταλλαγή εμπειριών και καλών πρακτικών και με τη διεθνοποίηση τέτοιων συμμετοχών οι συνάδελφοι του Ελληνικού Στρατού θα αναπτύξουν επαγγελματική σχέση με συναδέλφους από άλλες χώρες, που επίσης προάγει αυτό που θέλουμε ως ζητούμενο.

Αυτά είναι λίγο-πολύ τα θετικά.

Θα πρέπει, όμως, να εκφράσω και αμφιβολίες για κάποια άρθρα. Πρώτον, η δημιουργία Κοινού Σώματος Πληροφορικής εγείρει ερωτήματα, σχετικά με την αναγκαιότητα αυτού του νέου σώματος και ποιες θα είναι οι αρμοδιότητές του. Ποια είναι η πραγματική ανάγκη, δηλαδή γι’ αυτό το Σώμα; Γιατί δεν μπορούμε να ενσωματώσουμε τις πληροφοριακές λειτουργίες στα υπάρχοντα σώματα; Γιατί αποκλείονται οι απόφοιτοι ΑΣΣΥ, υπαξιωματικοί του Ναυτικού από τη συμμετοχή στο Κοινό Σώμα Πληροφορικής;

Είναι απαραίτητο να διασφαλίσουμε ότι όλες οι κατηγορίες στρατιωτικούπροσωπικού θα έχουν ίσες ευκαιρίες συμμετοχής και συνεισφοράς σε τέτοιες πρωτοβουλίες και να δούμε κατά πόσο η διακλαδικότητα στις ένοπλες δυνάμεις θα μπορεί να επιβληθεί νομοθετικά και όχι επιχειρησιακά και κατά πόσο θα μπορέσει αυτό να επιφέρει τα επιδιωκόμενα αποτελέσματα.

Θα ήθελα την τοποθέτηση του Υπουργού επ’ αυτών. Για ποιον λόγο προκύπτει μια τέτοια επιχειρησιακή ανάγκη και αν φαίνεται πως η διακλαδικότητα στο cyber domain απέτυχε και απαιτείται καινούργιο Σώμα. Θέλω να θυμίσω ότι ο προηγούμενος Αρχηγός ΓΕΕΘΑ δημιούργησε με τυμπανοκρουσίες μια ειδική διεύθυνση κυβερνοάμυνας. Αυτή θα συνεχίσει να υφίσταται;

Δεύτερον και εξίσου σημαντικό, είναι το κούρεμα των οφειλών του ΕΟΠΥΥ προς τα στρατιωτικά νοσοκομεία. Ως ιατρός έχω ιδιαίτερο ενδιαφέρον για την κάλυψη των αναγκών της ιατρικής φροντίδας. Ταυτόχρονα, αντιλαμβάνομαι και το ζήτημα που προκύπτει από τους πεπερασμένους πόρους στον δημόσιο τομέα. Αυτό δεν δικαιολογεί σε καμμία περίπτωση το γεγονός ότι το δημόσιο εδώ και πολλά χρόνια υπάρχει και αποτελεί κακοπληρωτή των ενόπλων δυνάμεων, σε ό,τι αφορά τα στρατιωτικά νοσοκομεία και αν μέσα στην κρίση υπήρχε μια δικαιολογία, έχουν πλέον περάσει δώδεκα χρόνια από την έναρξή της και δεν μπορούμε να κάνουμε κούρεμα χρέους, όταν η οφειλή είναι ξεκάθαρη. Μάλλον τόκους χρωστάμε στα στρατιωτικά νοσοκομεία, κύριε Υπουργέ, παρά να πρέπει να οδηγηθούμε σε κούρεμα. Εύχομαι αυτό να επιλυθεί και να μην έρθουμε σε λίγους μήνες να υπάρξει μια τροποποίηση, την οποία θα κληθούμε να ψηφίσουμε για παράταση του χρόνου προς τον ΕΟΠΥΥ για την αποπληρωμή των οφειλών.

Τέλος, γιατί δεν εξετάζουμε τη δημιουργία ενός κοινού πανεπιστημίου άμυνας, όπως έχει προτείνει και η ΠΟΜΕΝΣ ήδη, σχεδόν μια πενταετία τώρα και ένα τέτοιο ίδρυμα θα μπορούσε να αποτελέσει κέντρο αριστείας για την εκπαίδευση και την έρευνα στον τομέα της άμυνας, φέρνοντας σε συνεργασία όλα τα στρατιωτικά σώματα και ενισχύοντας την ενότητα και την ομοιογένεια στο ένοπλες δυνάμεις. Ένα πανεπιστήμιο θα μπορούσε να προσφέρει ολοκληρωμένα εκπαιδευτικά προγράμματα και να αποτελέσει την πλατφόρμα για την ανάπτυξη νέων στρατηγικών και νέων τεχνολογιών.

Υπάρχουν και άλλα ζητήματα, τα οποία δεν επιλύονται με το παρόν νομοσχέδιο και τα οποία έχω θέσει τόσο κατ’ ιδίαν όσο και μέσω του κοινοβουλευτικού ελέγχου, κύριε Υπουργέ και αφορούν τα εξής: την κινητικότητα των μελών των ενόπλων δυνάμεων, έστω για όσους συνταξιοδοτούνται και μπορούν να προσφέρουν αλλού, κατά παράδειγμα για τους οδηγούς προς τον ΟΑΣ και τον ΟΑΣΘ και τα αντισταθμιστικά οφέλη.

Συμφωνούμε όλοι πως είναι ένα κομβικής σημασίας ζήτημα, το οποίο θα ενισχύσει την εγχώρια αμυντική βιομηχανία και είναι αδικαιολόγητο που δεν τα ζητούμε και φτάνουν στο ύψος περίπου των 1,5 έως 2,5 δισεκατομμυρίων, αν λάβουμε υπ’ όψιν τις παραγγελίες που έχουν προκύψει και τον προγραμματισμό των τελευταίων ετών και αυτό είναι κάτι που θα αναζωογονήσει την εγχώρια αμυντική βιομηχανία, θα αναπτύξει την οικονομία και θα μας καταστήσει περαιτέρω λιγότερο εξαρτώμενους από τρίτες χώρες.

Κυρίες και κύριοι συνάδελφοι, το παρόν νομοσχέδιο, όπως προείπα, φέρνει θετικές αλλαγές και καινοτομίες που θα ενισχύσουν, ελπίζω, την εθνική μας άμυνα και την εκπαίδευση των δικών μας. Πρέπει, όμως, να εξεταστούν και όλες αυτές οι πτυχές στις οποίες φαίνεται ότι μπορεί να υπάρξουν βελτιώσεις, είτε στο παρόν είτε στο επόμενο νομοσχέδιο που θα φέρει το Υπουργείο Άμυνας και καλώ τον Υπουργό να επανεξετάσει όλες τις αμφιλεγόμενες προτάσεις.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε. Τον λόγο τώρα έχει ο Κοινοβουλευτικός Εκπρόσωπος από την Νίκη κ. Γεώργιος Ρούντας.

**ΓΕΩΡΓΙΟΣ ΡΟΥΝΤΑΣ:** Κύριε Πρόεδρε, κύριε Υπουργέ, κύριε Υφυπουργέ, κυρίες και κύριοι συνάδελφοι, Χριστός Ανέστη και χρόνια πολλά.

Νομίζω ότι αυτό είναι ένα ζήτημα το οποίο θα ήθελα πραγματικά κι εγώ να επισημάνω, αφορά στο ζήτημα της διαβούλευσης, δεν θα γινόταν να μην το επισημάνω.

Σίγουρα υπήρχαν κάποια ζητήματα τα οποία σας ανάγκασαν να θέσετε στη συγκεκριμένη χρονική στιγμή το παρόν νομοσχέδιο και με τον τρόπο που ετέθη, αλλά μιας και θέλουμε να μιλάμε για ποιότητα δημοκρατίας δεν μπορώ να παραβλέψω την επισήμανση του Προέδρου του ΣΕΚΠΥ, κ. Ροζολή, ότι δεν συμμετείχε ουσιωδώς στη διαμόρφωση του νομοσχεδίου, καθώς επίσης και για τη χρονική στιγμή η οποία επελέγη να έρθει προς διαβούλευση. Νομίζω ότι δεν περιποιεί τιμή ούτε ως προς την ιδέα της διαβουλευτικής δημοκρατίας ούτε ως προς την κοινωνία των πολιτών.

Κύριε Υπουργέ, θα ήθελα να ξεκινήσω με μια αναφορά που κάνατε στην εισήγησή σας στην πρώτη επιτροπή και διορθώστε με αν το διαβάζω λάθος. Λέτε: «Μα, κρατική υπηρεσία έχουμε και απέδειξε ότι δεν μπορεί να κάνει το παραμικρό. Και βεβαίως δεν μπορεί να κάνει το παραμικρό μέσα στο νομοθετικό πλαίσιο που κινείται η κρατική υπηρεσία».

Παρ’ όλα αυτά όμως είναι όντως έτσι; Στις 9 Απριλίου 2024 εξεδόθη μια μελέτη -την οποία και θα την καταθέσω στα Πρακτικά- σχετικά με την απορροφητικότητα κονδυλίων έρευνας και ανάπτυξης από το Ευρωπαϊκό Ταμείο Αμύνης με συγκριτικά αποτελέσματα και μάλιστα μεταξύ των ετών 2021 και 2022. Μεταξύ λοιπόν των χωρών αυτών έχουμε και την Ελλάδα η οποία συμμετείχε με ιδιωτικές εταιρείες πολεμικού υλικού και βρίσκεται στην έκτη θέση απορροφητικότητας τόσο για το έτος 2021 με εξήντα επτά συμμετοχές όσο και για το έτος 2022 με σαράντα συμμετοχές αντιστοίχως.

Άρα λοιπόν προκύπτει ότι η Ελλάδα μέσω των ιδιωτικών εταιρειών πολεμικού υλικού έχει ήδη μια έντονη δραστηριότητα σε προγράμματα χρηματοδότησης. Και μάλιστα με βάση την ίδια έρευνα οι ελληνικές αμυντικές εταιρείες και ιδιαίτερα οι μικρομεσαίες επιχειρήσεις ήταν στην πρώτη θέση απορροφητικότητας κονδυλίων για το 2021. Άρα λοιπόν προκύπτει ότι ο ιδιωτικός τομέας καταφέρνει σε έναν ικανοποιητικό βαθμό να αξιοποιεί τα ευρωπαϊκά κονδύλια και μάλιστα με αυξανόμενη τάση.

Άραγε αξιοποιούνται τα προγράμματα των ελληνικών ιδιωτικών εταιρειών αμυντικού υλικού επ’ ωφελεία των ελληνικών Ενόπλων Δυνάμεων και άλλων Υπουργείων;

Σε ό,τι αφορά τη ΓΔΑΕΕ να κάνω μια επισήμανση. Διαβάζουμε ότι μέχρι στιγμής τα προγράμματα ερευνών του Ευρωπαϊκού Ταμείου Αμύνης προς όφελος των επιχειρησιακών αναγκών των Ενόπλων Δυνάμεων τα κάνει μέχρι τώρα η ΓΔΑΕΕ, η Γενική Διεύθυνση Αμυντικών Εξοπλισμών Επενδύσεων. Και μάλιστα με βάση ανάρτηση από την ιστοσελίδα του Υπουργείου Εθνικής Αμύνης για το έτος 2024 η ΓΔΑΕΕ με σχετικό έγγραφο -το οποίο θα καταθέσω και αυτό στα Πρακτικά- ζητάει τη συμμετοχή εταιρειών σε προτάσεις του Ευρωπαϊκού Ταμείου Αμύνης. Άρα λοιπόν φαίνεται ότι και εδώ λειτουργεί αποδοτικά.

Και ένα πρόσφατο χαρακτηριστικό παράδειγμα είναι η περίπτωση των επτά πλωτών ραντάρ, τα οποία θα σαρώνουν και θα επιτηρούν το Αιγαίο. Είναι μια καινοτομία την οποία κατοχύρωσε η ελληνική εταιρεία έχοντας μάλιστα οικονομικό στήριγμα συναφές πρόγραμμα της Ευρωπαϊκής Ένωσης και η οποία ελληνική καινοτομία υιοθετήθηκε από το Υπουργείο Εθνικής Άμυνας. Σύμφωνα λοιπόν με δημοσιεύματα πρόκειται για ένα τριετές πρόγραμμα συνεργασίας μεταξύ Ελλάδας και Γαλλίας, όπου από κοινού οι δύο χώρες και μελετούν και σχεδιάζουν. Και μάλιστα ήδη αυτό το πλωτό πρόγραμμα για τα ραντάρ έχει ήδη προκαλέσει ανησυχία στην Τουρκία, όπως προκύπτει και από σχετικά δημοσιεύματα του τύπου, τα οποία θα σας τα καταθέσω και αυτά.

Και τίθεται λοιπόν το ερώτημα: Αφού λοιπόν η διαδικασία απορρόφησης κονδυλίων έρευνας και ανάπτυξης υπάρχει και λειτουργεί αποδοτικά μέσω της ΓΔΑΕΕ, τότε ποιος είναι ο λόγος να παραχωρήσετε αυτές τις αρμοδιότητες στην ανώνυμη εταιρεία; Θα έχει άραγε η ΓΔΑΕΕ κάποια λειτουργική σχέση; Μάλιστα στην ιστοσελίδα του Υπουργείου αναγράφονται με λεπτομέρεια η αποστολή, οι αρμοδιότητες και η διάρθρωση της ΓΔΑΕΕ και προκύπτει ότι όλα τα ανωτέρω έχουν άμεση συνάφεια και σχέση με το αντικείμενο του ΕΛΚΑΚ, του Ελληνικού Κέντρου Αμυντικής Καινοτομίας.

Μάλιστα στη ΓΔΑΕΕ υπάγεται και ΔΑΕΤΕ, η οποία είναι η Διεύθυνση Αμυντικών Επενδύσεων και Τεχνολογικών Ερευνών και η οποία είναι αρμόδια για την μελέτη, την υποβολή εισηγήσεων και γενικότερα για τον χειρισμό θεμάτων σχετικά με την έρευνα και ανάπτυξη. Και μάλιστα εκεί λειτουργούν αυτόνομα τμήματα, όπως τμήματα αμυντικής βιομηχανίας, εγχώριων βιομηχανικών συμμετοχών, αμυντικής τεχνολογικής ερεύνης.

Τώρα λοιπόν θέλετε να ιδρύσετε μια ανώνυμη εταιρεία από το ΕΛΚΑΚ αντί για νομικό πρόσωπο δημοσίου δικαίου -το οποίο προφανώς και ενδεχομένως θα ήταν ίσως το πιο δόκιμο- δημιουργώντας και προκαλώντας ένα θολό οργανωτικό πλαίσιο σε σχέση με το Υπουργείο Εθνικής Αμύνης και με την ΓΔΑΕΕ. Ενδεχομένως ένα επιτυχημένο μοντέλο που λειτουργεί αυτή τη στιγμή γκρεμίζεται, χωρίς να ξέρουμε πού θα πάμε. Και είναι αυτή η λογική; Αντί δηλαδή να βελτιώσετε το υπάρχον εθνικό νομοθετικό πλαίσιο των εθνικών δομών, με την παρούσα νομοθετική ρύθμιση το καταργείτε στην ουσία και ιδρύετε μια ανώνυμη εταιρεία; Δεν απαξιώνονται έτσι οι εθνικές δομές και υπηρεσίες της πατρίδος; Και εν πάση περιπτώσει αν θεωρείτε ότι η ΓΔΑΕΕ δεν λειτουργεί αποδοτικά, δεν θα έπρεπε να αναληφθούν πρωτοβουλίες αναβάθμισης και βελτίωσης πρωτίστως;

Λαμβάνω άλλο ένα κομμάτι από την εισήγησή σας, κύριε Υπουργέ, το οποίο είπατε και σήμερα στην ομιλία σας. Λέτε ότι δεν υπάρχει blueprint πάνω στο οποίο να βασιστεί. Βασιστήκαμε -όπως είπατε- σε πρότυπα άλλων χωρών και ουδείς έρχεται σε αυτή την Αίθουσα των επιτροπών, θεωρώντας ότι έχει την απόλυτη γνώση. Και μάλιστα προβάλλατε παραδείγματα από άλλους οργανισμούς, όπως η DARPA στις Ηνωμένες Πολιτείες της Αμερικής και ο EDA στην Ευρωπαϊκή Ένωση, κάνοντας συσχετισμό με το ΕΛΚΑΚ. Η διαφορά όμως είναι ότι αυτές οι παρόμοιες έτσι πρωτοβουλίες λειτουργούν σε εντελώς διαφορετικό περιβάλλον σε άλλα κράτη, με άλλες δομές και άλλη λειτουργία. Δεν έχουν καμμία σχέση με το δικό μας.

Και εν πάση περιπτώσει γιατί δεν εξασφαλίσατε τη μέγιστη δυνατή συνεργασία με θεσμικούς κρατικούς φορείς; Για παράδειγμα, γιατί δεν συγκαλέσατε έστω το Συμβούλιο Αμυντικής Έρευνας και Τεχνολογίας και Βιομηχανίας, το ΣΑΕΤΒ;

Εξ όσων διαβάζουμε, είναι ένα θεσμικό όργανο το οποίο συνεδρίασε για πρώτη φορά την Τετάρτη 3 Φεβρουαρίου του 2021 και μάλιστα, μέσω τηλεδιάσκεψης. Άραγε πότε συνεδρίασε ξανά; Έχει συνεδριάσει άλλη φορά; Το έχετε σε αδράνεια; Το χρησιμοποιείτε ή μήπως όχι; Και τελικά, αν είναι να δημιουργούμε συμβούλια, οργανισμούς και φορείς και μετά να τους παρατάμε, πόσο δόκιμο είναι αυτό για την εθνική μας ασφάλεια;

Διαβάζουμε, μάλιστα, ότι το ΣΑΕΤΒ έχει γνωμοδοτικό χαρακτήρα στο πλαίσιο της εθνικής αμυντικής βιομηχανικής στρατηγικής και εισηγείται τις βασικές επιλογές κατά τον προγραμματισμό της κυβερνητικής επιλογής τόσο στον τομέα της αμυντικής έρευνας και τεχνολογίας όσο και στον τομέα της αμυντικής βιομηχανίας.

Πρώτα, λοιπόν, θα ήταν δόκιμο, πριν προβείτε στη σύσταση του ΕΛΚΑΚ, να ενεργοποιήσετε το ΣΑΕΤΒ και να πάρετε μια γνώμη.

Σε ό,τι αφορά πάλι το Υπερταμείο, το οποίο αναπτύχθηκε πολύ αναλυτικά και αξιοπρεπώς από τον αξιότιμο ειδικό αγορητή μας κ. Οικονομόπουλο και ακούστηκε από αξιότιμους συναδέλφους των υπολοίπων κομμάτων, για ποιον λόγο το Υπερταμείο είναι μέτοχος στο 33%; Και ουδείς, προφανώς, μας εξασφαλίζει ότι το μειοψηφικό ποσοστό συμμετοχής δεν θα γίνει πλειοψηφικό στο μέλλον. Ουδείς μας εξασφαλίζει ότι δεν θα μεταβιβαστούν ποσοστά συμμετοχών σε ιδιώτες.

Και επίσης -αναφέρεται, βέβαια- μέσω ποιας ακριβώς δικλίδας το ΕΛΚΑΚ μπορεί να εξασφαλίσει ότι η εκάστοτε εφεύρεση ή η ευαίσθητη αμυντική τεχνολογία δεν θα διαρρεύσουν σε τρίτους; Και είναι, εξάλλου, γνωστό τοις πάσι ότι το Υπερταμείο ελέγχεται πλήρως από την τρόικα, ήτοι τους δανειστές. Ήταν υποχρέωση του 2016 με βάση το τρίτο μνημόνιο. Και θεωρούμε, δηλαδή -και είναι και λογικό- ότι τα εθνικά μας συμφέροντα δεν θα προαχθούν, θα προαχθούν τα συμφέροντα των δανειστών.

Σε ό,τι αφορά τα ΑΣΕΙ, θεωρούμε ότι έρευνα και καινοτομία χωρίς σταθερές βάσεις στην εκπαίδευση του πρώτου και δεύτερου κύκλου σπουδών είναι κάτι σαν χάρτινος πύργος. Θεωρούμε ότι το σύστημα έρευνας και καινοτομίας στις Ένοπλες Δυνάμεις θα πρέπει να στηριχθεί σε ένα ολοκληρωμένο σύγχρονο σύστημα εκπαιδεύσεως.

Είχατε, ως Κυβέρνηση, ήδη πέντε χρόνια να διαμορφώσετε μια ολοκληρωμένη πρόταση οργάνωσης της εκπαίδευσης των Ενόπλων Δυνάμεων, με τυποποίηση του παρεχόμενου εκπαιδευτικού έργου σε διακλαδικό επίπεδο, του οποίου τη διακλαδική σημασία ήδη ο ίδιος την έχετε εξάρει πολλές φορές και έτσι, να υπάρχουν και οι ανάλογες πιστοποιήσεις επ’ ωφελεία του στρατιωτικού προσωπικού.

Διαβλέπω ότι η υπό εξέταση ρύθμιση θα αποτελέσει αφορμή για την προώθηση προσωπικής ατζέντας ενδεχομένως από τους ακαδημαϊκούς των ΑΣΕΙ, χωρίς ουσιαστικό όφελος για τις Ένοπλες Δυνάμεις.

Στην ουσία, καταργούνται τρεις σημαντικές αρμοδιότητες από το ΣΑΑΣΕ, το Συμβούλιο Ανώτατης Ακαδημαϊκής και Στρατιωτικής Εκπαιδεύσεως και μεταφέρονται εκτός του ΥΠΕΘΑ, δηλαδή σε άλλους φορείς αποκλειστικά ακαδημαϊκής εκπαιδεύσεως. Το εν λόγω συμβούλιο συντονίζει και ελέγχει στο ανώτατο επίπεδο την παρεχόμενη ακαδημαϊκή και στρατιωτική εκπαίδευση και μάλιστα, επ’ ωφελεία των Ενόπλων Δυνάμεων. Για την ακρίβεια, καθορίζει τις κατευθύνσεις επιστημονικής έρευνας και εξετάζει τη σκοπιμότητα της οργάνωσης μεταπτυχιακών τμημάτων σε γνωσιολογικά αντικείμενα που ενδιαφέρουν τις Ένοπλες Δυνάμεις, σύμφωνα με τις σύγχρονες ανάγκες τόσο μέσα στους κλάδους όσο και σε διακλαδικό επίπεδο.

Άρα, λοιπόν, με το παρόν νομοσχέδιο στην ουσία καταργείτε τις αρμοδιότητες του ελέγχου και της αξιολόγησης, με αποτέλεσμα να αποσυντονιστεί η εκπαίδευση στα ΑΣΕΙ και να οδηγηθεί σε πεδία εκτός ελέγχου και εκτός ενδιαφέροντος των Ενόπλων Δυνάμεων. Και μάλιστα, είναι απορίας άξιον, γιατί στην ανάλυση συνεπειών ρύθμισης δεν εξηγείτε καν αναλυτικά τους λόγους για τους οποίους έχετε προβεί σε αυτή την απόφαση.

Τα ΑΣΕΙ δεν έχουν γνώση των επιχειρησιακών αναγκών των επιτελείων και με αυτόν τον δρόμο τον οποίο έχετε επιλέξει θεωρούμε ότι θα απορρυθμιστεί η ακαδημαϊκή εκπαίδευση και θα αποκοπεί, στην ουσία, η ακαδημαϊκή εκπαίδευση από τη στρατιωτική εκπαίδευση -η στρατιωτική, η ναυτική, η αεροπορική- με αποτέλεσμα τα προσωπικά συμφέροντα των ακαδημαϊκών να οδηγήσουν την έρευνα σε κατευθύνσεις εκτός ενδιαφέροντος των Ενόπλων Δυνάμεων. Θεωρούμε ότι αυτό πρέπει να το ακυρώσετε άμεσα.

Καταργώντας την αρμοδιότητα του ΣΑΑΣΕ να αξιολογεί και να πιστοποιεί το διδακτικό - εκπαιδευτικό έργο, μεταφέρετε την αρμοδιότητά του σε μια άλλη, στην Εθνική Αρχή Ανώτατης Εκπαίδευσης και δεν εξηγείτε την αναγκαιότητα που το κάνετε αυτό. Και αυτό προκαλεί απορία, γιατί τα ΑΣΕΙ έχουν ήδη αξιολογηθεί με βάση τον νόμο των πανεπιστημίων και της Εθνικής Αρχής Ανώτατης Εκπαίδευσης. Θα σας καταθέσω και το σχετικό πιστοποιητικό.

Θεωρούμε, λοιπόν, ότι αυτό είναι το λιγότερο περίεργο και ότι δεν υπάρχει λόγος να γίνει. Μάλιστα, με βάση δημοσιεύματα που διαβάζουμε, τη Δευτέρα 20 Μαΐου του 2024, προχθές δηλαδή, συνεκλήθη το ΣΑΑΣΕ υπό την προεδρεία του αξιότιμου Α/ΓΕΕΘΑ Στρατηγού κ. Χούπη και εξέτασε ζητήματα ίδρυσης και λειτουργίας προγραμμάτων μεταπτυχιακών σπουδών, οι οποίες είναι αρμοδιότητες τις οποίες τώρα το παρόν νομοσχέδιο θέλει να καταργήσει. Άρα για ποιον λόγο συνεκλήθη και συνεδρίασε;

Θεωρούμε ότι με τη συγκεκριμένη νομοθετική ρύθμιση θα οδηγηθούμε σε μεταπτυχιακά και διδακτορικά που θα καλύπτουν ενδεχομένως αντικείμενα εκτός παιδιών των Ενόπλων Δυνάμεων και -γιατί όχι;- ενδεχομένως και της «woke» κουλτούρας.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Τελειώνω σε λίγο, κύριε Πρόεδρε, σας παρακαλώ.

Σκοπός είναι να υπάρχει μια ισόρροπη ανάπτυξη στρατιωτικής και ακαδημαϊκής εκπαίδευσης και όχι να οδηγηθούν τα ΑΣΕΙ σε βιομηχανία παραγωγής μεταπτυχιακών και διδακτορικών τίτλων άνευ επιχειρησιακής αξίας για τις Ένοπλες Δυνάμεις.

Μας κάνει εντύπωση, φυσικά, το άρθρο 69, το οποίο πρέπει να αναφέρω, το οποίο βέβαια αποσύρατε, αλλά το αποσύρατε μετά από την πίεση και την κοινωνική κατακραυγή την οποία υποστήκατε στη διαβούλευση.

Είναι γνωστό ότι η Ελλάδα αυτή τη στιγμή έχει πολύ έντονο δημογραφικό πρόβλημα. Είναι απορίας άξιον πώς σκεφτήκατε να θέσετε αυτό το άρθρο στο παρόν νομοσχέδιο.

Συνοπτικά, λοιπόν, δεν συμφωνούμε με το παρόν νομοσχέδιο, πρώτον, διότι στο ΕΛΚΑΚ συμμετέχει ως μέτοχος το Υπερταμείο. Δεν έχουν ξεκαθαριστεί οι συναρμοδιότητες με τη ΓΔΑΕΕ. Δεν επιλύει το παρόν νομοσχέδιο το μείζον ζήτημα της σύνδεσης της έρευνας με την παραγωγή στην Ελληνική Αμυντική Βιομηχανία -κρατική και ιδιωτική- και με τις αντιδημοκρατικές διαδικασίες με τις οποίες ενδέχεται να παραχωρήσετε στοιχεία των μετοχικών ταμείων σε ανώνυμη εταιρεία. Και δεύτερον, δεν συμφωνούμε με το νομοσχέδιο, διότι αποδιοργανώνεται η εκπαίδευση στα ΑΣΕΙ και αφαιρούνται κρίσιμες αρμοδιότητες ελέγχου και συντονισμού από τους κατ’ εξοχήν αρμόδιους, που είναι τα Γενικά Επιτελεία.

Ως εκ τούτου, καταψηφίζουμε και λέμε «όχι».

Σας ευχαριστώ.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Θα δώσω τον λόγο σε άλλους δύο ομιλητές από τον κατάλογο και ακολουθούν όποιοι άλλοι το ζητούν.

Κύριε Πρόεδρε, σας είδα.

Ο κ. Αναστάσιος Δημοσχάκης από τη Νέα Δημοκρατία έχει τον λόγο και αμέσως μετά η κ. Ευθυμίου και μετά θα δω όποιος από αυτούς που ζητούν έχει δικαίωμα κατ’ εξαίρεση τοποθέτησης.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, το σχέδιο νόμου είναι καινοτόμο, εισάγοντας τις Ένοπλες Δυνάμεις σε νέα εποχή που χαρακτηρίζεται από σύγχρονες κρίσεις και σύνθετες προκλήσεις ασφάλειας και άμυνας, οι οποίες δύνανται να επηρεάσουν και τη χώρα μας.

Έναντι των απειλών η Κυβέρνηση ενεργεί με αποφασιστικότητα και μεθοδικότητα. Επιδεικνύει ολύμπια ψυχραιμία και μένει πιστή στους κανόνες του Διεθνούς Δικαίου και στις αρχές καλής γειτονίας, ισχυροποιεί τις περιφερειακές συμμαχίες της χώρας και καταφέρνει να πετύχει σπουδαίες διπλωματικές νίκες, επιδιώκοντας διαρκώς την επαύξηση της μαχητικής ισχύος και της αποτρεπτικής ικανότητας των Ενόπλων Δυνάμεων, θωρακίζοντας έτσι την εθνική μας κυριαρχία. Αυτό βλέπω, αυτό διαπιστώνω στην ακριτική περιοχή που είναι η πατρίδα μου και η εκλογική μου περιφέρεια, ο Έβρος.

Στο πλαίσιο αυτό εντάσσεται και το υπό συζήτηση νομοσχέδιο, το οποίο εισάγει σημαντικό μεταρρυθμιστικό πρόγραμμα, προβλέποντας ριζικές αλλαγές στα συστήματα, στη δομή και στην καινοτομία, δημιουργώντας νέα σύγχρονα συστήματα και αξιοποιώντας το έμψυχο δυναμικό μας.

Ειδικότερα, προβλέπεται η ίδρυση και λειτουργία του Ελληνικού Κέντρου Αμυντικής Καινοτομίας ως ανώνυμη εταιρεία υπό την εποπτεία του ΥΠΕΘΑ, του Υπουργού Εθνικής Άμυνας, με στόχο την ανάπτυξη ενός αμυντικού οικοσυστήματος καινοτομίας, επ’ ωφελεία τόσο των Ενόπλων Δυνάμεων όσο και του επιστημονικού δυναμικού της χώρας. Πρόκειται ουσιαστικά για ένα κέντρο που θα παράγει και θα προάγει την καινοτομία, κινητοποιώντας όλους τους διαθέσιμους πόρους για την προώθηση και υποστήριξη της έρευνας, την αξιοποίηση των διεθνών διακρατικών σχέσεων, τη μεταφορά τεχνογνωσίας, καθώς και την αξιοποίηση των διεθνών αμυντικών οργανισμών στους οποίους συμμετέχει η Ελλάδα.

Στην προβλεπόμενη διάταξη για τη στέγαση του ως άνω αναφερόμενου Κέντρου Καινοτομίας στο μέγαρο του Μετοχικού Ταμείου Στρατού, οι συνδικαλιστικές Ενώσεις των Αποστράτων του Στρατού και της Αστυνομίας επισημαίνουν με σεβασμό και εκτίμηση έναν αστερίσκο.

Ειδικότερα, η Ένωση Αποστράτων Αξιωματικών Στρατού, η Πανελλήνια Ομοσπονδία Σωμάτων Ασφαλείας και η Ένωση Αποστράτων Αστυνομικών Νομού Έβρου έχουν γνωστοποιήσει με δημόσιες τοποθετήσεις τους, αλλά και με ενημερωτικά υπομνήματα που επέδωσαν σε σχετικές συναντήσεις -τα οποία και θα καταθέσω στα Πρακτικά της Βουλής- ότι η αξιοποίηση της περιουσίας του ιστορικού Μετοχικού Ταμείου Στρατού θα πρέπει να λειτουργήσει αμφίδρομα, επ’ ωφελεία δηλαδή τόσο του ίδιου του ταμείου όσο και των μερισματούχων αυτού.

Κύριε Υπουργέ, μια δεύτερη ματιά είναι χρήσιμη και σίγουρα θα επανεξετάσετε τον εν λόγω προβληματισμό με την ευαισθησία και την ευθυδικία που σας διακρίνει. Εγώ σας πιστεύω, σας εισηγούμαι ως Βουλευτής κυβερνητικού κόμματος και πιστεύω ότι θα βρεθεί λύση ώστε όλοι αυτοί οι άνθρωποί μας, όπως και ενημέρωσα και τον Υφυπουργό σε προγενέστερο χρόνο, να μείνουν ικανοποιημένοι, δείχνοντας το έμπρακτο ενδιαφέρον και τη στήριξη προς τα αξιόμαχα εν ενεργεία και εν εφεδρεία στελέχη των Ενόπλων Δυνάμεων και των Σωμάτων Ασφαλείας.

Επιπρόσθετα, προβλέπεται ο εκσυγχρονισμός της λειτουργίας των Ανωτάτων Στρατιωτικών Εκπαιδευτικών Ιδρυμάτων με σκοπό την περαιτέρω αναβάθμισή τους ως νευραλγικό πυλώνα της τριτοβάθμιας εκπαίδευσης, ενώ καινοτόμο κρίνεται και το υπό ίδρυση Τμήμα Πληροφορικής στη Στρατιωτική Σχολή Αξιωματικών Σωμάτων, με το οποίο παρέχεται η δυνατότητα φοίτησης και μετεκπαίδευσης στελεχών του Σώματος σε Τμήματα Πληροφορικής των ΑΕΙ και η δυνατότητα μετάταξης ειδικευμένων στελεχών των Ενόπλων Δυνάμεων. Κατ’ αυτόν τον τρόπο, θωρακίζεται το ελληνικό στράτευμα έναντι των προκλήσεων και της κυβερνοασφάλειας, ενισχύοντας επιπλέον την εθνική μας ασφάλεια.

Σημαντική, επίσης, κρίνεται και η θέσπιση ειδικών προγραμμάτων θητείας που απευθύνονται σε άνδρες και γυναίκες, συνδυάζοντας την ακαδημαϊκή εκπαίδευση των συμμετεχόντων σε ΑΕΙ και τα Ανώτατα Στρατιωτικά Ιδρύματα με την παροχή εξειδικευμένης και υψηλού επιπέδου στρατιωτικής εκπαίδευσης και ανάλογης αμοιβής.

Τέλος, επιλύονται μείζονα ζητήματα που αφορούν μεταξύ άλλων τη ρύθμιση ληξιπρόθεσμων οφειλών του Εθνικού Οργανισμού Υγείας προς τα στρατιωτικά νοσοκομεία, τη θέσπιση ειδικής αποζημίωσης πληρωμάτων πλοίων του Πολεμικού Ναυτικού που βρίσκονται σε αποστολή, καθώς και ειδική αποζημίωση προσωπικού των Ενόπλων Δυνάμεων που εκτελεί ειδικές αποστολές.

Κυρίες και κύριοι συνάδελφοι, οι σημερινές προκλήσεις, απειλές και λοιποί συσχετισμοί μάς υπενθυμίζουν διαρκώς το ενιαίο δόγμα άμυνας και ασφάλειας. Στον Έβρο για πρώτη φορά εφαρμόστηκε το ενιαίο δόγμα διακλαδικής και διαϋπηρεσιακής συνεργασίας σε θέματα εσωτερικής ασφάλειας, προστατεύοντας τα στρατηγικά μας πλεονεκτήματα, το οποίο λειτούργησε υποδειγματικά και αποτελεσματικά δίνοντας την πρώτη μεταπολεμική νίκη της χώρας έναντι της γείτονας τον Μάρτιο του 2020, όπως αποτελεσματικά αναμένεται να εφαρμοστεί και να λειτουργήσει και στη θωράκιση της περιοχής εν όψει της αντιπυρικής περιόδου μέσω της συνδρομής των Ενόπλων Δυνάμεων σε ζητήματα πολιτικής προστασίας, όπως πρόσφατα αποφασίστηκε με την παρουσία των δύο αρμόδιων Υπουργών στον ακριτικό νομό μας.

Κύριε Υπουργέ, θέλω να επισημάνω τον θετικό απόηχο της επίσκεψής σας στον Έβρο τον περασμένο μήνα, στο πλαίσιο της τελετής θεμελίωσης συγκροτήματος οικιών για στελέχη των Ενόπλων Δυνάμεων στην Ορεστιάδα και σε λίγο και στις λοιπές πόλεις του νομού, αλλά και σε νησιωτικές περιοχές της χώρας.

Είναι ιδιαίτερα σημαντικό ότι η σημερινή Κυβέρνηση βελτιώνει έμπρακτα τις συνθήκες διαβίωσης των άξιων στελεχών των Ενόπλων Δυνάμεων, εστιάζοντας στις στεγαστικές τους ανάγκες και είναι ακόμα πιο σημαντικό ότι το μεγαλύτερο οικιστικό πρόγραμμα του Υπουργείου Εθνικής Άμυνας ξεκίνησε για λόγους υψηλού συμβολισμού από τη βορειότερη και νεότερη πόλη της χώρας.

Κυρίες και κύριοι συνάδελφοι, το παρόν νομοσχέδιο ανασυγκροτεί και αναβαθμίζει τις Ένοπλες Δυνάμεις αντιμετωπίζοντας εγγενείς και χρόνιες αδυναμίες, θωρακίζοντας τη χώρα έναντι κρίσεων και προκλήσεων που διαταράσσουν την ασφάλεια της ευρύτερης γειτονιάς μας. Σε εθνικά ζητήματα απαιτείται ομοψυχία και ενότητα, στέλνοντας μηνύματα στους αποδέκτες, δεν χωρούν αντιπαλότητες και επιδιώξεις, λύνουμε προβλήματα. Για τον λόγο αυτόν, καλώ όλα τα κόμματα να υπερψηφίσουν τον παρόντα νόμο.

Σας ευχαριστώ πολύ για την προσοχή σας.

(Στο σημείο αυτό ο Βουλευτής κ. Αναστάσιος (Τάσος) Δημοσχάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει η κ. Άννα Ευθυμίου από τη Νέα Δημοκρατία. Αμέσως μετά θα μιλήσει ο Πρόεδρος της Κοινοβουλευτικής Ομάδας της Νίκης κ. Νατσιός.

Ορίστε, κυρία συνάδελφε.

**ΑΝΝΑ ΕΥΘΥΜΙΟΥ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, αν και δεν ανήκω στην επιτροπή άμυνας, τοποθετούμαι για το νομοσχέδιο αυτό γιατί, πρώτον, γνωρίζω τα θέματα που αφορούν τις Ένοπλες Δυνάμεις μέσα από τη συνεχή επαφή μου με εκπροσώπους των στρατιωτικών αλλά και των αποστράτων, αλλά και μέσα από τη συστηματική συνεργασία με την ηγεσία του Υπουργείου Άμυνας για την επίλυση μειζόνων θεμάτων, και, δεύτερον, διότι, προερχόμενη από την πρωτεύουσα της Μακεδονίας, τη Θεσσαλονίκη, ήθελα να τοποθετηθώ για την προκλητική και παράνομη στάση και συμπεριφορά της γείτονος χώρας, της Βόρειας Μακεδονίας, που επέδειξε τις τελευταίες μέρες.

Ως προς το νομοσχέδιο θα ήθελα να πω πως αφορά μια νομοθετική πρωτοβουλία που αλλάζει σελίδα στις Ένοπλες Δυνάμεις. Γι’ αυτό οφείλουμε να συγχαρούμε την πολιτική ηγεσία του Υπουργείου Άμυνας και τον κ. Δένδια και τον κ. Κεφαλογιάννη για αυτή την πρωτοβουλία.

Φυσικά θα ήθελα να επισημάνω αυτό που είπε ο Υπουργός, ότι είναι ανοιχτός σε προτάσεις της Αντιπολίτευσης και σε ενημέρωση της Αντιπολίτευσης γιατί προφανώς τα θέματα εθνικής άμυνας απαιτούν γενικότερη πολιτική συναίνεση.

Το νομοσχέδιο λοιπόν αυτό δημιουργεί τη βάση για καινούργια οπλικά συστήματα χρησιμοποιώντας από τη μια τις μεγάλες δυνατότητες της τεχνολογίας και της καινοτομίας και από την άλλη τις δυνατότητες του έμψυχου δυναμικού το οποίο θα γίνει πιο καταρτισμένο και πιο εξειδικευμένο μέσα από τις πρωτοβουλίες που δίνει το νομοσχέδιο αυτό.

Φυσικά, αναγνωρίζουμε την τεράστια προσφορά και αυτοθυσία των ανθρώπων που υπηρετούν στις Ένοπλες Δυνάμεις και όσων φυσικά έχουν αποστρατευθεί. Σκύβουμε στα ζητήματα που παραμένουν ανοιχτά διότι έχουμε και επίγνωση και ενσυναίσθηση. Πρόκειται για προβλήματα τα οποία, όπως είπε και ο εισηγητής μας και τα γνωρίζω κι εγώ η ίδια -είναι αυτό της μισθοδοσίας, της υποστελέχωσης, του συνταξιοδοτικού, της στέγασης- προφανώς υφίστανται, αλλά ο Υπουργός κ. Δένδιας έμπρακτα δεσμεύτηκε ότι σε εύλογο χρονικό διάστημα, το φθινόπωρο, θα ληφθεί νέα νομοθετική πρωτοβουλία.

Το νομοσχέδιο αυτό έρχεται μάλιστα και στον σωστό χρόνο μέσα σε ένα ταραχώδες πανευρωπαϊκό και παγκόσμιο περιβάλλον αφού η Ελλάδα έχει ενισχύσει σημαντικά τον αμυντικό της εξοπλισμό και συνεχίζει, όπως ανακοίνωσε ο Υπουργός. Έχουμε ενισχύσει τις διεθνείς συμμαχίες μας, έχουμε κάνει τις απαραίτητες αμυντικές συμφωνίες και αυτή τη στιγμή γυρίζουμε σελίδα προς την κατεύθυνση της καινοτομίας και της τεχνολογίας.

Στο σημείο όμως αυτό, μέσα ακριβώς στο ταραχώδες ευρωπαϊκό και παγκόσμιο γίγνεσθαι, θα ήθελα να επισημάνω και να σταθώ ως Μακεδόνισσα σε αυτή την προκλητική και παράνομη στάση της Βόρειας Μακεδονίας, όπως εκφράστηκε δια της Προέδρου της και του εντολοδόχου Πρωθυπουργού της.

Η στάση της Νέας Δημοκρατίας και του Κυριάκου Μητσοτάκη, από τότε που ήταν αρχηγός της αξιωματικής αντιπολίτευσης, ήταν απολύτως ξεκάθαρη και έντιμη. Καταψήφισε τη συμφωνία διότι παραχωρούσε μακεδονική εθνότητα και γλώσσα και ξεκαθάρισε ότι εφόσον αυτή κυρωθεί προφανώς δεν μπορεί να ανατραπεί.

Ως νέα Κυβέρνηση, τιμήσαμε αυτή την ελληνική υπογραφή σε μια διεθνή συμφωνία που προφανώς όλοι γνωρίζουμε ότι υπερισχύει του νόμου. Όμως εξαιτίας της έξαρσης του εθνικισμού στη γείτονα χώρα, μείναμε επιφυλακτικοί για την αποδοχή και την κύρωση των μνημονίων. Και προφανώς οι εξελίξεις μας δικαίωσαν.

Η στάση μας και τώρα είναι απολύτως ξεκάθαρη. Η Ελλάδα απορρίπτει αυτή την προκλητική και παράνομη συμπεριφορά της Βόρειας Μακεδονίας και την επιστρέφει. Και νομίζω ότι σ’ αυτό το σημείο είναι σημαντική η κατοχύρωση του εμπορικού σήματος «Macedonia The Great», μια πρωτοβουλία του Συνδέσμου Εξαγωγών βορείου Ελλάδος. Τώρα αποκτά επίκαιρη σημασία και γίνεται ένα ισχυρό μέσο οικονομικής διπλωματίας, μια εμπορική αντεπίθεση με προμετωπίδα την ανθεκτικότητα και την ποιότητα των προϊόντων και των υπηρεσιών της μακεδονικής γης.

Και, μάλιστα, αυτό τόνισε και ο ίδιος ο Πρωθυπουργός στην πρόσφατη ομιλία του στη Θεσσαλονίκη στη γενική συνέλευση του ΣΕΒ.

Η αντιμετώπιση της προκλητικής και παράνομης στάσης της Βόρειας Μακεδονίας προφανώς απαιτεί πολιτική συναίνεση, αλλά αυτό είναι κάτι που δεν το βλέπουμε.

Από τη μια πλευρά, βλέπουμε τον ΣΥΡΙΖΑ να έχει πάθει βέρτιγκο στα θέματα που χειρίζεται τη δική του στάση ως προς την εξωτερική πολιτική, διότι από τη μια παριστάνει τους τουρκοφάγους προς άγρα ψήφων και από την άλλη καταθέτει πρόταση νόμου για την κύρωση των μνημονίων τώρα –πότε;- που έρχεται και αμφισβητεί η Βόρεια Μακεδονία τον πυρήνα της συμφωνίας αυτής; Και έτσι απαντάω και στον εισηγητή του ΣΥΡΙΖΑ κ. Αποστολάκη, που είπε ότι πρέπει να τηρούνται τα συμπεφωνημένα. Μα, πώς θα τηρηθούν όταν καταπατάται ο ίδιος ο πυρήνας της συμφωνίας αυτής;

Από την άλλη, βλέπουμε και τους εμπόρους εθνικών αισθημάτων, όπως ο κ. Βελόπουλος, που είδαμε ότι επιδόθηκε σε ένα κρεσέντο λαϊκισμού, σε ένα σόου, σκίζοντας τη Συμφωνία των Πρεσπών. Όσοι κάνουν πατριδοκαπηλία δίνουμε το μήνυμα από την Μακεδονία ότι υποτιμούν τους Μακεδόνες. Πραγματικά όσοι κάνουν πατριδοκαπηλία υποτιμούν εμάς τους Μακεδόνες.

Επανέρχομαι, λοιπόν, στο νομοσχέδιο και τονίζω ότι η συντριπτική πλειοψηφία των φορέων το έχει βρεθεί θετικό και κομβική αλλαγή είναι η σύσταση του Ελληνικού Κέντρου Αμυντικής Καινοτομίας με σκοπό την ανάπτυξη ενός οικοσυστήματος αμυντικής καινοτομίας προς όφελος τόσο των Ενόπλων Δυνάμεων όσο και του επιστημονικού δυναμικού της χώρας.

Και σημειώνω σε αυτό το σημείο ότι πρέπει να εξαντληθούν οι δυνατότητες για την ενίσχυση της Ελληνικής Αμυντικής Βιομηχανίας, όπως είπε και σήμερα ο κ. Υπουργός ότι πραγματικά γίνεται μια μεγάλη προσπάθεια εξυγίανσής της.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Και στο δεύτερο σκέλος του νομοσχεδίου περιλαμβάνονται διατάξεις που εκσυγχρονίζουν τη λειτουργία των ανώτατων στρατιωτικών εκπαιδευτικών ιδρυμάτων. Στόχος είναι η μόχλευση ανθρώπινου κεφαλαίου μέσω της έρευνας, ώστε να μπορέσουμε να δώσουμε λύσεις σε υπαρκτά προβλήματα. Αυτό γίνεται με τη δυνατότητα αυτόνομης διοργάνωσης διδακτορικών σπουδών, με τον εκσυγχρονισμό, τον περαιτέρω εκσυγχρονισμό, της οργάνωσης και λειτουργίας των μεταπτυχιακών σπουδών και την εναρμόνιση του θεσμικού πλαισίου λειτουργίας τους με αυτό των υπόλοιπων ΑΕΙ.

Με τις σκέψεις, λοιπόν, αυτές υπερψηφίζω το νομοσχέδιο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις μαθήτριες και μαθητές και τρεις εκπαιδευτικοί συνοδοί από το 1ο Δημοτικό Σχολείο Λάρισας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Πρόεδρος της Κοινοβουλευτικής Ομάδας Νίκη κ. Δημήτριος Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η επικαιρότητα στα εθνικά θέματα είναι τέτοια που με υποχρεώνει να ξεκινήσω την τοποθέτησή μου με αυτά και να αφήσω στη συνέχεια κάποιες άλλες παρατηρήσεις για το Υπουργείο Εθνικής Αμύνης.

Να παραπέμψω, κύριε Υπουργέ, εν πρώτοις στην ελεγκτική εμμέσως πλην σαφώς για τον Πρωθυπουργό πρόσφατη δήλωσή σας κατά λέξη: «Με διακατέχει μια τεράστια αγωνία για το τι συζητείται πίσω από τις κλειστές πόρτες στον ελληνοτουρκικό διάλογο». Έχουμε και εμείς την ίδια τεράστια αγωνία. Η Κυβέρνηση απαξίωσε να μας ενημερώσει για τα όσα συζητήθηκαν πίσω από τις κλειστές πόρτες στην Άγκυρα και εμείς συγκρατούμε τρεις στιγμές που έχουν αυξήσει κατακόρυφα την ανησυχία μας και την αγωνία μας.

Η πρώτη είναι τις παραμονές της επίσκεψης του κ. Μητσοτάκη στην Άγκυρα ο Πρόεδρος Ερντογάν με συνέντευξή του στην «ΚΑΘΗΜΕΡΙΝΗ» ενημέρωσε τον ελληνικό λαό ότι θα θέσει θέματα κυριαρχίας στο τραπέζι του διαλόγου. Η δεύτερη είναι ότι μετά το πέρας της συνάντησης ο Πρόεδρος Ερντογάν είπε ότι συζητήθηκαν τα αλληλένδετα θέματα, ενώ ο Υπουργός Εξωτερικών Φιντάν μας προειδοποίησε ότι τα ελληνικά θαλάσσια πάρκα στο Αιγαίο είναι κόκκινη γραμμή για την Τουρκία. Μας το απαγορεύει. Η τρίτη στιγμή ήταν μόλις χθες. Ο Ερντογάν δήλωσε χαρούμενος για την πρόοδο του διαλόγου και μας είπε ότι συζητάμε με τον Κυριάκο Μητσοτάκη στο πλαίσιο του «δικαίου των γειτόνων». Αντικατέστησε, δηλαδή, το Διεθνές Δίκαιο με το ύποπτα νεφελώδες δίκαιο των γειτόνων.

Επειδή η Κυβέρνηση σιωπά αιδημόνως, είμαστε υποχρεωμένοι να απευθυνθούμε στον Πρωθυπουργό και να τον ρωτήσουμε ευθέως:

Συζητήσατε, κύριε Μητσοτάκη, ναι ή όχι θέμα γκρίζων ζωνών με τον Πρόεδρο Ερντογάν; Σας το έθεσε στον διάλογο και αν ναι, τι του απαντήσατε;

Δεσμευτήκατε, κύριε Μητσοτάκη, ότι θα οριοθετήσετε τα θαλάσσια πάρκα σε περιοχές που δεν αμφισβητούν οι Τούρκοι; Ναι ή όχι;

Σας άνοιξε ο Πρόεδρος Ερντογάν ζήτημα δήθεν τουρκικής μειονότητας στα Δωδεκάνησα και τη Θεσσαλονίκη; Ναι ή όχι;

Αφού απαγορεύετε τις ερωτήσεις στους δημοσιογράφους, δείγμα του πόσο σέβεστε την ελευθεροτυπία, θα σας κυνηγήσουμε εμείς με τις ερωτήσεις μας και αν δεν απαντήσετε σήμερα, θα θέσουμε ξανά τα ίδια ερωτήματα και στη συζήτηση της Παρασκευής μέχρι να ενημερωθεί ο ελληνικός λαός από τα χείλη σας.

Ήδη, κύριε Υπουργέ, καταγγείλατε τη διεύρυνση της ατζέντας του ελληνικού διαλόγου. Αυτή τη λέξη χρησιμοποιήσατε, «διεύρυνση», σε πρόσφατη ομιλία σας. Όμως, για να διευρυνθεί μια ατζέντα δεν πρέπει να το ζητάει μόνο ένας, πρέπει να το αποδέχεται και ο άλλος.

Εξίσου ανησυχητικές, κυρίες και κύριοι συνάδελφοι, είναι και οι εξελίξεις στο σκοπιανό μετά τις τελευταίες αρνητικές εξελίξεις στη γειτονική χώρα. Όπως εύστοχα διαβάσαμε στις εφημερίδες, η στάση της Νέας Δημοκρατίας χαρακτηρίζεται από πολιτική σχιζοφρένεια.

Κύριε Μητσοτάκη, πριν από τις εκλογές του 2019 κάνατε πρόταση μομφής στον ΣΥΡΙΖΑ εναντίον της Συμφωνίας των Πρεσπών. Σήμερα περιοδεύετε στη Θεσσαλονίκη, στην Κοζάνη, στην Πιερία, στη Βέροια και χτες στη Φλώρινα και λέτε στους Μακεδόνες ότι θα ακυρώσετε τα πρωτόκολλα αμυντικής συνεργασίας, άρα θα εγκρίνετε και το όνομα που εμείς δεν αποδεχόμαστε και ούτε το χρησιμοποιούμε, τη λεγόμενη Βόρεια Μακεδονία.

Δηλαδή, τι λέτε στους κατοίκους της δυτικής Μακεδονίας; Ότι θα βάλετε τους Βουλευτές τους να υπογράψουν ότι η Μακεδονία βρίσκεται στα βόρεια; Δηλαδή, τι λέτε στους κατοίκους της κεντρικής Μακεδονίας; Ότι δήθεν η πραγματική Μακεδονία βρίσκεται στα Σκόπια; Δηλαδή, τι λέτε στους κατοίκους της ανατολικής Μακεδονίας; Ότι δεν είναι αυτοί οι αληθινοί Μακεδόνες και οι πραγματικοί βρίσκονται λίγο παραπάνω;

Μα, δεν ντρέπεστε; Δεν διαβάσατε ποτέ τον Ίωνα Δραγούμη στο «Μαρτύρων και ηρώων αίμα» για να μάθετε για το αίμα που έχυσε ο αετός της Μακεδονίας μας, ο Παύλος Μελάς, για να ξυπνήσει την Αθήνα και να δώσει τη μάχη για την ελληνικότητα της Μακεδονίας;

Σας το ξαναλέμε, το έχουμε πει και πάλι: Ό,τι κερδήθηκε με αίμα δεν μπορεί να ξεπουληθεί με το μελάνι μιας υπογραφής. Είναι πραγματική ντροπή αυτά που συμβαίνουν. Στη Βεργίνα, στο Δίον, στις Αιγές, στην Αμφίπολη όλος ο τόπος φωνάζει και λίθοι κεκράξονται ότι η Μακεδονία είναι μία και ελληνική και εσείς είστε έτοιμοι να υπογράψετε την εκχώρηση του ιστορικού τίτλου, όπως την υπέγραψε και ο ΣΥΡΙΖΑ;

Θα τρίζουν και τα κόκαλα του ιδρυτή του κόμματός σας, του Κωνσταντίνου Καραμανλή, τον οποίο καιροσκοπικώς επικαλείστε στις ομιλίες σας, κύριε Πρωθυπουργέ.

Το γεγονός ότι η σημερινή κυβέρνηση των Σκοπίων αποκαλεί τα Σκόπια σκέτο «Μακεδονία» αποδεικνύει γιατί η Ελλάδα δεν θα έπρεπε ποτέ –επαναλαμβάνω, ποτέ!- να είχε αναγνωρίσει κράτος με το όνομα «Μακεδονία», διότι και όλος ο κόσμος να το είχε αναγνωρίσει, αυτή τη δική μας αναγνώριση επικαλούταν. Εμείς είμαστε, εξάλλου, οι ιστορικοί ιδιοκτήτες. Οι σφετεριστές Σκοπιανοί τη δική μας υπογραφή αποζητούσαν και μόλις την έλαβαν, πέταξαν στα σκουπίδια τις Πρέσπες. Ξεχάστε, λοιπόν, την κύρωση των μνημονίων! Ούτως ή άλλως, είτε την κάνετε πριν από τις εκλογές -πράγμα απίθανο- είτε μετά τις εκλογές, -το πιο πιθανό- το τροπικό μαύρισμα δεν το γλιτώνετε.

Συμβιβαστείτε με την ιδέα, κύριε Πρωθυπουργέ και αν σας κολακεύουν οι δημοσκοπήσεις, οι Έλληνες θα σας γράψουν στα μαύρα κατάστιχά τους όχι μόνο για τα ελληνοτουρκικά, όχι μόνο για το σκοπιανό, αλλά και για την απάθειά σας -δήθεν επίδειξη ανωτερότητας- στην προκλητική επίσκεψη Ράμα στην Αθήνα. Τη χαρακτηρίσατε «ιδιωτική». Ο λαός μας έχει μια παροιμία για αυτές τις περιπτώσεις: Όσα δεν φτάνει η αλεπού τα κάνει κρεμαστάρια.

Ιδιωτική επίσκεψη, κύριε Πρωθυπουργέ, στην οποία ο Ράμα μπροστά σε τέσσερις χιλιάδες Αλβανούς άνοιξε θέμα Τσάμηδων μέσα στην Αθήνα και απόδοση περιουσιών; Αν είναι έτσι οι ιδιωτικές επισκέψεις, σκεφτείτε πώς θα είναι και οι δημόσιες. Πραγματικά, αξιοπρέπεια δεν έχετε να απαντήσετε στην προσβολή; Αίσθημα εθνικού καθήκοντος; Όμως, μεταξύ μας -μην βγει παρά έξω- τι να λέμε τώρα; Εδώ ο Ερντογάν μετέτρεψε σε τζαμί μετά την Αγιά Σοφιά και τη Μονή της Χώρας και εσείς αντί να διαμαρτυρηθείτε για την αλλοίωση του χώρου, μια πολιτισμική γενοκτονία, όπως προσφυώς ονομάστηκε, συμβιβαστήκατε με μερικές ώρες επίσκεψης των Ελλήνων τουριστών στο νέο τζαμί. Δεν έχετε καμμία σχέση με τη ρωμιοσύνη, εκστασιάζεστε με τις μπίζνες του ελληνοτουρκικού forum και δεν κάνετε τη δουλειά σας, όταν πρόκειται να υπερασπιστείτε τα σύμβολα του βυζαντινού πολιτισμού, της πάλαι ποτέ Ρωμανίας, της χιλιόχρονης αυτοκρατορίας μας. Γι’ αυτό και δεν σας έχουμε καμία εμπιστοσύνη.

Να πάω και σε ένα άλλο κρίσιμο θέμα.

Μήπως να μας λέγατε, κυρίες και κύριοι συνάδελφοι της Κυβέρνησης και αρμόδιοι Υπουργοί, τι συμβαίνει με τα σημαντικά projects για την ασφάλεια της χώρας μας; Και θα σας εξηγήσω το γιατί. Εξάλλου και οι δύο Βουλευτές μας, ο αγορητής και ο Κοινοβουλευτικός Εκπρόσωπος, αναφέρονται στο υπό ψήφιση νομοσχέδιο.

Πείτε μας, αλήθεια, προοδεύει η κατασκευή του «Αρχύτας», του πρώτου ελληνικού drone που δημιουργεί η ΕΑΒ; Και αν δεν μπορείτε να μας το πείτε δημόσια, μήπως θα υπάρξει μια ενημέρωση σε επίπεδο πολιτικών Αρχηγών για την πρόοδο που κάνει η Ελλάδα στον τομέα των drones, την ώρα που η γειτονική Τουρκία παράγει πάνω από τετρακόσια οπλισμένα έως βαριά οπλισμένα drones, τα γνωστά από το αμυντικό ρεπορτάζ «Bayraktar»; Προφανώς, το ξέρετε, ρωτάω τον αρμόδιο Υπουργό τι κατασκευάζει η ΕΑΒ και οι Έλληνες επιστήμονες εκεί. Κατασκευάζουν ένα απλό drone, το «Αρχύτας», ή είναι κάτι περισσότερο από αυτό; Γιατί λέγεται πως η Ελλάδα στην ΕΑΒ, τα Ελληνόπουλα που εργάζονται εκεί έχουν καταφέρει από μόνα τους ένα μικρό θαύμα. Γιατί αργεί αυτό το μικρό θαύμα να υλοποιηθεί; Αργεί, λοιπόν, να υλοποιηθεί το project «Αρχύτας», γιατί οι Έλληνες επιστήμονες που ασχολούνται με αυτό αναγκάζονται να φεύγουν από την Ελλάδα. Ο λόγος; Γιατί τους έχετε καταδικάσει στην ανέχεια. Οι μνημονιακές πολιτικές έχουν οδηγήσει στην απόγνωση τους μηχανικούς που κατασκευάζουν αυτό το μικρό θαύμα.

Και ξέρετε, οι μεγάλες παρόμοιες εταιρείες του εξωτερικού έχουν βρει στην Ελλάδα ένα «ελντοράντο», καθαρό χρυσάφι φθηνών επιστημόνων, οι οποίοι δέχονται τη μία μετά την άλλη πρόταση να φύγουν από τη μιζέρια στην οποία τους καταδικάσατε και να κυνηγήσουν τα όνειρά τους στο εξωτερικό. Μία κανονική λεηλασία εγκεφάλων!

Αργεί, λοιπόν, το project «Αρχύτας», γιατί έχετε τον ανθό των νέων Ελληνίδων και Ελλήνων επιστημόνων να εργάζεται με μισθούς πείνας. Φεύγουν, λοιπόν, αυτοί οι νέοι, αυτά τα κεφάλαια γνώσης, για να βρουν γλυκό ψωμί στο εξωτερικό. Αποτέλεσμα; Να χρειάζεται να εκπαιδευτούν άλλοι, οι οποίοι μόλις αποκτήσουν τις ανάλογες δεξιότητες δέχονται με τη σειρά τους νέες προτάσεις με χρήματα έως και τέσσερις και πέντε φορές περισσότερα από αυτά που τους δίνετε βάσει του ενιαίου μισθολογίου του δημοσίου, για να πάνε στο εξωτερικό και σε αυτό τον φαύλο κύκλο έχει εμπλακεί και η αμυντική μας βιομηχανία.

Πείτε μας, λοιπόν, πίσω από τον βαρύγδουπο αυτό τίτλο και την ίδρυση του Ελληνικού Κέντρου Αμυντικής Καινοτομίας τι έχετε κάνει για να διασφαλίσετε ότι δεν θα δημιουργηθεί και εκεί το ίδιο πρόβλημα. Ή το κέντρο θα λειτουργεί με νέους επιστήμονες, οι οποίοι θα θέλουν μια ζωή να εργάζονται, να προσφέρουν χωρίς, βέβαια, να πληρώνονται; Πάρτε τον προϋπολογισμό του κράτους, πάρτε τα κυβερνητικά έξοδα για αυτοκίνητα, ταξίδια, φαγητά, γεύματα και δείτε το κόστος. Δείτε τους μισθούς των «golden boys» των οργανισμών ενέργειας και ύδρευσης και μετά ελάτε να μας πείτε πως πράξατε ό,τι καλύτερο μπορούσατε για τους Έλληνες επιστήμονες.

Ζητάτε να γυρίσουν -το ακούσαμε και σήμερα- πίσω οι Έλληνες επιστήμονες. Όμως, η όλη περπατησιά σας φωνάζει για το αντίθετο και πραγματικά θέλω να το καταλάβετε, γιατί δεν έχει γίνει απόλυτα κατανοητό: Αν αφήσετε τους νέους Έλληνες επιστήμονες, τους νέους και τις νέες της χώρας μας να δουλέψουν φιλότιμα και να προσφέρουν, θα τρίβουν τα μάτια τους και οι γείτονες, αλλά και εσείς.

Εμείς σε αυτό το κεφάλαιο πιστεύουμε, στο κεφάλαιο της νεολαίας της χώρας μας, το οποίο ξοδεύεται λόγω έλλειψης γνώσης της πραγματικότητας από την Κυβέρνηση. Κάνατε το λάθος στην ΕΑΒ, μην κάνετε το ίδιο λάθος και στη «Μονάδα 1864», εκεί όπου θα συγκεντρωθεί το καλύτερο δυναμικό από νέους και νέες. Μην απογοητεύετε και αυτά τα παιδιά! Μην τα αναγκάσετε να φύγουν στο εξωτερικό! Οι νέοι θέλουν να προσφέρουν, αλλά πρέπει να πληρώνονται κατάλληλα, όχι για να πλουτίσουν, αλλά για να μπορέσουν να ζήσουν και να δημιουργήσουν οικογένειες.

Διαβάσατε –φαντάζομαι- τον πρόσφατο λόγο του Τούρκου Προέδρου στο Υπουργικό Συμβούλιο της Τουρκίας, όπου ζήτησε από τα ζευγάρια των Τούρκων να κάνουν από τρία παιδιά και πάνω. Προσέξτε, λοιπόν, γιατί το είπε αυτό ο Πρόεδρος της Τουρκίας, μίας χώρας δηλαδή εκατό εκατομμυρίων ανθρώπων.

Συνδυάστε το αυτό με την εισαγωγή στην εκπαίδευση μαθήματος, κύριε Υπουργέ, για τη «γαλάζια πατρίδα», όπως λέγεται. Δηλαδή η Τουρκία μορφώνει, ανατρέφει τους αυριανούς κατακτητές, τις ορδές των κατακτητών, ενώ εμείς εδώ αθεράπευτα λεπτεπίλεπτοι -θα έλεγα- προοδευτικοί εισάγουμε από το νηπιαγωγείο κιόλας σεξουαλικές αγωγές.

Αυτά, λοιπόν, λέγονται από τον Ερντογάν σε μία χώρα με εκατό εκατομμύρια ανθρώπους, επειδή, όπως υπογράμμισε, «ο πληθυσμός είναι η μεγαλύτερη δύναμή μας ως έθνος και πρέπει να τον προστατεύσουμε».

Από όλα αυτά που στη Βουλή συζητάμε, από όλα αυτά που σχεδιάζουμε ως πολιτικό σύστημα, από όλα αυτά που ψηφίζουμε τίποτα δεν έχει νόημα, αν δεν λυθεί το τρομερό, υπ’ αριθμόν «1» πρόβλημα της υπογεννητικότητας. Αυτό είναι το πιο έξυπνο όπλο που πρέπει να υιοθετήσει η πατρίδα μας. Το πιο έξυπνο Κέντρο Αμυντικής Καινοτομίας είναι να γεννάνε παιδιά οι Ελληνίδες και οι Έλληνες. Αυτό πρέπει να είναι το μοναδικό πράγμα που οφείλει να σκέφτεται το πολιτικό κεφάλαιο της χώρας, ο Πρωθυπουργός, οι Υπουργοί, οι Βουλευτές και θα το επαναλάβω και ας θυμώνουν πάλι κάποιοι για αυτή την αναφορά: Περισσότερες Ελληνίδες και Έλληνες θα γεννηθούν από μάνα και πατέρα και όχι από γονέα «1» και από γονέα «2» και λοιπά. Δύο άντρες, όσο και αν το θέλουν, δεν γεννούν και δύο γυναίκες το ίδιο.

Η μεγαλύτερη άμυνα της χώρας μας είναι να δείξει εμπιστοσύνη στις Ελληνίδες και τους Έλληνες επιστήμονες και να τους δώσει τα εφόδια, ώστε απερίσπαστοι να βάλουν τα γυαλιά σε όποιον τους αμφισβητεί, σε όποιον αμφισβητεί την πατρίδα μας.

Και εδώ οφείλω να κρούσω το καμπανάκι του κινδύνου: Τεχνολογικά η Ελλάδα μπορεί ακόμη να καλύψει το κενό που έχει δημιουργηθεί με την Τουρκία. Όμως δεν θα έχει για πολύ αυτή τη δυνατότητα, εκτός αν ο στόχος είναι να είμαστε πάντοτε πελάτες και να μην μπορούμε να δημιουργήσουμε τίποτε μόνοι μας. Διότι αν στηρίζεται μία χώρα για την άμυνά της μόνο στις δυνάμεις των ξένων συμμάχων, τότε όλοι καταλαβαίνουμε πως μειώνεται η διαπραγματευτική ισχύς της. Και ξέρετε πώς είναι οι συμμαχίες. Σήμερα κάποιος είναι κοντά σου, αύριο μακριά σου, ανάλογα με τα εθνικά συμφέροντα.

Καλά, λοιπόν, αυτά τα κέντρα τεχνολογίας, καλή η σκέψη για μια μονάδα με χάκερς, αλλά όλα αυτά για να λειτουργήσουν θέλουν ανθρώπους και οι άνθρωποι πρέπει να πληρώνονται αδρώς.

Κλείνω, κυρίες και κύριοι συνάδελφοι, με την εξής διαπίστωση μιας και είμαστε σε τέτοια περίοδο. Σε πείσμα των δημοσκοπήσεων και σε πείσμα των ευσεβών πόθων σας, η Νίκη θα νικήσει ξανά. Όχι μόνο γιατί ο λαός θυμάται τον ψευτογάμο, την ακρίβεια, τη νομιμοποίηση των παράνομων μεταναστών, τη φορολόγηση των ελεύθερων επαγγελματιών, τη δήλωση Υπουργού σας ότι η μισή Κύπρος είναι τουρκική, τη δήλωση της αδελφής του κυρίου Πρωθυπουργού ότι η συνεκμετάλλευση στο Αιγαίο δεν είναι ταμπού, αλλά γιατί η Νίκη τίμησε την εντολή που της έδωσε ο ελληνικός λαός, αλλά και γιατί με τη δράση της τόσο μέσα στη Βουλή όσο και έξω από αυτήν εκφράζει την αυθεντική λαϊκή εθνική ψυχή.

Ευχαριστώ πολύ.

(Χειροκροτήματα από την πτέρυγα της Νίκης)

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Έχει ζητήσει τον λόγο για μία παρέμβαση ο Υπουργός Εθνικής Άμυνας κ. Δένδιας.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριε Πρόεδρε, θα είμαι συντομότατος. Απλά για να μη γίνονται εγγραφές στα Πρακτικά που απέχουν της πραγματικότητας, ουδέποτε, κύριε Πρόεδρε, έκανα εγώ δήλωση στην οποία εξέφρασα επιφύλαξη για το τι συζητείται πίσω από τις κλειστές πόρτες κατά την επίσκεψη του Πρωθυπουργού παρ’ ότι σας ευχαριστώ για την αναφορά στο όνομά μου.

Επίσης, ουδέποτε έκανα δήλωση ότι υπάρχει διεύρυνση στη συζητούμενη ελληνοτουρκική ατζέντα. Είπα πράγματι ότι υπάρχει διεύρυνση στην τουρκική ατζέντα. Αυτό έχει μια τεράστια διαφορά από το προηγούμενο και νομίζω ότι σας είναι απολύτως κατανοητή.

Όσον αφορά τα θαλάσσια πάρκα, έχει τοποθετηθεί ο Πρωθυπουργός κ. Μητσοτάκης. Θα το επαναλάβω, λοιπόν, στην Αίθουσα. Είναι προφανές ότι η Τουρκία δεν έχει το οποιοδήποτε δικαίωμα στην ευρύτερη περιοχή των Κυκλάδων. Είπα δε ξεκάθαρα εγώ, αν θυμάστε, όταν είχα ερωτηθεί -δεν θυμάμαι στο πλαίσιο ποιας συνέντευξης ή δημόσιου λόγου ή στη Βουλή- ότι το μόνο που μένει είναι να θέσει η Τουρκία ζήτημα στους Παξούς και στους Αντίπαξους.

Τέλος δε, θα μου επιτρέψετε να μην αποδεχθώ την τοποθέτησή σας ότι η Νέα Δημοκρατία χρησιμοποιεί με καιροσκοπισμό το όνομα του ιδρυτή της, του Κωνσταντίνου Καραμανλή. Ο Κωνσταντίνος Καραμανλής, κύριε Πρόεδρε, είναι ο ιδρυτής της δικής μας παράταξης και εκφράζει τις δικές μας ιδεολογικές θέσεις, το δικό μας παρελθόν και προδιαγράφει και το δικό μας μέλλον.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 **ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κύριε Πρόεδρε, θα ήθελα, σας παρακαλώ, τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Πρόεδρε, έχετε τον λόγο για δύο λεπτά.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Θα πιαστώ από το τελευταίο, κύριε Υπουργέ, ότι ο αείμνηστος Κωνσταντίνος Καραμανλής είναι ο εκφραστής της παρατάξεώς σας. Αφού είναι εκφραστής της παρατάξεώς σας, δεν θα έπρεπε να ακούγεται από κανέναν Βουλευτή σας αυτό που μας προκαλεί ιδιαίτερη δυσαρέσκεια, το «Βόρεια Μακεδονία». Η προηγούμενη Βουλευτής το ανέφερε από το Έδρανο το «Βόρεια Μακεδονία» καμμιά δεκαριά φορές.

Σας υπενθυμίζω: Απρίλιος του 1992, Συμβούλιο Πολιτικών Αρχηγών παρόντων των ιστορικών ηγετών παρατάξεων, Ανδρέας Παπανδρέου, Κωνσταντίνος Μητσοτάκης και βέβαια Πρόεδρος της Δημοκρατίας ο Κωνσταντίνος Καραμανλής, οι οποίοι είχαν αποφασίσει -και ίσως να πρέπει να επιστρέψουμε εκεί- ότι επ’ ουδενί δεν πρέπει να δοθεί στα Σκόπια γεωγραφικός ή επιθετικός προσδιορισμός. Αν το τηρήσετε αυτό, υπακούοντας βέβαια και στον ιστορικό ηγέτη σας, θα σας χειροκροτήσουμε. Αυτή είναι, θα έλεγα, η ιστορική του παρακαταθήκη.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Στο σημείο αυτό, θα ήθελα να ενημερώσω το Σώμα ότι μέχρι αυτή τη στιγμή έχουν ζητήσει τον λόγο τρεις Κοινοβουλευτικοί Εκπρόσωποι. Βεβαίως πρέπει να ακολουθείται και η τοποθέτηση των ομιλητών. Οπότε, έχουν ζητήσει τον λόγο ο Κοινοβουλευτικός Εκπρόσωπος της Ελληνικής Λύσης, της Νέας Αριστεράς και των Σπαρτιατών και αμέσως μετά του ΠΑΣΟΚ, αλλά να μιλήσουν πρώτα αυτοί οι τρεις.

**ΔΗΜΗΤΡΙΟΣ ΜΑΝΤΖΟΣ:** Μετά από τους συναδέλφους, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Πολύ ωραία, ευχαριστώ, κύριε συνάδελφε.

Θα μιλήσει, λοιπόν, τώρα ο Κοινοβουλευτικός Εκπρόσωπος της Ελληνικής Λύσης, αμέσως μετά ένας Βουλευτής, μετά πάλι Κοινοβουλευτικός Εκπρόσωπος και ένας Βουλευτής. Θα παρεμβάλλεται, δηλαδή, ένας Βουλευτής ανάμεσα στους Κοινοβουλευτικούς Εκπροσώπους.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, ακούγοντας την ομιλία σας, θα ήθελα να σας θέσω μία ερώτηση. Γιατί το Υπερταμείο; Ξέρω ότι υπάρχει απάντηση στο ερώτημα αυτό. Γιατί το Υπερταμείο; Τι είναι το Υπερταμείο; Είναι ένας οργανισμός, κύριε Δένδια, ο οποίος δημιουργήθηκε το 2016 στο πλαίσιο του τρίτου μνημονίου. Σωστά; Σωστά. Τι έχει το Υπερταμείο που σήμερα το βάζουμε συνέταιρο;

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Το Υπερταμείο, λοιπόν, έχει τρία πραγματάκια, κύριε Υπουργέ. Το ΤΑΙΠΕΔ, το ΕΤΑΔ και το ΤΧΣ. Ουσιαστικά έχουν μεταφερθεί -και το λέω περισσότερο για τους Έλληνες που μας ακούνε και που μπορεί να μην το έχουν καταλάβει- όλα τα περιουσιακά στοιχεία της πατρίδος μας στο Υπερταμείο. Στο ΤΑΙΠΕΔ έχουν μεταφερθεί λιμάνια, αεροδρόμια κ.λπ., στο ΕΤΑΔ πάνω από εβδομήντα δύο χιλιάδες ακίνητα και στο ΤΧΣ οι τράπεζες. Αυτό είναι το Υπερταμείο. Και το Υπερταμείο τώρα εμείς το κάνουμε συνεταίρο.

Το ερώτημα που προκύπτει, λοιπόν, καλοπροαίρετα από τη δική μας πλευρά είναι γιατί βάζουμε συνέταιρο το Υπερταμείο, το οποίο ελέγχεται από τους ξένους. Φανταστείτε ότι ήθελαν ακόμη και η έδρα του Υπερταμείου -και το θεωρούσαμε και νίκη τότε- να είναι το Λουξεμβούργο. Και επειδή καταφέραμε να φέρουμε την έδρα στην Ελλάδα, πανηγυρίζαμε κιόλας. Μιλάμε ότι ανήκει στους ξένους 100%, ελέγχεται από τους ξένους. Και εμείς αυτό το Υπερταμείο τώρα το βάζουμε συνέταιρο στις Ένοπλες Δυνάμεις μας, για τα εξοπλιστικά μας κ.λπ.. Περίεργα πράγματα, πραγματικά περίεργα!

 Όλα αυτά στα οποία αναφέρθηκα πριν χρησιμοποιούνται ουσιαστικά από το Υπερταμείο ως εγγύηση για τα δάνεια που πήραμε από τους δανειστές μας. Αυτή είναι η δουλειά του Υπερταμείου. Για ποιον λόγο, λοιπόν, το Υπερταμείο; Θα επιμείνουμε στο ερώτημα αυτό με την ελπίδα να μας απαντήσει σήμερα κάποιος από την Κυβέρνηση μέχρι το πέρας της διαδικασίας και να μας πείσει μήπως και ψηφίσουμε. Διότι δεν πρόκειται να υπερψηφίσουμε. Δεν πρόκειται να υπερψηφίσουμε το Υπερταμείο. Για όνομα του Θεού!

Δεν μπορούμε, λοιπόν, να καταλάβουμε. Δεν καταλαβαίνουμε. Βάζουμε λοιπόν, για παράδειγμα, και τα εξοπλιστικά μας ως εγγύηση στο Υπερταμείο; Δεν καταλαβαίνουμε γιατί! Αν μας δώσει κάποιος μια πειστική απάντηση, γιατί και στην επιτροπή ρωτήσαμε, αλλά απάντηση δεν πήραμε, θα αντιλαμβανόμασταν ότι βάζουμε -για να σας το πω πολύ απλά και λαϊκά- έναν συνεταίρο στην ιστορία αυτή σε θέματα Ενόπλων Δυνάμεων για δύο λόγους: Ή γιατί αυτός έχει να βάλει χρήματα ή γιατί έχει να μας δώσει το «know-how». Ποιο από τα δύο έχει το Υπερταμείο; Το Υπερταμείο έχει το «know-how» στα εξοπλιστικά; Κι αν είναι θέμα χρημάτων, λοιπόν, και θέμα επένδυσης, γιατί δεν βάλαμε την Επενδυτική Τράπεζα που είναι και δικιά μας; Αυτά είναι τα ερωτήματα στα οποία πρέπει να απαντήσετε ως Κυβέρνηση και ως Υπουργείο, για να είναι ξεκάθαρο το τι ακριβώς περιλαμβάνει αυτό το νομοσχέδιο.

Και εν πάση περιπτώσει, πείτε μας και το εξής: Σας υποχρέωσε κάποιος να βάλετε το Υπερταμείο; Εμείς δεν το αντιλαμβανόμαστε. Και επειδή σε θέματα εθνικής άμυνας και Ενόπλων Δυνάμεων έχουμε μια ιδιαίτερη ευαισθησία, όπως όλοι, και έχουμε αποδείξει στην πράξη ότι στηρίζουμε κάθε τι που θα δυναμώσει τη θέση και την άμυνα της χώρας και δεν σταθήκαμε ποτέ αντίθετοι σε αυτό, είχαμε όλη τη διάθεση να ψηφίσουμε ένα θεωρητικά καλό νομοσχέδιο για την πατρίδα. Όμως, όχι έτσι, όχι με το Υπερταμείο.

Εμείς ως Ελληνική Λύση όχι τώρα, αλλά από την προηγούμενη κοινοβουλευτική περίοδο, κύριε Υφυπουργέ -γιατί ο κ. Δένδιας δεν μας έκανε την τιμή να μας ακούσει, δεν μας έκανε την τιμή να ακούσει τον Κοινοβουλευτικό Εκπρόσωπο της Ελληνικής Λύσης, γιατί δεν έχουμε κάποιον ομιλητή σήμερα πλην του εισηγητή μας, αλλά δεν πειράζει, είστε εσείς εδώ, κύριε Υφυπουργέ- είχαμε καταθέσει στα Πρακτικά της Βουλής δύο δικές μας προτάσεις και για τα εξοπλιστικά προγράμματα και για την Εθνική Αμυντική Βιομηχανία και για το εξοπλιστικό μας πρόγραμμα, για να δείξουμε ότι δεν είμαστε μόνο κριτική, γκρίνια ή οτιδήποτε άλλο. Και αυτό το κάναμε πριν από χρόνια. Αμφιβάλλουμε, όμως, αν έχουν υποπέσει καν στην αντίληψή σας και αν τις έχετε διαβάσει, ώστε να ξέρουμε αν θα μπορούσε να έχει υιοθετηθεί κάποια από αυτές. Θεωρούμε πως ούτε καν γνωρίζετε ότι έχουμε καταθέσει αυτές τις προτάσεις.

Θα θέλαμε να μας πείτε μέχρι και το τέλος της συνεδρίασης εάν θα κάνετε αποδεκτή ως Υπουργείο την τροπολογία που καταθέσαμε, κύριε Υφυπουργέ. Δεν ξέρω αν το γνωρίζετε. Καταθέσαμε μία τροπολογία.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Το γνωρίζουμε.

**ΚΩΝΣΤΑΝΤΙΝΟΣ ΧΗΤΑΣ:** Το γνωρίζετε; Ωραία. Αυτό είναι καλό.

Η Ελληνική Λύση, λοιπόν, καταθέτει σήμερα μια τροπολογία που αφορά στη βαθμολογική εξέλιξη των αποφοίτων των Ανώτερων Στρατιωτικών Σχολών Υπαξιωματικών, των ΑΣΣΥ, των σειρών εισαγωγής από το 1994 έως το 2010. Είναι μια παλιά και πονεμένη ιστορία, γνωστή σε όλους και θεωρούμε ότι αυτοί οι άνθρωποι υφίστανται πραγματικά μια πολύ μεγάλη αδικία.

Εδώ, όμως, εγείρονται αδικίες και για τις σειρές από το 1994 έως και το 2010, γι’ αυτά τα δεκαέξι χρόνια. Οι απόφοιτοι, λοιπόν, των ΑΣΣΥ, των σχολών αυτών των Υπαξιωματικών των σειρών από το 1994 ως και το 2010, πρέπει, κύριε Υφυπουργέ, να ενταχθούν και αυτοί στον ν.2439/1996 προς αποκατάσταση αυτής της άνισης μεταχείρισης. Νομίζω ότι είναι πάρα-πάρα πολύ λογικό αυτό το οποίο ζητάμε με την τροπολογία αυτή. Ουσιαστικά ζητάνε οι άνθρωποι αυτοί να εφαρμοστεί ο νόμος από την ημέρα ψήφισης του νόμου το 2010 και μετά, που χρειάζεται πτυχίο ΑΕΙ κ.λπ.. Νομίζουμε ότι αυτό είναι πάρα πολύ λογικό.

Θα χαρούμε, λοιπόν, στο πλαίσιο του κοινοβουλευτικού διαλόγου, της διαβούλευσης, των προτάσεων, να κάνετε αποδεκτή την τροπολογία αυτή. Είναι κάτι το οποίο νομίζω ότι ηχεί με μεγάλη λογική στα αυτιά όλων.

Εμείς περιμένουμε και αποκατάσταση αδικιών σε ό,τι αφορά τις Ένοπλες Δυνάμεις και σε πολλά άλλα θέματα, όπως για παράδειγμα, κύριε Κεφαλογιάννη, στην αποζημίωση νυκτερινής απασχόλησης. Ενώ σε όλα τα Σώματα Ασφαλείας αποζημιώνονται τα στελέχη τους και για τις οκτώ ώρες που κάνουν υπηρεσία, για τις Ένοπλες Δυνάμεις θα πληρωθούν μόνο τις πέντε από τις οκτώ. Είναι μία σειρά από ζητήματα που απασχολούν τον κόσμο των Ενόπλων Δυνάμεων και, δυστυχώς, η Κυβέρνηση αυτά τα πέντε χρόνια που κυβερνάει τη χώρα δεν τα έχει λύσει.

Επίσης, υπάρχει και αυτό στο οποίο αναφέρθηκα πριν, δηλαδή η βαθμολογική εξέλιξη των ΑΣΣΥ με τον νόμο του 2010. Όπως αναδείξαμε ως Ελληνική Λύση και επανήλθαμε και πρόσφατα με νέα ερώτηση στη Βουλή, παραμένουν οι Αξιωματικοί μονιμοποιηθέντες ΕΜΘ να μην πληρώνονται τον βαθμό που φέρουν, αλλά υποδεέστερο.

Είναι μια σειρά από ζητήματα τα οποία πρέπει, επιτέλους, κύριε Υφυπουργέ, να λυθούν.

Θα ήθελα τώρα τον κ. Δένδια, όχι ότι δεν με τιμά η παρουσία του κ. Κεφαλογιάννη. Απλά υπέπεσε στην αντίληψή μας μια δήλωση του Υπουργού Άμυνας πριν από λίγες μέρες για «το ποντίκι που βρυχάται». Έτσι αποκάλεσε τους Σκοπιανούς, τα Σκόπια, ο κ. Δένδιας, ότι είναι ένα ποντίκι το οποίο βρυχάται και ότι το πρόβλημά μας και η απειλή μας δεν είναι αυτό το ποντίκι που βρυχάται, αλλά είναι άλλο, πολλώ δε μάλλον η Τουρκία.

Ξέρετε πάντως, κύριε Δένδια, αυτό το ποντίκι το οποίο βρυχάται –δεν ξέρω αν βρυχάται, αλλά ποντίκι είναι σίγουρα- μας εξευτελίζει και χρησιμοποιεί το όνομα «Μακεδονία».

Ο κ. Δένδιας –είπα να τον ρωτήσω γιατί είναι από τα πρωτοκλασάτα στελέχη της Νέας Δημοκρατίας- είναι από τους λίγους που δεν ήρθαν και στη Μακεδονία. Δεν θα έρθετε κι εσείς; Έχει παρελάσει όλη η Νέα Δημοκρατία τις τελευταίες δεκαπέντε μέρες. Εσείς δεν θα έρθετε Θεσσαλονίκη, στους όμορους νομούς, εκεί, Πέλλα κ.λπ.; Δεν έχει μείνει Υπουργός, δεν έχει μείνει Βουλευτής, που να μην έχει έρθει. Ο Πρωθυπουργός Δευτέρα, Τετάρτη, Παρασκευή είναι στη Μακεδονία. Μεγάλη η πρεμούρα σας –το αντιλαμβάνομαι- αλλά έχετε την ψευδαίσθηση ότι απευθύνεστε σε καθυστερημένους πολίτες και ότι με τρεις επισκέψεις θα μπορέσετε να ανακτήσετε το χαμένο έδαφος και την ντροπή που νιώθουν οι Έλληνες πολίτες της βόρειας Ελλάδας για την Κυβέρνηση της Νέας Δημοκρατίας; Οι τρεις επισκέψεις σας νομίζετε ότι θα σας φέρουν και πάλι σε θέση ισχύος;

Πλανάσθε πλάνην οικτράν! Δεν πάτε να πάρετε και το λεωφορείο και το αεροπλάνο –τρένο μην παίρνετε, γιατί θα αργήσετε να πάτε, κάνει οκτώ-δέκα ώρες- να έρθετε στη βόρεια Ελλάδα; Δεν πάτε να κάνετε βόλτες με το μετρό; Δεν πάτε να κάνετε οτιδήποτε; Το μήνυμα θα το πάρετε χειρόγραφα και με σταυρό στις 9 Ιουνίου, όσες φορές και αν ταξιδέψετε στη Μακεδονία και στη βόρεια Ελλάδα, ολόκληρο κομβόι και αν πάτε, ό,τι κορώνες και αν πετάνε εδώ πέρα κάποιοι συνάδελφοι και συναδέλφισσες Βουλευτίνες της Νέας Δημοκρατίας από τη Θεσσαλονίκη!

Ελάτε τώρα! Κοιτάξτε, θέλω να πω κάτι. Ήθελα να κάνω μια ερώτηση στον κ. Δένδια. Απαντήστε μου εσείς. Εσείς με ποια άποψη είστε; Είστε με του Βορίδη; Είστε με του Γεραπετρίτη; Είστε με της Μπακογιάννη; Με ποια άποψη είστε σε ό,τι αφορά στα πρωτόκολλα; Διότι βλέπουμε εδώ πέρα μια διγλωσσία, τριγλωσσία. Δεν μπορείτε να συνεννοηθείτε μεταξύ σας. Να τα φέρετε; Να μην τα φέρετε; Να υπερψηφιστούν; Να μην υπερψηφιστούν;

Επειδή τα ζήσαμε από το 2019 ως το 2023 εδώ μέσα –το ζήσαμε τέσσερα χρόνια- βλέπαμε τον φόβο στα μάτια σας να φέρετε τα πρωτόκολλα γιατί θα είχατε απώλειες από τους σαμαρικούς και τους καραμανλικούς! Και είστε τέτοιοι πολιτικοί θεομπαίχτες που και δεν τα φέρνατε τέσσερα χρόνια, και τώρα λέτε: «Είδατε που ξέραμε τι κάναμε; Δεν τα φέρναμε, γιατί ξέραμε τι θα γίνει». Έχετε, επίσης, την ψευδαίσθηση ότι αυτά που λέτε τα πιστεύει ο κόσμος. Για όνομα του Θεού, δηλαδή, πραγματικά!

Άρα, λοιπόν, κύριε Κεφαλογιάννη, πάρτε τον λόγο και πείτε εσείς με ποιον είστε. Ποιας άποψης είστε; Ο Βορίδης λέει να μην έρθουν, η Μπακογιάννη λέει ότι μέχρι το 2024 θα ψηφιστούν, ο Γεραπετρίτης λέει: «Υπό τη δική μου θητεία θα έχουν ψηφιστεί». Εσείς τι λέτε; Για συνεννοηθείτε λίγο μεταξύ σας και πείτε μας.

Εμείς λέμε να έρθουν, να τα καταψηφίσει σύσσωμη η Βουλή και να στείλουμε ένα μήνυμα στα Σκόπια! Εμείς λέμε να σκίσετε τη Συμφωνία των Πρεσπών. Άλλο τώρα! Δείτε τώρα τι κάνετε! Πάλι βάλατε χλαμύδες! Πάλι βάλατε περικεφαλαίες και εκμεταλλεύεστε το θέμα. Τι λέει, λοιπόν, η Νέα Δημοκρατία; Ακούστε τι λέτε. Δεν έχετε τον Θεό σας πραγματικά! Έχετε απύθμενο πολιτικό θράσος! Απύθμενο! Για να σουλατσάρετε στη Μακεδονία και να κάνετε βόλτες, το παίζετε τώρα όψιμα Μακεδονομάχοι! Και τι λέτε; Λέτε να τηρηθεί η Συμφωνία των Πρεσπών και να πάψουν τα Σκόπια να αποκαλούνται –ούτε καν τη λέξη δεν θέλω να πω- «Μακεδονία».

Να τηρηθεί η συμφωνία, κύριε Κεφαλογιάννη; Το κράτος έχει συνέχεια. Τα γνωστά. Τι λέει η συμφωνία, κύριε Κεφαλογιάννη; Δίνει η συμφωνία εθνότητα και ιθαγένεια μακεδονική, ναι ή όχι;

Τι κουνάτε το κεφάλι σας εσείς, ο κύριος από την Πιερία; Γιατί κουνάτε το κεφάλι;

Δίνει ιθαγένεια και εθνότητα; Λέω κάτι περίεργο; Όχι.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Σοβαρευτείτε λίγο. Σας παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Δίνει ιθαγένεια και εθνότητα η Συμφωνία των Πρεσπών, ναι ή όχι; Δίνει; Η ιθαγένεια του δεύτερου μέρους θα είναι μακεδονική, πολίτης της δημοκρατίας, η επίσημη γλώσσα θα είναι μακεδονική γλώσσα. Αυτά τα λέει η Συμφωνία των Πρεσπών.

Άρθρο 7: Τα μέρη αναγνωρίζουν ότι η εκατέρωθεν εκατέρωθεν αντίληψή τους ως προς τους όρους «Μακεδονία» και «Μακεδόνας»... Άρα, μετ’ επιτάσεως ζητάτε από τα Σκόπια να τηρήσουν τη Συμφωνία των Πρεσπών, άρα να λέγονται «Μακεδόνες». Αυτό λέτε στον κόσμο!

Και έρχεστε να υιοθετήσετε και κάτι ακόμα. Καταργείται ή δεν καταργείται η Συμφωνία των Πρεσπών; Εμείς λέμε «ναι». Εσείς τι λέτε; Λέτε ότι από τη στιγμή που ψηφίστηκε, έγινε συμφωνία, κ.λπ.. Βλέπω εδώ: «Στον αέρα η Συμφωνία των Πρεσπών, ανοιχτή η κατάργηση λέει ο Γεραπετρίτης». Πάλι προεκλογικά λέτε άλλα. Άρα, καταργείται ή δεν καταργείται; Μιλήστε στον κόσμο, μιλήστε στους Έλληνες πολίτες να καταλάβουν τι γίνεται. Δεν γίνεται, πραγματικά, να κοροϊδεύετε συνεχώς τους Έλληνες πολίτες.

Και επειδή έρχονται ευρωεκλογές και μιλάμε για βέτο, μπορούμε να δυσκολέψουμε τη ζωή των Σκοπιανών. Να τους την κάνουμε δύσκολη. Μπορούμε να πάρουμε αντίμετρα, όπως είχε πάρει ο Ανδρέας Παπανδρέου τότε και όχι να τους χαϊδεύουμε μόνιμα.

Υπάρχουν πάρα πολλές λύσεις, κύριε Υπουργέ, για να τρίξουμε τα δόντια στα Σκόπια και να συνέλθουν λίγο, αλλά δεν κάνουμε τίποτα. Ως και το βέτο στην Ευρωβουλή τα κόμματα της Νέας Δημοκρατίας, του ΣΥΡΙΖΑ και του ΠΑΣΟΚ το καταψήφισαν. Είπαν να καταργηθεί το βέτο.

Για όλα αυτά, επειδή έρχονται ευρωεκλογές, να φρεσκάρουμε λίγο τη μνήμη των Ελλήνων πολιτών οι οποίοι οδεύουν προς τις κάλπες, για το τι έκαναν τα κόμματα στην Ευρωβουλή, διότι τώρα ψηφίζουμε για Ευρωβουλευτές και ποιοι θα εκπροσωπήσουν το έθνος μας, την πατρίδα μας, τους πολίτες στην Ευρωβουλή. Άρα, να ξέρουν ότι για τη λήψη κρίσιμων αποφάσεων εξωτερικής πολιτικής επί του παρόντος απαιτείται ομοφωνία και αυτό το καταψήφισαν η Νέα Δημοκρατία, ο ΣΥΡΙΖΑ και το ΠΑΣΟΚ, όπως και μια σειρά αποφάσεων τα οποία δεν τιμούν την Ελλάδα. Ένα παράδειγμα είναι ότι είχαμε ζητήσει να τερματιστεί η ενταξιακή πορεία της Τουρκίας στην Ευρωπαϊκή Ένωση και κάθε χρηματοδοτική στήριξη της Τουρκίας. Υπήρξε καταψήφιση από Νέα Δημοκρατία, ΣΥΡΙΖΑ και ΠΑΣΟΚ. Άλλο νομοσχέδιο έλεγε οι παράνομοι μετανάστες να σταλούν σε κέντρα υποδοχής σε τρίτες χώρες. Στην Ευρωβουλή τέθηκαν αυτά, γιατί έρχονται ευρωεκλογές. Καταψήφισαν Νέα Δημοκρατία, ΣΥΡΙΖΑ και ΠΑΣΟΚ.

Πρέπει να ξέρουν οι Έλληνες τι πάνε να ψηφίσουν. Σ’ αυτά συμφωνείτε όλοι σας.

Έγινε πρόταση ψηφοφορίας ψηφίσματος για τις ανθρωπιστικές συνέπειες από το μπλόκο στο Ναγκόρνο Καραμπάχ και υπήρξε καταψήφιση από Νέα Δημοκρατία, ΠΑΣΟΚ και ΣΥΡΙΖΑ. Αυτά είναι ψηφοφορίες στην Ευρωβουλή.

Καταδίκη της χρήσης της μαντίλας στην επικοινωνία της Ευρωπαϊκής Ένωσης για ευρωπαϊκά προγράμματα. Αποτελεί σύμβολο καταπίεσης. Καταψήφιση από Νέα Δημοκρατία, ΠΑΣΟΚ και ΣΥΡΙΖΑ. Αναγνώριση της ύπαρξης ΛΟΑΤΚΙ παιδιών. Η τροπολογία αναφέρει ότι τα ΛΟΑΤΚΙ παιδιά είναι θύματα μπούλινγκ, υπερψήφιση από Νέα Δημοκρατία, ΣΥΡΙΖΑ, ΠΑΣΟΚ. Συμφωνείτε σε όλα, είστε ίδιοι!

Καταδίκη της παρένθετης μητρότητας. Καταψήφισε η Νέα Δημοκρατία, το ΠΑΣΟΚ και ο ΣΥΡΙΖΑ, να μην έχουν οι παράνομοι μετανάστες περισσότερα δικαιώματα από τους πολίτες των κρατών-μελών. Καταψήφιση από Νέα Δημοκρατία, ΣΥΡΙΖΑ, ΠΑΣΟΚ. Αυτά στηρίζετε και αυτά ψηφίζετε στην Ευρωβουλή. Δυστυχώς, δεν μιλάμε για ευρωεκλογές, δεν μιλάμε για την Ευρωβουλή, δεν μιλάμε για τα έργα και τις ημέρες τα δικά σας στην Ευρωβουλή, για να έχουν μια καθαρή εικόνα οι Έλληνες πολίτες και σε πολύ λίγες ημέρες να σας στείλουν το μήνυμα, όπως σας αξίζει.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα η κ. Αφροδίτη Κτενά από το Κομμουνιστικό Κόμμα Ελλάδας και μετά θα περάσουμε -νομίζω έχετε συνεννοηθεί με το Προεδρείο- στον κ. Τζανακόπουλο.

Ορίστε, κυρία Κτενά, έχετε τον λόγο.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε. Και στη σημερινή συζήτηση του νομοσχεδίου, καθώς και την επεξεργασία του στις επιτροπές τις προηγούμενες ημέρες, χρησιμοποιήθηκε κατά κόρον ο νεολογισμός οικοσύστημα καινοτομίας. Βαρύγδουπος και μαξιμαλιστικός όρος, αλλά ας δούμε τι σημαίνει. Πρόκειται για ένα δίκτυο startup -επιχειρήσεων νεοφυών, δηλαδή- στρατιωτικών βιομηχανιών, κυβερνήσεων, εκπαιδευτικών και ερευνητικών ιδρυμάτων, αλλά φυσικά και επενδυτικών σχημάτων και εργαλείων Funds Venture Capital. Και όλα αυτά, αναπτύσσονται γύρω από ένα, όπως λέγεται, κέντρο καινοτομίας, σαν αυτό που προτείνει το υπό συζήτηση νομοσχέδιο.

Αυτό το Κέντρο Καινοτομίας, το ΕΛΚΑΚ στην προκειμένη περίπτωση λειτουργεί, επίσης, ως επιταχυντής για την ανάπτυξη και εμπορική αξιοποίηση νέων οπλικών συστημάτων, αλλά και συστημάτων διπλής χρήσης, όπως λέγονται, που να παρουσιάζουν, δηλαδή, εμπορικό ενδιαφέρον τόσο για στρατιωτική όσο και για πολιτική χρήση. Αυτά τα λεγόμενα οικοσυστήματα καινοτομίας στο κέντρο του οποίου φιλοδοξεί να τοποθετηθεί το ΕΛΚΑΚ, είναι το νέο σχήμα για την επανατοποθέτηση, αν θέλετε, του στρατιωτικοβιομηχανικού συμπλέγματος και στις δύο πλευρές του Ατλαντικού. Και δεν μπορούμε να τα δούμε ξέχωρα από τις γενικότερες εξελίξεις. Μάλιστα, τα κέντρα καινοτομίας λειτουργούν και σαν επιταχυντές για την ανάπτυξη και εμπορική αξιοποίηση των επικρατέστερων συστημάτων, τα οποία στη συνέχεια αγοράζονται από τις Ένοπλες Δυνάμεις της κάθε χώρας ή της χώρας μας, εν προκειμένω.

Ένα τέτοιο κέντρο, είναι και το DIANA. Πρόκειται για τον επιταχυντή αμυντικής καινοτομίας του ΝΑΤΟ, το οποίο ιδρύθηκε πριν δύο χρόνια και ήδη λειτουργεί και στη χώρα μας στις εγκαταστάσεις του ΕΚΕΦΕ «Δημόκριτος».

Η απάντηση τώρα της Ευρωπαϊκής Ένωσης στο νατοϊκό DIANA είναι το EUDIS, το EU Defence Innovation Scheme, με την αλληλεπίδραση, επικάλυψη, διεπαφή ή και ανταγωνισμό των δύο οικοσυστημάτων, όπως λέγονται, να είναι ακόμη υπό συζήτηση. Σωστά αναδείχθηκε το σοβαρό θέμα των πνευματικών δικαιωμάτων των συστημάτων που θα σχετίζονται με το ΕΛΚΑΚ.

Ο Υπουργός απάντησε ότι επειδή ο δημόσιος τομέας -αυτό στην πρώτη συνεδρίαση- έχει αλωθεί εντελώς από τον ιδιωτικό -πρόκειται για γενναία παραδοχή που δεν περιποιεί τιμή σε καμμία κυβέρνηση μέχρι σήμερα- δεν μπορεί να γίνει διαφορετικά, γιατί δεν θα έρθει να συνεργαστεί ο ιδιωτικός τομέας αν δεν εξασφαλίσει δικαιώματα επί του παραγόμενου έργου.

Αυτό από μόνο του δείχνει το τεράστιο πρόβλημα που υπάρχει, το πόσο βάσιμοι, δηλαδή, είναι οι φόβοι που εκφράστηκαν από αρκετούς φορείς και Βουλευτές και Βουλεύτριες για τη λειτουργία του κέντρου αυτού ως ανώνυμης εταιρείας, καθώς και την εμπλοκή ιδιωτών σε όλα τα στάδια της έρευνας και της ανάπτυξης των νέων συστημάτων.

Είναι γνωστό, εξάλλου, ότι οι εταιρείες αποφασίζουν με βάση το μέγιστο κέρδος και όχι το πατριωτικό φρόνημα των μετόχων που μπορεί και να μην είναι και κοινό. Δείχνει, επίσης, την πραγματική αδυναμία να σκεφτείτε out of the box, όπως λέμε, εκτός πλαισίου, εκτός νατοϊκού πλαισίου θα πούμε εμείς, εκτός εμπορικού πλαισίου.

Φτάνετε στο σημείο να θεωρείτε κριτήριο για την επιλογή προσωπικού -και διαβάζω ακριβώς από το νομοσχέδιο- την εμπειρία στην ίδρυση και λειτουργία νεοφυών εταιρειών τεχνολογικού τομέα. Τι λέτε, δηλαδή; Ότι θα επιδιώκετε να προσλαμβάνετε επιστήμονες που θα προσβλέπουν σε ατομικό όφελος μέσα από τη θητεία τους. Από ένα τέτοιο οικοσύστημα, βεβαίως, δεν θα μπορούσαν να λείπουν τα πανεπιστήμια και οι στρατιωτικές σχολές της χώρας. Δεν μας κάνει, λοιπόν, εντύπωση ότι το νέο πλαίσιο λειτουργίας των Ανώτερων Στρατιωτικών Εκπαιδευτικών Ιδρυμάτων έρχεται στο ίδιο νομοσχέδιο με τον ΕΛΚΑΚ.

Αφ’ ενός, λοιπόν, οι ΑΣΕΙ ευθυγραμμίζονται με το αντιδραστικό πλαίσιο του 4952 του νέου νόμου-πλαίσιο για τα ανώτατα εκπαιδευτικά ιδρύματα, ευθυγραμμίζονται με τη διαδικασία της Μπολόνια και φυσικά, ακριβώς μάλλον γι’ αυτό δεν λύνονται προβλήματα, όπως οι αντιφάσεις και οι αδικίες που απορρέουν από την κατηγοριοποίηση των σχολών και τα δικαιώματα που συνοδεύουν τα πτυχία τους.

Βλέπουμε και εδώ, όπως και στα ΑΕΙ, για παράδειγμα, ένας απόφοιτος της Σχολής Υπαξιωματικών μετά από τριετείς σπουδές, να θεωρείται απόφοιτος λυκείου. Την ίδια στιγμή οι απόφοιτοι κολεγίων έχουν επαγγελματικά δικαιώματα και οσονούπω και ακαδημαϊκά, μετά από την υπογραφή της Σύμβασης της Λισαβόνας.

Δεν θα αναφερθώ στο απαράδεκτο πλαίσιο για τα διδακτορικά που θα χρηματοδοτούνται από ιδιώτες ή για τα βιομηχανικά διδακτορικά που θα είναι επιλέξιμα για χρηματοδότηση μέσα από το Ταμείο Ανάκαμψης, έχουν αναφερθεί άλλοι και έχουμε τοποθετηθεί σχετικά με διάφορες αφορμές. Θα περιοριστώ να πω ότι η εμπλοκή ιδιωτών στην καθοδήγηση των υποψηφίων διδακτόρων και η παράδοση του ερευνητικού έργου σε ιδιώτες, είναι σκάνδαλο από μόνα τους.

Θέλω, όμως, να κλείσω με μια αναφορά στο άρθρο 65, το άρθρο της θητείας, σύμφωνα με τον Υπουργό. Πρόκειται για στρατιωτικοποίηση των πανεπιστημίων και των σπουδών στα πρότυπα του προγράμματος ROTC των ΗΠΑ, το Reserve Officers Training Corps. Λειτουργεί δεκαετίες τώρα στα πανεπιστήμια των ΗΠΑ και μάλιστα, ιστορικές φοιτητικές κινητοποιήσεις τη δεκαετία του ’60 ενάντια στον πόλεμο του Βιετνάμ και την επιστράτευση των φοιτητών, πέτυχαν να το εκδιώξουν από τα μεγαλύτερα πανεπιστήμια. Σήμερα, ωστόσο, έχει αναπτυχθεί ακόμα και σε λύκεια και είναι το junior ROTC.

Αποτελεί δε, τη μεγαλύτερη δεξαμενή εφέδρων αξιωματικών του στρατού των ΗΠΑ. Στρατολογεί, κυρίως, από μειονότητες και φτωχά και εξαθλιωμένα στρώματα που δεν μπορούν να πληρώσουν αλλιώς τα δίδακτρα της πανεπιστημιακής τους εκπαίδευσης, ενώ ταυτόχρονα τους εξασφαλίζει και δουλειά για ορισμένα χρόνια μετά. Γιατί, όπως είπε ο Υπουργός, σε μία από τις επιτροπές, δεν θέλουμε μόνιμους που μετά από λίγα χρόνια θα έχουν παλιώσει. Συγκεκριμένα, τα λόγια του Υπουργού ήταν: Ακόμη και στα σαράντα θεωρείσαι πεπαλαιωμένος. Εκμεταλλευόμαστε το μυαλό για μια συγκεκριμένη χρονική περίοδο, για να πάρουμε αυτό που μπορούμε και μετά τον αποδίδουμε στην ελεύθερη αγορά, για να κάνει τη ζωή του.

Μας λέτε ότι χρειάζεται διαρκώς νέο αίμα, μεταφορικά και κυριολεκτικά. Αυτό το άθλιο πρόγραμμα φέρνετε και στα πανεπιστήμια μας. Μάλιστα, προβλέπεται κάλυψη διδάκτρων και σε διδακτορικές σπουδές και εδώ να ρωτήσουμε για άλλη μια φορά αν πρόκειται για τροχιοδεικτική βολή ή για είδηση.

Κλείνοντας, καλούμε τον ελληνικό λαό και ειδικά τη νεολαία να επαγρυπνούν. Οι υποψήφιοι διδάκτορες, οι ερευνητές, να έχουν υπ’ όψιν τους ότι η έρευνα για το ΝΑΤΟ, δεν είναι έρευνα για την άμυνα της χώρας, όπως λέει και το σύνθημά τους, η νέα γενιά έχει ιδανικά, ούτε ξεπουλιέται ούτε προσκυνά και θα δώσει μια πρώτη απάντηση σήμερα στις φοιτητικές εκλογές, αναδεικνύοντας ξανά πρώτη δύναμη την Πανσπουδαστική και θα στείλουν ένα σαφές μήνυμα με πολλούς αποδέκτες στις Ευρωεκλογές της 9ης Ιούνη, κοκκινίζοντας τις κάλπες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Τζανακόπουλος. Μετά θα μιλήσει ο κ. Σαρακιώτης και ακολουθούν ο κ. Χαλκιάς, ο κ. Παρασκευαΐδης, ο κ. Μάντζιος, ο κ. Χατζηδάκης και ο κ. Παφίλης.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αργότερα.

Κύριε Τζανακόπουλε, έχετε τον λόγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έλεγα και προηγουμένως στη σύντομη παρέμβασή μου μετά από την ομιλία του κ. Δένδια ότι η συζήτηση που κάνουμε σήμερα εδώ για την αναδιάρθρωση των θεσμών έρευνας και καινοτομίας των ελληνικών Ενόπλων Δυνάμεων υπό τη μορφή αυτής της ιδιωτικής εταιρείας την οποία προτείνετε να συσταθεί δεν γίνεται κατά καμμία έννοια σε ανύποπτο πολιτικό και διεθνή, θα έλεγε κάποιος, χρόνο, δεν γίνεται σε μία κενή στιγμή, δεν γίνεται σε «κενό αέρος».

Έχουμε πολλαπλές πολιτικές, γεωπολιτικές, στρατιωτικές εξελίξεις, και στην Ευρώπη και στη Μέση Ανατολή, οι οποίες με τον ένα ή με τον άλλον τρόπο ορίζουν, αν θέλετε, τις συντεταγμένες εντός των οποίων γίνεται αυτή η συζήτηση.

Καταλαβαίνω ότι η Κυβέρνηση θέλει να αποφύγει τη σαφή και καθαρή τοποθέτηση σε αυτά τα ζητήματα. Μου κάνει, όμως, πολύ μεγάλη εντύπωση ότι και οι εισηγητές των κομμάτων της αυτοαποκαλούμενης «προοδευτικής αντιπολίτευσης» δεν βρήκαν να πουν μια κουβέντα για το πλαίσιο αυτό, εντός του οποίου συντελείται αυτή η πρόταση μεταρρύθμισης ή αναδιάρθρωσης. Όπως θέλετε πείτε το. Διότι δεν μπορούμε να κατανοήσουμε καμμία από τις κυβερνητικές πρωτοβουλίες, είτε στην εξωτερική πολιτική είτε στην εθνική άμυνα, η οποία είναι άρρηκτα συνδεδεμένη με την εξωτερική πολιτική της χώρας, αν δεν δούμε ακριβώς τη μεγάλη εικόνα, την εικόνα της διεθνούς κρίσης, των αναδιατάξεων, των επανασχεδιασμών, των επανατοποθετήσεων των παγκόσμιων δυνάμεων, μέσα σε αυτή τη νέα συνθήκη, η οποία είναι συνθήκη –ξαναλέω- δύο ταυτόχρονων πολεμικών συρράξεων στην ευρύτερη περιοχή μας: Τον πόλεμο στην Ουκρανία και τη γενοκτονία που συντελείται αυτή τη στιγμή από το κράτος του Ισραήλ στην Παλαιστίνη, τα εγκλήματα κατά της ανθρωπότητας. Δεν είναι κενό χρόνου, δεν είναι «κενό αέρος».

Όλες αυτές οι εξελίξεις επιβάλλουν και καθορίζουν αναδιατάξεις των στρατηγικών του ΝΑΤΟ, των Ηνωμένων Πολιτειών, της Ευρωπαϊκής Ένωσης, που δεν είναι καθόλου άσχετες με τις αναδιαρθρώσεις και στις ελληνικές Ένοπλες Δυνάμεις.

Ήδη -αυτό ο κ. Δένδιας, ο κύριος Υπουργός, η Κυβέρνηση το λέει με περηφάνια- ο προϋπολογισμός για τις αμυντικές δαπάνες έχει εκτοξευθεί στο 3,7% του ΑΕΠ, όταν λέγαμε ότι ήδη το 2%, που αποτελεί την υποχρέωση της χώρας απέναντι στο ΝΑΤΟ, είναι υψηλότατο ποσοστό αμυντικών δαπανών. Και η Κυβέρνηση υπερηφανεύεται για το γεγονός ότι το έχει εκτοξεύσει το 3,7%.

Προφανώς, αυτή η συμμετοχή της Κυβέρνησης στην κούρσα εξοπλισμών είναι αφ’ ενός συνειδητή και αφ’ ετέρου δεν είναι άσχετη με αυτές τις αναδιαρθρώσεις για τις οποίες σας έλεγα προηγουμένως και τις αναδιατάξεις στο ευρύτερο σκηνικό της Ευρωπαϊκής Ένωσης, των σχεδιασμών του ΝΑΤΟ, των Ηνωμένων Πολιτειών.

Από τη δική μας πλευρά ήμασταν απολύτως καθαροί. Δεν υποπέσαμε στο πολιτικό σφάλμα να πούμε ότι για λόγους πατριωτισμού δεν θα κάνουμε κριτική και θα υποστείλουμε τη σημαία της κριτικής σε ό,τι αφορά στις αμυντικές δαπάνες. Και δεν τις ψηφίσαμε στον προϋπολογισμό του 2024. Και καλώς δεν τις ψηφίσαμε. Και επιβεβαιώνεται σήμερα αυτό. Όχι διότι διαφωνούμε με την ανάγκη να υπάρχει αμυντική θωράκιση της χώρας. Ούτε αφελείς είμαστε ούτε στα σύννεφα πετάμε. Αλλά, διότι θεωρούμε ότι τα εξοπλιστικά προγράμματα της Κυβέρνησης της Νέας Δημοκρατίας των τελευταίων πέντε ετών δεν εξυπηρετούν αυτόν τον σκοπό. Άλλους σκοπούς εξυπηρετούν.

Δυστυχώς, πολλά από τα κόμματα της προοδευτικής αντιπολίτευσης φαίνεται ότι αποδέχονται και υπερψηφίζουν αυτούς τους πολιτικούς σχεδιασμούς. Και φάνηκε και σήμερα αυτό.

Εξυπηρετούν όλες αυτές οι αναδιάταξεις της ελληνικής αμυντικής πολιτικής την ευθυγράμμιση με τον νατοϊκό σχεδιασμό, που φαίνεται και στις τοποθετήσεις, αλλά κυρίως φαίνεται στις σιωπές της Κυβέρνησης στα μεγάλα ζητήματα της εξωτερικής πολιτικής της χώρας.

Είπε ο κύριος Υπουργός ότι η Ελλάδα βρίσκεται σε υπαρξιακό κίνδυνο. Εγώ θα πω ότι όχι μόνο η Ελλάδα βρίσκεται σε υπαρξιακό κίνδυνο αυτή τη στιγμή. Πριν από λίγες ημέρες δολοφονήθηκε ο Πρόεδρος του Ιράν ενδεχομένως. Σήμερα έχουμε δύο μεγάλες πολεμικές συρράξεις στην ευρύτερη περιοχή οι οποίες απειλούν να αναζωπυρώσουν και να δημιουργήσουν ένα κλίμα πολεμικό σε ολόκληρο τον κόσμο. Άρα, η υπαρξιακή απειλή δεν αφορά μόνο στην Ελλάδα, αφορά στην Ευρώπη, αφορά στη Μέση Ανατολή, αφορά στο διεθνές στερέωμα, σε τελευταία ανάλυση.

Προφανώς, δεν είναι αρμοδιότητα του Υπουργείου Εθνικής Άμυνας η εξωτερική πολιτική, όμως, η ευθύνη της Κυβέρνησης –όλοι το ξέρουμε εδώ μέσα- είναι συλλογική. Και περιμένουμε μία τοποθέτηση, εν πάση περιπτώσει.

Σήμερα υπήρξε από τη μεριά της Ιρλανδίας, της Νορβηγίας και της Ισπανίας η ανακοίνωση ότι σκοπεύουν να αναγνωρίσουν το παλαιστινιακό κράτος. Θα κάνει μια δήλωση η Κυβέρνηση σε σχέση με αυτή την εξέλιξη; Είναι ιστορικού χαρακτήρα εξέλιξη. Αλλάζει πλήρως το τοπίο στη διένεξη του κράτους του Ισραήλ με την Παλαιστίνη αυτή η πολιτική επιλογή των τριών κρατών της Ευρώπης και δείχνει ότι υπάρχουν κι άλλοι δρόμοι να ακολουθηθούν, εφόσον υπάρχει πολιτική βούληση.

Δεν είναι απαραίτητο ούτε είναι μονόδρομος η ευθυγράμμιση με τις Ηνωμένες Πολιτείες ή η ευθυγράμμιση με τις πιο σκληρές και αντιδραστικές δυνάμεις στο εσωτερικό της Ευρωπαϊκής Ένωσης. Υπάρχουν περιθώρια, όχι απλώς ευελιξίας, αλλά και περιθώρια για να ακολουθηθεί μια άλλη πολιτική γραμμή.

Εδώ η σιωπή και της Αξιωματικής Αντιπολίτευσης σε σχέση με το ζήτημα, αλλά και του ΠΑΣΟΚ -περιμένω να ακούσω τον Κοινοβουλευτικό Εκπρόσωπο- είναι εκκωφαντική.

Θα καλέσετε την κυβέρνηση να προχωρήσει σήμερα, άμεσα, σε αντίστοιχη ανακοίνωση για την αναγνώριση του παλαιστινιακού κράτους; Είναι πολιτικό το ερώτημα.

Είναι θέση του ΣΥΡΙΖΑ και του ΠΑΣΟΚ ότι σήμερα υπάρχουν οι προϋποθέσεις, μετά από τη συγκεκριμένη ανακοίνωση από τη μεριά της Ισπανίας, της Ιρλανδίας και της Νορβηγίας, να αναγνωρίσει η ελληνική Κυβέρνηση, όπως την κάλεσε η Βουλή το 2015; Άλλες συνθήκες, άλλοι συσχετισμοί! Σήμερα έχουμε μια τομή στο διεθνές στερέωμα. Ποια είναι η θέση των κομμάτων; Μέχρι στιγμής το μόνο που βλέπουμε είναι σιωπή.

Δεύτερο ερώτημα. Τοποθετούνται η μία μετά την άλλη κυβερνήσεις υπέρ ή κατά σε σχέση με το αίτημα της εισαγγελίας του Διεθνούς Ποινικού Δικαστηρίου της Χάγης για την έκδοση εντάλματος σύλληψης κατά του κ. Νετανιάχου, του Προέδρου του κράτους του Ισραήλ και μελών της πολιτικής και στρατιωτικής ηγεσίας του κράτους του Ισραήλ.

Το ερώτημα είναι το εξής. Στηρίζει η ελληνική Κυβέρνηση και τα κόμματα της Αντιπολίτευσης την έκδοση απόφασης από το Διεθνές Ποινικό Δικαστήριο για εντάλματα σύλληψης κατά των συγκεκριμένων;

Τοποθετούνται οι κυβερνήσεις. Ο κ. Μπάιντεν, ο Πρόεδρος των Ηνωμένων Πολιτειών, τοποθετήθηκε κατά της συγκεκριμένης διαδικαστικής ενέργειας από τη μεριά της εισαγγελίας του Διεθνούς Ποινικού Δικαστηρίου.

Άρα μην μου πείτε ότι είναι ανοικτή η δικαστική έρευνα και άρα δεν δικαιούμαστε να τοποθετηθούμε. Το θέμα εδώ είναι πολιτικό. Σε αντίστοιχες περιπτώσεις, όταν το Διεθνές Ποινικό Δικαστήριο είχε προβεί σε αντίστοιχες ενέργειες, για παράδειγμα, σε σχέση με τη ρωσική πολιτική ηγεσία, η ελληνική κυβέρνηση ήταν λαλίστατη.

Ποια είναι, λοιπόν, η θέση της ελληνικής κυβέρνησης αλλά και των κομμάτων της Αντιπολίτευσης σε σχέση με αυτές τις ιστορικές εξελίξεις; Η απόλυτη σιωπή;

Εγώ νομίζω ότι αυτή η αμηχανία θα είναι χαρακτηριστική και του υπόλοιπου της συζήτησης και αποδεικνύεται, αν θέλετε, ότι είναι αμηχανία ανοχής ή αμηχανία συνενοχής, ειδικά από τη μεριά της Κυβέρνησης η οποία πριν από λίγες ημέρες έδειξε τις διαθέσεις της. Μάθαμε από δημοσιεύματα ότι ενεπλάκη ακόμα πιο ενεργά η χώρα στον πόλεμο στην Ουκρανία με την αποστολή πολεμικού υλικού, για την οποία δεν νιώσατε τη θεσμική υποχρέωση τουλάχιστον, να ενημερώσετε τις αρμόδιες επιτροπές της Βουλής. Τα μαθαίνουμε από τα δημοσιεύματα.

Κοιτάξτε, κυρίες και κύριοι συνάδελφοι, τα πράγματα είναι απολύτως καθαρά, οι διαχωριστικές γραμμές είναι απολύτως καθαρές και δεν υπάρχουν εδώ δυνατότητες να παλαντζάρουμε. Εμείς σε αυτή την πολιτική δεν πρόκειται να συνηγορήσουμε. Αυτή η πολιτική νομίζω ότι θα υπηρετηθεί και με το συγκεκριμένο κέντρο καινοτομίας, διότι είναι ακριβώς η απουσία θεσμικού πλαισίου ελέγχου του κέντρου αυτού που συνηγορεί στην εκτίμηση ότι το κέντρο αυτό στην πραγματικότητα δημιουργείται για να μπορέσει η χώρα να συμμετάσχει στη μοιρασιά του αμόκ των υπερεξοπλισμών, που αποτελεί τη γραμμή της Ευρωπαϊκής Ένωσης, των Ηνωμένων Πολιτειών, αλλά και του ΝΑΤΟ συνολικά. Σε αυτό αποσκοπείτε, πώς δηλαδή θα μπορέσει η χώρα να μην χάσει δήθεν την ευκαιρία να συμμετάσχει στη νέα μοιρασιά των τρισεκατομμυρίων ευρώ. Αυτό είναι το πραγματικό επίδικο σήμερα εδώ και αυτό δεν μπορούμε να το στηρίξουμε.

Και προσέξτε, καλή είναι η κριτική και την ασπαζόμαστε και εμείς και την υιοθετούμε και εμείς, ότι από όλες αυτές τις διαδικασίες των εξοπλιστικών προγραμμάτων και των αμυντικών δαπανών τελικά δεν μένει τίποτα στη χώρα, ότι δηλαδή υπάρχουν εξοπλιστικά προγράμματα την τελευταία πενταετία -20 δισεκατομμύρια όπως έλεγα προηγουμένως, οι αμυντικές δαπάνες έχουν εκτοξευθεί στο 3,7% του ΑΕΠ-, αλλά ελάχιστα ψίχουλα μένουν στην Ελληνική Αμυντική Βιομηχανία. Σοβαρή κριτική είναι αυτή, αλλά δεν μπορεί να είναι το άλφα και το ωμέγα της κριτικής.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα πάρετε και τη δευτερολογία σας;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ναι, κύριε Πρόεδρε.

Δεν μπορεί να μένουμε απλώς και μόνο στο επιφαινόμενο. Ποια είναι η θέση της ελληνικής κυβέρνησης σε σχέση με αυτές καθαυτές τις αμυντικές δαπάνες και το πρόγραμμα εξοπλισμών; Το στηρίζετε ή δεν το στηρίζετε; Προφανώς με βάση την ψήφο σας -και του ΠΑΣΟΚ και του ΣΥΡΙΖΑ- στον προϋπολογισμό το υποστηρίζετε αυτό το πρόγραμμα. Με συγχωρείτε, αλλά έτσι και μάλιστα, στο όνομα του πατριωτισμού μετατοπίζεται η συζήτηση διαρκώς στο πεδίο της Δεξιάς, εκεί όπου η Νέα Δημοκρατία με αυτόν τον υποτιθέμενο, αν θέλετε, πατριωτικό ή υπερπατριωτικό της οίστρο θέλει να πει ότι μόνο αυτή η στρατηγική εξυπηρετεί τα συμφέροντα της χώρας. Μετατοπίζεται διαρκώς η συζήτηση σε αυτό το γήπεδο, στο γήπεδο της Δεξιάς και εκεί, ξέρετε, άλλοι έχουν το πάνω χέρι.

Άρα η κριτική πρέπει να είναι στρατηγική, πρέπει να είναι κριτική προσανατολισμού, δεν πρέπει να είναι κριτική που περιορίζεται στο γήπεδο της Νέας Δημοκρατίας, της Δεξιάς, στο γήπεδο που έχει φτιάξει και έχει κόψει στα μέτρα της η Κυβέρνηση.

Λέμε, λοιπόν, ότι άμεσα -και καλούμε όλα τα κόμματα της Αντιπολίτευσης να τοποθετηθούν- πρέπει: πρώτον, να προχωρήσει η ελληνική κυβέρνηση σήμερα σε ανακοίνωση για την αναγνώριση του παλαιστινιακού κράτους, δεύτερον, να αποσυρθεί η φρεγάτα «ΥΔΡΑ» από την Ερυθρά Θάλασσα και να επιστρέψει άμεσα στη χώρα, τρίτον, να πρωτοστατήσει η ελληνική κυβέρνηση για την κατάπαυση του πυρός και την ειρήνη στη Λωρίδα της Γάζας και φυσικά, να πρωτοστατήσει η ελληνική κυβέρνηση στην προσπάθεια για την αντιστροφή της λογικής της κούρσας εξοπλισμών όχι μόνο στη χώρα, αλλά και σε ολόκληρη την Ευρώπη.

Προσέξτε, η σημερινή επιλογή αυτών των τριών κρατών δείχνει ότι όλα αυτά δεν είναι αφέλειες, δεν είναι ονειρικές φαντασιώσεις κάποιων ρομαντικών, αλλά μπορούν να είναι εφαρμοσμένη πολιτική. Και το μεγάλο πολιτικό ερώτημα είναι αν αυτή την πολιτική θα την υποστηρίξουμε έχοντας γνώση και του δυσμενούς συσχετισμού δύναμης και της ισχύος των Ηνωμένων Πολιτειών και της ισχύος μεγάλων κρατών στο εσωτερικό της Ευρωπαϊκής Ένωσης που έχουν άλλες πολιτικές επιδιώξεις και άλλες πολιτικές στρατηγικές. Το θέμα είναι από ποια πλευρά στεκόμαστε εμείς. Από ποια πλευρά στέκεται η Νέα Δημοκρατία ξέρουμε. Το θέμα είναι οι υπόλοιποι τι θα κάνουν.

Εμείς έχουμε δηλώσει ξεκάθαρα από ποια πλευρά βρισκόμαστε και με τις μικρές μας δυνάμεις θα συνεχίσουμε αυτή την πλευρά να την υπηρετούμε. Από εκεί και πέρα ο καθένας αναλαμβάνει και την πολιτική ευθύνη που του αναλογεί.

Σας ευχαριστώ πάρα πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Σαρακιώτης και αμέσως μετά ο κ. Χαλκιάς.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε σήμερα επί του νομοσχεδίου του Υπουργείου Εθνικής Άμυνας με θέμα: «Ίδρυση Ελληνικού Κέντρου Αμυντικής Καινοτομίας - Εκσυγχρονισμός θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων - Σύσταση κοινού Σώματος Πληροφορικής στις Ένοπλες Δυνάμεις και λοιπές διατάξεις» σε μία χρονική συγκυρία κατά την οποία παρατηρείται σωρεία ανεπίλυτων προβλημάτων μέριμνας προσωπικού -διαβάζουμε διαρκώς για τις συνεχείς αποχωρήσεις στο Πολεμικό Ναυτικό, ενδεικτικά το αναφέρω- με την Κυβέρνηση να προχωρά σε εξοπλιστικά προγράμματα ύψους άνω των 14 δισεκατομμυρίων ευρώ, εκ των οποίων δεν δίνεται ούτε 1 ευρώ στην Ελληνική Αμυντική Βιομηχανία, δεν επενδύεται ούτε 1 ευρώ στην εγχώρια παραγωγή και τεχνογνωσία, δεν λαμβάνουν ούτε 1 ευρώ οι Έλληνες εργαζόμενοι.

Προφανώς αγνοεί η Νέα Δημοκρατία ότι η ενίσχυση της αποτρεπτικής ικανότητας των ελληνικών Ενόπλων Δυνάμεων οφείλει να προτάσσει το συγκριτικό πλεονέκτημά μας σε επίπεδο ανθρώπινου δυναμικού, αντί να επαφίεται αποκλειστικά και μόνο στα σύγχρονα και απαραίτητα στρατιωτικά μέσα.

Τα ανεπίλυτα προβλήματα αφορούν σε μία σειρά ζητημάτων, όπως η ιατροφαρμακευτική περίθαλψη, με τη διαρκή υποβάθμιση των στρατιωτικών νοσοκομείων, που οδηγεί και σε μαζικές παραιτήσεις γιατρών. Οφείλει να υπογραμμιστεί ότι ο ΣΥΡΙΖΑ - Προοδευτική Συμμαχία είναι αντίθετος σε οποιαδήποτε απόπειρα αλλαγής του τρόπου διοίκησης, η οποία θα έχει αρνητικές συνέπειες στις παρεχόμενες υπηρεσίες προς τα στελέχη των Ενόπλων Δυνάμεων και όχι μόνο. Υπάρχει σωρεία προβλημάτων που αφορούν στη στέγαση του στελεχικού δυναμικού ιδιαίτερα στις παραμεθόριες περιοχές, σωρεία προβλημάτων σχετικά με τη διατήρηση του μισθολογίου στα κατώτατα επίπεδα. Υπενθυμίζεται ότι η Κυβέρνηση του ΣΥΡΙΖΑ με τον ν.4442 κατοχύρωσε κεκτημένα μισθολογικά δικαιώματα των στρατιωτικών, επέστρεψε εφάπαξ το 50% των περικοπών που αντισυνταγματικά παρακράτησε η κυβέρνηση Σαμαρά το 2014.

Επίσης, θεσμοθέτησε την πρόσθετη ασφαλιστική πενταετία για όλα τα στελέχη, η οποία εν συνεχεία καταργήθηκε με το νόμο Χατζηδάκη και ενσωμάτωσε τα πάντα στο βασικό μισθό παρά τις μνημονιακές πιέσεις, διατηρώντας επιδόματα αλλά και θεσπίζοντας για πρώτη φορά στα χρονικά αποζημίωση για τη νυχτερινή εργασία.

Παράλληλα, υφίσταται ακόμη η εκκρεμότητα της μισθολογικής αποκατάστασης των προαχθέντων πριν από τρία χρόνια ΕΜΘ στο βαθμό του Ανθυπολοχαγού, που επίσης ήταν ρύθμιση της κυβέρνησης του ΣΥΡΙΖΑ, ενώ τέλος παραμένει σε εκκρεμότητα το μείζον ζήτημα της αυτεπάγγελτης αποστρατείας των ΕΠΟΠ ηλικίας πενήντα ετών, οι οποίοι έχουν λάβει πλήθος υποσχέσεων από το Υπουργείο Άμυνας χωρίς κανένα αντίκρισμα, κινδυνεύοντας να βρεθούν στον δρόμο και χωρίς σύνταξη. Και θεωρώ αυτονόητο το Υπουργείο να κάνει δεκτή την τροπολογία του εισηγητή του ΣΥΡΙΖΑ - Προοδευτική Συμμαχία για το μείζον αυτό ζήτημα, που αφορά στις ζωές αρκετών στελεχών των Ενόπλων Δυνάμεων.

Όσον αφορά τώρα στις παραγωγικές σχολές των Ενόπλων Δυνάμεων, χαιρετίζουμε τις ρυθμίσεις για τα Ανώτατα Στρατιωτικά Εκπαιδευτικά Ιδρύματα, αλλά οφείλουμε να τονίσουμε την υποβάθμιση των Ανωτάτων Στρατιωτικών Σχολών Υπαξιωματικών, οι οποίες στερούνται μονίμου προσωπικού και δεν εμπίπτουν στις ευνοϊκές ρυθμίσεις του παρόντος νομοσχεδίου.

Είναι προφανώς προς τη λάθος κατεύθυνση να δημιουργούνται ανώτατες σχολές δύο ταχυτήτων, καθώς μεταξύ άλλων η διάκριση μεταφέρεται αδίκως εν συνεχεία σε όλες τις βαθμίδες του προσωπικού των Ενόπλων Δυνάμεων μας.

Κυρίες και κύριοι συνάδελφοι, σε μία περίοδο μειζόνων γεωπολιτικών προκλήσεων και ανακατατάξεων η χώρα μας οφείλει να ενισχύσει τη στρατηγική εικόνα της ως πυλώνας σταθερότητας στην περιοχή διευρύνοντας τους συντελεστές ισχύος της, αλλά ταυτόχρονα οργανώνοντας την εξωτερική πολιτική της με προτάγματα τη βούληση αντί του κατευνασμού, την ενεργητικότητα αντί του στρουθοκαμηλισμού, την αποφασιστικότητα αντί της φοβικότητας. Και έφτασε ακόμα και ο πρώην πρόεδρος της Νέας Δημοκρατίας ο κ. Σαμαράς -όχι ο Στέφανος Κασσελάκης, όχι ο Ευάγγελος Αποστολάκης- να μιλάει προ ολίγων, μάλιστα, ημερών για επαγγελματίες κατευναστές. Ο κ. Σαμαράς ήταν, τον οποίον πασχίζετε να μη δυσαρεστήσετε, υλοποιώντας μια εξωτερική πολιτική του Ιανού.

Άλλο πρόσωπο προς τους Αμερικανούς και τους Γερμανούς για τη Συμφωνία των Πρεσπών, άλλο πρόσωπο ενώπιον των ακροδεξιών κύκλων του κόμματός σας. Φιλοφρονήσεις της κ. Μπακογιάννη προς τον κ. Κοτζιά για την υποδειγματική διαπραγμάτευση σχετικά με το όνομα της Βόρειας Μακεδονίας, την ίδια στιγμή μεγαλόστομες διακηρύξεις για υποτιθέμενο βέτο προκειμένου να αμβλυνθούν οι εντάσεις από τους ψηφοφόρους που κοροϊδέψατε και συνεχίζετε να κοροϊδεύετε διαρκώς τα τελευταία χρόνια. Άλλο πρόσωπο προς τον κ. Ερντογάν και τον κ. Φιντάν για τις ελληνοτουρκικές σχέσεις, άλλο πρόσωπο προς το εσωτερικό ακροατήριο.

Διαθέτει, όμως, ψήγματα αξιοπιστίας η εν λόγω της δισυπόστατη τακτική της σημαίας ευκαιρίας; Σε ποιο κύρος της ελληνικής εξωτερικής πολιτικής αναφερόμαστε όταν υπογράφεται η Διακήρυξη των Αθηνών και εντός μόλις λίγων ημερών καθίσταται κουρελόχαρτο με συνεχιζόμενες παραβιάσεις του εθνικού εναέριου χώρου, με επίδειξη μηδενικού σεβασμού από την Τουρκία όπου ένα μνημείο παγκόσμιας πολιτιστικής κληρονομιάς, όπως η Μονή της Χώρας μετατρέπεται σε ισλαμικό τέμενος; Και να μην ξεχνούμε και τη μετατροπή της Αγίας Σοφίας σε ισλαμικό τέμενος, την έντονη απάντηση της Κυβέρνησης την οποία την αναζητούμε ακόμη μετά από πολλά χρόνια, με μία νεοοθωμανική Τουρκία να εγείρει αμφισβητήσεις ακόμα και στο Μυρτώο πέλαγος με αφορμή την οριοθέτηση θαλασσίων πάρκων, με το προκλητικό δόγμα της «γαλάζιας πατρίδας» να εντάσσεται στα σχολικά εγχειρίδια.

Και όλα τα παραπάνω σε μια χρονική συγκυρία που ο κ. Μητσοτάκης επιχειρεί να μας πείσει -το ίδιο έπραξε και στην πρωινή του τηλεοπτική συνέντευξη- ότι η Τουρκία δεν προκαλεί και επικρατεί ένα καλό κλίμα.

Την ίδια στιγμή η κωλυσιεργία στην κύρωση των πρωτοκόλλων με τη Βόρεια Μακεδονία έχει αποθρασύνει τη νέα ηγεσία της γειτονικής χώρας και έχει οδηγήσει στην έξαρση του ακραίου εθνικιστικού λόγου. Αν η Κυβέρνηση σας επιδείκνυε στοιχειώδη σοβαρότητα προχωρώντας στην υλοποίηση των διεθνών δεσμεύσεων της χώρας μας, αυτή τη στιγμή η Ελλάδα θα συνιστούσε τον διπλωματικό δίαυλο της επαφής της Βόρειας Μακεδονίας με τα διεθνή θεσμικά όργανα, θα είχε εμβαθύνει τις οικονομικές σχέσεις της με την γειτονική χώρα ενισχύοντας τα εργαλεία της οικονομικής διπλωματίας, ενώ θα αποτελούσε και τον αποκλειστικό εγγυητή της αεράμυνάς της επιτηρώντας το FIR της. Αντ’ αυτών σύρεστε πίσω από απειλές Βουλευτών σας ότι δεν θα ψηφίσουν τα πρωτόκολλα και υποθηκεύετε τη διεθνή θέση της χώρας μας.

Στην εν λόγω ανερμάτιστη εξωτερική πολιτική ο ΣΥΡΙΖΑ - Προοδευτική Συμμαχία δεν πρόκειται να συνηγορήσει.

Κλείνοντας, με αφορμή τη σημερινή κοινοβουλευτική διαδικασία επί ενός νομοσχεδίου του Υπουργείου Άμυνας, θα ήθελα να επισημάνω την υψηλή σημασία της αμυντικής πολιτικής και πώς αυτή οφείλει να ευθυγραμμίζεται με την εξωτερική πολιτική. Η διεθνής θέση και ο γεωπολιτικός ρόλος της πατρίδας μας, με δεδομένες τις έντονες περιφερειακές αναταράξεις των τελευταίων ετών, οφείλει να συνιστά αποτέλεσμα της συντονισμένης χάραξης των εν λόγω δύο πολιτικών.

Και επειδή ακούστηκαν διάφορα για τη στάση μας στο μείζον ζήτημα στη Γάζα, θα αναγνώσω την ανακοίνωση της τομεάρχη εξωτερικών του ΣΥΡΙΖΑ-Προοδευτική Συμμαχία, της Ρένας Δούρου, η οποία αναφέρει ότι παλεύουμε για να μπει τέλος στη σφαγή στη Γάζα, να υπάρξει σεβασμός του διεθνούς δικαίου, απελευθέρωση των ομήρων, αποτροπή της διεύρυνσης της σύγκρουσης σε περιφερειακό επίπεδο. Παλεύουμε για να αναλάβει, επιτέλους, πρωτοβουλία η ελληνική Κυβέρνηση στο πλαίσιο ενεργητικής πολυμερούς διπλωματίας για δικαιοσύνη και ασφάλεια, στη βάση των αποφάσεων του ΟΗΕ και των συνόρων του 1967, για λύση δύο κρατών που θα συμβιώνουν ειρηνικά με τα ανατολικά Ιεροσόλυμα, πρωτεύουσα του παλαιστινιακού κράτους, κράτους που σήμερα αναγνώρισαν Ισπανία, Νορβηγία και Ιρλανδία. Και το ερώτημά μας είναι το τι θα πράξει η Ελληνική Κυβέρνηση: Θα υλοποιήσει το ομόφωνο ψήφισμα της Βουλής του Δεκεμβρίου του 2015, για αναγνώριση του παλαιστινιακού κράτους;

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Χαλκιάς έχει τον λόγο.

**ΑΘΑΝΑΣΙΟΣ ΧΑΛΚΙΑΣ:** Σας ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, το Μέρος Α΄ του υπό συζήτηση νομοσχεδίου του Υπουργείου Εθνικής Άμυνας αφορά στη σύσταση και λειτουργία του Ελληνικού Κέντρου Αμυντικής Καινοτομίας, του ΕΛΚΑΚ, ενός φορέα που προωθεί την ανάπτυξη και αξιοποίηση των νέων τεχνολογιών στον τομέα της εθνικής ασφάλειας.

Παρ’ όλο που υπάρχουν κάποια θολά σημεία στο καταστατικό του και παρά το γεγονός ότι διαφωνούμε κάθετα με τη νομική μορφή του συγκεκριμένου φορέα, δεν μπορούμε να παραβλέψουμε ότι πρόκειται για ένα πολύ θετικό βήμα για την ανάπτυξη της αμυντικής βιομηχανίας, η οποία θα έχει και πλεονεκτήματα για το σύνολο της ελληνικής οικονομίας.

Εάν λειτουργήσει ορθά ο συγκεκριμένος φορέας, μπορεί να αποτελέσει πρότυπο για την ευρωπαϊκή ήπειρο, ενώ η εμπορική αξιοποίηση των παραχθέντων τεχνολογιών θα έχει σίγουρα οφέλη για την οικονομική ανάκαμψη της χώρας μας. Θα δημιουργηθούν θέσεις εργασίας, θα αναχαιτιστεί το κύμα εξόδου πτυχιούχων υψηλών δεξιοτήτων προς το εξωτερικό και θα ενισχυθεί περαιτέρω η βιομηχανία μας, αφού είναι γνωστό ότι τα ευρήματα από έρευνα σε αυτούς τους τομείς διαχέονται γρήγορα και σε άλλους, τα γνωστά spillovers.

Βασική προϋπόθεση για όλο αυτό, όπως προείπα, είναι ο φορέας, αλλά και το σύνολο της εθνικής άμυνας να λειτουργεί ορθά και αποτελεσματικά. Και εδώ ακριβώς είναι το πρόβλημα.

Θα θέλαμε να δοθούν περισσότερα κίνητρα προς τους εργαζόμενους, ώστε να αυξήσουν επιπλέον την παραγωγικότητά τους και πρέπει να υπάρχει ικανός χρόνος παραμονής των υπαλλήλων στις θέσεις τους, ώστε να αναπτύξουν έναν ικανοποιητικό βαθμό αποδοτικότητας στο αντικείμενο στο οποίο εργάζονται. Αυτή η σταθερότητα στις Ένοπλες Δυνάμεις δεν υπάρχει και φοβούμεθα ότι και στο νεοσυσταθέν ΕΛΚΑΚ θα υπάρξουν κάποια προβλήματα, αφού και για τους υπαλλήλους αυτού του φορέα θα υφίστανται συχνές μεταθέσεις.

Το θέμα των μεταθέσεων των Ενόπλων Δυνάμεων είναι θέμα εθνικής ασφάλειας. Θεωρούμε ότι για να αναπτύξουν τα στελέχη των Ενόπλων Δυνάμεων υψηλή αποδοτικότητα στην εργασία τους, δεν πρέπει να αναγκάζονται να αλλάζουν υπηρεσία κάθε δύο ή τρία χρόνια. Η αλλαγή υπηρεσίας, η μετακίνηση από νομό σε νομό ανά την επικράτεια δημιουργεί πολλαπλά εμπόδια για τα στελέχη και τις οικογένειές τους. Και μπορούμε να λέμε ότι καλό θα ήταν να διαχωρίζεται η επαγγελματική από την προσωπική ζωή, αλλά ξέρουμε όλοι μας ότι αυτό δεν μπορεί να γίνει. Οι εποχές έχουν αλλάξει.

Παλαιότερα δεν υπήρχε το ζήτημα, καθώς οι Ένοπλες Δυνάμεις στελεχώνονταν, κυρίως, από άνδρες των οποίων οι σύζυγοι δεν εργάζονταν. Τώρα, όμως, τα πράγματα είναι πολύ διαφορετικά. Κανένας δεν μπορεί να ζητήσει από τον ή τη σύντροφό του να αλλάξει όλη τη ζωή του, να παραιτηθεί από την εργασία του ή να ασκεί εφήμερα επαγγέλματα όπου τύχει μετάθεση, αν υπάρχει καν αυτή η δυνατότητα. Κανένας δεν μπορεί να βλέπει τα παιδιά του να αλλάζουν σχολικό περιβάλλον κάθε δύο ή τρία χρόνια και να μην μπορούν να δημιουργήσουν σταθερούς κοινωνικούς δεσμούς με άλλα παιδιά.

Και να πω ότι υπάρχει κάποιο αντάλλαγμα για όλο αυτό; Οι μισθοί στις Ένοπλες Δυνάμεις, όπως και στον ευρύτερο δημόσιο τομέα, περικόπηκαν με τα μνημόνια και κανένας δεν έχει αναρωτηθεί μέχρι σήμερα πώς αυτοί οι άνθρωποι ζουν, ειδικά τώρα που το μέσο κόστος ζωής έχει αυξηθεί κατακόρυφα. Αυτό δεν λαμβάνεται υπ’ όψιν ούτε καν στις μεταθέσεις. Υπάρχουν άτομα που διαθέτουν σπίτι σε νησιά ή σε ακριτικές περιοχές, αλλά εξακολουθούν να μετατίθενται από τόπο σε τόπο πληρώνοντας δυσθεώρητα ενοίκια.

Εδώ να αναφέρω ότι πρώτοι οι Σπαρτιάτες αναφέραμε στο προσχέδιο του προϋπολογισμού την ανάγκη να χτιστούν κατοικίες για τα στελέχη των Ενόπλων Δυνάμεων, για τους γιατρούς μας, τους λιμενικούς μας, τους δασκάλους μας, ξεκινώντας από τις ακριτικές περιοχές. Και πράγματι, μέσω δημοσιευμάτων, βλέπουμε ότι η Κυβέρνηση ετοιμάζεται να το κάνει πράξη. Αυτό είναι κάτι πάρα πολύ θετικό για τους δικούς μας ανθρώπους, γιατί είναι δικοί μας άνθρωποι όλα αυτά τα στελέχη, οι δάσκαλοι και οι γιατροί.

Υπάρχουν άτομα που έχουν τρία ή περισσότερα παιδιά και πάλι μετατίθενται λόγω υπηρεσιακών αναγκών. Στην ερώτηση που κατέθεσα προς τον Υπουργό στις 8 Μαρτίου είχαμε τονίσει όλα αυτά τα φαινόμενα όπου δεν πραγματοποιούνται οι μεταθέσεις, ακόμα και όταν η νομοθεσία προβλέπει κάτι τέτοιο.

Το ξέρουμε, κύριε Υπουργέ, ότι υπάρχουν νόμοι, το ξέρουμε ότι υπάρχει και η δικαστική οδός για την επίλυση τέτοιων διαφορών, αλλά η προσφυγή στα δικαστήρια για τέτοια υπόθεση έχει ένα κόστος περίπου στις 2.500 ευρώ και κανένας υπάλληλος του Υπουργείου σας δεν μπορεί να ανταπεξέλθει σε αυτό.

Για να μην αναφέρω και το τι τραβάνε αυτοί οι άνθρωποι όταν προσφεύγουν στη δικαιοσύνη μόλις επιστρέψουν στην υπηρεσία τους, το εργασιακό μπούλινγκ. Υπάρχει. Έχουν γίνει έρευνες γι’ αυτό. Το ξέρετε ότι σε όλους τους φορείς του δημοσίου υπάρχουν τέτοια φαινόμενα, αλλά όλοι τα κρύβετε κάτω απ’ το χαλάκι μη τυχόν και χαλάσει η τέλεια εικόνα που έχετε φτιάξει για το κράτος.

Ερωτώ, λοιπόν: Θα ήταν δύσκολο οι τοποθετήσεις των στελεχών των Ενόπλων Δυνάμεων να είναι σταθερές εξαρχής και να πραγματοποιούνται μεταθέσεις μόνο σε εξαιρετικά επείγουσες περιπτώσεις; Ας φτιάξει η κάθε υπηρεσία περιγράμματα θέσεων που να απαιτούνται συγκεκριμένα προσόντα και ας επιλεχθούν τα στελέχη εκείνα που έχουν όλα αυτά τα προσόντα για την κάθε θέση. Όχι «σήμερα είσαι εδώ και αύριο είσαι αλλού». Είναι δύσκολο να είναι αποδοτικοί οι υπάλληλοι σε ένα τόσο ευμετάβλητο περιβάλλον.

Μιας και αναφέρθηκα στο θέμα των αμοιβών προ ολίγου, είναι καλό να θίξουμε και το θέμα των αμοιβών των στελεχών του νέου Σώματος Πληροφορικής των Ενόπλων Δυνάμεων.

Όπως φαίνεται και στην ανάλυση συνεπειών ρύθμισης, στη διαβούλευση κατατέθηκαν πάρα πολλά σχόλια που κάνουν λόγο για την έλλειψη οικονομικών κινήτρων για την ένταξη των νέων στις Ένοπλες Δυνάμεις και συγκεκριμένα σε αυτό το Σώμα. Το μισθολογικό χάσμα μεταξύ των νέων που υπηρετούν στις Ένοπλες Δυνάμεις και των συνομηλίκων τους στην ελεύθερη αγορά εργασίας είναι μεγάλο. Για αυτή την κατηγορία επαγγελματιών είναι ακόμα μεγαλύτερο. Ένας απόφοιτος πληροφορικής, που μόλις βγήκε από τη σχολή, λαμβάνει στη χειρότερη των περιπτώσεων 1.500 με 1.600 ευρώ καθαρά μηνιαίως.

Ο ίδιος ο Υπουργός Παιδείας κ. Πιερρακάκης έχει δηλώσει ότι στην Ελλάδα θέλουμε κάθε χρόνο δεκαέξι χιλιάδες αποφοίτους πληροφορικής και από τα πανεπιστήμια βγαίνουν περίπου οι μισοί, οκτώ χιλιάδες άτομα. Δεδομένης της πλεονάζουσας ζήτησης, είναι λογικό οι μισθοί να αυξάνονται γι’ αυτούς τους επαγγελματίες. Όταν, λοιπόν, ένας νέος άνθρωπος μπορεί να πάρει τέτοιον μισθό στην αγορά, για ποιον λόγο να επιλέξει τις Ένοπλες Δυνάμεις; Ακόμα και το πλεονέκτημα της μονιμότητας της θέσης παύει να είναι ελκυστικό σε μια αγορά όπου υπάρχει πληθώρα θέσεων εργασίας και μάλιστα καλά αμειβόμενων. Ας σκεφτούμε και το γεγονός ότι οι εργαζόμενοι στον τομέα της πληροφορικής μπορούν να αναλάβουν έργα και για επιχειρήσεις στο εξωτερικό μέσω τηλεργασίας. Καταλαβαίνουμε ότι οι κενές θέσεις εργασίας είναι πολύ περισσότερες από τις οκτώ χιλιάδες που ανέφερε ο Υπουργός Παιδείας.

Θα πρέπει να τους δώσουμε περισσότερα κίνητρα. Όπως δείχνουν οι τρέχουσες εξελίξεις ο πόλεμος έχει αλλάξει μορφή και δεν διεξάγεται πλέον αποκλειστικά με άνδρες που κρατούν τουφέκια. Οι υβριδικές απειλές είναι πλέον η νέα πραγματικότητα. Μη επανδρωμένα αεροσκάφη, βόμβες και πυραυλικά συστήματα που ενεργοποιούνται και διαχειρίζονται από απόσταση εκατοντάδων χιλιομέτρων. Ακόμα και κυβερνοεπιθέσεις στα δίκτυα των κρατών. Αυτή είναι η νέα μορφή πολέμου και γι’ αυτή θα πρέπει να είμαστε προετοιμασμένοι. Μια κυβερνοεπίθεση είναι ικανή να διαλύσει ένα ολόκληρο κράτος σε χρόνο μηδέν. Είναι, λοιπόν, επιτακτική ανάγκη να ατσαλωθούμε έναντι αυτών των νέων απειλών. Ειδικά οι επαγγελματίες αυτής της ρομποτικής και τεχνητής νοημοσύνης είναι πιο απαραίτητοι σήμερα από ποτέ. Γι’ αυτό και θεωρώ θετικό το βήμα που γίνεται με το υπό συζήτηση νομοσχέδιο σήμερα. Παρ’ όλο που εξακολουθούν να υπάρχουν παθογένειες, παρ’ όλο που αυτές διαιωνίζονται είναι ξεκάθαρα προς το συμφέρον του ελληνικού λαού η δημιουργία ειδικού σώματος πληροφορικής στις Ένοπλες Δυνάμεις. Είναι προς το συμφέρον της ελληνικής οικονομίας να υπάρξει ένας φορέας που θα ενισχύσει την ανάπτυξη της αμυντικής βιομηχανίας, της έρευνας και της καινοτομίας σε αυτό τον τομέα, όπως έχουν δείξει άλλωστε και τα παραδείγματα παρόμοιων φορέων σε άλλες χώρες, όπως η Αμερική, το Ισραήλ, η Γαλλία και η Μεγάλη Βρετανία. Τα οφέλη από την ανάπτυξη της αμυντικής βιομηχανίας δεν αφορούν μόνο στους στρατιωτικούς σε πεδία μάχης αλλά διαχέονται στο σύνολο των οικονομιών τους ενδυναμώνοντας τη θέση τους στο παγκόσμιο οικονομικό στερέωμα. Τυχόν προβλήματα και παθογένειες μπορούν να επιλυθούν εύκολα με νομικοτεχνικές βελτιώσεις ακόμα και σε δεύτερο χρόνο.

Τέλος, αξίζει να αναφερθούμε και στα νέα προγράμματα ειδικής θητείας που εισάγονται για πρώτη φορά. Εμείς το βρίσκουμε ένα πολύ καινοτόμο σχέδιο το οποίο θα βρει πάρα πολύ μεγάλη απήχηση. Εξάλλου, προσωπικά από αυτό εδώ το Βήμα της Βουλής, στο νομοσχέδιο με τα ιδιωτικά πανεπιστήμια είχα πει ότι το μεγαλύτερο πρόβλημα της χώρας είναι ότι η παραγόμενη τεχνολογία στα πανεπιστήμιά μας δεν εφαρμόζεται για εμπορικούς σκοπούς. Και αυτό το νομοσχέδιο νομίζω ότι λύνει μία από αυτές τις παθογένειες.

Κλείνοντας, θα αναφερθώ στην ελληνική φρεγάτα στην Ερυθρά Θάλασσα. Ορθώς, κύριε Υφυπουργέ, είναι η φρεγάτα εκεί για δύο λόγους. Αποκτούμε πολεμική εμπειρία που είναι πάρα πολύ σημαντική. Δεν μένουμε μόνο στις ασκήσεις. Και το δεύτερο είναι η προστασία του εμπορικού μας ναυτικού. Είναι πάρα πολύ σημαντικό για τα ελληνικά συμφέροντα.

Τέλος, για την ανακήρυξη παλαιστινιακού κράτους, νομίζω ότι εάν δούμε τη Χαμάς, αυτή την τρομοκρατική οργάνωση, τους δολοφόνους της Χαμάς, να ηγούνται ενός παλαιστινιακού κράτους, αυτό είναι πάρα πολύ επικίνδυνο για τη χώρα μας και για την ανθρωπότητα ολόκληρη. Η Χαμάς έχει δείξει ότι είναι τρομοκράτες, δολοφόνοι οι οποίοι είναι φιλοτούρκοι, εκπαιδεύονται, εξοπλίζονται από την Τουρκία. Και κάτι τέτοιο δεν είναι προς τα ελληνικά συμφέροντα. Αν επιλέξει ο παλαιστινιακός λαός να συνεχίσει χωρίς τη Χαμάς, πολύ ευχαρίστως να το ξαναδούμε, να το συζητήσουμε και ίσως η θέση μας να είναι διαφορετική.

Σας ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Διονύσιος Χατζηδάκης.

**ΔΙΟΝΥΣΙΟΣ ΧΑΤΖΗΔΑΚΗΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, άκουσα πολλές φιλοσοφίες σήμερα τις ατέλειωτες ώρες που ήμουν στη Βουλή και αυτομάτως μου ήρθε στο μυαλό η ρήση του Μπίσμαρκ. Δηλαδή, άκουσα φιλοσοφίες από ανθρώπους που έχουν και τον τίτλο του καθηγητού. Τι έλεγε ο Μπίσμαρκ; Drei professoren, vaterland verloren. Δηλαδή, «τρεις καθηγητές, απωλέσθη η πατρίς». Το έχουμε διδαχτεί, κύριε Ναύαρχε, στη Σχολή Πολέμου.

Όσοι έχουμε υπηρετήσει στις Ένοπλες Δυνάμεις επαγγελματικά -είναι τέσσερις στην παρούσα Βουλή- γνωρίζουμε ότι η άμυνα της χώρας είναι πραγματικά αυτοσκοπός. Χωρίς Ένοπλες Δυνάμεις δεν μπορείς να υπερασπιστείς την εδαφική ακεραιότητα και τα κυριαρχικά δικαιώματα όταν, μάλιστα, βρίσκεσαι σε μία ταραγμένη περιοχή με τις απρόβλεπτες κινήσεις και συχνά την επιθετική ρητορική της διπλανής χώρας. Σας υπενθυμίζω, κυρίες και κύριοι συνάδελφοι, τα δέκα χρόνια της οικονομικής κρίσης. Και γνωρίζει πολύ καλά ο συνάδελφος εν όπλοις και στη Βουλή, ο κ. Αποστολάκης πως είχε ανατραπεί η ισορροπία της ισχύος των Ενόπλων Δυνάμεων με τη γείτονα χώρα από επτά προς δέκα σε τρεις προς δέκα. Ο προϋπολογισμός των Ενόπλων Δυνάμεων ήταν για να καλύψει μόνο τη μισθοδοσία, τα καύσιμα και περιορισμένες ασκήσεις. Ήταν άθλος κατά τη γνώμη μου πως κράτησαν τις Ένοπλες Δυνάμεις λειτουργικές, αλλά όχι επαρκώς ετοιμοπόλεμες. Στέκομαι με σεβασμό σε όλους τους αρχηγούς των επιτελείων και στα στελέχη των Ενόπλων Δυνάμεων γι’ αυτή την προσπάθειά τους αλλά πρέπει να σας πω, κυρίες και κύριοι συνάδελφοι, εμείς που τα ζήσαμε από κοντά το 2016, καννιβαλίζαμε ορισμένα Μιράζ για να πετάξουν άλλα, αφού δεν υπήρχαν ανταλλακτικά και τα περισσότερα κατευθυνόμενα βλήματα Έξοσετ και Μίκα, είχαν ξεπεράσει το όριο ζωής τους. Έπρεπε κατά τη δεκαετία της οικονομικής κρίσης να είχαμε επενδύσει πάνω από 20 δισεκατομμύρια ευρώ για εξοπλιστικά προγράμματα. Την τελευταία πενταετία όταν κυβερνήσατε εσείς δαπανήθηκαν 500 εκατομμύρια ευρώ για P3. Ποια είναι τα P3; Τα Οράιον ναυτικής συνεργασίας και μέχρι στιγμής έχουμε πάρει ένα σε ενέργεια.

Τώρα πρέπει να ξαναπούμε τι έκανε η Νέα Δημοκρατία όταν ήρθε στην Κυβέρνηση. Πήρε τα Ραφάλ. Κύριε Ναύαρχε, να πείτε στον κ. Καραμέρο ότι μία μοίρα αεροσκαφών έχει είκοσι τέσσερα αεροπλάνα. Γι’ αυτό πήγαμε από τα δεκαοκτώ στα είκοσι τέσσερα. Αφού υπήρξε κάποια οικονομική δυνατότητα παραγγείλαμε και άλλα έξι για να πάμε σε μία ετοιμοπόλεμη μοίρα.

Πήραμε Έξοσετ, πήραμε Σκάλπ, πήραμε βλήματα Μέτεορ και υποστήριξη ανταλλακτικών στα Ραφάλ για τέσσερα χρόνια. Παραγγείλαμε τρεις φρεγάτες Μπελαρά με πλήρη εξοπλισμό και υποστήριξη ανταλλακτικών για πέντε χρόνια.

Προχωρήσαμε το πρόγραμμα F-16, που γίνονται Viper, που ήταν εν υπνώσει. Εφοδιαστήκαμε -και συνεχίζεται ο εφοδιασμός- με τορπίλες βαρέως τύπου. Αρχίσαμε να παραλαμβάνουμε τα ανθυποβρυχιακά ελικόπτερα Ρομέο. Πραγματοποιήσαμε την εταιρική συμμαχία της Γαλλίας και ενισχύσαμε τη γεωπολιτική θέση της χώρας, πολιτικά και διπλωματικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, δύο λεπτά θα ήθελα ακόμη.

Όπως ξέρετε οι σημερινοί πόλεμοι και η εξασφάλιση της κυριαρχίας της χώρας έχουν μπει σε άλλη φάση, στη φάση της υψηλής τεχνολογίας. Και το παρόν νομοσχέδιο αυτό επεξεργάζεται, την ίδρυση Ελληνικού Κέντρου Αμυντικής Καινοτομίας, τον εκσυγχρονισμό του θεσμικού πλαισίου των στρατιωτικών εκπαιδευτικών ιδρυμάτων, το σύστημα κοινού Σώματος πληροφορικής στις Ένοπλες Δυνάμεις και τις λοιπές διατάξεις.

Θα μου επιτρέψετε, κύριε Πρόεδρε, να μιλήσω για ένα λεπτό ακόμη.

Τα τρία θέματα τα ανέπτυξε ο εισηγητής της Πλειοψηφίας ο κ. Δερμεντζόπουλος, όσο και ο Υπουργός Εθνικής Άμυνας ο κ. Δένδιας, ο Υφυπουργός Εθνικής Άμυνας ο Γιάννης Κεφαλογιάννης και ο Αρχηγός ΓΕΕΘΑ Στρατηγός Δημήτρης Χούπης, στη συζήτηση που προηγήθηκε στην επιτροπή πριν έρθει το νομοσχέδιο στην Ολομέλεια. Πρέπει να συμφωνήσουμε ότι αυτό το νομοσχέδιο πέρασε από δεκαεννέα Υπουργεία και ασχολήθηκαν είκοσι ένας Υπουργοί και Αναπληρωτές. Έχω μία πείρα και λέω ότι όταν εμπλέκεται ο Υπουργός Οικονομικών, τα πράγματα ζορίζονται.

Θέλω, όμως, να σταθώ στα άρθρα 59 και 60.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τα φτάσατε τα δύο λεπτά με αυτά που είπατε.

**ΔΙΟΝΥΣΙΟΣ ΧΑΤΖΗΔΑΚΗΣ:** Τελειώνω, κύριε Πρόεδρε.

Στα άρθρα 59 και 60 γίνεται η ρύθμιση των οφειλών του ΕΟΠΥΥ προς τα στρατιωτικά νοσοκομεία, όπου θα δώσουμε 106 εκατομμύρια ευρώ. Οπότε, τα νοσοκομεία -επειδή ενοχλούμαι πάρα πολύ- δεν ενοποιούνται, έχουν την αυτοτέλειά τους και θα διοικούνται από τον φορέα τους, από το Ναυτικό, από την Αεροπορία και από τον Στρατό.

Για το άρθρο 62…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Φτάσαμε τα δέκα λεπτά.

**ΔΙΟΝΥΣΙΟΣ ΧΑΤΖΗΔΑΚΗΣ:** Για τα πλεύσιμα του στόλου και για τις ειδικές αποστολές δίνονται 40 εκατομμύρια ευρώ.

Επιτρέψτε μου να τελειώσω με το γεγονός ότι το 2% που δεν έπαιρνε ο Στρατός από το 2002, το 2024 θα είναι 10 εκατομμύρια ευρώ, που θα μπουν στα ταμεία, και 12 εκατομμύρια ευρώ τον επόμενο χρόνο. Οπότε, αυτά τα λεφτά πάνε στο εφάπαξ του Στρατού.

Και τελειώνω, κύριε Πρόεδρε, με το εξής: Ελπίζω ότι παρά τις μικροαντιρρήσεις που έχουν και οι υπόλοιπες παρατάξεις, θα καταφέρουμε να δείξουμε ότι η άμυνα της χώρας είναι εθνικό συμφέρον και πρέπει να μας ενώνει. Ελπίζω ότι όλα θα γίνουν όπως πρέπει.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Θα μιλήσει τώρα ο κ. Παρασκευαΐδης.

Και μετά, κύριε Παφίλη, θα μιλήσει ο κ. Μάντζος και εσείς αμέσως μετά. Έγιναν μερικές αλλαγές, γι’ αυτό.

Ορίστε, κύριε Παρασκευαΐδη, έχετε τον λόγο.

**ΠΑΝΑΓΙΩΤΗΣ ΠΑΡΑΣΚΕΥΑΪΔΗΣ:** Θα συμφωνήσω με τον ναύαρχο ότι η προτεραιότητα είναι η άμυνα της χώρας. Γι’ αυτό και επί της αρχής το ψηφίζουμε το νομοσχέδιο. Πλην, όμως, χρειάζεται να διευκρινίσουμε ορισμένα σημεία και να κάνουμε και ορισμένες προτάσεις. Αυτό επιβάλλει εξάλλου και η λογική.

Η τεχνολογία και η πληροφορική είναι απαραίτητα σε έναν σύγχρονο στρατό σήμερα. Σήμερα, χωρίς πληροφορική και χωρίς τεχνολογία δεν μπορούν να λειτουργήσουν τα στρατεύματα. Είδαμε το Ισραήλ που έριξε πύραυλο και έπεσε πάνω στην πρεσβεία του Ιράν. Καταλαβαίνετε, λοιπόν, πως αν δεν έχεις τεχνολογία, ώστε να μπορέσεις να αποκρούσεις όταν σε χτυπήσουν σε δύο - τρία σημεία, είσαι τελειωμένος. Επομένως ήταν επιβεβλημένο να γίνει πραγματικότητα η πληροφορική στον στρατό και όχι μόνο, αλλά να πλαισιώσει και ολόκληρο το στράτευμα.

Κύριε Υπουργέ, χωρίς αμυντική βιομηχανία, όμως, τι να τα κάνεις όλα τα άλλα, τις πατέντες; Αυτό που κάνουμε σήμερα, δηλαδή, τον εκσυγχρονισμό των ανωτάτων σχολών, το Κέντρο Ίδρυσης Αμυντικής Καινοτομίας και όλα τα άλλα, όπως τη σύσταση κοινού σώματος πληροφορικής, όλα αυτά θα μας δώσουν πατέντες. Εμείς θέλουμε βιομηχανία, αμυντική βιομηχανία. Και λυπάμαι που κατά το παρελθόν, ενώ είχαμε και πήγαινε και πολύ καλά, δεν ξέρω για ποιους λόγους τη διαλύσαμε και κρατήσαμε ορισμένα μόνο.

Τώρα χρειάζεται, λοιπόν, γενναία ανασυγκρότηση της εθνικής αμυντικής βιομηχανίας. Έτσι θα μπορέσουμε να σταθούμε απέναντι στον γνωστό κίνδυνο που μας απειλεί καθημερινώς και είναι η γείτονα μας Τουρκία, που με τον λαό της Τουρκίας, θέλω να ξέρετε, δεν έχουμε τίποτα, έχουμε φιλικές σχέσεις.

Εγώ προέρχομαι από το βόρειο Αιγαίο όπου κάθε μέρα τώρα έρχονται Τούρκοι, οι οποίοι είναι πιο πολλοί από εμάς στο νησί τώρα αυτή την περίοδο. Καταλαβαίνετε, λοιπόν, ποιες είναι οι σχέσεις μας. Και χορεύουμε μαζί και πίνουμε μαζί και όλα τα καλά. Δεν έχουμε τίποτα με τον κόσμο. Έχουμε, όμως, πρόβλημα με την πολιτική της Τουρκίας, γιατί η πολιτική είναι επεκτατική και το γνωρίζουμε όχι τώρα, αλλά από χρόνια. Το δόγμα της «γαλάζιας πατρίδας» το ακούσαμε και τώρα τελευταία, μέχρι και στα σχολεία το έχουν βάλει. Θέλουν να ωριμάσουν τον κόσμο, να διεισδύσουν στον ψυχισμό του Τούρκου ότι αυτά είναι δικά μας, το Αιγαίο είναι δικό μας, ώστε να μπορέσουν και με εξοπλισμούς που κάνουν κάθε μέρα -και το βλέπετε- έχουν προχωρήσει πολύ μπροστά. Όσο και να τρέξουμε, είναι δύσκολο να τους προλάβουμε. Αλλά πρέπει να προτείνουμε και άλλες λύσεις, ώστε να μπορέσουμε να τους προλάβουμε, γιατί αυτό φοβούνται. Φοβούνται την άμυνά μας. Και άμα έχουμε ισχυρή άμυνα, δεν πρόκειται να κάνουν ποτέ τίποτα.

Ισχυρή άμυνα, όμως, δεν είναι μόνο αυτά που προτείνουμε στο νομοσχέδιο, είναι και η παλλαϊκή άμυνα που συνέχεια θα την προτείνω μέχρι που να φύγω από εδώ πέρα. Η παλλαϊκή άμυνα θα μας σώσει στο Αιγαίο. Δεν έχουμε άλλη λύση. Έχουμε τα αεροπλάνα, αλλά το εθνικό φρόνημα και η οργάνωση του άμαχου πληθυσμού θα βοηθήσει και θα πολλαπλασιάσει την ισχύ των Ενόπλων Δυνάμεων ώστε να μπορέσουμε να αποκρούσουμε. Γιατί την ευκαιρία ζητάει, κύριε ναύαρχε. Το ίδιο έκανε και στην Κύπρο. Μας έβαλαν να διώξουμε τη μεραρχία της Κύπρου και μετά, ευκαιρίας δοθείσης, έκαναν την εισβολή.

Προσέξτε! Μην αποστρατικοποιείτε τα νησιά. Μη διώχνετε όπλα από τα νησιά. Κρατηθείτε και οργανώστε τον άμαχο πληθυσμό. Γιατί ο άμαχος πληθυσμός, κύριε Υπουργέ, είναι αυτός που την πληρώνει κάθε φορά. Από το 1998 με το ν.2641 έχει ψηφιστεί, είναι νόμος του κράτους, η παλλαϊκή άμυνα με την οποία κανείς δεν ασχολείται. Μα, είναι δυνατόν να έχουμε ψηφίσει νόμο και να μην τον εφαρμόζουμε; Μήπως θα είναι και αυτός ο νόμος που ψηφίζουμε σήμερα ένας σαν κι αυτούς;

Πρέπει να εφαρμοστεί πάση θυσία η παλλαϊκή άμυνα, να εφαρμοστεί ο ψηφισμένος νόμος της παλλαϊκής άμυνας η οποία είναι η οργάνωση του άμαχου πληθυσμού, τη στιγμή που απειλούμεθα. Αν δεν απειλούμεθα, δεν θα είχαμε λόγο. Τη στιγμή, όμως, που ακούς «τους πετάξαμε στη θάλασσα και θα προχωρήσουμε», ακούς ότι «θα πάμε μια νύχτα ξαφνικά», δεν βλάπτουμε κανέναν όταν κάνουμε άμυνα και μάλιστα του λαού. Όταν οργανώσουμε τον λαό ξέρουμε ότι αν συμβεί πού θα πάει πώς θα κρυφτεί τι θα κάνει ο κάθε πολίτης. Δεν θα σφάξουμε τους πολίτες για να πούμε αυτό που λένε τώρα και στη Γάζα ότι να, έχουμε τριάντα πέντε χιλιάδες νεκρούς, βοηθήστε μας. Ε, όχι. Δεν θα φτάσουμε εκεί. Πρέπει να τα προλάβουμε αυτά.

Θέλω δύο πράγματα μόνο να συμπληρώσω για τη διάθεση της ακινήτου ιδιοκτησίας του Μετοχικού Ταμείου. Δεν συμφωνούμε με αυτό. Αυτό ανήκει στους στρατιωτικούς. Διότι θέλουν να πάρουν από εκεί και να δώσουν να κάνουν στο κέντρο…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ποιοι της Κυβέρνησης;

**ΠΑΝΑΓΙΩΤΗΣ ΠΑΡΑΣΚΕΥΑΪΔΗΣ:** Ναι.

Επίσης, θα ήθελα να παρακαλέσω τον Υπουργό, αν είναι δυνατόν, να λάβει μέριμνα γι’ αυτούς τους ΕΠΟΠ. Οι άνθρωποι μπορούν να ενταχθούν μέχρι τα είκοσι οκτώ τους. Στα πενήντα έξι πρέπει να φύγουν. Έχουν δυνατότητα δηλαδή κάπου είκοσι έξι χρόνια να παραμείνουν. Όταν φύγουν στα πενήντα τέσσερα θα έχουν είκοσι έξι χρόνια. Η σύνταξη που θα τους δώσουν είναι ελάχιστη και αν πρέπει να πάνε και μέχρι τα εξήντα πέντε και δεν μπορούν να βρουν δουλειά μετά αυτοί και κινδυνεύουν. Σου λέει πώς θα πάω να ενταχθώ και να παίρνω 2-3 κατοστάρικα που μου ανάλογη η σύνταξη; Τι θα κάνει η οικογένεια μου μετά; Πώς θα ζήσω που θα έχω μεγάλα παιδιά; Τουλάχιστον κάντε τους μέχρι τα εξήντα ώστε να μπορούν να έχουν κάποια δυνατότητα να πάρουν μια καλύτερη σύνταξη για να φτάσουν κοντά στη συντάξιμη με ηλικία.

Ευχαριστώ που με ανεχθήκατε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κ. Παρασκευαΐδη.

Ο κ. Μάντζος έχει τον λόγο και μετά ο κ. Παφίλης και μετά ο κ. Δαβάκης.

**ΔΗΜΗΤΡΙΟΣ ΜΑΝΤΖΟΣ:** Κυρίες και κύριοι συνάδελφοι, η σημερινή συζήτηση εξελίσσεται σε ένα διεθνές περιβάλλον καινοφανούς ρευστότητας και βιαιότητας, δυστυχώς. Στη Γάζα, η έκδοση ενταλμάτων σύλληψης από το Διεθνές Ποινικό Δικαστήριο εις βάρος του Ισραηλινού Πρωθυπουργού, του Ισραηλινού Υπουργού Άμυνας, του επικεφαλής της Χαμάς αποτελεί μια πολύ σοβαρή εξέλιξη ιστορικών διαστάσεων.

Από θέση αρχής, είναι οφειλή κάθε ευνομούμενου κράτους να προστατέψει τη διεθνή δικαιοσύνη ως θεσμό απέναντι στην αμφισβήτηση ώστε να μπορεί αυτή η διεθνής δικαιοσύνη σε όλες τις περιπτώσεις, όχι κατ’ επιλογήν, να στέκεται απέναντι σε κάθε δυνατή παραβίαση του διεθνούς ανθρωπιστικού δικαίου. Είναι πολύ σημαντικό ότι ο ύπατος Εκπρόσωπος της Ευρωπαϊκής Ένωσης για την εξωτερική πολιτική έχει λάβει καθαρή θέση πάνω στο θέμα αυτό υπέρ της διεθνούς δικαιοσύνης.

Η αποκρουστική τρομοκρατική επίθεση της 7 Οκτώβρη του 2023, οι νεκροί, οι όμηροι που ακόμη κρατούνται από τη Χαμάς, μια τρομοκρατική οργάνωση που με όρους θρησκευτικού φανατισμού πλήττει τα δίκαια αιτήματα του παλαιστινιακού λαού, το δίκαιο πολύχρονο αγώνα για κράτος στην Παλαιστίνη, κρατά δεσμώτη του θρησκευτικού φονταμενταλισμού έναν λαό χωρίς πατρίδα. Η υπέρμετρα δυσανάλογη αντίδραση του κράτους του Ισραήλ οδήγησε σε εκατόμβη αμάχων, πάνω από τριάντα πέντε χιλιάδες νεκρούς, ασιτία, λιμό εις βάρος παιδιών, επιχειρήσεις εκτοπισμού εκατοντάδων χιλιάδων Παλαιστινίων στην πιο πυκνοκατοικημένη λωρίδα γης στον κόσμο, τη Γάζα. Ήδη σωρεύονται άνθρωποι σε απάνθρωπες συνθήκες στο νότιο τμήμα της, στη Ράφα.

Την ίδια ώρα ο αντισιωνισμός, η αναβίωση του ολοκαυτώματος, τα αισθήματα του μίσους προς καθετί το αραβικό αντίστοιχα, είναι παθογένειες που έχουν ριζώσει βαθιά στους λαούς της περιοχής και θα αναπαράγονται αυτές οι παθογένειες σε νέους κύκλους μίσους και βίας όσο το πρόβλημα παραμένει άλυτο, στα χέρια τρομοκρατών και ακραίων εθνικιστών.

Για να ξεριζωθούν αυτές οι παθογένειες και να φυτρώσει επιτέλους σε αυτή την άνυδρη γη ο σπόρος της ειρήνης και της ευημερίας χρειάζονται τολμηρές αποφάσεις. Η άμεση κατάπαυση του πυρός συνιστά μονόδρομο, όμως, ο «γόρδιος δεσμός» θα λυθεί μόνο με έναν τρόπο, με την ίδρυση παλαιστινιακού κράτους, όπως ο Οργανισμός Ηνωμένων Εθνών είχε αποφασίσει εδώ και δεκαετίες.

Αυτή είναι μια πάγια εθνική θέση και είναι και μια θέση του δικού μας κινήματος, του ΠΑΣΟΚ. Και κρούει ανοιχτές θύρες όποιος ρωτά το κίνημα του Ανδρέα Παπανδρέου ποια είναι η άποψή του για τα δίκαια αιτήματα του παλαιστινιακού λαού. Εμείς χωρίς «ναι μεν αλλά» λέμε «ναι» στην ίδρυση παλαιστινιακού κράτους στην περιοχή. Ο ΣΥΡΙΖΑ και η Νέα Αριστερά όσο ήταν ΣΥΡΙΖΑ, όσο βρισκόταν στην κυβέρνηση και στην εξουσία είχε τη δυνατότητα να αναγνωρίσει το παλαιστινιακό κράτος και δεν το έπραξε. Και θα μπορούσε να το είχε κάνει η ελληνική Βουλή και η ελληνική Κυβέρνηση πριν τη μεγάλη τραγωδία του 2023 - 2024.

Το σημαντικό τώρα που άλλες ευρωπαϊκές χώρες ήδη ανακοινώνουν την αναγνώριση του κράτους της Παλαιστίνης είναι η Ελλάδα, μέσα στην Ευρωπαϊκή Ένωση, να ωθήσει για πρωτοβουλίες για ενιαία αντιμετώπιση, ενιαία προσέγγιση της Ευρώπης απέναντι στο ζήτημα αυτό. Θα κληθεί η Ευρωπαϊκή Ένωση σε υψηλό επίπεδο άμεσα, τις επόμενες μέρες, εβδομάδες, να πάρει θέση. Η Ελλάδα οφείλει στο όνομα αυτού του ιστορικού της ρόλου που κέρδισε μέσα από σειρά διαδοχικών κυβερνήσεων, με πρώτες τις κυβερνήσεις του Ανδρέα Παπανδρέου για τη σύγκλιση με τον αραβικό κόσμο, αλλά και την κυβέρνηση του Γιώργου Παπανδρέου για τη σύμπηξη μιας στρατηγικής συμμαχίας μεγάλης σημασίας, με το κράτος του Ισραήλ. Οφείλει η χώρα μας στο όνομα του ιστορικού της ρόλου ως εγγυητή σταθερότητας και ειρήνης στην ευρύτερη περιοχή να αναλάβει πρωτοβουλίες για την ειρηνική και ασφαλή συμβίωση των λαών στην περιοχή με δύο κράτη, για την αξιοπρέπεια των Παλαιστινίων και την ασφάλεια του Ισραήλ.

Την ίδια ώρα ο πόλεμος στην Ουκρανία έχει εισέλθει και διανύει ήδη τον δεύτερο χρόνο χωρίς «φως στο τούνελ». Οι εθνικισμοί στα Βαλκάνια βρίσκονται σε έξαρση ιδίως μετά την εκλογή του εθνικιστικού VMRO στη Βόρεια Μακεδονία, οι συστηματικές προκλήσεις από τη νέα πολιτική ηγεσία της γειτονικής χώρας. Αυτό είναι το διεθνές περιβάλλον μέσα στο οποίο συζητούμε σήμερα, μέσα στο οποίο η Ελλάδα συνεχίζει τον διάλογο με τη γειτονική Τουρκία. Ήρεμα νερά στο Αιγαίο και ρητορική για διχοτόμηση στην Κύπρο την ίδια στιγμή. Είναι ασύμβατες έννοιες που δεν νοείται η σύμπλευσή τους.

Οι προκλήσεις της Τουρκίας ώρες πριν τη συνάντηση της Άγκυρας μεταξύ του κ. Μητσοτάκη και του κ. Ερντογάν συζητούνται επίμονα σε αυτή εδώ τη Βουλή, τουλάχιστον από τα κόμματα της Αντιπολίτευσης, δυστυχώς όχι στην Ευρώπη όπως θα έπρεπε, διεθνοποιώντας αυτές τις προκλήσεις στον κρίσιμο χρόνο. Κι όμως, σήμερα το πρωί ο κύριος Πρωθυπουργός σε τηλεοπτική του συνέντευξη δεν βρήκε ούτε μια κουβέντα να πει για την κλιμάκωση. Αρνήθηκε ότι υπάρχει κλιμάκωση από την πλευρά της Τουρκίας. Προσοχή, η διακήρυξη των Αθηνών είναι ένα έγγραφο -πολιτικό έγγραφο- καλών προθέσεων, όχι συγχωροχάρτι για την τουρκική προκλητικότητα. Διότι τελικά η απόσταση ανάμεσα στον διάλογο και σε αυτό που ο Υπουργός Άμυνας ο κ. Δένδιας στην Επιτροπή Άμυνας χαρακτήρισε ως «κακιά ώρα» για την οποία πρέπει να είμαστε έτοιμοι ίσως πράγματι να είναι μικρότερη από την απόσταση της Σάμου από την απέναντι ακτή.

Εμείς θέλουμε τον διάλογο με την Άγκυρα, αλλά μόνο στη βάση της ειλικρίνειας, χωρίς αυταπάτες, χωρίς αφέλεια, χωρίς βιασύνη. Και μόλις χθες, μέσα σε όλα αυτά, πληροφορηθήκαμε και το διάβημα του πρέσβη της Λιβύης για σεισμογραφικές έρευνες νότια και νοτιοδυτικά της Κρήτης, άμεση συνέπεια του παράνομου τουρκολιβυκού μνημονίου την υπογραφή και τις συνέπειες του οποίου εδώ και χρόνια η Κυβέρνηση της Νέας Δημοκρατίας δεν έχει καταφέρει να αποτρέψει, ούτε καν να προλάβει, αρνούμενη να συμμετάσχει τότε στις διασκέψεις του Βερολίνου του 2019.

Όλα αυτά μας διδάσκουν τι, κυρίες και κύριοι συνάδελφοι; Πρώτον ότι η εξωτερική πολιτική οφείλει να χαράσσεται και να υλοποιείται σε μακρό ιστορικό χρόνο, όχι με το βλέμμα στις κάλπες, όχι με κριτήριο την εκλογική συγκυρία, όπως μας διδάσκει και η υπόθεση Μπελέρη με την τροπή των ελληνοαλβανικών σχέσεων. Μόνο μια εθνική στρατηγική απαλλαγμένη από μικροκομματικές στοχεύσεις μπορεί να αποπνέει τελικά εμπιστοσύνη, να εμπνέει τις αναγκαίες συναινέσεις στο Κοινοβούλιο και να θεραπεύει το εθνικό συμφέρον.

Δεύτερον, ότι η Ελλάδα μέσα στην Ευρώπη με ισχυρή φωνή ξανά οφείλει να πιέσει ώστε να ενισχυθεί η εξωτερική πολιτική της Ευρωπαϊκής Ένωσης με όρους ευρωπαϊκής κυριαρχίας. Εμείς οι σοσιαλδημοκράτες χρόνια τώρα λέμε πως η Ευρώπη δεν μπορεί να είναι ταυτόχρονα οικονομικός γίγαντας και πολιτικός νάνος, πως πρέπει να βρει τον δικό της ρόλο και τον διακριτό της λόγο στην παγκόσμια πολιτική σκηνή. Η Ευρώπη ιδίως μετά τον πόλεμο στην Ουκρανία, μετά τη βάρβαρη ρωσική εισβολή, προσπαθεί να βρει μια νέα στρατηγική πυξίδα. Μπορούμε, όμως, και πρέπει να γίνουν πολλά περισσότερα από όσα έχουμε ήδη επιτύχει για την κοινή εξωτερική πολιτική της Ευρωπαϊκής Ένωσης, σε μια σειρά θεμάτων και πεδίων, νέα αρχιτεκτονική ασφαλείας, νέα πολιτική γειτονίας, νέα προσέγγιση στη διεύρυνση με ταυτόχρονη εμβάθυνση της Ευρώπης, ακόμη και ανάπτυξη κοινής στρατιωτικής αμυντικής δύναμης του περίφημου ευρωπαϊκού στρατού. Η ανάγκη συμπλήρωσης και εξισορρόπησης του ευρωατλαντικού ισοζυγίου ισχύος είναι επιτακτική. Ιδίως στη σημερινή εποχή δεν μπορεί να υπάρξει μονομέρεια ισχύος ανάμεσα στις δύο όχθες του Ατλαντικού, ιδίως αν αναλογιστεί κανείς ποιες είναι οι ενδεχόμενες συνέπειες μιας εκλογής Τραμπ τον Νοέμβριο του 2024 στις Ηνωμένες Πολιτείες.

Η Αθήνα οφείλει και πρέπει να στηρίξει χωρίς επιφυλάξεις την εξέλιξη της κοινής εξωτερικής πολιτικής της Ευρωπαϊκής Ένωσης, ιδίως στον δρόμο προς τις ευρωπαϊκές εκλογές και πολλώ δε μάλλον μετά από αυτές ως συλλογικό αίτημα ασφάλειας της ηπείρου μας και ως εγγύηση των ίδιων των εξωτερικών συνόρων της χώρας μας. Οφείλουμε να μιλήσουμε ως χώρα για μόνιμα χρηματοδοτικά εργαλεία. Δεν θα περιορίζεται φυσικά μόνο στην άμυνα. Εμείς διαφωνούμε ότι το ευρωομόλογο, όπως λέει ο κύριος Πρωθυπουργός, πρέπει να πηγαίνει μόνο στην άμυνα. Εμείς θεωρούμε ότι το ευρωομόλογο πρέπει να είναι κυρίως για το κοινωνικό κράτος και την άμβλυνση των ανισοτήτων. Αλλά ναι, να υπάρξουν κοινά χρηματοδοτικά εργαλεία μόνιμα, πόροι που να μην πηγαίνουν μόνο στους παραγωγούς όπλων, όχι μόνο σε εκείνους που παράγουν όπλα, αλλά σε εκείνους που τα χρειάζονται επίσης, γιατί είναι στην ανατολική ή στη βορειοανατολική ή στη νοτιοανατολική πλευρά της Ένωσης. Κι αυτό μας οδηγεί στην ανάγκη για ένα πλαίσιο κοινών ή και συντονισμένων εξοπλισμών με επενδύσεις και αναβάθμιση ακριβώς της ευρωπαϊκής αμυντικής βιομηχανίας και την ανάπτυξη της εθνικής αμυντικής βιομηχανίας. Διότι η ευρωπαϊκή αμυντική βιομηχανία είναι ένα άθροισμα επιμέρους εθνικών αμυντικών βιομηχανιών.

Ειπώθηκε σωστά και από τον συνάδελφο τον κ. Μιχαηλίδη και τον εισηγητή μας τον κ. Μπιάγκη στις επιτροπές ότι 1,5 τρισεκατομμύριο ευρώ υπολογίζει η Ευρωπαϊκή Ένωση για την πρόοδο 2025 - 2027, για την ευρωπαϊκή αμυντική βιομηχανία. Εμείς πώς θα συμμετάσχουμε σε αυτή ακριβώς την επενδυτική προσπάθεια; Διότι εδώ υπάρχει πραγματικά ο κίνδυνος να δημιουργηθεί ένα κλειστό κλαμπ ισχυρών παραγωγών όπλων και η Ελλάδα να μείνει έξω από αυτό το κλαμπ. Αυτό ακριβώς είναι το πρίσμα, το εθνικό πρίσμα, πατριωτικό πρίσμα με το οποίο εμείς αναλύσαμε και εξετάσαμε το παρόν σχέδιο νόμου. Ο ειδικός αγορητής μας, ο κ. Δημήτρης Μπιάγκης σας ανέπτυξε όλους τους ισχυρισμούς μας και εδώ στην Ολομέλεια και στην επιτροπή. Είναι μια πολύ καθυστερημένη πρωτοβουλία με ανεπαρκή διαβούλευση που έρχεται πράγματι να απαντήσει, όπως απαντά, στην ανάγκη ανάπτυξης της καινοτομίας, μια πραγματική ανάγκη να αναπτύξουμε καινοτομία ως χώρα, που όλοι ομολογούμε, ανεξαρτήτως του πώς τοποθετούμαστε απέναντι στο σχέδιο νόμου.

Αλλά πέντε χρόνια τι έχει κάνει η Κυβέρνηση της Νέας Δημοκρατίας του Κυριάκου Μητσοτάκη, αντικειμενικά και με κριτήριο τις προόδους, της τεχνολογίας διεθνώς, ακόμα και γειτονικών ανταγωνιστικών κρατών; Μετρήσιμα, τι αντισταθμιστικά οφέλη έλαβε η εγχώρια αμυντική βιομηχανία από τις αναθέσεις σε αναδόχους; Η συμμετοχή της ελληνικής βιομηχανίας είναι 0,74% με τις αμυντικές δαπάνες της χώρας στο 3,7% του ΑΕΠ. Απογοητευτική επίδοση. Πρέπει να επιμείνουμε στις μεγάλες ευκαιρίες που χάνονται. Τις είπαμε στην επιτροπή, τις λέμε και εδώ. Η διεθνής ζήτηση για βλήματα πυροβολικού έχει αυξηθεί σημαντικά, σημαντικότατα. Εμείς θα μπορούσαμε να παράγουμε τόσο καιρό και δεν το κάνουμε, διότι το εργοστάσιο στον Υμηττό έχει κλείσει για να γίνει επένδυση real estate, η γραμμή παραγωγής έχει κλείσει, δεν έχει μεταφερθεί πουθενά και χάνουμε προστιθέμενη αξία χρόνια τώρα. Και όσο χάνονται αυτές οι ευκαιρίες, έρχονται τα κυβερνητικά στελέχη ως καπέλο με δηλώσεις τους και απαξιώνουν ακριβώς την αμυντική βιομηχανία στο όνομα της οποίας υποτίθεται ότι ορκίζονται, όπως κάνει η Κυβέρνηση συστηματικά με κάθε πεδίο δημόσιας πολιτικής και δημόσιας διοίκησης και στα δημόσια νοσοκομεία και στα δημόσια πανεπιστήμια και αλλού. Τώρα μας λέει ότι με αυτό το σχέδιο νόμου, με δύο ορόφους στο κέντρο της Αθήνας, μια χώρα που δεν την έχουν αφήσει να παράξει ούτε ένα τρίκυκλο όχημα στρατιωτικό, θα παράξει άμεσα τεχνολογία αιχμής. Ή κάνει λόγο η Κυβέρνηση για «iron dome», που μάλιστα εμφανίζεται ως πρωτοβουλία του Πρωθυπουργού, του κ. Μητσοτάκη, την ώρα που ο κ. Τουσκ στην Πολωνία μάς ενημερώνει ότι ήδη έχει συζητηθεί με ομολόγους του Πρωθυπουργού στην Ευρωπαϊκή Ένωση. Πώς υπηρετείται η αμυντική βιομηχανία, πώς εξυγιαίνεται, όταν εγκαταλείπεται; Επειδή ακούσαμε τον κύριο Υπουργό να χρησιμοποιεί αυτές τις δύο αυτές λέξεις, «υπηρετείται» και «εξυγιαίνεται».

Επομένως, η θετική μας στάση επί της αρχής, κύριε Πρόεδρε, κύριοι συνάδελφοι, δεν σημαίνει ούτε ότι θα κλείσουμε τα μάτια στην πραγματικότητα που περιγράφουμε, ούτε ότι αποδεχόμαστε a priori» εσφαλμένες και επικίνδυνες διατάξεις που εισηγείστε -τοποθετούμαστε επ’ αυτών και ψηφίζουμε επ’ αυτών-, ούτε φυσικά ότι δίνουμε λευκή επιταγή στην Κυβέρνηση. Το αντίθετο ακριβώς, έχουμε σφοδρές διαφωνίες, έχουμε ισχυρές επιφυλάξεις και καταψηφίζουμε σειρά άρθρων και θέτουμε τα ερωτήματα εκ νέου. Γιατί δεν υπήρξαν εγγυήσεις για την αξιοκρατία επιλογής στο ΕΛΚΑΚ; Στην Επιτροπή Θεσμών και Διαφάνειας εμείς θα επιμείνουμε, παρά την άρνηση του κυρίου Υπουργού, σύμφωνα με τον Κανονισμό της Βουλής θα μπορούσε και οφείλει να γίνει η διαδικασία επιλογής και ακρόασης. Εξαλείφεται έτσι η όποια ανησυχία και εξασφαλίζεται η αναγκαία διαφάνεια. Γιατί δεν βελτιώθηκε η λογοδοσία; Στην Επιτροπή Εξοπλιστικών Προγραμμάτων της Βουλής σάς ακούσαμε και χαιρόμαστε ότι δεχτήκατε την πρόταση του ΠΑΣΟΚ -και άλλων πτερύγων της Βουλής- για να υπάρξει λογοδοσία, αλλά αυτή η λογοδοσία -και περιμένουμε να δούμε την τροπολογία σας- δεν πρέπει να είναι παθητική, αμυντική, αλλά ενεργητική, να υπάρξει ένα θεσμικό πλαίσιο ασφαλές, μια συνέχεια, να ξέρει η Βουλή ακριβώς, να λογοδοτείτε σε μια Βουλή που γνωρίζει, όχι σε μια Βουλή που αποδέχεται και χειροκροτεί χωρίς να γνωρίζει τι συμβαίνει. Αυτό σημαίνει Βουλή.

Γιατί δεν διασφαλίστηκε -πολύ κρίσιμο- ότι το 49% των μετοχών δεν θα περάσουν σε ιδιώτες που είτε θα είναι ανεπαρκείς -στην καλύτερη περίπτωση- είτε -στη χειρότερη των περιπτώσεων- θα υπηρετούν ανταγωνιστικά έως και εχθρικά προς το εθνικό συμφέρον συμφέροντα; Γιατί διατηρείται το πολυμετοχικό κεφάλαιο και μάλιστα σε ένα σημαντικότατο ποσοστό συμμετέχει το Υπερταμείο; Πώς λειτουργούν και πώς θα αλληλοεπιδρούν οι θυγατρικές εταιρείες; Σε ποιον θα λογοδοτούν όταν θα διαχειρίζονται και εκείνες δημόσιο χρήμα; Γιατί δεν αποσαφηνίστηκε ποιος χαράσσει τελικά τη στρατηγική;

Το ΕΛΚΑΚ απλώς υλοποιεί όπως λέει ο Υπουργός, ο κ. Δένδιας τις εισηγήσεις και τις αποφάσεις του Πενταγώνου ή εισηγείται το ίδιο το ΕΛΚΑΚ τον σχεδιασμό, όπως λέει το νομοσχέδιο, αν διαβάζουμε σωστά ελληνικά; Διαφημίζετε το κοινό σώμα πληροφορικής, αλλά δεν λέτε πουθενά όλες αυτές τις μέρες ότι η πληροφορική υπάρχει στις Ένοπλες Δυνάμεις. Από το 1960 η Πολεμική Αεροπορία έχει πληροφορική, υπάρχει τεχνογνωσία τουλάχιστον στην Αεροπορία σε όλα τα σώματα. Στο όνομα αυτής της διακλαδικότητας καταργείτε τους κλάδους αντί να τους βάλετε να συνεργάζονται στην πράξη και με τα συντρίμμια αυτών των κλάδων θέλετε να φτιάξετε κάτι καινούργιο, χωρίς να διασφαλίζετε ούτε τη διοίκηση, για τα πρώτα χρόνια ιδίως μέχρι να προσληφθούν αυτά τα επαρκή στελέχη που λέτε ότι θα υπάρχουν ούτε καν διασφαλίζετε την παραμονή των στελεχών που σωστά ο Υφυπουργός αποδέχεται ότι στην ιδιωτική αγορά θα αμείβονταν παχυλά και σίγουρα πολύ περισσότερα από τον δημόσιο τομέα.

Γιατί λοιπόν, αντί να απαντηθούν όλα αυτά και με τροπολογίες που καταθέσαμε και με τον δημόσιο λόγο σας και με τη διαβούλευση και την υπομονή που έπρεπε να υπάρχει και όχι τη βιασύνη, επιμείνατε να δημιουργήσετε αισθήματα απαξίωσης σε εκείνους που τιμούν το εθνόσημο και έχουν επιλέξει να προσφέρουν στην πατρίδα; Και αυτό δεν έχει να κάνει με τις εκλογές, γιατί άκουσα τον κ. Δένδια να λέει ότι είναι προεκλογική περίοδος. Όχι, δεν έχει να κάνει με τις εκλογές. Εμείς ζητήσαμε μάταια να εξετάσετε τις τροπολογίες μας. Δεχτήκατε, και είναι πολύ σημαντικό και το αναγνωρίζουμε, να ρυθμίσετε το ζήτημα του ΟΣΜΑΕΣ στη Μαλεσίνα Φθιώτιδας, με την κρίσιμη, καθοριστική συμβολή του Δήμου Λοκρών. Μια αναγκαία λύση, για ένα ζήτημα που χρόνιζε και το αναδείξαμε με επιτυχία. Γιατί αδιαφορείτε όμως, για τα λοιπά αιτήματα του προσωπικού των Ενόπλων Δυνάμεων; Τα συνταξιοδοτικά, τα μισθολογικά, της υπηρεσιακής τους κατάστασης. Γιατί παραπέμπετε για παράδειγμα στις ελληνικές καλένδες τις Ανώτατες Στρατιωτικές Σχολές των Υπαξιωματικών, την αναγνώριση των πτυχίων τους, που σήμερα είναι σαν μια απλή μεταλυκειακή εκπαίδευση, παρά την υψηλή βάση εισαγωγής που έχουν σήμερα αυτές οι σχολές που είναι ήδη από το 1993 στα μηχανογραφικά των πανελλαδικών εξετάσεων;

Κύριε Πρόεδρε, για όλους αυτούς τους λόγους και τις επιφυλάξεις μας και ακριβώς εξαιτίας της θετικής μας στάσης επί της αρχής, εμείς στο ΠΑΣΟΚ - Κίνημα Αλλαγής διατηρούμε ακέραιο το δικαίωμα ελέγχου και το καθήκον ελέγχου της Κυβέρνησης, καθημερινά. Να ελέγχουμε καθημερινά την εφαρμογή και κυρίως να διεκδικούμε καθημερινά την ενίσχυση της αμυντικής βιομηχανίας στο νέο ευρωπαϊκό περιβάλλον. Και θα επιμείνουμε, κλείνοντας, στην ανάγκη λογοδοσίας με όρους πατριωτισμού. Αυτή είναι η λογοδοσία που εμείς ασκούμε, με όρους πατριωτισμού του 21ου αιώνα. Αυτό ζητούμε. Δύο φορές το ΠΑΣΟΚ έχει ζητήσει για παράδειγμα ενημέρωση και λογοδοσία για τις ενδεχόμενες αμυντικές συμφωνίες της χώρας μας με την Ουκρανία είτε σε διμερές είτε σε πολυμερές επίπεδο στο προστατευμένο περιβάλλον της Επιτροπής Εξωτερικών και Άμυνας. Εμείς θέλουμε να γνωρίζουμε τις δεσμεύσεις της χώρας μας και το λέμε εμείς που στηρίξαμε χωρίς αστερίσκους την υποστήριξη της αμυνόμενης Ουκρανίας. Χωρίς αστερίσκους. Και το ζητήσαμε ακριβώς μέσα στην επιτροπή. Εκτός αν η Κυβέρνηση θεωρεί πιο ασφαλές η Αντιπολίτευση και η Βουλή να τα μαθαίνει όλα αυτά από τον τύπο, από το Γερμανό Καγκελάριο ή από τον Ουκρανό Πρόεδρο. Κι όμως ακόμα περιμένουμε, όπως περιμένουμε ενημέρωση για την κατάσταση στη βάση του Στεφανοβικείου μετά τις φυσικές καταστροφές της Θεσσαλίας. Έχουμε βρεθεί στην Κάρλα επανειλημμένως. Ακόμα καλύπτεται σημαντικό τμήμα της βάσης από το νερό της λίμνης. Ακόμα περιμένουμε την ενημέρωση. Θα επιμείνουμε, όμως, γιατί πράγματι σωστά ειπώθηκε, ότι εδώ κάποιοι πρέπει να προστατέψουν την εμπιστοσύνη των θεσμών, και των Ενόπλων Δυνάμεων και της Βουλής. Και ναι, αυτό το κάνουμε εμείς στο όνομα του πατριωτισμού που είναι ρεαλιστικός, όχι κατά φαντασίαν, ούτε εργαλειοποιείται με βάση εκλογικές στοχεύσεις ούτε παραδίδεται σε ιδεοληψίες. Δεν θα παραδώσουμε τον πατριωτισμό σε κανέναν και ιδίως στη Νέα Δημοκρατία, διότι -και κλείνω με αυτή τη φράση- η ισχυρή αποτροπή συνιστά το πρώτο διπλωματικό μέσο για κάθε κράτος στο σύγχρονο πολύπλοκο κόσμο. Και ισχυρή αποτροπή σημαίνει ναι, εξοπλισμούς, σημαίνει καινοτομία, σημαίνει τεχνολογία, αλλά σημαίνει και εκπαίδευση, αξιοπρέπεια, ετοιμότητα και υψηλό ηθικό του προσωπικού, των Ενόπλων Δυνάμεων. Δεν πρέπει να ξεχνάμε ποτέ ότι οι Ένοπλες Δυνάμεις είναι οι άνθρωποί τους.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι έχουμε μια αίτηση χορήγησης άδειας από τον κ. Βρεττάκο: «Θα ήθελα να αιτηθώ τη χορήγηση άδειας στο πρόσωπό μου και την αποχή από τα κοινοβουλευτικά μου καθήκοντα για την περίοδο 24 έως και 27 Μαΐου 2024. Παρακαλώ όπως εγκριθεί το αίτημά μου σύμφωνα με τα προβλεπόμενα στο άρθρο 86 του Κανονισμού της Βουλής.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΈΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς, η Βουλή ενέκρινε τη ζητηθείσα άδεια.

Τον λόγο έχει ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Και ξαφνικά, λοιπόν, μετά την απόφαση του Διεθνούς Δικαστηρίου, πώς λέμε στο χωριό μου, βγήκαν τα σαλιγκάρια στον ήλιο και αρχίζουν να μιλάνε για το δίκαιο της Παλαιστίνης.

**ΔΗΜΗΤΡΙΟΣ ΜΑΝΤΖΟΣ:** Όχι, όχι.

**ΑΘΑΝΑΣΙΟΣ ΠΑΦΙΛΗΣ:** Εγώ όταν μιλάγατε δεν είπα κουβέντα. Επειδή όμως, επιμένετε, τώρα θα δείτε.

Είσαστε εσείς όλοι που τρέξατε από την πρώτη στιγμή να νομιμοποιήσετε το δικαίωμα στην αυτοάμυνα, όπως είπατε, του Ισραήλ. Είσαστε όλοι, πλην ΚΚΕ που ψηφίσατε στο Ευρωκοινοβούλιο ακριβώς αυτή την καταδίκη των Παλαιστινίων.

**ΔΗΜΗΤΡΙΟΣ ΜΑΝΤΖΟΣ:** Τη Χαμάς.

**ΑΘΑΝΑΣΙΟΣ ΠΑΦΙΛΗΣ:** Και να ξεκαθαρίσουμε, εμείς με τη Χαμάς είμαστε άβυσσος και το καταλαβαίνει και ο πιο απλός άνθρωπος. Όμως, εκατό χιλιάδες χιλιάδες νεκροί πριν την επέμβαση, εποικισμοί. Εσείς που κόπτεστε για το Διεθνές Δίκαιο, πόσα χρόνια υπάρχει απόφαση του ΟΗΕ για παλαιστινιακό κράτος στα σύνορα, πριν το ’67, για ανεξάρτητο κράτος με πρωτεύουσα την Ανατολική Ιερουσαλήμ, για επιστροφή των προσφύγων. Αυτά δεν είναι αποφάσεις του ΟΗΕ; Τώρα τα ξεχάσατε; Και τώρα ξαφνικά τα θυμηθήκατε. Και τι λέτε; Στο Θεό σας! Να ακούει ο ελληνικός λαός. Υπέρμετρη απάντηση. Πού είναι η ανθρωπιά; Η αυτοάμυνα είναι οι τριάντα πέντε χιλιάδες νεκροί;

**ΔΗΜΗΤΡΙΟΣ ΜΑΝΤΖΟΣ:** Όχι.

**ΑΘΑΝΑΣΙΟΣ ΠΑΦΙΛΗΣ:** Η αυτοάμυνα είναι οι επτά χιλιάδες αγνοούμενοι;

**ΔΗΜΗΤΡΙΟΣ ΜΑΝΤΖΟΣ:** Όχι.

**ΑΘΑΝΑΣΙΟΣ ΠΑΦΙΛΗΣ:** Η αυτοάμυνα είναι δέκα έξι χιλιάδες παιδιά;

**ΔΗΜΗΤΡΙΟΣ ΜΑΝΤΖΟΣ:** Όχι.

**ΑΘΑΝΑΣΙΟΣ ΠΑΦΙΛΗΣ:** Η αυτοάμυνα είναι οι επτά χιλιάδες γυναίκες; Δεν βγάλατε άχνα όλο αυτό το διάστημα όλοι σας, πλην ΚΚΕ. Και τώρα θυμηθήκατε τα δικαιώματα του παλαιστινιακού λαού, αλλά και πάλι αφήνετε περιθώρια.

(Θόρυβος στην Αίθουσα)

Μην εκνευρίζεστε. Θα σας διαβάσω τι έχετε πει και τι έχετε αποφασίσει όλοι για την υπέρμετρη απάντηση. Αυτό είναι το θέμα. Απαντάω για το ΠΑΣΟΚ.

Δεύτερο θέμα: Ουκρανία. Εκεί παραβιάζεται το Διεθνές Δίκαιο. Σωστά. Εμείς από την πρώτη στιγμή καταδικάσαμε και ήμασταν οι μόνοι που κάναμε και διαδήλωση, έξω από τη Ρωσική Πρεσβεία. Εσείς δεν κάνατε τίποτα. Φυσικά εσείς δεν τα έχετε καλά με τον κόσμο, τα έχετε καλά με το να βγάζετε λόγους και να έρχονται και τα τηλεοπτικά κανάλια. Ανεξάρτητα, λοιπόν, από αυτό, τι συμβαίνει; Ποιος συγκρούεται στην Ουκρανία; Οι Ουκρανοί με τους Ρώσους; Όποιος το πει αυτό είναι αφελής ή δεν θέλει να το αναγνωρίσει. Πλέον συγκρούεται το ΝΑΤΟ με τη Ρωσία στο έδαφος της Ουκρανίας και την πληρώνουν ο λαός της Ουκρανίας και ο λαός της Ρωσίας. Αλήθεια ή ψέματα; Για ποιο λόγο; Για το μοίρασμα της περιοχής.

Εσείς λοιπόν, τι θέση παίρνετε σε αυτό και στη θέση της Ελλάδας; Να σταλούν όπλα στην Ουκρανία. Ο ΣΥΡΙΖΑ υποτίθεται ότι διαφώνησε, για να είμαι ειλικρινής. Τι είπε; «Δεν διαφωνούμε να σταλούν αλλά μέσα από την Ευρωπαϊκή Ένωση και όχι απευθείας».

Τρίτο θέμα. Δεν απαντάω μόνο στο ΠΑΣΟΚ για να μη θεωρηθώ μονομέτωπος. Ποιο είναι το κύριο; Η Ευρωπαϊκή Ένωση να μη δεχθεί τη μονομερή ισχύ και εννοούμε Ηνωμένες Πολιτείες της Αμερικής και να αναπτύξει την ίδια της πολιτική, ευρωστρατό, κ.λπ.. Μάλιστα. Η Ευρωπαϊκή Ένωση λοιπόν, θα φτιάξει έναν ευρωστρατό ο οποίος δεν θα συμμετέχει στο μοίρασμα και στο ξαναμοίρασμα των αγορών, ο οποίος δεν θα εξαπολύει πολέμους μαζί με το ΝΑΤΟ, ο οποίος θα είναι στρατός της ειρήνης και της ασφάλειας. Κοροϊδεύετε τον κόσμο, ωμά και κανονικά. Δηλαδή αν φτιάξει η Ευρωπαϊκή Ένωση τον ευρωστρατό θα έχουμε το αντίπαλο δέος; Όχι. Αυτοί στο μόνο που διαφωνούν είναι ποιος θα πάρει τα περισσότερα. Και όχι μόνο δεν θα έχουμε αντίπαλο δέος, που δεν πρόκειται να γίνει, αλλά ξέρετε τι λέει η συνθήκη της Λισαβόνας και όλα όσα ζήσαμε, τουλάχιστον και προσωπικά που δεν έχει σημασία, πέντε χρόνια εκεί;

Πυλώνας της ασφάλειας της Ευρωπαϊκής Ένωσης τι είναι; Το ΝΑΤΟ. Άρα, λοιπόν, σταματήστε αυτά τα παραμύθια.

Και για να πάμε στο νομοσχέδιο, για να μη λέω περισσότερα. Ο Νίκος ο Παπαναστάσης, συνταγματάρχης των Ειδικών Δυνάμεων εν αποστρατεία -έχει σημασία που το λέω αυτό- και η Αφροδίτη Κτενά, καθηγήτρια πανεπιστημίου και ο Γιώργος ο Μαρίνος, υπεύθυνος διεθνών σχέσεων νομίζω ότι το έκαναν φύλλο και φτερό. Αναφέρθηκαν -θα επαναλάβω πολύ γρήγορα- σε ποιο περιβάλλον έρχεται αυτό το νομοσχέδιο. Θα μου πείτε: Έχει σημασία; Βεβαίως και έχει σημασία. Και γιατί έρχεται τώρα, σε ένα περιβάλλον, θα το πω απλά, που μυρίζει μπαρούτι; Μυρίζει μπαρούτι, οι ανταγωνισμοί οξύνονται, όποιος δεν το βλέπει είναι τυφλός, για το μοίρασμα των αγορών, τον έλεγχο της ενέργειας, τους δρόμους μεταφοράς των προϊόντων, της ενέργειας και τον γεωστρατηγικό έλεγχο. Ναι ή όχι; Όποιος δεν τα αναγνωρίζει, δεν καταλαβαίνει τίποτα πλέον.

Έχουν διαμορφωθεί πλέον στρατόπεδα και είναι ολοφάνερα. Δεν θα πω ευρωασιατικό και ευρωδυτικό, αλλά στην πράξη αυτό είναι. Υπάρχουν συμμαχίες, οι οποίες αλλάζουν. Θυμηθείτε, Α΄ Παγκόσμιο Πόλεμο. Θυμηθείτε, Β΄ Παγκόσμιο Πόλεμο. Αλλάζουν, έχουν ανοιχθεί πολεμικά μέτωπα στην Ουκρανία και στη Μέση Ανατολή και διαμορφώνονται και άλλα, όπως στη Νοτιοανατολική Ασία.

Και δεύτερον, οικονομικά στο καπιταλιστικό σύστημα, συνολικά, υπάρχει στασιμότητα στην ανάπτυξη. Τι κάνει η ελληνική Κυβέρνηση με τη συναίνεση των άλλων κομμάτων -εδώ είναι το ερώτημα- ως μέλος του ΝΑΤΟ; Συμμετέχει στους σχεδιασμούς των Ηνωμένων Πολιτειών - ΝΑΤΟ - Ευρωπαϊκής Ένωσης και πρακτικά, όχι μόνο πολιτικά, συμμετέχει και στα δύο μέτωπα του πολέμου και στης Ουκρανίας και στη Μέση Ανατολή. Και λέω πρακτικά και στρατιωτικά. Συμμετέχει στην Ουκρανία; Θα πουν: Όχι. Πώς δεν συμμετέχει; Αφού στέλνει οπλισμό, εδώ αφόπλισε νησιά και έστειλε. Και αυτά τα κόλπα μέσω Τσεχίας και λοιπά εντάξει, είναι για αφελείς. Τα πουλάω στην Τσεχία για να τα δώσει η Τσεχία. Ωστόσο, όμως, συμμετέχει άμεσα στον πόλεμο της Ουκρανίας.

Συμμετέχει στον πόλεμο στη Μέση Ανατολή; Βεβαίως. Φρεγάτα «ΥΔΡΑ», τώρα «ΨΑΡΑ». Για ποιο λόγο; Γιατί πάνε εκεί; Για να προστατέψουν μόνο τη ναυσιπλοΐα και τα συμφέροντα των εφοπλιστών των Ελλήνων; Όχι, βέβαια. Για να διασφαλίσουν το νότιο μέτωπο του Ισραήλ. Γιατί στέλνουμε -που είπε πριν εδώ ο κ. Δένδιας- στη Σαουδική Αραβία; Για ποιο λόγο; Τι υπερασπίζονται οι Πάτριοτ στη Σαουδική Αραβία; Τα σύνορα της Ελλάδας; Μην τρελαίνετε τον ελληνικό λαό. Υπερασπίζονται τη Σαουδική Αραβία και τις επενδύσεις που υπάρχουν εκεί. Και υπερασπίζονται γενικότερα το Ισραήλ που είναι η αιχμή του δόρατος, θα έλεγα των αμερικανονατοϊκών συμφερόντων.

Είναι πρώτη φορά που γίνεται αυτό; Γιατί πρέπει να εξηγηθούμε απέναντι στον ελληνικό λαό. Πρώτη φορά, δηλαδή, η Ελλάδα βρίσκεται μέσα σε αυτό το περιβάλλον; Όχι. Υπάρχει πόλεμος που εξαπολύθηκε μετά το 1990 που δεν συμμετείχαν όλες, μα όλες, οι ελληνικές κυβερνήσεις;

Αρχίζουμε. Γιουγκοσλαβία. Συμμετείχε ή όχι; Ακόμα έχει στρατεύματα στη Βοσνία. Έχει στο Κόσοβο. Έγινε χώρος διέλευσης των νατοϊκών στρατευμάτων. Έστειλε καράβια και οι ναύτες ξεσηκώθηκαν προς τιμήν τους εκεί.

Αφγανιστάν. Συμμετείχε ή όχι; Έστειλε. Και ξέρετε, επειδή λένε διάφορα, ότι δεν ήταν πρώτης γραμμής, ήταν πίσω, γιατί ο πόλεμος δεν γίνεται με της πρώτης γραμμής, πρέπει να φάνε, πρέπει να θεραπευτούν, όταν τραυματίζονται, κ.λπ..

Ιράκ. Λιβύη. Φρεγάτα έξω από τη Λιβύη δεν έστειλε η τότε Κυβέρνηση της Νέας Δημοκρατίας - ΠΑΣΟΚ; Για ποιο λόγο; Για ποια συμφέροντα στη Λιβύη; Παντού. Και τώρα; Το ίδιο ακριβώς κάνει.

Άρα, όσοι, λοιπόν, μιλούν για φιλειρηνική πολιτική και για χώρα ασφάλειας και ειρήνης, κυριολεκτικά κοροϊδεύουν και με την ιστορία, αλλά κοροϊδεύουν και τον ελληνικό λαό.

Τι είναι αυτό το νομοσχέδιο, λοιπόν, που ήρθε τώρα με μεγάλη προπαγάνδα; Εμείς λέμε ότι είναι ευθυγραμμισμένο με τις απαιτήσεις των σχεδίων Ηνωμένων Πολιτειών - ΝΑΤΟ - Ευρωπαϊκής Ένωσης με σκοπό να υπηρετήσει την πολιτική την επιθετική, τη δολοφονική αυτών των οργανισμών και να εμπλέξει ακόμα περισσότερο τη χώρα με τη θέλησή βέβαια όχι μόνο της Κυβέρνησης, αλλά και των άλλων κομμάτων στις επιδιώξεις, οι οποίες δεν φαντάζομαι να είναι φιλειρηνικές ή κανένας δεν μπορεί να τις υποστηρίξει.

Είναι, λοιπόν, ολοφάνερη η επιδίωξη όλων των αλλαγών. Έχει προμετωπίδα το συντονισμό με τις Ηνωμένες Πολιτείες της Αμερικής, το ΝΑΤΟ, την Ευρωπαϊκή Ένωση σε προκλητικό μάλιστα σημείο. Εδώ υπάρχει και αντιγραφή, φωτοτυπία αμερικανικών μοντέλων και αμερικανικού στρατού που βρίσκει απέναντι τα στελέχη των Ενόπλων Δυνάμεων.

Θέλω να σας πω κάτι και ας σας φανεί ζόρικο. Ο αμερικανικός στρατός και η αμερικανική πολιτική δεν έχει κερδίσει κανέναν πόλεμο, ούτε έναν. Ποιον πόλεμο κέρδισε, κύριε Παπαναστάση; Κανέναν κυριολεκτικά, γιατί στηρίζεται σε άλλα πράγματα και όχι στο πατριωτικό συναίσθημα, γιατί πατρίδα δεν είναι να πηγαίνεις να σκοτώνεις τους Άραβες, τους Βιετναμέζους και σε όλο τον κόσμο που έχουν εξαπολύσει επιθέσεις. Και ξέρετε οι μισθοφόροι στην Ελλάδα, γιατί έμμεσοι είναι, δεν περνάνε εύκολα. Έχει παράδοση ο λαός μας. Οι μισθοφορικοί στρατοί έχουν ηττηθεί σε όλη την ιστορία. Αυτό που έχει κερδίσει πάντα είναι αυτοί που πολεμούν για το δίκιο. Και τώρα οι λαοί που θα πολεμούν για το δίκιο τους και όχι για την κατάκτησή τους από τον αμερικανονατοϊκό ιμπεριαλισμό. Ένα είναι αυτό, λοιπόν.

Δεύτερη απόδειξη γι’ αυτά που λέμε είναι ότι το «όψιμο» ενδιαφέρον για την ανάπτυξη της πολεμικής βιομηχανίας και όχι της αμυντικής -πολεμική είναι έτσι ή αλλιώς και αυτό να το ξεκαθαρίσουμε, γιατί όλοι μιλάτε για αμυντική βιομηχανία- συνδέεται με τις αποφάσεις της Ευρωπαϊκής Ένωσης για στροφή και στήριξη της πολεμικής βιομηχανίας με βάση τις δηλώσεις και ευρωπαίων ηγετών για προετοιμασία για ένα γενικευμένο πόλεμο στην Ευρώπη. Είναι έτσι ή όχι; Έτσι είναι.

Ήδη υπάρχει απόφαση της Ευρωπαϊκής Ένωσης για ενέργειες υποστήριξης της παραγωγής πυρομαχικών. Αυτό δεν είναι; Το ξέρετε; Γιατί άραγε ενδιαφέρεται η Ευρωπαϊκή Ένωση; Για να τροφοδοτήσει την Ουκρανία. Και, βέβαια, για να μπουν στο παιχνίδι πιο δυνατά και ιδιωτικές εταιρείες. Αυτό δεν λένε πρέπει να προετοιμαστούμε για γενικευμένο πόλεμο στην Ευρώπη; Η Ευρώπη της ειρήνης, που θα την κάνετε εσείς του ΣΥΡΙΖΑ, της Ελληνικής Λύσης, του ΠΑΣΟΚ κατά ένα μέρος αν και έχει παραδοθεί άνευ όρων, της Πλεύσης Ελευθερίας. Αυτά λέει η Ευρωπαϊκή Ένωση, γι’ αυτό και δίνει ενάμιση τρισεκατομμύριο για αμυντικές. Ποιες αμυντικές τώρα; Μας δουλεύουν όλοι; Αμυντικές είναι το δυσθεώρητο ποσό που το πληρώνουν οι ευρωπαϊκοί λαοί μαζί και ο ελληνικός λαός;

Και τώρα επειδή μιλάμε για τις ελληνικές αμυντικές βιομηχανίες έχουμε κάνει φοβερή δουλειά όλα αυτά τα χρόνια για να στηριχτούν και όχι, αλλά η κατεύθυνση ήταν οι υπεργολάβοι της Ευρωπαϊκής Ένωσης. Ο κ. Καραμέρος είπε ότι εγκαταλείφθηκαν -αυτό νιώθω ηθική υποχρέωση να το πω- τα ΕΑΣ και όλα τα λοιπά. Τι θυμίζει αυτό; Την καμήλα που βλέπει την καμπούρα της μπροστινής και δεν κοιτάει τη δικιά της.

Λοιπόν, επί κυβέρνησης ΣΥΡΙΖΑ -αυτό θέλω και να καταγραφεί στα Πρακτικά- είχε τοποθετηθεί, ίσως κατ’ εξαίρεση, πρόεδρος στα ΕΑΣ ο Γιώργος ο Ροΐδης, ναύαρχος. Ένας πολύ μεγάλος αγωνιστής, ένας πολύ καλός άνθρωπος, ο οποίος σε χρόνο μηδέν, έβαλε τα ΕΑΣ στη σειρά. Το αναγνωρίζουν όλοι. Και ανέπτυξε την παραγωγή, παρά τις δυσκολίες που υπήρχαν. Υπέγραψε συλλογική σύμβαση με τους εργαζομένους και είχε ένα τεράστιο στοκ για εξαγωγή σε Ινδία κ.λπ.. Και ο ΣΥΡΙΖΑ τον απέλυσε και τον άλλαξε! Συγχαρητήρια! Το λέω αποτίνοντας φόρο τιμής στη μνήμη του, γιατί ήταν ένας μεγάλος παντογνώστης και μεγάλος αγωνιστής! Αυτά είναι, για να μιλάτε για ΕΑΣ. Και όχι μόνο για τα ΕΑΣ!

Τι εξυπηρετεί, λοιπόν, εκτός των άλλων; Εδώ είναι φανερά τα πράγματα. Γιατί δεν το λέτε; Να το πείτε ειλικρινά: «Εμείς πιστεύουμε ότι άμα μπουν οι ιδιωτικές εταιρείες μέσα, θα είναι καλύτερα τα πράγματα». Εξυπηρετούν συμφέροντα ιδιωτικών ομίλων στον τομέα της πολεμικής βιομηχανίας και μάλιστα τώρα επίσημα με τον νόμο, γιατί ακόμα και τώρα βασιλεύουν. Τους δίνετε έργα, τα οποία κοστίζουν δεκαπλάσια από ό,τι θα μπορούσαν να κάνουν τα στρατιωτικά εργοστάσια.

Έχω πάει προσωπικά και με τον Νίκο τον Παπαναστάση στη Λάρισα και μας είπαν ότι μπορούν να κάνουν τα πάντα και πέντε -λέω εγώ- φορές φθηνότερα. Όμως τα δίνετε στις ιδιωτικές εταιρείες.

Να πω κι άλλο ένα παράδειγμα. Όταν ήταν να συντηρηθούν οι κινητήρες των αεροπλάνων, κατέθεσε η ΕΑΒ προσφορά. Ο κ. Βενιζέλος τότε, με βάση το Ευρωπαϊκό Δίκαιο, έκανε διεθνή διαγωνισμό. Αποτέλεσμα: Tο πήραν οι Πορτογάλοι και κόστισε πέντε φορές περισσότερο! Γιατί, η ΕΑΒ είχε πρόταση: «Όχι μόνο ό,τι φαίνεται, αλλά και τα προβλήματα και οι βλάβες που θα βγουν, όταν ανοίξουμε τους κινητήρες». Να, αυτή είναι η πολιτική και στον ιδιωτικό τομέα.

Ζούμε σε μία κατάσταση, όπου υπάρχουν αμύθητα ποσά, που ξοδεύονται για τους εξοπλισμούς. Δεν θέλω να κάνω ανάλυση. Τι λέει ο ποιητής; «Να σκοτώνονται οι λαοί, για τ’ αφέντη το ψωμί». Έτσι δεν λέει; «Άιντε θύμα, άιντε ψώνιο, άιντε σύμβολο αιώνιο».

Σήμερα, λοιπόν, ενώ δυστυχεί η ανθρωπότητα, το σύστημά σας, που είναι βάρβαρο και απάνθρωπο, δεν λογαριάζει τίποτα, δεν λογαριάζει τη ζωή, δεν λογαριάζει τίποτα, παρά μόνο τα κέρδη. Οι πολεμικές βιομηχανίες σιγοντάρουν να συνεχιστεί ο πόλεμος στην Ουκρανία γιατί εξασφαλίζουν τεράστια κέρδη. Εκτός από τα κέρδη και λοιπά και λοιπά, σιγοντάρουν παντού να ανοίξουν και άλλες εστίες, γιατί κερδίζουν. Το λένε «ωμά» πολλές φορές!

Σε όλα αυτά, τι λέτε εσείς. Να έρθει το πρόγραμμα της Ευρωπαϊκής Ένωσης για τα πυρομαχικά. Και εσείς στο ΣΥΡΙΖΑ, αλλά και το ΠΑΣΟΚ, κατηγορείτε την Κυβέρνηση γιατί άργησε να μπει σε αυτό το πρόγραμμα. Δηλαδή η Ελληνική Λύση που μας κάνει τον καμπόσο εδώ -έφυγαν και δεν θέλω να τους τα πω απόντες- τι λέει; «Κατά του να στέλνουμε πυρομαχικά, αλλά τα ΕΑΣ να παράγουν βλήματα για να τα στέλνουμε στην Ουκρανία. Είναι ευκαιρία!». Αυτό πώς λέγεται; Αν δεν λέγεται πολιτική απάτη, τι λέγεται; Δεν μπορώ να το χαρακτηρίσω διαφορετικά. Όπως υπάρχουν και άλλοι που σε τελευταία ανάλυση συναινούν. Θα πω στο τέλος.

Η επιστήμη στην υπηρεσία της βαρβαρότητας. Αυτό είναι. Δεν χρειάζονται περιγραφές πολλές. Πανεπιστήμια και μυαλά αντί να σκέφτονται και να δουλεύουν για το πώς θα βοηθήσουν τον άνθρωπο, προσπαθείτε να τους κάνετε να δουλεύουν για το πώς θα τον εξοντώσουν. Αυτή είναι η κατάσταση: Τα έξυπνα όπλα, αυτά που χρησιμοποιούνται για την καταστροφή των υποδομών.

Βέβαια εδώ υπάρχει και μια παρένθεση. Τρίβουν τα χέρια τους, μαχαιροπίρουνα έχουν απλώσει και για την Ουκρανία. Είναι απίστευτο. Γίνεται σφαγή δύο λαών και οι εταιρείες λογικά για τα συμφέροντά τους από τώρα ετοιμάζονται για να πάνε για την ανοικοδόμηση, όπως έγινε και στο Ιράκ. Ισοπέδωση από τους Αμερικανούς και μετά μπήκαν όλες οι αμερικανικές εταιρείες και ήταν ένας λόγος που εκτονώθηκε λίγο η κρίση στις Ηνωμένες Πολιτείες της Αμερικής.

Θα πω: Αυτοί είστε, που λέει ο Γραμματέας μας ο Κουτσούμπας. Αυτοί είστε! Αντί η επιστήμη να σώζει τον άνθρωπο μπαίνει στην υπηρεσία του να τον σκοτώνει. Αυτό λέγεται καπιταλισμός.

Και τελειώνω για τα άλλα κόμματα. Η Νέα δημοκρατία εντάξει, τα λέει. Για τον ΣΥΡΙΖΑ αυτά που λέω ισχύουν ή δεν ισχύουν; Τα γνωρίζετε ή όχι; Για τη στροφή στην Ευρωπαϊκή Ένωση, στην πολεμική βιομηχανία, για τα σχέδια του ΝΑΤΟ κ.λπ.. Και τι λέτε; Ναι. Άρα είσαστε ίδιοι στρατηγικά.

Τι λέει το ΠΑΣΟΚ. Μετά βαΐων και κλάδων «Ζήτω». «Εμείς είμαστε πατριώτες». Τι σημαίνει πατριώτης; Να σκοτώνεσαι στην Ερυθρά Θάλασσα; Για ποιανού συμφέροντα; Πατριώτης είναι αυτός που υπερασπίζεται τα συμφέροντα της χώρας, που υπερασπίζεται τα συμφέροντα του λαού και όχι τα συμφέροντα των σφαγέων των λαών.

«Ναι» λέτε όλοι. Η Ελληνική Λύση, που λέει διάφορα, στην πραγματικότητα «ναι» λέει και σε αυτό.

Η Πλεύση Ελευθερίας είναι υπέρ. Είναι δυνατόν, που μας παριστάνετε...

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Δεν είπαμε αυτό! Κάνετε λάθος!

**ΑΘΑΝΑΣΙΟΣ ΠΑΦΙΛΗΣ:** Εγώ έτσι άκουσα τον εισηγητή σας. Πείτε κατά και καταγγέλλετε αυτό το νομοσχέδιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό! Όταν λέει ο κ. Παφίλης κάτι, θα πρέπει να απαντήσετε εσείς; Μετά θα το πείτε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Είναι τελείως λάθος! Διαστρεβλώνετε τα λεγόμενα του εισηγητή μας!

**ΑΘΑΝΑΣΙΟΣ ΠΑΦΙΛΗΣ:** Είναι εύθικτοι. Θέλουν ασυλία; Δεν πειράζει, δεν θα την έχουν από δω και στο εξής.

Άρα, λοιπόν, εδώ μέσα είμαστε δύο στρατόπεδα κι ας κρίνει ο ελληνικός λαό. Είσαστε όλοι σας με τη βαρβαρότητα που υπάρχει σήμερα. Είσαστε όλοι με την εμπλοκή της Ελλάδας με ή χωρίς ενστάσεις. Και είμαστε απέναντι. Εμείς είμαστε με τους λαούς και δεν θα κάνουμε πίσω.

Και καλούμε τον λαό να βγάλει συμπεράσματα και στις 9 Ιούνη να το εκφράζει και με την ψήφο του, ώστε την άλλη μέρα να χαμογελάει και να είναι περήφανος που ένα ΚΚΕ ανεβασμένο θα μπει μπροστά για τους αγώνες του λαού.

Εσείς το πολύ-πολύ να βγάζετε λόγους στη Βουλή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τώρα θα συνεχίσουμε με τον κ. Δαβάκη και αμέσως μετά θα μιλήσει η Κοινοβουλευτική Εκπρόσωπος από την Πλεύση Ελευθερίας.

**ΙΩΑΝΝΗΣ ΟΙΚΟΝΟΜΟΥ:** Δεν είπατε δύο Βουλευτές, κύριε Πρόεδρε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας είπα ένας-ένας, απλώς έδωσε τη θέση του, γι’ αυτό σας είπα ότι είναι λάθος όταν δίνει τη θέση του το ΠΑΣΟΚ. Έδωσε τη θέση του το ΠΑΣΟΚ και εμφανίστηκαν δύο Βουλευτές και έτσι έχουμε όλες αυτές τις αντιδράσεις…

(Θόρυβος στην Αίθουσα)

Μετά θα μιλήσει η κ. Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Μετά θα μιλήσει η Πρόεδρός μας και μετά εγώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν θέλατε την κ. Καραγεωργοπούλου, έρχεται η Πρόεδρος τώρα.

Ορίστε, κύριε Δαβάκη, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ:** Παρακολουθώ, αγαπητές και αγαπητοί συνάδελφοι, τη συζήτηση αυτού του νομοσχεδίου από το πρωί. Όποιοι μας παρακολουθούν μπορούν εύκολα από τα λεγόμενα των αγορητών να βγάλουν τα συμπεράσματά τους, σχετικά με τις στοχεύσεις, την πολιτική, εάν θέλετε, ιδιοτέλεια ή τις παρωπίδες που έχουν πολλοί, κυρίως τα κόμματα της Αριστεράς αλλά και τα κόμματα της λιγότερο Αριστεράς που κάποτε κυβέρνησαν, με όλα αυτά που συνθέτουν τη δημόσια ρητορική τους πάνω στα ζητήματα της άμυνας.

Υπάρχουν αρκετοί οι οποίοι έχουν θητεύσει στον τομέα της εθνικής άμυνας ως στελέχη της και οι οποίοι γνωρίζουν καλύτερα παντός άλλου την πραγματική αλήθεια και όλη εκείνη την περιρρέουσα ατμόσφαιρα που υπάρχει, όταν τέτοιου είδους νομοσχέδια, όπως αυτό που σήμερα το πρωί εισηγήθηκαν ο Υπουργός Εθνικής Άμυνας και ο κύριος Υφυπουργός, έρχονται, για να θεσμοθετηθούν σε αυτή την Αίθουσα.

Νομίζω ότι το Ελληνικό Κέντρο Αμυντικής Καινοτομίας, το οποίο εντάσσεται στη γενικότερη οραματική αλλά πλήρως ρεαλιστική, κατά την άποψή μου, ιδέα της ατζέντας 2030 του κυρίου Υπουργού, αποτελεί μία από τις σοβαρότερες και θα έλεγα, σπουδαιότερες πολιτικές επιλογές πρωτοβουλίες αυτής της Κυβέρνησης. Γιατί; Διότι συνθέτει όλο εκείνο το δυναμικό, το αφανές και ηρωικό δυναμικό που έχουν οι Ένοπλες Δυνάμεις μας, δηλαδή και τα στελέχη και τους αποφοίτους των παραγωγικών σχολών αλλά και τους σπουδαστές με τα διδακτορικά τους, τους ικάρους μας, τους ευέλπιδες, τους δοκίμους μας, όπως επίσης και τους υπαξιωματικούς, προσωπική γνώμη και γνώση των οποίων έχω, όσον αφορά και τους μεν και στους δε.

Ας πάμε, για παράδειγμα, στο Στεφανοβίκι. Ανέφερε προηγουμένως ο κ. Παφίλης τη Λάρισα. Προφανώς, πήγατε στο Στεφανοβίκι, που με ιδιαίτερη εγκράτεια και θα έλεγα, με ιδιαίτερο ταλέντο αυτοί οι άνθρωποι κρατούν όρθια την εθνική μας άμυνα και τις πλατφόρμες της, δημιουργώντας μία τέτοια προοπτική, ούτως ώστε πλέον με αυτό το εργαλείο, το ΕΛΚΑΚ, όπως σχηματικά αναφέρεται, να μπορέσουμε να δημιουργήσουμε κάτι που έχει ανάγκη αυτός ο τόπος. Και τι είναι αυτό; Είναι μία ουσιαστική, ρεαλιστική συνθήκη στον τομέα της εθνικής μας άμυνας και της εθνικής αμυντικής μας βιομηχανίας.

Μόνον οι πτυχιακές εργασίες των ευέλπιδων, των δοκίμων και των ικάρων μας, εάν τεθούν σε εφαρμογή και γίνουν πράξη μέσω αυτού του οργάνου και μετασχηματιστούν όλες αυτές οι ιδέες των παιδιών μας σε επιχειρησιακές απαιτήσεις, όπως ανέφερε στην επιτροπή και ο εξαίρετος Αρχηγός ΓΕΕΘΑ, ο Στρατηγός κ. Χούπης, ο τόπος μας θα βγει ωφελημένος και κυρίως η εθνική μας άμυνα θα είναι ωφελημένη.

Όταν μιλάμε για επιχειρησιακή ανάγκη, ας μιλήσουμε με το συγκεκριμένο παράδειγμα του Αρχηγού ΓΕΕΘΑ. Το αναφέρω και ως Πρόεδρος της Επιτροπής Εξοπλισμών. Ας πούμε ότι παίρνουμε εξοπλιστικό πρόγραμμα πενήντα πολυβόλων. Αντιλαμβάνεστε ότι αυτομάτως πρέπει να ιδρυθούν και οι αντίστοιχες μονάδες. Όλα αυτά προκαλούν ένα πρόβλημα, ένα κενό ελλείψεως στελεχιακού δυναμικού. Αντιλαμβανόμαστε, λοιπόν, όλοι ότι αυτού του είδους το όργανο ως μία συγκεκριμένη σηματοδοτούσα αρχή θα μπορέσει κατ’ οικονομία να δημιουργήσει όλες εκείνες τις συνθήκες που έχουμε ανάγκη, ακόμα και, όπως ανέφερε προηγουμένως ο κύριος Υπουργός, στη δομή δυνάμεων, στην περιστολή των στρατοπέδων, στην καλύτερη εξοικονόμηση ανθρώπινου δυναμικού, ούτως ώστε η χώρα μας να καταστεί μία πλήρως δικτυοκεντρική δύναμη, όχι αύριο, αλλά ξεκινώντας από σήμερα και με αυτό το όργανο.

Είναι ένα εγχείρημα που θεσμοθετεί τη διαμόρφωση ενός οικοσυστήματος, όπως ελέχθη πολλές φορές, έρευνας, καινοτομίας και ανάπτυξης των Ενόπλων Δυνάμεων. Ενός εγχειρήματος, που πρέπει, πιστεύω -και το λέω για μία ακόμη φορά-, να εμπλέξει και τα στελέχη των υπαξιωματικών σε αυτό, όχι μόνο των τριών μεγάλων παραγωγικών σχολών.

Το οικοσύστημα καινοτομίας απαιτεί εξωστρέφεια, που θα αλληλοεπιδρά με αυτό που υπάρχει ήδη στον τόπο μας. Ποιο είναι αυτό; Είναι το οικοσύστημα πολλών νεοφυών επιχειρήσεων. Παράλληλα, απαιτείται θαρραλέα πολιτική που θα μοχλεύσει και ιδιωτικά κεφάλαια προς τον τομέα αυτό σε διάφορα πεδία, όπως είναι η έρευνα και η τεχνολογία, πεδία τα οποία εξελίσσονται.

Επίσης, πρέπει η εργαστηριακή έρευνα του ΕΛΚΑΚ να καταλήξει σε ένα καινοτόμο προϊόν σύμφωνα με την επιχειρησιακή ανάγκη, όπως την περιέγραψε, επαναλαμβάνω, ο κύριος Αρχηγός ΓΕΕΘΑ στην επιτροπή. Επιχείρηση ανάγκη, που, πέραν αυτών, πρέπει να περιστείλει και τα ζητήματα της πνευματικής ιδιοκτησίας, της γραφειοκρατίας που θα συναντήσει αυτό το πρόγραμμα μπροστά του, θέματα ευκολίας υπογραφής συμβάσεων με νεοφυείς επιχειρήσεις, που θα είναι καθοριστικά για την πορεία αυτού του εγχειρήματος.

Επιπλέον, όπως ελέχθη από τον κύριο Υπουργό το πρωί, η χρηματοδότηση του ΕΛΚΑΚ, πέραν του ποσού του 1,5 εκατομμυρίου ευρώ με το οποίο προικοδοτείται -που πιστεύω ότι είναι συμβολικό-, θα παίρνει και το 1,5% των εξοπλιστικών προγραμμάτων, κάτι που είναι πολύ σημαντικό για την περαιτέρω επιβίωσή του.

Πιστεύω, επίσης, ότι δημιουργείται έτσι σταθερή, ισχυρή βάση, για να επιλέξει με την ποιότητα και την ικανότητα των στελεχών που θα το απαρτίζουν, με πρώτο τον άξιο ναύαρχο κ. Λυμπέρη, πρώην Αρχηγό Στόλου. Και μία ευοίωνος προοπτική, θα αναλάβει διευθυντής της ΓΔΑΕΕ εν ενεργεία στέλεχος των Ενόπλων Δυνάμεων, πέραν της συνήθους πρακτικής που μέχρι τώρα υπήρχε, να ανακαλείται από την αποστρατεία ένα στέλεχος το οποίο είχε αποστρατευθεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτό ακόμη, κύριε Πρόεδρε.

Θέλω να εξάρω την πολιτική ηγεσία του Υπουργείου Άμυνας για αυτή την επιλογή. Πιστεύω ότι πρέπει να ξεφύγουμε από την κακοδαιμονία της θεσμοθέτησης -κύριε Αρχηγέ, απευθύνομαι και σε εσάς- διαφόρων οργάνων και θεσμών, τα οποία δυστυχώς, τελικώς, δεν εφαρμόζονται. Ας θυμηθούμε την Εθνική Αμυντική Βιομηχανική Στρατηγική και το όργανο που είχαμε θεσμοθετήσει πριν από μερικά χρόνια και δεν λειτούργησε -νομίζω- ποτέ, σχετικά με την έρευνα και την τεχνολογία.

Εν πάση περιπτώσει, αυτό το οποίο εντάσσεται στην οραματική ατζέντα της Ελλάδας 2030, με τη σύμφωνη γνώμη όλων των πτερύγων, νομίζω ότι μπορεί να γίνει πραγματικότητα. Χρειάζεται ομοψυχία, ομόνοια και συντονισμός κινήσεων, πέρα από μικροπολιτικές αναφορές και μικροπολιτικές βλέψεις.

Αυτό που μας ενώνει στην εθνική άμυνα είναι το μέλλον, είναι η άμυνα του τόπου μας και τα στελέχη, που την απαρτίζουν και είναι η ραχοκοκαλιά της εθνικής άμυνας: Οι γυναίκες και οι άνδρες των Ενόπλων μας Δυνάμεων, που από τον Έβρο μέχρι την Κρήτη και τα νησιά μας στηρίζουν την ιδέα της πατρίδας, την ιδέα της εθνικής και της εδαφικής μας ακεραιότητας και όλα αυτά που συνθέτουν την ελευθερία και τη δημοκρατία μας.

Κύριε Υπουργέ, κύριε Υφυπουργέ, και πάλι συγχαρητήρια! Πιστεύω ότι σύντομα, με τη δημιουργικότητα που σας διακρίνει, θα γίνει πράξη αυτό που πολύ οραματικά αλλά πολύ στοχευμένα και ρεαλιστικά έχετε φέρει στη Βουλή για ψήφιση. Νομίζω ότι πρέπει να τύχει της εμπιστοσύνης όλων των συναδέλφων.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και εμείς σας ευχαριστούμε.

Επειδή δεν υπάρχει διαθέσιμος Kοινοβουλευτικός Eκπρόσωπος, θα προχωρήσουμε στον επόμενο ομιλητή, που είναι ο κ. Χρυσομάλλης.

Κύριε συνάδελφε, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, το νομοσχέδιο του Υπουργείου Εθνικής Άμυνας που συζητούμε σήμερα, κατ’ εμέ, άργησε τριάντα χρόνια. Τριάντα χρόνια που αποστέρησαν τις Ένοπλες Δυνάμεις μας από τεχνολογικά εξελιγμένο εξοπλισμό, ο οποίος θα τους έδινε ένα σαφές πλεονέκτημα στο πεδίο. Επιτέλους, ήρθε η ώρα να νομοθετήσουμε τα πρώτα ουσιώδη βήματα που θα αναιρέσουν αυτή την καθυστέρηση και που ευελπιστώ ότι θα αποδώσουν σύντομα καρπούς.

Προς αυτή την κατεύθυνση και επί δύο αξόνων κινείται σήμερα η πολιτική και στρατιωτική ηγεσία του Υπουργείου Εθνικής Άμυνας. Με τον πρώτο άξονα εισηγείται την ίδρυση του Ελληνικού Κέντρου Αμυντικής Καινοτομίας, μία ανώνυμη εταιρεία του δημοσίου με αποκλειστικό μέτοχο το δημόσιο. Η αποστολή του είναι απλή και ταυτόχρονα κεφαλαιώδους σημασίας: Να λαμβάνει μέσω της νεοσύστατης Διεύθυνσης Καινοτομίας του ΥΠΕΘΑ τις κατευθύνσεις των αναγκών των Ενόπλων μας Δυνάμεων σε νέες και καινοτόμες τεχνολογίες -που αποτελούν πραγματικούς πολλαπλασιαστές ισχύος- και να τις διοχετεύει σε καινοτόμες αμυντικές επιχειρήσεις, οι οποίες, σε συνεργασία με τα ελληνικά αλλά και με τα ξένα πανεπιστήμια, με ερευνητικά κέντρα και βέβαια τις στρατιωτικές σχολές, θα αναπτύσσουν τις αναγκαίες τεχνολογίες, οδηγώντας σε λειτουργικά πρωτότυπα.

Δεν ανακαλύπτουμε τον τροχό. Αυτό είναι αλήθεια. Υλοποιούμε το αυτονόητο για μια χώρα με κρίσιμες, διαρκείς και απαιτητικές ανάγκες σε τεχνολογικά εξελιγμένο στρατιωτικό υλικό. Και το αυτονόητο επιβάλλει την καλλιέργεια ενός εγχώριου οικοσυστήματος αμυντικής καινοτομίας με έμφαση στις προηγμένες τεχνολογίες διττής χρήσης, το οποίο θα υποστηρίζει τις Ένοπλες Δυνάμεις μας στην προμήθεια καινοτόμων προϊόντων για αμυντικές εφαρμογές.

Συνεπώς ορθά εξασφαλίζεται η χρηματοδότηση του κέντρου από τις ετήσιες πιστώσεις που εγγράφονται στο εξοπλιστικό πρόγραμμα προμηθειών του Υπουργείου αλλά και τη δυνατότητα χρηματοδότησης του κέντρου από χορηγίες και επενδύσεις χρηματοδοτικών οργάνων και οργανισμών της Ευρωπαϊκής Ένωσης ή άλλων διεθνών οργανισμών, ερευνητικών κέντρων, φορέων του δημοσίου, φυσικών και νομικών προσώπων του εσωτερικού και του εξωτερικού. Μια χρηματοδότηση που θα επενδύεται σε ελληνικά μυαλά, θα συνδέσει την έρευνα με την αγορά που τόσος λόγος γίνεται διαρκώς και θα αποδώσει καινοτομία με εθνική προστιθέμενη αξία.

Ο δεύτερος άξονας του νομοσχεδίου του Υπουργείου αφορά τον εκσυγχρονισμό των ανωτάτων στρατιωτικών εκπαιδευτικών μας ιδρυμάτων με στόχο ακριβώς να ενισχυθεί η προσπάθεια των Ενόπλων Δυνάμεων για καινοτομία. Η δυνατότητα αυτόνομης διοργάνωσης διδακτορικών σπουδών και η απλοποίηση της διαδικασίας ίδρυσης προγραμμάτων μεταπτυχιακών σπουδών, θα δώσουν τη δυνατότητα στα στελέχη των Ενόπλων μας Δυνάμεων να συμμετάσχουν σε ερευνητικά προγράμματα και να εκπονήσουν διδακτορικές διατριβές σε αντικείμενα εφαρμοσμένου στρατιωτικού ενδιαφέροντος, συνεισφέροντας με τη σειρά τους στο έργο του κέντρου. Και αυτό εντέλει πρέπει να είναι το ζητούμενο, η αξιοποίηση του ερευνητικού δυναμικού των ίδιων των στελεχών των Ενόπλων μας Δυνάμεων προς όφελος της χώρας.

Κύριε Υπουργέ, θα ήταν καλό να δώσουμε και την αντίστοιχη δυνατότητα συμμετοχής στα μεταπτυχιακά των ανώτατων στρατιωτικών σχολών και των στελεχών των προερχόμενων από τις σχολές υπαξιωματικών. Και εκεί έχουμε εξαιρετικά στελέχη με τεχνική συγκρότηση που θα μπορούσαν να προσφέρουν. Νομίζω ήδη το Υπουργείο δεσμεύτηκε ότι θα έρθει αυτή η νομοθετική πρωτοβουλία σύντομα. Το ίδιο ισχύει και για τη δυνατότητα που δίνεται με το νομοσχέδιο για τα ειδικά προγράμματα θητείας σε οπλίτες θητείας, που βρίσκονται στο πρώτο ή στο δεύτερο κύκλο σπουδών ή εκπονούν το διδακτορικό τους σε αντικείμενα ενδιαφέροντος των Ενόπλων Δυνάμεων. Μια ιδέα που την εφαρμόζουμε και την πήραμε από το μεγαλύτερο φυτώριο καινοτομίας στον πλανήτη, που είναι οι Ηνωμένες Πολιτείες και σωστά το κάναμε.

Κυρίες και κύριοι Βουλευτές, η νομοθετική πρωτοβουλία του Υπουργού Εθνικής Άμυνας έρχεται σε μια στιγμή που τα διδάγματα από τους εν εξελίξει πολέμους στη γειτονιά μας γίνονται αντικείμενο ενδιαφέροντος από το σύνολο σχεδόν των στρατιωτικών επιτελείων. Η χρήση μη επανδρωμένων χαμηλού κόστους και περιφερόμενων πυρομαχικών μονής κατεύθυνσης για τον κορεσμό της αεράμυνας και την προσβολή στόχων κάθε είδους -το είδαμε και στην Ουκρανία και στο Ισραήλ αλλά και λίγο παλαιότερα στην Αρμενία- απέδειξε στην πράξη ότι η ανάπτυξη αμυντικών εφαρμογών με τη χρήση εμπορικών τεχνολογιών μπορεί να αποδώσει επιτυχείς καρπούς ειδικά όταν το κόστος είναι κρίσιμος παράγοντας.

Φτάσαμε πλέον στο σημείο να χρησιμοποιούνται αντιαεροπορικοί πύραυλοι με κόστος από 50.000 ως και εκατομμύρια ευρώ για να καταρρίψουν drone των 4.000 και 5.000 ευρώ. Δείτε το κόστος της επίθεσης του Ιράν και το κόστος αντιμετώπισής του από το Ισραήλ πρόσφατα. Το ζουν αυτό στην πράξη τα στελέχη του Πολεμικού μας Ναυτικού στην Ερυθρά Θάλασσα καθημερινά. Βλέπουμε εμπορικά τετρακόπτερα λίγων ευρώ να αναλαμβάνουν τον ρόλο παρατηρητή πυροβολικού ή να προσβάλλουν και να καταστρέφουν με ευκολία τεθωρακισμένα άρματα μάχης στην Ουκρανία. Ακόμα και τα μη επανδρωμένα πολυβολεία στο περιβόητο ψηφιακό τείχος στη μεθόριο Ισραήλ-Γάζας εξουδετερώθηκαν την 7η Οκτωβρίου από εμπορικά drone.

Και για να μην πάμε πιο μακριά, η επένδυση της Τουρκίας στην ανάπτυξη μη επανδρωμένων ήδη από τα τέλη της δεκαετίας του ’90 έχει αποφέρει τεράστιους καρπούς όχι μόνο για τις ένοπλες δυνάμεις της γείτονος αλλά και για την οικονομία της με εξαγωγές που φτάνουν σχεδόν τα 6 δισ. δολάρια. Η επένδυσή τους στην έρευνα και την καινοτομία δεν μένει μόνο στα drone, φτάνει σε συστήματα ραντάρ, έξυπνα πυρομαχικά, ηλεκτροπτικά συστήματα και δορυφορικές κρυπτοεπικοινωνίες. Εμείς μπροστά σε όλα αυτά δυστυχώς ακόμα παραμένουμε αγοραστές τεχνολογίας από το ράφι για κάθε κύριο ή δευτερεύον οπλικό σύστημα που έχουν ανάγκη οι Ένοπλες Δυνάμεις. Και αυτό πλέον πρέπει να σταματήσει.

Εκτιμώ πως το πρώτο σημαντικό βήμα γίνεται σήμερα με το συγκεκριμένο νομοσχέδιο. Οφείλουμε τάχιστα να δούμε όμως με την ίδια προσοχή τη δημόσια αμυντική μας βιομηχανία, να εφαρμόσουμε τις αλλαγές που πρέπει για να μπορέσει να ακολουθήσει ως αρωγός σε αυτή την προσπάθεια, να υλοποιήσει την παραγωγή των αποτελεσμάτων καινοτομίας του κέντρου. Και σε αυτό πρέπει να δώσουμε ιδιαίτερη προσοχή, ειδικά σε όσα παρατηρεί και ο σύνδεσμος ελλήνων κατασκευαστών πολεμικού υλικού.

Γιατί, τελικά, όπως αποδεικνύουν και τα προγράμματα που ενέκρινε το Ευρωπαϊκό Ταμείο Άμυνας, υπάρχει ήδη ένα σημαντικό οικοσύστημα ελληνικών ιδιωτικών εταιρειών αμυντικού υλικού το οποίο πρέπει να το ενεργοποιήσουμε προς όφελος των Ενόπλων μας Δυνάμεων και για μένα αυτό αποτελεί μονόδρομο.

Κυρίες και κύριοι Βουλευτές, οι Ένοπλες Δυνάμεις μας έχουν ανάγκη την καινοτομία, έχουν ανάγκη από σύγχρονο υλικό που θα τους δώσει τεχνολογικό πλεονέκτημα, έχουν ανάγκη από ένα σύγχρονο δόγμα εκπαίδευσης, έχουν ανάγκη μέριμνας του προσωπικού εν ενεργεία και εν αποστρατεία. Γι’ αυτό και δεν μπορώ να μην κάνω ειδική αναφορά στη διάταξη που διορθώνει το νομοτεχνικό λάθος για το επίδομα στόλου και αυξάνει τον σχετικό προϋπολογισμό σε μια χρονική περίοδο που η χώρα διαθέτει τρεις μονάδες επιφανείας σε διεθνείς αποστολές. Είναι το ελάχιστο οφειλόμενο προς τα στελέχη μας. Το ίδιο ισχύει και για την επαναφορά του πόρου 2% υπέρ του Ταμείου Αλληλοβοήθειας Στρατού Ξηράς επί των πληρωμών των Ενόπλων Δυνάμεων για προμήθειες, επισκευές, κατασκευές κ.λπ.. Αυτή θα εισφέρει στο ταμείο 10 εκατομμύρια ευρώ για φέτος και 13 εκατομμύρια για το 2025. Είναι ένας πόρος που καταργήθηκε το 2000, όπως σωστά αναφέρθηκε και επανέρχεται σήμερα προς όφελος των απόστρατων στελεχών του στρατού.

Συνεχίζουμε την προσπάθεια της αμυντικής θωράκισης της χώρας έπειτα από δεκαετίες απραξίας, αυτή τη φορά όμως με σχέδιο που θα περιλαμβάνει και την ανάπτυξη της εγχώριας αμυντικής μας παραγωγής με στόχο την τεχνολογική μας αυτονομία. Γι’ αυτό σας καλώ να το ψηφίσετε και ήδη το κάνετε και οφείλουμε να το εξάρουμε αυτό. Παρ’ όλο που είναι παραμονή εκλογών, τα περισσότερα κόμματα ψηφίζουν έστω και επί της αρχής το συγκεκριμένο νομοσχέδιο και δείχνουν μια ωριμότητα χωρίς παρωπίδες και μικροκομματικές αγκυλώσεις. Αντίστοιχα το ψηφίζω και εγώ.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει η Πρόεδρος της Κοινοβουλευτικής Ομάδας της Πλεύσης Ελευθερίας κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Σε αυτή την εξαιρετικά κρίσιμη διεθνή συγκυρία αισθάνομαι την ανάγκη να παρέμβω στην ολομέλεια της Βουλής για ζητήματα τα οποία αφορούν την εξωτερική μας πολιτική. Αφορούν το πώς στέκεται η χώρα μας στο διεθνές στερέωμα και αφορούν μια αξία υπέρτατη, πολύτιμη, αναντικατάστατη με την οποία η Πλεύση Ελευθερίας είναι άρρηκτα συνδεδεμένη, την ειρήνη.

Κυρίες και κύριοι Βουλευτές, σαν σήμερα το 1963 δέχθηκε δολοφονική επίθεση και κατέληξε λίγες ημέρες αργότερα, ο Γρηγόρης Λαμπράκης. Αυτή η ιστορική μορφή της δημοκρατίας, του αγώνα για την ελευθερία, της Αριστεράς, της ειρήνης. Αυτή η εμβληματική μορφή, αυτός ο άνθρωπος που δεν δίστασε ακόμη και στην πιο ακραία απαγόρευση, την κυβερνητική απαγόρευση της κυβέρνησης Καραμανλή τότε -λίγα χρόνια μετά την αποφυλάκιση και αμνήστευση των ναζί από τον ίδιο Πρωθυπουργό- να αψηφήσει την απαγόρευση της πρώτης μαραθώνιας πορείας ειρήνης και να βαδίσει μόνος του, έχοντας τα χέρια του ανοιχτά και απλωμένα, έχοντας στα χέρια του ένα πανό με δύο σύμβολα, της ειρήνης και με τη λέξη «Ελλάς».

Γιατί η Ελλάδα είναι συνδεδεμένη με την ειρήνη. Η πατρίδα μας, η Ελλάδα, είναι συνδεδεμένη με τους αγώνες κατά του πολέμου, κατά των κατακτητών, με την αντίσταση, με τους αγώνες κατά του ιμπεριαλισμού, με τους αγώνες κατά της ξενόφερτης αμερικανοκίνητης δικτατορίας, με τους αγώνες για δημοκρατία, ανεξαρτησία, αυτεξούσια πατρίδα.

Εκείνοι οι οποίοι διαχρονικά υπηρέτησαν την ειρήνη πλήρωσαν συχνά με το αίμα τους, όπως και ο Γρηγόρης Λαμπράκης, πλήρωσαν συχνά με τη ζωή τους την επιμονή τους να μην ενδίδουν ούτε στις ξενοκίνητες επιβεβλημένες συμφωνίες, ούτε στα ξενοκίνητα επιβεβλημένα μέτρα, ούτε σε κανενός είδους καταστρατήγηση της λαϊκής κυριαρχίας και της δημοκρατίας.

Ο Γρηγόρης Λαμπράκης υπήρξε μια εμβληματική προσωπικότητα της σύγχρονης ιστορίας. Του πρέπει ειδική μνεία στη Βουλή και είναι μεγάλο δυστύχημα αυτή η αποφυγή ειδικής επετειακής μνείας για τον Γρηγόρη Λαμπράκη στην ελληνική Βουλή. Του πρέπει να τον θυμόμαστε με περηφάνια ως έναν άνθρωπο που τίμησε την πατρίδα μας, τη δημοκρατία, την ελευθερία και το βουλευτικό αξίωμα. Γιατί αψήφησε την απαγόρευση ως Βουλευτής, συνελήφθη ως Βουλευτής, αψήφησε τους παρακρατικούς μηχανισμούς ως Βουλευτής και επέμεινε στην ειρήνη και στην αλληλεγγύη. Βεβαίως για όλα αυτά που συμβόλιζε αφαιρέθηκε η ζωή του από παρακρατικούς μηχανισμούς.

Και είναι σημαντικό να μνημονεύουμε σε αυτή τη χρονική στιγμή, που τα πάντα παρουσιάζονται ως ατυχήματα, τα πάντα συγκαλύπτονται ως ανύπαρκτα και θεωρίες συνωμοσίας, ότι και τη δολοφονία Λαμπράκη επιχείρησαν να συγκαλύψουν οι τότε μηχανισμοί, και τη δολοφονία Λαμπράκη επιχείρησαν να παρουσιάσουν ως ένα ατύχημα. Υπήρξε τότε προς τιμήν του ένας εισαγγελέας, ο Παύλος Δελαπόρτας, που αψήφησε τις πιέσεις, αψήφησε τους μηχανισμούς, αψήφησε τις εξουσίες και έπραξε το καθήκον του εναντίον των δολοφόνων του Γρηγόρη Λαμπράκη.

Αισθάνομαι την ανάγκη να τα θυμίσω όλα αυτά σε μία Αίθουσα παραδοσιακά κενή από Βουλευτές και Υπουργούς της Πλειοψηφίας. Σήμερα είστε έξι οι Βουλευτές, είναι και αυτό μια πρόοδος σε σχέση με τις προηγούμενες μέρες. Παραδοσιακά από τους εξήντα Υπουργούς παρίσταται ένας Υφυπουργός, σήμερα έχουμε την τύχη να είναι ο Υπουργός. Αυτή είναι δυστυχώς η κατάσταση και η εικόνα όλους αυτούς τους έντεκα σχεδόν μήνες από την ανάδειξη της νέας Βουλής.

Με αυτή την απουσία και με τη διάθεση συγκάλυψης αντιμετωπίζετε και το καθήκον εκπροσώπησης αυτού του 41%, που δεν θα σας το ξαναδώσουν οι πολίτες, και το καθήκον παρουσίας εδώ, στη Βουλή, και το καθήκον τήρησης του Συντάγματος. Αυτά για τα οποία ορκιστήκαμε στην έναρξη της παρούσας κοινοβουλευτικής περιόδου και κάποιοι και κάποιες έχουμε αυτή την κακή συνήθεια να θέλουμε αυτά και να τα θυμίζουμε και να τα τηρούμε.

Η μνήμη, λοιπόν, του Γρηγόρη Λαμπράκη είναι παρούσα σήμερα, είναι παρούσα στη συνείδηση των Βουλευτών της Πλεύσης Ελευθερίας. Είναι παρούσα στη συνείδηση του ελληνικού λαού, που διαχρονικά ουδέποτε αγάπησε τους κατακτητές, ουδέποτε αγάπησε εκείνους που στραγγαλίζουν τη δημοκρατία, ουδέποτε αγάπησε τους ιμπεριαλιστές. Αντίθετα, ο ελληνικός λαός παραδοσιακά αγάπησε και τάχθηκε υπέρ των καταπιεσμένων, υπέρ των αδύναμων, υπέρ των θυμάτων, υπέρ των αθώων.

Και είναι αυτό κάτι που πρέπει να πούμε σήμερα, καθώς η ευθύνη πια της ελληνικής Κυβέρνησης για τη θέση που έχει πάρει μέχρι στιγμής και για τη θέση που καλείται να πάρει πλέον για τη γενοκτονία που διαπράττεται από το κράτος του Ισραήλ, από την κυβέρνηση Νετανιάχου, σε βάρος του παλαιστινιακού λαού είναι αδήριτη.

Ήμουν εκείνη η πολιτική Αρχηγός που αυθημερόν με την επίσκεψη του κ. Μητσοτάκη στον Νετανιάχου στις 23 Οκτωβρίου του 2023 κατέθεσα προς τον κ. Μητσοτάκη επίκαιρη ερώτηση με τίτλο «Η επίσκεψή σας στο Ισραήλ» και επεσήμαινα στην επίκαιρη ερώτηση τα ακόλουθα, την έχω ξανακαταθέσει άλλες επτά φορές και προχθές, και διαβάζω: «Σε συνθήκες άκρας μυστικότητας για λόγους ασφαλείας, όπως ανακοινώθηκε από την ΕΡΤ, μεταβήκατε σήμερα, 23-10-2023, αυθημερόν στο Ισραήλ για επίσκεψη-αστραπή και δηλώσατε την υποστήριξη και θερμή συμπαράστασή σας «έρχομαι όχι απλώς ως σύμμαχος, αλλά ως αληθινός φίλος» στον Μπέντζαμιν Νετανιάχου την ώρα που η Κυβέρνησή του και το κράτος του Ισραήλ ετοιμάζονται για χερσαία επίθεση στη Γάζα με τα εγκλήματα κατά της ανθρωπότητας να εξακολουθούν να διαπράττονται σε βάρος αμάχων και πολιτικών στόχων στην Παλαιστίνη. Παρά τα καταγεγραμμένα διεθνή εγκλήματα του κράτους του Ισραήλ σε βάρος αμάχων και σε βάρος του παλαιστινιακού λαού, πολιτικών στόχων, νοσοκομείων, μνημείων δεν πήρατε την παραμικρή δημόσια θέση καταδίκης των εγκλημάτων, αλλά αντίθετα ενθαρρύνατε τη συνέχισή τους με την αδιανόητη προτροπή «whatever happens happens without too much of a humanitarian cost» από την οποία προκύπτει αφ’ ενός ότι γνωρίζετε τι θα συμβεί και αφ’ ετέρου αποδέχεστε το ανθρωπιστικό κόστος αρκεί αυτό να μην είναι υπερβολικό». Αυτό είπε ο κ. Μητσοτάκης, ό,τι είναι να γίνει να γίνει χωρίς υπερβολικό ανθρωπιστικό κόστος.

«Επιχαίροντας της εμπλοκής σας στην εγκληματική πολιτική του κράτους του Ισραήλ, ο Κυβερνητικός Εκπρόσωπός σας κ. Μαρινάκης δήλωσε με υπερηφάνεια ότι η χώρα μας δεν έχει πια το ρόλο του απλού θεατή, ενώ εσείς ακούσατε συγκατανεύοντας την αποικιοκρατική και πολλαπλώς προβληματική ρητορική Νετανιάχου περί πολέμου του πολιτισμού κατά της βαρβαρότητας». Αυτά είπε ο Νετανιάχου, ότι κάνει πόλεμο του πολιτισμού κατά της βαρβαρότητας.

«Με αυτή τη στάση σας ήρθατε σε ευθεία ρήξη τόσο με την υπεράσπιση του Διεθνούς Δικαίου, όσο και με την υπεράσπιση του παλαιστινιακού λαού, ενώ ουδεμία υπηρεσία προσφέρατε στους απλούς ανθρώπους στο Ισραήλ που είναι και αυτοί θύματα και της δικής τους κυβέρνησης.

Ερωτάστε: Για ποιον λόγο επιλέξατε τη χώρα μας με μονομερείς προληπτικές κινήσεις στήριξης του κράτους του Ισραήλ σε διεθνή εγκλήματα; Για ποιον λόγο επισκεφθήκατε μόνο το κράτος του Ισραήλ και δεν επιδιώξατε την παραμικρή επαφή με την παλαιστινιακή πλευρά ούτε με οποιονδήποτε τρόπο δηλώσατε τη στήριξή σας στο χειμαζόμενο παλαιστινιακό λαό; Ποια η θέση σας για το γεγονός ότι το Ισραήλ καταψήφισε το καταστατικό του Διεθνούς Ποινικού Δικαστηρίου και αρνείται να δεσμευθεί στην ποινική απαγόρευση διάπραξης διεθνών εγκλημάτων, επιθετικού πολέμου, γενοκτονίας, εγκλημάτων κατά της ανθρωπότητας, εγκλημάτων πολέμου».

Καταθέτω την ερώτησή μου αυτή στα Πρακτικά από 23-10-23, καθώς και την επομένη 30-10-23, καθώς και την επομένη 6-11-23, καθώς και την επομένη 8-4-24 και ξανά 15-4-2024 και ξανά 22-4-2024 και ξανά 13-5-2024 και ξανά 20-5-2024, δηλαδή προχθές.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είμαστε στο σημείο που πια με τεράστια, πραγματικά, συμβολή της κοινωνίας των ανθρώπων και των πολιτών και πρώτα απ’ όλα της νέας γενιάς και των φοιτητών και των καλλιτεχνών, με τη συμβολή, λοιπόν, της κοινωνίας των απλών ανθρώπων πια το σιωπητήριο που έριξε και η ελληνική Κυβέρνηση και ο ίδιος ο κύριος Μητσοτάκης για τα εγκλήματα πολέμου, για τα εγκλήματα κατά της ανθρωπότητας, για τη γενοκτονία που διαπράττεται στην Παλαιστίνη έχει σπάσει. Πριν από λίγες εβδομάδες στην εκδήλωση του γαλλικού κινηματογράφου στο Μέγαρο Μουσικής έγινε μια ακτιβιστική παρέμβαση για την Παλαιστίνη που καταχειροκροτήθηκε: «Unmute Palestine»: Βγάλτε από τη σίγαση την Παλαιστίνη.

Και φτάσαμε χθες μια κορυφαία ηθοποιός, η Κέιτ Μπλάνσετ, να εμφανίζεται στο Φεστιβάλ των Καννών με τη σημαία της Παλαιστίνης συμβολίζοντας ότι ο κόσμος της ειρήνης, ο κόσμος της κοινωνίας, ο κόσμος του πολιτισμού, ο κόσμος της τέχνης δεν ήταν ποτέ με τους φονιάδες των λαών, δεν ήταν ποτέ με τους χασάπηδες, δεν ήταν ποτέ με τους καταπιεστές, δεν ήταν ποτέ με τους κατακτητές. Ο κόσμος ο απλός, οι πολίτες και ο ελληνικός λαός ήταν πάντα με τους πολίτες και με τα θύματα.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Και εδώ στη χώρα μας τι; Τον Νοέμβρη ή τέλη Οκτώβρη συνελήφθη ένας νεαρός Παλαιστίνιος που τόλμησε να σηκώσει τη σημαία της χώρας του και κινήθηκε ολόκληρη διαδικασία. Θυμάστε, κύριε Οικονόμου. Κινήθηκε ολόκληρη διαδικασία. Κάνατε και δηλώσεις ότι διαταράσσει τις διεθνείς σχέσεις της χώρας ο νεαρός που ύψωσε τη σημαία της πατρίδας του.

**ΙΩΑΝΝΗΣ ΟΙΚΟΝΟΜΟΥ:** Κατεβάζοντας την ελληνική, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν κατέβασε καμμία ελληνική…

**ΙΩΑΝΝΗΣ ΟΙΚΟΝΟΜΟΥ:…** (Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Οικονόμου, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μην επιμένετε. Ζήτησε συγγνώμη η Βουλευτής σας που είπε τα ίδια.

**ΑΘΑΝΑΣΙΟΣ ΠΛΕΥΡΗΣ:** Στον ιστό της ελληνικής σημαίας. Δείτε και τη φωτογραφία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** «Στον ιστό της ελληνικής σημαίας». Αυτό λέτε, κύριε Πλεύρη. Ότι τα λέτε εσείς, τα λέει όλα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μη διακόπτετε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ντραπήκατε να πείτε ότι το να σηκώσει ένας νεαρός τη σημαία της πατρίδας του την ώρα που διαπράττονται διεθνή εγκλήματα σε βάρος του λαού, αυτό διαταράσσει τις διεθνείς σχέσεις της χώρας μας!

Και επειδή επιμένετε, βλέπω, αν και δεν είστε πια Υπουργός, θα ήθελα να μας εξηγήσετε ποιες σχέσεις και με ποιους διατάραξε το νεαρό αυτό παιδί. Τις σχέσεις με τον Νετανιάχου; Τις σχέσεις με τον Υπουργό Άμυνας του Ισραήλ; Αυτό εννοείτε; Γιατί είναι πρωτοφανές σε εκδήλωση διαμαρτυρίας για εγκλήματα και σε εκδήλωση γενικά κοινωνικής διαμαρτυρίας και άσκησης του συνταγματικού δικαιώματος του συνέρχεσθαι και της ελευθερίας της σκέψης και της παρέμβασης, είναι πρωτοφανές να παρεμβαίνει η Κυβέρνηση και να λέει ότι διαταράσσονται οι διεθνείς σχέσεις της χώρας.

Αυτό που είπατε είναι ψευδές. Το παιδί αυτό δεν κατέβασε καμμία σημαία. Ανέβασε, σήκωσε τη σημαία της πατρίδας του και είχε το δικαίωμα να το κάνει, όπως είχε το δικαίωμα η Κέιτ Μπλάνσετ χθες να διατρανώσει τη στήριξή της στον παλαιστινιακό λαό, όπως είχε το δικαίωμα η Μαρίνα Σάττι να εκδηλώσει τη δυσφορία της χωρίς να την μαλώνει ο Κυβερνητικός Εκπρόσωπος και να της πει ότι έπρεπε να προσέχει μια καλλιτέχνης πώς εκφράζεται, όταν εκπροσωπεί τη χώρα.

Τώρα τα πράγματα, όμως, είναι απλά και δεν είναι καθόλου εύκολα για εσάς, κύριοι. Διότι ο Εισαγγελέας του Διεθνούς Ποινικού Δικαστηρίου κινείται εναντίον του Πρωθυπουργού και του Υπουργού Άμυνας του Ισραήλ και κατά των ηγετών της Χαμάς και ζητάει διώξεις για εγκλήματα πολέμου και εγκλήματα κατά της ανθρωπότητας. Ο Καρίμ Χαν, ο Εισαγγελέας του Διεθνούς Ποινικού Δικαστηρίου πράττει το καθήκον του και καταγγέλλει ήδη χθες σε συνέντευξή του στο «CNN» ότι δέχθηκε πιέσεις και απειλές από ηγέτες. Για φανταστείτε, λοιπόν! Για φανταστείτε! Η διεθνής ποινική δικαιοσύνη κινείται, κινείται για να πράξει το καθήκον της, κινείται για να προστατεύσει τα θύματα -αυτό που θα έπρεπε να κάνουν όλες οι κυβερνήσεις και η δική μας Κυβέρνηση-, κινείται για να διαφυλάξει τη διεθνή νομιμότητα από εγκλήματα διεθνή και εγκληματίες, και υπάρχουν κάποιοι ηγέτες που παρεμβαίνουν. Γιατί οι παρεμβάσεις δεν γίνονται μόνο στην ελληνική επικράτεια, γίνονται και στο εξωτερικό, αλλά υπάρχουν ευσυνείδητοι δικαστές παντού, και στο εσωτερικό και στο εξωτερικό, που δεν καταλαβαίνουν από παρεμβάσεις, που δεν καταλαβαίνουν από απειλές, που δεν υπαναχωρούν, όταν τους λένε αυτό είναι ένα δικαστήριο για την Αφρική και για τον Πούτιν μόνο.

Είναι, λοιπόν, πια ευθύνη της ελληνικής Κυβέρνησης και του κ. Μητσοτάκη προσωπικά, διότι προσωπικά ανέλαβε την ευθύνη να αγκαλιάσει τον Νετανιάχου και να τον ενθαρρύνει στην τέλεση εγκλημάτων, προσωπικά ανέλαβε την ευθύνη να θέσει τη χώρα μας με την πλευρά του αδίκου, που δεν ήταν ποτέ η Ελλάδα, προσωπικά αποφάσισε σε ψηφοφορίες του ΟΗΕ να μην πάρει η ελληνική Κυβέρνηση και η ελληνική αντιπροσωπεία τη θέση του δικαίου, της σωστής πλευράς της Ιστορίας, που είναι η πλευρά της ειρήνης, και προσωπικά έχει ευθύνη διότι ήταν γνωστό, προαναγγελμένο και απολύτως διαγνώσιμο με βάση την πικρή πείρα και ιστορία και τα διαρκή εγκλήματα που διαπράττονται σε βάρος του παλαιστινιακού λαού, κατά των οποίων εγκλημάτων εξεγείρονται και οι Εβραίοι στο Ισραήλ και οι Εβραίοι σε όλον τον κόσμο και λένε «Not in my name», «Όχι στο όνομά μου».

Επειδή, λοιπόν, αυτό κανένας άνθρωπος που διακινείται από τον ανθρωπισμό και από την αξία της ειρήνης δεν επιτρέπει να γίνεται στο όνομά του, εγώ καλώ τον κ. Μητσοτάκη, του λέω όχι στο όνομά μου, όχι στο όνομά μας, όχι στο όνομά μας άλλη σιωπή, όχι στο όνομά μας άλλη εφεκτική πολιτική. Πάρτε θέση τώρα. Καταδικάστε τα εγκλήματα που διαπράττουν οι επιτελείς της κυβερνήσεως Νετανιάχου. Πάρτε θέση για την αναγνώριση του παλαιστινιακού κράτους. Το κάνουν ήδη τρεις χώρες μέλη της Ευρωπαϊκής Ένωσης και θα ακολουθήσουν και άλλες. Και έχει πολύ μεγάλη σημασία αν η χώρα μας θα απομείνει και θα ξεμείνει με αυτούς που καταψήφισαν το 1998 την ίδρυση του Διεθνούς Ποινικού Δικαστηρίου. Ήμουνα, ξέρετε, εκεί, φοιτήτρια είκοσι ενός ετών, στη Ρώμη στις 17 Ιουλίου 1998 όταν ψηφίστηκε το καταστατικό του Διεθνούς Ποινικού Δικαστηρίου. Συμμετείχα στην Ένωση Φοιτητών Νομικής που συμμετείχε στον συνασπισμό των μη κυβερνητικών οργανώσεων που παρακολουθούσαν και πίεζαν για την ίδρυση του Διεθνούς Ποινικού Δικαστηρίου. Έκανα και την πρώτη ανταπόκριση για την ίδρυσή του, ως φοιτήτρια. Τότε, λοιπόν, η αντιπροσωπεία των Ηνωμένων Πολιτειών μετά από μια ομόφωνη αποδοχή χωρίς αντιρρήσεις ζήτησε ονομαστική καταγραφή και ψηφοφορία. Και βρέθηκαν επτά κράτη που καταψήφισαν την ίδρυση του Διεθνούς Ποινικού Δικαστηρίου: το Ισραήλ, οι Ηνωμένες Πολιτείες, η Κίνα, το Ιράκ, η Λιβύη, το Κατάρ και η Υεμένη.

Αυτή τη στιγμή η Κυβέρνησή μας, η Κυβέρνηση της Ελλάδας, η Κυβέρνηση Μητσοτάκη τάσσεται με αυτούς. Τάσσεται με αυτούς και με μερικούς ακόμη που δήλωσαν αποχή, όπως είναι η Τουρκία, όπως είναι η Ρωσία, όπως είναι άλλες χώρες που υπέγραψαν κάποια στιγμή για να έχουν το δικαίωμα να συνδιαμορφώσουν και να μπλοκάρουν τους ορισμούς του καταστατικού για τα εγκλήματα πολέμου. Και βέβαια ποτέ δεν κύρωσαν το καταστατικό του Διεθνούς Ποινικού Δικαστηρίου.

Κυρίες και κύριοι, σε αυτή την πάρα πολύ σημαντική χρονική συγκυρία δεν μπορεί το θέμα αυτό να μην τίθεται πρώτο στην ατζέντα και δεν μπορεί βέβαια να μην τίθεται και το θέμα στον κ. Μητσοτάκη στις τόσες συνεντεύξεις που δίνει. Δεν μπορεί να μην ερωτάται επιτακτικά. Ντιμπέιτ των πολιτικών Αρχηγών αποφεύγει να κάνει, άλλου είδους αντιπαράθεση αποφεύγει να κάνει, στις επίκαιρες ερωτήσεις μου δεν απαντά, σε κανενός άλλου είδους αντιπαράθεση δεν έρχεται για να μην εκτεθεί. Θα πρέπει να ερωτηθεί. Και προσκαλώ τους δημοσιογράφους να τον ρωτήσουν με ποια πλευρά θα πάρει την απόφαση να θέσει τη χώρα. Με την πλευρά εκείνων που μιλούν για διεθνή δικαιοσύνη και ειρήνη ή με την πλευρά εκείνων που ονειρεύονται χρυσές δουλειές με εξοπλισμούς και συμμετοχή σε πολέμους σε διεθνές επίπεδο κάτι που σας θυμίζω ότι παραβιάζει το Σύνταγμά μας. Η Ελλάδα δεν δέχθηκε ποτέ και το Σύνταγμά μας δεν επιτρέπει τη συμμετοχή σε εξωτερικούς πολέμους και σε επιθετικούς πολέμους. Και όποιος αυτό το ξεχνά, ξεχνά τη συνταγματική επιταγή για υπηρέτηση της ειρήνης. Εμείς δεν το ξεχνάμε και δεν θα ξεχάσουμε ποτέ τους αμάχους.

**ΑΘΑΝΑΣΙΟΣ ΠΛΕΥΡΗΣ:** Και τους ομήρους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και τους ομήρους, κύριε Πλεύρη.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πλεύρη, σας παρακαλώ, μη διακόπτετε.

**ΑΘΑΝΑΣΙΟΣ ΠΛΕΥΡΗΣ:** Πείτε μια κουβέντα στα τριάντα λεπτά που μιλάτε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πλεύρη, θα πάρετε τον λόγο μετά και μπορείτε να μιλήσετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είμαστε οι μόνοι που μιλούμε για όλους. Μάλλον ακούτε επιλεκτικά, κύριε Πλεύρη.

**ΑΘΑΝΑΣΙΟΣ ΠΛΕΥΡΗΣ:** Σήμερα δεν μιλήσατε καθόλου για τους ομήρους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ξέρετε, δεν υπάρχει μία αντιπαράθεση μεταξύ των θυμάτων. Ούτε εμείς είμαστε υπερασπιστές κανενός θύτη. Έχετε παρεξηγήσει και έχετε αλλιώς συνηθίσει. Ήσασταν άλλωστε υπέρμαχος της ελευθερίας διατύπωσης σκέψεων και της ελευθερίας να αρνείται κανείς το Ολοκαύτωμα. Έτσι δεν είναι; Άρα είμαστε σαφώς σε διαφορετική θέση στην ιστορία. Είμαστε με εκείνους που δεν επιδιώκουν την αναθεώρηση της ιστορίας, ούτε το ξέπλυμα των ναζί, ούτε το ξέπλυμα του ολοκαυτώματος, ούτε τη συγκάλυψη κανενός εγκλήματος.

Έχω σίγουρα πολλά ακόμη να πω σε σχέση με τα ζητήματα που θίγονται στο νομοσχέδιο. Υπενθυμίζω ότι η Πλεύση Ελευθερίας θεωρεί την άμυνα στοιχείο της κεντρικής εθνικής πολιτικής και όχι πεδίο που επιτρέπεται να ιδιωτικοποιείται. Η Πλεύση Ελευθερίας είναι εκείνη που έχει, κατ’ επανάληψη, μιλήσει και υπογραμμίσει το πρόβλημα της ακραίας διαφθοράς που παρεισφρέει στις εξοπλιστικές συμβάσεις. Είναι ένα πρόβλημα που επιδιώκουμε, κύριε Υπουργέ, να συζητηθεί με διαφάνεια και στην Επιτροπή Θεσμών και Διαφάνειας της Βουλής. Η Πλεύση Ελευθερίας είναι μάλλον η μόνη κοινοβουλευτική δύναμη που υποστηρίζει τον λογιστικό έλεγχο του χρέους και την αποτίναξη κάθε τμήματος παράνομου χρέους συμπεριλαμβανομένων και των τμημάτων εκείνων που συνδέονται με συμβάσεις διαφθοράς. Και είναι πάρα πολλές αυτές στο πεδίο των εξοπλισμών. Η Πλεύση Ελευθερίας είναι εκείνη που ζητά, θα επιζητά και θα συνεχίσει να επιζητά την ειρήνη.

Ο κ. Μητσοτάκης διαμήνυσε στους φοιτητές και τις φοιτήτριες ότι είναι γελασμένοι αν νομίζουν ότι μπορούν εδώ να κάνουν αυτά που κάνουν οι φοιτητές σε άλλα πανεπιστήμια, στο Κολούμπια, στο MIT, στο Χάρβαρντ. Οι φοιτητές που εξανίστανται και ζητάνε ειρήνη και ζητάνε αποεπένδυση και ζητάνε λογοδοσία και δεν θέλουν τα πανεπιστήμια τους να συμβάλλονται με εξοπλιστικές βιομηχανίες, σε εκείνους, λοιπόν, τους φοιτητές είπε ο κ. Μητσοτάκης ότι είναι γελασμένοι αν νομίζουν ότι μπορούν εδώ να κάνουν τα ίδια. Στον κ. Μητσοτάκη εγώ απαντώ, όχι για λογαριασμό των φοιτητών αλλά στο δικό μου όνομα -οι φοιτητές είναι ικανοί να το απαντήσουν μόνοι τους- ότι είναι γελασμένος αν νομίζει ότι από τη θέση του Πρωθυπουργού μπορεί να κανοναρχήσει, να μαλώσει, να συλλάβει και να τραμπουκίσει τη νέα γενιά. Η νέα γενιά παραδοσιακά εξεγειρόταν, παραδοσιακά τη δυσφημούσαν, παραδοσιακά την παρουσίαζαν ως ταραξία ή εγκληματία και παραδοσιακά δικαιωνόταν. Εμείς είμαστε με τη νέα γενιά.

Να είστε καλά.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Καλείται στο βήμα ο κ. Ιωάννης Οικονόμου, Βουλευτής της Νέας Δημοκρατίας.

**ΙΩΑΝΝΗΣ ΟΙΚΟΝΟΜΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είμαι υποχρεωμένος να αλλάξω λίγο την έναρξη της ομιλίας μου. Να επισημάνω για ένα λεπτό ότι η Ελληνική Αστυνομία και τότε και τώρα, στο περιστατικό που αναφέρθηκε η κ. Κωνσταντοπούλου, είναι υποχρεωμένη να φροντίζει έτσι ώστε μέσα σε ένα εξαιρετικά ταραγμένο διεθνές περιβάλλον, σε μια θύελλα, η χώρα και η κοινωνία να διέλθουν με τη μεγαλύτερη ασφάλεια, με τη μεγαλύτερη ισορροπία και με τις λιγότερες δυνατές αρνητικές επιπτώσεις με ό,τι αυτό συνεπάγεται. Όποιος δεν το αντιλαμβάνεται αυτό είτε από ιδεολογική τύφλωση είτε από αφέλεια είτε από άγνοια βασικών παραμέτρων και συντεταγμένων λειτουργίας μιας έκτακτης πολιτείας, ακόμη και του δικαιώματος υπεράσπισης διαδήλωσης έναντι του οποιουδήποτε θέματος -όπως των Παλαιστινίων γι’ αυτά που συμβαίνουν εκεί, των Ισραηλινών για τα θύματα και την τρομοκρατική οργάνωση, ελληνικών πολιτικών δυνάμεων που τάσσονται υπέρ του ενός ή του άλλου- δεν προσφέρει καλή υπηρεσία. Οι υπεραπλουστεύσεις και οι απλοϊκές προσεγγίσεις, νομίζω, ότι μόνο κακό κάνουν σε ζητήματα περισσότερο σοβαρά από μια επιφανειακή ανάγνωση για μια εργαλειοποίηση, προκειμένου να χαϊδέψουμε κάποια αυτιά και να προχωρήσουμε σε συμπεράσματα.

Κυρίες και κύριοι συνάδελφοι, πεποίθηση αυτής της Κυβέρνησης ήταν και είναι ότι η οικονομική και κοινωνική ανάπτυξη της Ελλάδος πρέπει να πλαισιώνεται και από τη θωράκιση της ασφάλειας της χώρας, αλλά και από την αναβάπτιση της διεθνούς ισχύος της. Η ασφάλεια, άλλωστε, είναι προϋπόθεση της ευημερίας.

Γνωρίζουμε καλά ότι για να αναβαθμίσουμε τόσο την πολιτική όσο και τη γεωστρατηγική μας θέση προς όφελος των εθνικών μας συμφερόντων, η χώρα μας πρέπει αφ’ ενός να μεριμνά συνεχώς για την ενίσχυση της αποτρεπτικής της δύναμης και αφ’ ετέρου να είναι μέρος των λύσεων και όχι των προβλημάτων, ιδιαιτέρως στο σημερινό ταραγμένο περιβάλλον.

Χάρη στο σχέδιο και τις θεμελιώδεις αρχές της Κυβέρνησής μας, η Ελλάδα σήμερα είναι και ισχυρή και επιδραστική. Η πατρίδα μας μέρα με τη μέρα γινόταν και γίνεται περισσότερο ισχυρή οικονομικά, γεωπολιτικά αλλά και στρατιωτικά. Η ενίσχυση των Ενόπλων Δυνάμεων με οπλικά συστήματα και μέχρι τώρα αλλά και με τον σχεδιασμό που υπάρχει από τώρα και μετά -αναφέρθηκε στην ομιλία του αναλυτικά ο κύριος Υπουργός- η υπογραφή πέντε αμυντικών συμφωνιών με τη Γαλλία, τις Ηνωμένες Πολιτείες της Αμερικής, το Ισραήλ, την Αίγυπτο και τα Ηνωμένα Αραβικά Εμιράτα, η καθαρή θέση της χώρας μας απέναντι στη ρωσική εισβολή στην Ουκρανία, η σημαντική καθοριστική μας συμβολή στην επιχείρηση αντιμετώπισης των τρομοκρατικών επιθέσεων των Χούθι στην Ερυθρά Θάλασσα και η συνεπή μας στάση ως μέλος της νατοϊκής συμμαχίας, είναι μερικές από τις καθοριστικές πολιτικές επιλογές που ενισχύουν τη γεωστρατηγική σπουδαιότητα της χώρας στην αποτρεπτική μας ισχύ, αλλά και το διεθνές μας κύρος.

Είναι αυτές οι επιλογές, κυρίες και κύριοι συνάδελφοι, που μας επέτρεψαν ανάμεσα στα υπόλοιπα να ανταποκριθούμε με πρωτοφανή αποτελεσματικότητα απέναντι σε κάθε κρίση που πυροδότησε η τουρκική πλευρά όλο το προηγούμενο διάστημα, γεγονός, που κατά την άποψή μου, έπαιξε ανάμεσα στα άλλα καθοριστικό ρόλο στην αλλαγή συμπεριφοράς της Τουρκίας σε ό,τι αφορά τις προκλήσεις στο πεδίο, με αποτέλεσμα εδώ και αρκετό καιρό να έχουμε μια καταλλαγή στο Αιγαίο, που όσο περισσότερο διαρκεί τόσο πιο επωφελής είναι και πιο επωφελή αποτελέσματα έχει σε πολλαπλά επίπεδα.

Για να συνεχίσουμε σε αυτό το μήκος κύματος, για να παραμείνουμε ισχυροί, θα πρέπει να ακολουθήσουμε με συνέπεια μια μακροπρόθεσμη πολιτική που θα δυναμώνει και θα εξελίσσει συνεχώς τις Ένοπλες Δυνάμεις μας. Και η ίδρυση του Ελληνικού Κέντρου Αμυντικής Καινοτομίας είναι μια πρωτοβουλία, η οποία υπηρετεί απολύτως την επιδίωξη αυτή. Με την ίδρυση του Κέντρου Αμυντικής Καινοτομίας η χώρα μας αποκτά ένα πολύτιμο εργαλείο, κύριοι συνάδελφοι. Ένα εργαλείο για την υλοποίηση προγραμμάτων έρευνας, ανάπτυξης στον τομέα της ασφάλειας, επιτάχυνσης της ανάπτυξης ενός οικοσυστήματος, που θα προσελκύει και θα ενσωματώνει την καινοτομία, προσέλκυσης επιστημόνων και νεοφυών επιχειρήσεων.

Όπως επεσήμανα και παραπάνω, τα τελευταία χρόνια το αξιόμαχο των Ενόπλων μας Δυνάμεων έχει ενισχυθεί σε πολύ μεγάλο βαθμό, ενσωματώνοντας μάλιστα και επιτεύγματα των τεχνολογιών της σύγχρονης τεχνολογίας στις επιχειρησιακές μας δραστηριότητες. Όμως, η τεχνολογία αυτή, κυρίες και κύριοι, ανακαλύπτεται, αναπτύσσεται και παράγεται αλλού. Και αυτό συμβαίνει, όχι γιατί εδώ στη χώρα μας δεν υπάρχουν λαμπερά μυαλά που θα μπορούσαν να παίξουν έναν τέτοιον ρόλο. Κάθε άλλο. Αυτό συμβαίνει, επειδή η αναζήτηση -και πολύ περισσότερο η ανάπτυξη και η εφαρμογή της καινοτομίας- απουσιάζει εντελώς.

Όλα αυτά τα χρόνια έλειψε εντελώς από την κουλτούρα μας, σε ό,τι αφορά την ενίσχυση του αξιόμαχου της χώρας, η παραγωγή και αναζήτηση της καινοτομίας. Δεν ήταν στις προτεραιότητες μας η δημιουργία ενός τέτοιου οικοσυστήματος. Και το νομοσχέδιο αυτό έρχεται να καλύψει, πλέον, ένα πολύ σημαντικό κενό: Με την ίδρυση του Κέντρου Αμυντικής Καινοτομίας, η χώρα μας θα έχει τη δυνατότητα και την ευκαιρία να μπει σε ένα πολύ ενδιαφέρον και ανταγωνιστικό πεδίο, να συμμετέχει σε διεθνείς συνεργασίες, σε διεθνείς συμμαχίες, να αποκομίσει οφέλη και εμπειρίες από τη σχέση της αυτή, να μπει στη διαδικασία να προσελκύσει λαμπερά μυαλά, να παραγάγει τεχνογνωσία και γιατί όχι να εξαγάγει και γνώση.

Φυσικά, κύριε Υπουργέ, η ίδρυση του κέντρου είναι το απαραίτητο πρώτο βήμα. Το είπατε και εσείς. Οφείλουμε να προχωρήσουμε γρήγορα στις κατάλληλες επιλογές προσώπων και στις αναγκαίες πρωτοβουλίες εξασφάλισης πόρων πολλαπλάσιων από αυτούς που αναφέρονται στο αρχικό του μετοχικό κεφάλαιο, προκειμένου να έχουμε τα αποτελέσματα που προσδοκούμε και που μας λείπουν. Και, φυσικά, αυτό το θεωρώ ιδιαίτερα σημαντικό: Οφείλουμε να μεριμνήσουμε ώστε το Ελληνικό Κέντρο Αμυντικής Καινοτομίας να αποτελέσει, κύριε Υπουργέ, τον καταλύτη μεταμόρφωσης της αμυντικής βιομηχανίας στη χώρα μας τόσο σε επίπεδο φιλοσοφίας όσο και σε επίπεδο αποτελέσματος.

Γιατί, κυρίες και κύριοι συνάδελφοι, για να μπορέσει η χώρα να συνεχίσει να αντεπεξέρχεται με επιτυχία στις προκλήσεις της διεθνούς αστάθειας, αλλά και για να μπορέσει να παρακολουθεί στρατιωτικά την Τουρκία στο μέλλον, οφείλει να στηρίξει αποτελεσματικά την ανάπτυξη μιας ισχυρής εγχώριας αμυντικής βιομηχανίας. Και, μάλιστα, μέσα και από την ανάπτυξη της καινοτομίας νεοφυών επιχειρήσεων υψηλής τεχνολογίας.

Κλείνω, κύριε Πρόεδρε, κυρίες και κύριοι συνάδελφοι, όπως ξεκίνησα: Η Ελλάδα την τελευταία πενταετία έχει ισχυροποιηθεί και γεωπολιτικά και γεωστρατηγικά. Αλλάξαμε. Και η αλλαγή μας, η αναβάθμισή μας, έκανε την Τουρκία να αλλάξει συμπεριφορά στο επίπεδο του πεδίου. Όμως αυτό δεν σημαίνει ότι η Τουρκία άλλαξε πολιτική ή άλλαξε επιδιώξεις. Δεν πρέπει να είμαστε αφελείς. Ούτε σημαίνει ότι στην ταραγμένη γειτονιά μας δεν θα εμφανίζονται κατά καιρούς καιροσκοπικές συμπεριφορές και λεονταρισμοί, σαν κι αυτούς που παρακολουθούμε το τελευταίο διάστημα από την ηγεσία της Βορείου Μακεδονίας αλλά και από τον Αλβανό Πρωθυπουργό. Γι’ αυτό δεν πρέπει ούτε να εφησυχάζουμε ούτε να βαυκαλιζόμαστε. Και την ίδια στιγμή, δεν πρέπει να απομειώσουμε το εθνικό μας κεφάλαιο, κεφάλαιο που με κόπους τώρα δημιουργήσαμε, με απερίσκεπτες ενέργειες και με αφελείς προσεγγίσεις. Κανείς γύρω μας δεν πρέπει να ξεχνά ότι η Ελλάδα έχει το Διεθνές Δίκαιο με το μέρος της, αλλά ταυτόχρονα έχει και την ισχύ να το υποστηρίξει. Και την ίδια στιγμή, ο δρόμος προς την Ευρωπαϊκή Ένωση, με τα οφέλη που αυτό συνεπάγεται για τα γειτονικά κράτη και κυρίως για τους λαούς τους, περνά μέσα από τον σεβασμό του Διεθνούς Δικαίου και του ευρωπαϊκού κεκτημένου, θεματοφύλακας των οποίων στην περιοχή είναι η χώρα μας.

Φτάσαμε ως εδώ, κυρίες και κύριοι, με πολλή προσπάθεια και με συγκροτημένη πολιτική και η πολιτική αυτή είναι η επιτομή του υπεύθυνου πατριωτισμού. Ο υπεύθυνος αυτός πατριωτισμός αποτελεί τον ακρογωνιαίο λίθο της Νέας Δημοκρατίας που υπηρετούμε διαχρονικά, με συνέπεια, μακριά και από κορώνες αλλά και από εθνομηδενισμούς.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Οικονόμου.

Επόμενος ομιλητής είναι ο κ. Νικόλαος Βλαχάκος, Βουλευτής της Νέας Δημοκρατίας. Θα ακολουθήσει ο κ. Κουλκουδίνας, μετά ο Υφυπουργός κ. Κεφαλογιάννης, στη συνέχεια ο κ. Κόκκαλης και μετά ο κ. Πλεύρης, Κοινοβουλευτικός Εκπρόσωπος της Νέας Δημοκρατίας.

**ΑΘΑΝΑΣΙΟΣ ΠΛΕΥΡΗΣ:** Ο Υπουργός λέει να κλείσουν οι ομιλητές και μετά.

**ΠΡΟΕΔΡΕΥΩΝ (Βασίλειος Βιλιάρδος):** Εντάξει.

Ορίστε, κύριε Βλαχάκο, έχετε τον λόγο.

**ΝΙΚΟΛΑΟΣ ΒΛΑΧΑΚΟΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, σήμερα συζητάμε ένα πολύ σημαντικό νομοσχέδιο του Υπουργείου Εθνικής Άμυνας με τίτλο «Ίδρυση Ελληνικού Κέντρου Αμυντικής Καινοτομίας, εκσυγχρονισμού του θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων, σύσταση Κοινού Σώματος Πληροφορικής στις Ένοπλες Δυνάμεις και λοιπές διατάξεις» και θα τολμούσα να πω ότι το παρόν νομοσχέδιο, πράγματι, αποτελεί μια εμβληματική νομοθετική πρωτοβουλία, η οποία, ιδιαίτερα στην παρούσα χρονική συγκυρία, αποτελεί εθνική ανάγκη.

Η συνεχής ενίσχυση της εθνικής άμυνας της χώρας μας και η υπεράσπιση της εθνικής μας κυριαρχίας αποτελούσε πάντα πρωτεύον ζήτημα της Κυβέρνησης της Νέας Δημοκρατίας. Η αγορά των υπερσύγχρονων αεροπλάνων, αεροσκαφών Ραφάλ, η ναυπήγηση των φρεγατών Μπελαρά, είναι πλέον γεγονός, καθώς και με την πρόσφατη προσθήκη των σύγχρονων ελικοπτέρων Ρόμεο, η χώρα μας έχει αποκτήσει ισχύ που την καθιστά υπολογίσιμη δύναμη ανάμεσα στις χώρες κράτη του ΝΑΤΟ.

Ωστόσο, οι έντονες γεωπολιτικές εξελίξεις που κλιμακώνονται αυτή την περίοδο στην ευρύτερη περιοχή της Μεσογείου, σε συνδυασμό με τα χρόνια ελληνοτουρκικά ζητήματα, αποτελούν αδιαμφισβήτητα περαιτέρω πρόκληση για την ελληνική Κυβέρνηση, προκειμένου να δράσει άμεσα και στρατηγικά εξασφαλίζοντας ένα περιβάλλον εμπιστοσύνης στον ελληνικό λαό.

Το παρόν νομοσχέδιο αποτελείται από τέσσερα μέρη. Αρχικά θα αναφερθώ στο σημείο του νομοσχεδίου με το οποίο προβλέπεται η σύσταση του Ελληνικού Κέντρου Αμυντικής Καινοτομίας που αφορά στην ανάπτυξη ενός καινοτόμου οικοσυστήματος στις Ένοπλες Δυνάμεις, με την αξιοποίηση όλων των διαθέσιμων πόρων για έρευνα και ανάπτυξη, τη μεταφορά τεχνογνωσίας και την αξιοποίηση όλων των διεθνών αμυντικών οργανισμών στους οποίους συμμετέχει η χώρα μας, με σκοπό να καταστήσει την Ελλάδα πιο ανταγωνιστική στον τομέα της άμυνας και να αναπτύξει τεχνολογίες που θα ενισχύσουν την εθνική μας ασφάλεια.

Η ανάγκη και η ίδρυση και η λειτουργία του ΕΛΚΑΚ αποτελεί πραγματικά μια εξαιρετική πρωτοβουλία λόγω της αναγκαιότητας ενίσχυσης της εθνικής μας άμυνας και είμαι σίγουρος ότι μέσω της καινοτομίας και τεχνολογικής ανάπτυξης θα συμβάλει στην αντιμετώπιση δυσκολιών, σε συνεργασία με εγχώρια και διεθνή επιστημονικά ιδρύματα και βιομηχανίες, συγκεντρώνοντας έτσι την έρευνα, την ανάπτυξη και μία καινοτομία σε ένα ενιαίο πλαίσιο και αυξάνοντας την αποδοτικότητα και την απόδοση των σχετικών προγραμμάτων και επενδύσεων.

Θέλω, επίσης, να αναφερθώ στο τέταρτο μέρος του σημερινού νομοσχεδίου στο οποίο προβλέπεται η σύσταση του Κοινού Σώματος Πληροφορικής στις Ένοπλες Δυνάμεις, ένα εγχείρημα πολύ σημαντικό και άκρως απαραίτητο, που στοχεύει στη θωράκιση των Ενόπλων Δυνάμεων εν όψει των σύγχρονων προκλήσεων κυβερνοασφάλειας που αντιμετωπίζει καθημερινά η χώρα μας. Ειδικά το άρθρο 58, το οποίο αφορά την τεχνητή νοημοσύνη και αναλυτική δεδομένων στις Ένοπλες Δυνάμεις, αποτελεί αδιαμφισβήτητα πολύ σημαντική πρωτοβουλία, καθώς η ανάπτυξη και ενσωμάτωση τεχνολογιών τεχνητής νοημοσύνης σε στρατιωτικά συστήματα και εφαρμογές θα είχε ως αποτέλεσμα τη βελτίωση της εσωτερικής λειτουργίας του Υπουργείου Εθνικής Άμυνας και των Γενικών της Επιτελείων.

Επιπλέον, η συνεργασία με αρμόδιους φορείς και υπηρεσίες θα συμβάλει στην ανάπτυξη εθνικής στρατηγικής.

Τέλος, να αναφερθώ στο πέμπτο μέρος που αποσκοπεί, μεταξύ άλλων, στην επίλυση ζητημάτων υψηλής προτεραιότητας για τις υγειονομικές υπηρεσίες των Ενόπλων Δυνάμεων. Τα στρατιωτικά νοσοκομεία της χώρας μας επιτελούν υψηλό κοινωνικό έργο και χρέος μας είναι να εξασφαλίσουμε την εύρυθμη και απρόσκοπτη λειτουργία τους.

Οι ρυθμίσεις που προβλέπονται στα άρθρα 59 και 60 αποσκοπούν στην αντιμετώπιση σημαντικών δυσχερειών που αφορούν τις προμήθειες φαρμακευτικού και υγειονομικού υλικού, ενώ παράλληλα η εξασφάλιση της απαιτούμενης ρευστότητας μέσω της καταβολής των ληξιπρόθεσμων οφειλών του ΕΟΠΥΥ θα επιτρέψει την απρόσκοπτη εξόφληση αυτών των οφειλών προς τρίτους και θα αποφευχθεί περαιτέρω διόγκωση τους, που θα έχει ως συνέπεια την επιβάρυνση των λειτουργικών προϋπολογισμών των Γενικών Επιτελείων.

Θα ήθελα, όμως, στο σημείο αυτό λόγω προσωπικής ευαισθησίας να σταθώ ιδιαίτερα, κύριε Υπουργέ, στο άρθρο 62 που προβλέπει τη χορήγηση ειδικής αποζημίωσης για τα πληρώματα πλοίων του Πολεμικού Ναυτικού που βρίσκονται σε αποστολή, καθώς και ειδική αποζημίωση του προσωπικού όλων των Ενόπλων Δυνάμεων που εκτελεί ειδικές αποστολές, όπως αυτές καθορίζονται με απόφαση του Υπουργού Εθνικής Άμυνας, κατόπιν εισήγησης βέβαια του Συμβουλίου των Αρχηγών των Γενικών Επιτελείων.

Θεωρώ πολύ δίκαιη και απαραίτητη τη συγκεκριμένη ρύθμιση διότι όλοι μας γνωρίζουμε ότι οι αξιωματικοί μας σε αυτές τις αποστολές επιχειρούν με αυτοθυσία και αυταπάρνηση, έχοντας πάντα υψηλή αίσθηση του καθήκοντος, ενώ γνωρίζουν ότι πολλές φορές θέτουν σε κίνδυνο την ίδια τους τη ζωή για την πατρίδα.

Για όλους αυτούς τους παραπάνω λόγους, κυρίες και κύριοι συνάδελφοι, υπερψηφίζω το σημερινό νομοσχέδιο και θα πρότεινα να το ψηφίσετε κι εσείς, διότι πρόκειται για ένα εξαιρετικό νόμο νομοθέτημα που θα εγχειρίσει και θα εκσυγχρονίσει σημαντικά την εθνική μας άμυνα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βλαχάκο.

Καλείται στο Βήμα ο κ. Βασίλειος Κόκκαλης και μετά ο κ. Κουλκουδίνας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα συμφωνήσω με αυτούς οι οποίοι υποστηρίζουν ότι τα θέματα της εθνικής άμυνας και της εξωτερικής πολιτικής απαιτούν σοβαρότητα αλλά και συναινέσεις. Δυστυχώς, όμως, δεν βλέπουμε τέτοιου είδους σοβαρότητα από την Κυβέρνηση για το θέμα της Βόρειας Μακεδονίας.

Επίσης, θα συμφωνήσω, κύριε Υπουργέ, με αυτό το οποίο είπατε ότι η Τουρκία πράγματι είναι μια υπαρξιακή απειλή για τη χώρα μας. Βέβαια, την ίδια άποψη δεν έχει ο Πρωθυπουργός. Πώς είναι δυνατόν να χτιστεί ένα καλό κλίμα γειτονίας, φιλίας με την Τουρκία μετά και τις τελευταίες προκλητικές δηλώσεις του Προέδρου Ερντογάν κατά την επέτειο γενοκτονίας των Ποντίων.

Ο ΣΥΡΙΖΑ - Προοδευτική Συμμαχία, ως δύναμη πατριωτικής ευθύνης, στηρίζει το νομοσχέδιο επί της αρχής, διατηρεί επιφυλάξεις, όμως, πώς αυτό θα εξελιχθεί και αρκετούς προβληματισμούς.

Θέλω να αναφέρω ότι η πλειοψηφία των σχολίων στη δημόσια διαβούλευση δεν αφορούσε το συγκεκριμένο σχέδιο νόμου το οποίο σήμερα καλείται η Βουλή να ψηφίσει, αλλά αφορούσε θέματα που απασχολούν τα στελέχη των Ενόπλων Δυνάμεων. Κυρίες και κύριοι συνάδελφοι, η δύναμη των Ενόπλων Δυνάμεων είναι το προσωπικό, τα στελέχη, οι υπαξιωματικοί, οι επαγγελματίες οπλίτες, οι αξιωματικοί. Αυτή είναι πραγματική δύναμη των Ενόπλων Δυνάμεων.

Απασχολούν πολλά θέματα, κύριε Υπουργέ, τα οποία δυστυχώς από το 2019 έως και σήμερα χρονίζουν. Οι Ένοπλες Δυνάμεις είναι πανταχού παρούσες και με κοινωνικό έργο. Ακόμα και οδηγοί στα ασθενοφόρα. Υπάρχουν, όμως, θέματα τα οποία δυστυχώς δεν έχουν λυθεί. Ο πληθωρισμός στα τρόφιμα και το υψηλό κόστος ζωής πλήττει ιδιαίτερα τα στελέχη και τις οικογένειες των στελεχών των Ενόπλων Δυνάμεων.

Πρώτον, καταθέσαμε μια τροπολογία που αφορά τους ΕΠΟΠ. Νομίζω ότι πρέπει να την κάνετε αποδεκτή γιατί πρόκειται για ένα αίτημα νόμιμο, βάσιμο, αλλά και λογικό. Ο ν.2936/2001 προέβλεπε δυνατότητα τριάντα πέντε χρόνια υπηρεσίας, ενώ το ζήτημα του ασφαλιστικού των ΕΠΟΠ περιπλέκεται λόγω της ύπαρξης μεγάλης μερίδας στελεχών που εισήλθαν στις Ένοπλες Δυνάμεις σε ηλικία έως είκοσι οκτώ ετών. Συνεπώς αδυνατούν να κατοχυρώσουν ικανό ασφαλιστικό χρόνο για αξιοπρεπή σύνταξη. Κατά συνέπεια το δικαίωμα των ΕΠΟΠ για σύνταξη με ισότιμους όρους σε σχέση με τα υπόλοιπα στελέχη των Ενόπλων Δυνάμεων, δηλαδή ένα δικαίωμα που είναι κατοχυρωμένο και από το Σύνταγμα, ακυρώνεται δυστυχώς στην πράξη. Όλες οι προκηρύξεις του θεσμού των ΕΠΟΠ αναφέρουν και προβλέπουν μέχρι και τη συμπλήρωση τριάντα πέντε χρόνια συντάξιμης υπηρεσίας και ότι το συνταξιοδοτικό καθεστώς του θεσμού των ΕΠΟΠ διέπεται από τις εκάστοτε ισχύουσες συνταξιοδοτικές διατάξεις. Σημειώνεται ότι με την αυτεπάγγελτη αποστρατεία στα πενήντα χρόνια στον βαθμό του αρχιλοχία και αντιστοίχων χάνεται το δικαίωμα για χιλιάδες στελέχη ΕΠΟΠ που κατετάγησαν σε μεγάλη ηλικία, δηλαδή είκοσι έξι, είκοσι επτά και είκοσι οκτώ ετών. Το δικαίωμα χάνεται να αναγνωρίσουν τη μάχιμη πενταετία καθώς απαιτείται η συμπλήρωση εικοσιπενταετούς πραγματικής παραμονής στην υπηρεσία.

Συγκεκριμένα, αυτή τη στιγμή υφίστανται είκοσι πέντε χιλιάδες ενεργοί ΕΠΟΠ που βρίσκονται τα τελευταία χρόνια στον αέρα και δεν γνωρίζουν τι μέλλει γενέσθαι για τη θέση τους στο στράτευμα. Τα υφιστάμενα όρια ηλικίας, ομολογουμένως ενός νόμου παρωχημένου, του ν.445/1974, θα οδηγήσουν εντός ολίγων μηνών στην αποστρατεία των στελεχών και κατά συνέπεια στην οικονομική επισφάλεια και εξόντωση των ιδίων, αλλά και των οικογενειών τους.

Γι’ αυτό, κύριε Υπουργέ, προτείνεται: Πρώτον οι επαγγελματίες οπλίτες, για τους οποίους προβλέπεται αυτεπάγγελτη αποστρατεία άνευ κρίσης λόγω κατάληψης των ηλικιακών ορίων της ηλικίας του άρθρου 39, του ν.445/1974, του δύναται να παραμείνουν στις Ένοπλες Δυνάμεις κατόπιν αιτήσεώς τους, η οποία υποβάλλεται το αργότερο έξι μήνες πριν την κατάληψη των ανωτέρων ορίων. Για τους επαγγελματίες οπλίτες που καταλαμβάνουν το εξηκοστό έτος της ηλικίας, σύμφωνα με τις προβλέψεις του άρθρου 20, του ν.3665/2010, και δεν έχουν συμπληρώσει τα σαράντα χρόνια εργασίμου βίου παρέχεται κατ’ εξαίρεση η δυνατότητα αναγνώρισης ως πραγματική υπηρεσία των πέντε ετών το άρθρο 23, του ν.4997/2022, υπό τους όρους και προϋποθέσεις που ισχύουν επιπλέον της πρόβλεψης της παραγράφου 3 του ν.3883/2010.

Απασχολεί πάρα πολλά στελέχη, κύριε Υπουργέ, το συγκεκριμένο θέμα οι οποίοι συμπληρώνουν τα πενήντα χρόνια και δεν θα μπορούν να πάρουν σύνταξη και νομίζω πρέπει να τοποθετηθείτε και πρέπει να δώσετε μια δίκαιη και βιώσιμη λύση για όλα αυτά τα στελέχη, τους ΕΠΟΠ, που βγαίνουν στην αποστρατεία. Υπάρχουν και άλλα θέματα, όπως η μισθολογική, η βαθμολογική εξέλιξη, εξομοίωση των αποφοίτων των στρατιωτικών σχολών, των υπαξιωματικών, των ειδικών καταστάσεων. Υπάρχουν θέματα τα οποία έχουν να κάνουν με τις κρίσεις και τις προαγωγές σε αξιωματικούς, αυτοί οι οποίοι προέρχονται από τις ανώτερες στρατιωτικές σχολές υπαξιωματικών. Είναι θέματα, κύριε Υπουργέ, τα οποία δυστυχώς επαναλαμβάνω έχουν από το 2019 και παρά τις υποσχέσεις δεν έχουν λυθεί.

Επαναλαμβάνω, τα στελέχη των Ενόπλων Δυνάμεων είναι ίσως από τις πρώτες κοινωνικές ομάδες οι οποίες πλήττονται από αυτή την ακρίβεια, από αυτό το υψηλό κόστος ζωής. Για εμάς, ως ΣΥΡΙΖΑ - Προοδευτική Συμμαχία, είναι άμεση προτεραιότητα η επίλυση τουλάχιστον των ουσιωδών θεμάτων που έχουν να κάνουν με την αξιοπρεπή διαβίωση, επιβίωση και των ιδίων και των οικογενειών τους.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Επόμενος ομιλητής ο κ. Σπυρίδων Κουλκουδίνας, Βουλευτής της Νέας Δημοκρατίας.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, στη Βουλή έρχεται σήμερα προς συζήτηση και ψήφιση ένα νομοσχέδιο που σηματοδοτεί το πέρασμα των Ενόπλων Δυνάμεων σε μια νέα εποχή. Καταλαβαίνουμε ότι τα προηγούμενα χρόνια δεν ήταν και τόσο εύκολο να συμβεί αυτό καθώς ήταν χρόνια κρίσης, χρόνια δύσκολα για την πατρίδα μας. Τώρα, όμως, έχει έρθει η ώρα με θεσμικές παρεμβάσεις που δίνουν τη δυνατότητα στις Ένοπλες Δυνάμεις μας να ανταποκριθούν και να αντιμετωπίσουν τις αβεβαιότητες, αλλά και τις ασύμμετρες απειλές στο εγγύς μέλλον.

Η Κυβέρνηση της Νέας Δημοκρατίας είναι αυτή που συνειδητά επέλεξε να ενισχύσει αποφασιστικά τις Ένοπλες Δυνάμεις μας. Ενισχύθηκε η αποτρεπτική ισχύς της χώρας μας όχι μόνο σε στρατιωτικό, αλλά και σε διπλωματικό επίπεδο τα τελευταία πέντε χρόνια. Υπενθυμίζω τη συμφωνία στρατηγικής και αμυντικής συνεργασίας με ρήτρα αμοιβαίας συνδρομής με τη Γαλλία, μια συμφωνία που ο ΣΥΡΙΖΑ, αποτελώντας θλιβερή εξαίρεση, την έχει καταψηφίσει. Ανάλογη συμφωνία σύναψε η χώρα μας με τα Αραβικά Εμιράτα, ενώ αναβαθμίστηκαν ουσιαστικά, αλλά κυρίως ποιοτικά, οι σχέσεις μας με τις Ηνωμένες Πολιτείες της Αμερικής. Μια παράλληλη αναβάθμιση, πέραν της προμήθειας των F-35, είναι και η ξεχωριστή σημασία που έχει πλέον η Αλεξανδρούπολη στο πλαίσιο του ΝΑΤΟ, κάτι το οποίο δεν αρέσει στην Τουρκία και αυτό φυσικά είναι γνωστό. Αυτή η Κυβέρνηση, λοιπόν, ενίσχυσε τις Ένοπλες Δυνάμεις με την απόκτηση αεροσκαφών τελευταίας τεχνολογίας, όπως είναι τα Ραφάλ, με τη ναυπήγηση φρεγατών Μπελαρά και την αναβάθμιση των F-16 σε Viper.

Είναι -καταλαβαίνω- δύσκολο να αντιληφθούν όσοι έχουν ιδεοληψίες την ανάγκη ενίσχυσης της αποτρεπτικής ισχύος της χώρας. Και αυτόν τον στόχο υπηρετεί το νομοσχέδιο που έρχεται σήμερα προς συζήτηση και ψήφιση στη Βουλή. Μέσα από την ίδρυση και λειτουργία του ελληνικού κέντρου αμυντικής καινοτομίας η Ελλάδα φιλοδοξεί να αναπτύξει ένα οικοσύστημα αμυντικών βιομηχανιών που θα δημιουργεί καινοτόμα προϊόντα και αμυντικά συστήματα που θα εγγυώνται την ασφάλεια της χώρας και θα αναβαθμίζουν την αμυντική της ισχύ.

Άκουσα με ικανοποίηση τον κύριο Υπουργό Εθνικής Άμυνας πριν από λίγες μέρες να αναφέρεται στη δημιουργία δύο θόλων, ενός αντιαεροπορικού και ενός αντι-drone θόλου για τους οποίους έχει δεσμευτεί το ποσό των 2 δισεκατομμυρίων ευρώ. Όταν αναθεωρητικές δυνάμεις αναπτύσσουν και εξελίσσουν προγράμματα παραγωγής drone, εμείς οφείλουμε να έχουμε την απάντηση. Δύσκολο και αυτό να το αντιληφθούν κάποιοι που δυσκολεύονται να αναγνωρίσουν σύνορα στη θάλασσα και κάποιοι που εμφορούνται από ιδεοληψίες άλλων εποχών, λες και η χώρα μας συνορεύει με το Λιχτενστάιν ή με το Λουξεμβούργο.

Από εκεί και πέρα, κυρίες και κύριοι συνάδελφοι, το νομοσχέδιο αυτό έχει μια ξεχωριστή διάσταση για τις Ένοπλες Δυνάμεις μας. Συνιστά τη μετάβασή τους σε μια νέα εποχή, συνδέοντας τις Ένοπλες Δυνάμεις με την έρευνα και την καινοτομία μέσα από την ίδρυση και ενεργοποίηση του ελληνικού κέντρου αμυντικής καινοτομίας. Στην κορυφή της ατζέντας 2030 για τις Ένοπλες Δυνάμεις μας είναι η σύνδεσή τους με την καινοτομία. Οι στόχοι τώρα που συνδέονται με την ίδρυση του ελληνικού κέντρου αμυντικής καινοτομίας είναι ευδιάκριτοι για όσους έχουν στοιχειώδη ώσμωση με τα ζητήματα που αφορούν την άμυνα της χώρας, αλλά και τα γεωπολιτικά δεδομένα του παρόντος αλλά και του μέλλοντος.

Πρώτον, η διαμόρφωση ενός οικοσυστήματος αμυντικής καινοτομίας που θα αξιοποιήσει τις σύγχρονες τεχνολογίες και θα σηματοδοτήσει την ανάπτυξη μιας νέας, ισχυρής και βιώσιμης αμυντικής βιομηχανίας. Δεύτερον, η μεταφορά τεχνολογίας ανάμεσα στις καινοτόμες και νεοφυείς επιχειρήσεις και στην αμυντική βιομηχανία. Τρίτον, η δυνατότητα που θα έχουν πλέον οι Ένοπλες Δυνάμεις να προμηθεύονται σύγχρονα οπλικά συστήματα που θα έχουν δημιουργηθεί στη χώρα μας. Και, τέταρτον, οι ευρείες συνεργασίες που θα δρομολογηθούν ανάμεσα σε πανεπιστήμια, ερευνητικά κέντρα και τις ανώτατες σχολές των Ενόπλων μας Δυνάμεων. Σε αυτό το νέο οικοσύστημα αμυντικής καινοτομίας θα συμμετέχουν τα ανώτατα στρατιωτικά εκπαιδευτικά ιδρύματα και τα ερευνητικά κέντρα των Ενόπλων Δυνάμεων, το Υπουργείο Εθνικής Άμυνας, το ΓΕΕΘΑ, τα επιτελεία των τριών Όπλων, εταιρείες καινοτομίας, η αμυντική βιομηχανία, αμυντικά οικοσυστήματα του εξωτερικού, ενώ θα υπάρχουν και εργαλεία χρηματοδότησης που θα ενισχύουν τη δράση του. Αναφέρομαι χαρακτηριστικά στο ταμείο καινοτομίας εθνικής άμυνας, στο ταμείο ανάπτυξης εθνικής άμυνας, σε ιδιωτικά επενδυτικά κεφάλαια και σε διεθνή προγράμματα χρηματοδότησης στο πλαίσιο του ΝΑΤΟ και της Ευρωπαϊκής Ένωσης.

Στην ίδια κατεύθυνση κινείται και η δημιουργία του σώματος πληροφορικής με ειδική διεύθυνση κυβερνοασφάλειας που θα προστατεύσει την άμυνα της χώρας από κυβερνοεπιθέσεις, αλλά και από σύγχρονες απειλές. Το σώμα αυτό θα αφορά και τους τρεις κλάδους φυσικά των Ενόπλων Δυνάμεων και θα υπάγεται στον Αρχηγό ΓΕΕΘΑ, ενώ θα εκπαιδεύει τα στελέχη των Ενόπλων Δυνάμεων στις επιχειρήσεις κυβερνοάμυνας, στην ανάπτυξη λογισμικού για τις ανάγκες των Ενόπλων Δυνάμεων, καθώς και τη διαχείριση δικτύων για την αποτροπή κυβερνοαπειλών.

Κλείνοντας, κυρίες και κύριοι συνάδελφοι, θα ήθελα να επισημάνω το θετικό πρόσημο που προκύπτει από τις διατάξεις του νομοσχεδίου που στοχεύουν στην αναβάθμιση των σπουδών και στον εκσυγχρονισμό των ανώτατων στρατιωτικών εκπαιδευτικών ιδρυμάτων. Τα ανώτατα στρατιωτικά εκπαιδευτικά ιδρύματα θα έχουν τη δυνατότητα εκπόνησης και οργάνωσης διδακτορικών προγραμμάτων. Θα έχουν τη δυνατότητα σύναψης συνεργασιών με επιχειρήσεις ή βιομηχανίες για την εκπόνηση βιομηχανικών διδακτορικών, ενώ εναρμονίζονται με το πλαίσιο λειτουργίας των πανεπιστημίων.

Κυρίες και κύριοι συνάδελφοι, το νομοσχέδιο αυτό αποτελεί την πρώτη σοβαρή προσπάθεια ανάπτυξης μιας σύγχρονης ελληνικής αμυντικής βιομηχανίας. Πρέπει να τρέξουμε πολύ γρήγορα το επόμενο διάστημα για να μπορέσουμε να καλύψουμε το χαμένο έδαφος των προηγούμενων ετών. Αυτή η Κυβέρνηση, λοιπόν, έχει και το σχέδιο και την αποφασιστικότητα να υλοποιήσει αυτόν τον στόχο.

Γι’ αυτό και να γνωρίζετε ότι η ψήφος του ελληνικού λαού στις ευρωεκλογές που έρχονται έχει ξεχωριστή σημασία. Η ψήφος στη Νέα Δημοκρατία στις ευρωεκλογές είναι μια ψήφος για ισχυρή Ελλάδα. Και θα είμαστε εδώ και μετά τις 9 Ιουνίου, γιατί άκουσα πολλούς συναδέλφους να ευαγγελίζονται την 9η Ιουνίου, για να αναλύσουμε μια ακόμα απάντηση που θα έχει δώσει ο λαός στις δυνάμεις του λαϊκισμού και της ανευθυνότητας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κουλκουδίνα.

Να σας ενημερώσω πώς θα συνεχιστεί η συνεδρίαση. Τώρα θα μιλήσει ο κ. Κεφαλογιάννης, μετά θα ακολουθήσουν ο κ. Πλεύρης, ο κ. Ξανθόπουλος, η κ. Καραγεωργοπούλου, μετά θα έχουμε τις δευτερολογίες αντίστροφα και η συνεδρίαση θα κλείσει με τον Υπουργό.

Παρακαλώ πολύ, κύριε Υφυπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα ολοκληρώνεται στην Ολομέλεια ένας κύκλος ιδιαίτερα παραγωγικών συζητήσεων τόσο στις επιτροπές όσο βεβαίως και στην πολύωρη σημερινή συνεδρίαση. Ένας κύκλος συζητήσεων που αφορούσε κυρίως την αντίληψη όλων των κοινοβουλευτικών δυνάμεων της πατρίδας μας ως προς τον εκσυγχρονισμό των δομών και των μέσων των Ενόπλων Δυνάμεων, αλλά και τη σχέση που πρέπει να έχουν αυτές τόσο με την κοινωνία, την οικονομία, την επιστήμη, την καινοτομία και την έρευνα.

Το προτεινόμενο σχέδιο νόμου έρχεται να δώσει μια πρώτη απάντηση όσον αφορά τον εκσυγχρονισμό αυτής της σχέσης. Μια ανάγκη, η οποία υπαγορεύεται από τις προκλήσεις που παράγει το σύγχρονο περιβάλλον ασφαλείας, αλματώδη ανάπτυξη της τεχνολογίας, αλλά βεβαίως και τα διδάγματα τα οποία μας προσφέρουν όσον αφορά τον τρόπο οργάνωσης των σύγχρονων στρατών και της εφαρμογής διαφόρων δογμάτων επί του πεδίου.

Έχει ιδιαίτερη σημασία ότι αυτή η συζήτηση διεξάγεται σε μία χρονική στιγμή όπου η διεθνής παρουσία της χώρας μας ως σταθερού και αξιόπιστου πυλώνα ασφαλείας στην ευρύτερη περιοχή της Νοτιοανατολικής Μεσογείου αναγνωρίζεται σήμερα από όλα τα κράτη και από όλους τους συμμάχους μας τόσο στο ΝΑΤΟ όσο και στην Ευρωπαϊκή Ένωση. Και για τον λόγο αυτό έχει ιδιαίτερη σημασία και μεγάλη αξία να αναληφθούν έγκαιρα όλες εκείνες οι απαραίτητες πρωτοβουλίες, έτσι ώστε τα επόμενα χρόνια να μη συρόμαστε πίσω από τις τεχνολογικές εξελίξεις, ιδιαίτερα στην αμυντική βιομηχανία, αλλά να είμαστε ένα ενεργό μέλος μιας διεθνούς κοινότητας, η οποία παράγει ιδέες, γνώση, οικονομική και στρατιωτική ισχύ. Έχει μεγάλη αξία να στηρίξουμε και να αναπτύξουμε μια εθνική κοινότητα αμυντικής καινοτομίας, όχι απλά για να τονώσουμε την επιχειρηματικότητα σε έναν τομέα, ο οποίος έχει ήδη αποδείξει την ιδιαίτερη του αξία, αλλά κυρίως επειδή είναι ζωτικής πλέον σημασίας για την αποτελεσματικότητα των Ενόπλων Δυνάμεων, έτσι ώστε να μην επαναπαύονται στα παραδοσιακά μέσα που τους παρέχουν μέχρι και σήμερα.

Προφανώς και αυτά θα εξακολουθήσουν να είναι απολύτως αναγκαία και γι’ αυτό όπως έχει εξηγήσει και ο κύριος Υπουργός συνεχίζουμε με ένα πολύ συγκεκριμένο σχέδιο και για τα επόμενα χρόνια να ενισχύουμε μέσα από αυτές τις πλατφόρμες που γίνεται ο προγραμματισμός και μέσα από τις εισηγήσεις βεβαίως και των επιτελείων.

Η χρήση όμως αυτόνομων όπλων, τα προηγμένα συστήματα αντιπυραυλικής προστασίας, η χρήση τεχνητής νοημοσύνης, οι επιχειρήσεις στον κυβερνοχώρο είναι μόνο λίγα από τα παραδείγματα στα οποία η τεχνολογία όχι μόνο μπορεί να επηρεάσει την ισορροπία δυνάμεων σε έναν σύγχρονο πόλεμο, αλλά και να καθορίσει την έκβαση μιας σύρραξης.

Με τον τρόπο αυτό, λοιπόν η σύσταση του Ελληνικού Κέντρου Αμυντικής Καινοτομίας, του ΕΛΚΑΚ, επιδιώκει να κινητοποιήσει όλους τους διαθέσιμους εθνικούς πόρους προς την κατεύθυνση της ανάκτησης της εμπιστοσύνης στις δικές μας δυνάμεις. Δεν είμαστε μια χώρα, η οποία στερείται ιδεών διάθεσης συμμετοχής των νέων ανθρώπων στο επιχειρείν, ειδικά μάλιστα στην παροχή καινοτόμων λύσεων στις ανάγκες του κράτους. Το ζητούμενο όμως είναι πώς θα προσανατολίσουμε όλες αυτές τις δυνάμεις στις ανάγκες των Ενόπλων Δυνάμεων και των Σωμάτων Ασφαλείας. Είναι κρίσιμο ως εκ τούτου να βρεθεί ένας θεσμικός τρόπος διά του οποίου οι Ένοπλες Δυνάμεις της πατρίδας μας θα επικοινωνούν τις ανάγκες τους μέσα από έναν μακροπρόθεσμο εξοπλιστικό προγραμματισμό ανάγκης κυρίως για νέα οπλικά συστήματα. Και με τον τρόπο αυτό τόσο οι νεοφυείς επιχειρήσεις όσο και οι αναπτυγμένες επιχειρήσεις της εγχώριας αμυντικής βιομηχανίας, θα μπορούν να καταστρώσουν τα δικά τους σχέδια επιχειρηματικά, έτσι ώστε να κατευθύνουν τις επενδύσεις, το ανθρώπινο δυναμικό, τις υποδομές στις ανάγκες των ελληνικών Ενόπλων Δυνάμεων.

Και βεβαίως δεν είχε κανένα νόημα να μιλάμε σήμερα στην Αίθουσα της Εθνικής Αντιπροσωπείας για καινοτομία στον τομέα της άμυνας αν αυτή η καινοτομία δεν ξεκινούσε από τα ανώτατα στρατιωτικά εκπαιδευτικά ιδρύματα.

Σήμερα όμως χωρίς την ψήφιση του παρόντος νομοσχεδίου δεν θα μπορούσαμε να κάνουμε αυτή τη συζήτηση. Τα ιδρύματα αυτά είναι επιφορτισμένα με μια κρίσιμη και ιδιαίτερα απαιτητική αποστολή. Από τη μία οφείλουν να δημιουργήσουν ικανούς μαχητές, αλλά βεβαίως και να εκπαιδεύσουν τους μελλοντικούς ηγήτορες των ελληνικών Ενόπλων Δυνάμεων. Από την άλλη, πρέπει να εκπαιδεύσουν επιστήμονες με ένα υψηλό γνωστικό υπόβαθρο, που θα μπορούν αφ’ ενός να αξιοποιήσουν την αλματώδη ανάπτυξη της τεχνολογίας, ιδιαίτερα στον τομέα σύγχρονων οπλικών συστημάτων αφ’ ετέρου να καταρτίσουν και να εφαρμόσουν νέα αμυντικά δόγματα, που απορρέουν από τις τρέχουσες και τις μελλοντικές εξελίξεις, αλλά και προκλήσεις. Και μέχρι στιγμής το κάνουν με απόλυτη επιτυχία. Τα στελέχη των Ενόπλων Δυνάμεων, άντρες και γυναίκες, το κάνουμε με τεράστια επιτυχία και μάλιστα υπό αντίξοες συνθήκες.

Μέχρι σήμερα όμως δεν μπορούν να εκπονήσουν αυτόνομα διδακτορικά προγράμματα σπουδών, προσανατολισμένα αποκλειστικά στις ανάγκες των Ενόπλων Δυνάμεων, οι φοιτητές των παραγωγικών σχολών μας και των ΑΣΣΥ δεν έχουν πρόσβαση σε σύγχρονα εκπαιδευτικά εγχειρίδια και δεν έχουν καν πρόσβαση στον Σύνδεσμο Ελληνικών Ακαδημαϊκών Βιβλιοθηκών.

Η έγκριση και η ίδρυση ενός μεταπτυχιακού προγράμματος αυτή τη στιγμή πολλές φορές ξεπερνάει ακόμη και τα τρία χρόνια. Το στρατιωτικό εκπαιδευτικό προσωπικό δεν αμείβεται καν για τη συμμετοχή του σε αυτοχρηματοδοτούμενα ερευνητικά προγράμματα. Τα μέλη ΔΕΠ των ιδρυμάτων αυτών δεν αμείβονται όπως τα μέλη ΔΕΠ των ΑΕΙ. Τα ελληνικά ΑΣΕΙ δεν έχουν τη δυνατότητα να τροφοδοτήσουν με την έρευνά τους την ελληνική αμυντική βιομηχανία, μέσα από βιομηχανικά διδακτορικά, έρευνα η οποία μάλιστα μπορεί να γυρίσει πίσω και μέσω του ΕΛΚΑΚ σε ένα προηγμένο τεχνολογικό αμυντικό σύστημα. Και βεβαίως, δεν υπάρχει δυνατότητα να έρθουν επισκέπτες καθηγητές, κυρίως Έλληνες του εξωτερικού, μάλιστα αναφέρθηκε από διάφορους συναδέλφους αυτό το ζήτημα, που διαπρέπουν σε τομείς άμεσα σχετιζόμενους με την άμυνα.

Αναφέρθηκε ο κύριος Υπουργός στην επιτροπή στην εμπειρία του από την επίσκεψή του στη Βοστώνη σε πολύ προηγμένα τεχνολογικά εκπαιδευτικά ιδρύματα, όπως το MIT και το Χάρβαρντ και τις συναντήσεις που είχε εκεί με Έλληνες επιστήμονες που παράγουν καινοτομία για τις αμερικανικές ένοπλες δυνάμεις. Και πρέπει να ξέρετε ότι όλοι αυτοί οι άνθρωποι δεν μπορούν με το υφιστάμενο θεσμικό πλαίσιο να έρθουν και να μεταλαμπαδεύσουν τη γνώση τους στα ελληνικά ΑΣΕΙ πολύ απλά γιατί δεν υπάρχει καν ο θεσμός του επισκέπτη καθηγητή, κάτι το οποίο με το παρόν σχέδιο νόμου επιλύεται.

Όλα αυτά τα ζητήματα λοιπόν, κυρίες και κύριοι συνάδελφοι, καλούμαστε να τα αντιμετωπίσουμε σήμερα με το σχέδιο νόμου και μπορώ να πω ότι με αφορμή και τη συζήτηση την οποία είχαμε και στις επιτροπές αλλά και στην σημερινή Ολομέλεια, είχαμε ήδη και την πρώτη επιτυχία, πριν από την ψήφιση του νόμου. Μόλις την περασμένη Δευτέρα, δηλαδή προχθές, συνεδρίασε το Συμβούλιο Ανώτατης Ακαδημαϊκής και Στρατιωτικής Εκπαίδευσης υπό την προεδρία βεβαίως του Αρχηγού ΓΕΕΘΑ, του στρατηγού Χούπη, τη συμμετοχή των αρχηγών όλων των Γενικών Επιτελείων των διοικητών και των κοσμητόρων στρατιωτικών σχολών και έλαβε μία απόφαση, μεταξύ άλλων, για την ίδρυση και λειτουργία αυτόνομου προγράμματος μεταπτυχιακών σπουδών της Στρατιωτικής Σχολής Ευελπίδων με τίτλο: «Τεχνητή Νοημοσύνη και Αναλυτική Μεγάλων Δεδομένων». Ήδη λοιπόν προετοιμαζόμαστε για την άμεση εφαρμογή αυτών των οποίων συζητάμε σήμερα στο παρόν σχέδιο νόμου.

Προφανώς έχουμε ακόμα να κάνουμε πάρα πολλά βήματα. Το ανέφερε και ο κύριος Υπουργός, το επαναλαμβάνω και εγώ. Στο παρόν σχέδιο νόμου δεν αναφερόμαστε στα ΑΣΣΥ. Είναι μια πρωτοβουλία η οποία θα ληφθεί σε επόμενα στάδια και βεβαίως επιβάλλεται και ο Έλληνας και η Ελληνίδα υπαξιωματικός του 21ου αιώνα να έχει τα κατάλληλα εφόδια όπως κάνουμε με το παρόν σχέδιο νόμου και για τον αξιωματικό.

Δυο λόγια και κλείνω με αυτό, για το κοινό σώμα πληροφορικής γιατί αναφέρθηκε αν θυμάμαι καλά ο Κοινοβουλευτικός Εκπρόσωπος του ΠΑΣΟΚ-ΚΙΝΑΛ σε κάποια ζητήματα. Κύριε συνάδελφε, η διεξαγωγή των επιχειρήσεων ειδικά στον σύγχρονο κυβερνοχώρο, αλλά βεβαίως και τα ζητήματα της κυβερνοασφάλειας προφανώς δεν είναι κάτι πρωτόγνωρο για τις ελληνικές Ένοπλες Δυνάμεις. Υπάρχει ένα know how. Προφανώς και τα γενικά επιτελεία έχουν ήδη μεριμνήσει στο πώς θα αποκτηθούν όλες αυτές οι εξειδικευμένες γνώσεις και τα μέσα έτσι ώστε να λειτουργούμε με αποτελεσματικότητα αλλά και με επάρκεια έναντι των όποιων απειλών υπάρχουν. Όμως σε κάθε ζήτημα το οποίο απαιτεί επιστημονικές γνώσεις είναι αναγκαία και η εξειδίκευση, αλλά και η διακλαδικότητα. Ας δώσουμε αρκετή σημασία στον όρο διακλαδικότητα. Νομίζω ότι αν συζητήσετε με στρατιωτικούς, θα σας πουν ότι είναι απαραίτητη ανάγκη ένας πολύ σύγχρονος όρος έτσι ώστε να μπορούμε να ανταποκριθούμε στις σύγχρονες ανάγκες. Εξάλλου το σύνολο των σύγχρονων μεγάλων δυνάμεων διαθέτουν εξειδικευμένες δομές, το αντικείμενο των οποίων είναι η ενίσχυση της κυβερνοασφάλειας, η αντικατασκοπεία, η στρατιωτική επιτήρηση, η συλλογή πληροφοριών, αλλά και οι επιχειρήσεις στον κυβερνοχώρο. Και η μεγάλη εικόνα που πρέπει να έχουμε για τις Ένοπλες Δυνάμεις είναι ότι σήμερα δεν βγάζουμε μαχητές στον τομέα της πληροφορικής με πλήρη συνείδηση της αποστολής τους, όπως κάνουμε για παράδειγμα με τους πιλότους μας, τους καταδρομείς, τους μαυροσκούφηδες, οι οποίοι να ταυτίζουν μάλιστα την αποστολή τους από την αρχή που μπαίνουν στη στρατιωτική σχολή μέχρι και την αποστρατεία. Αυτός είναι και ο λόγος που με το παρόν σχέδιο νόμου συστήνουμε το κοινό σώμα πληροφορικής.

Για όλους αυτούς τους λόγους και βεβαίως για ό,τι αναπτύξαμε στις επιτροπές, καλώ πραγματικά όλες τις πτέρυγες της Βουλής να στηρίξουν το παρόν σχέδιο νόμου. Είναι πολύ θετικό ότι ακούστηκαν θετικά λόγια από το σύνολο σχεδόν των πτερύγων της Βουλής και νομίζω ότι σήμερα βγαίνει μια πολύ θετική εικόνα από την Εθνική Αντιπροσωπεία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υφυπουργό, τον κ. Κεφαλογιάννη.

Τον λόγο έχει ο κ. Θανάσης Πλεύρης, Κοινοβουλευτικός Εκπρόσωπος της Νέας Δημοκρατίας.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι Βουλευτές, είναι πολύ σημαντικό ότι κατά βάση για το συγκεκριμένο νομοσχέδιο, που προάγει το αξιόμαχο και την ανάπτυξη των Ενόπλων Δυνάμεων επί της αρχής, σε μεγάλο βαθμό, υπάρχει μία αποδοχή από τα κόμματα της Αντιπολίτευσης και δείχνει ακριβώς ότι σε κάποια σημεία, τα οποία σχετίζονται με την άμυνα της χώρας, μπορούμε να βρούμε κάποιες κοινές αναφορές και κοινούς βηματισμούς παρά τις διαφωνίες, τις οποίες μπορεί να έχουμε.

Πριν μπω στο καθαυτό νομοσχέδιο, θα ήθελα να απαντήσω σε μερικά θέματα, τα οποία αναπτύχθηκαν και δεν έχουν σχέση με το παρόν νομοσχέδιο, αλλά ήταν κυρίως με το κομμάτι της εξωτερικής πολιτικής και της αμυντικής πολιτικής της χώρας, όπως αναπτύχθηκαν.

Πρώτα απ’ όλα, επειδή πάλι έγινε εδώ πέρα μια αναφορά και από την Πρόεδρο της Πλεύσης Ελευθερίας αναφορικώς με το θέμα που έχει να κάνει με το Ισραήλ και την Παλαιστίνη, πραγματικά εδώ πέρα θα πρέπει να επαναλαμβάνουμε συνεχώς τη θέση της χώρας. Γιατί, δυστυχώς, πολλά από αυτά που ακούστηκαν εδώ πέρα θυμίζουν τον διάλογο, ο οποίος έγινε μεταξύ του Πρωθυπουργού Κυριάκου Μητσοτάκη με τον Πρόεδρο Ερντογάν πριν λίγες μέρες αναφορικώς με το πώς βλέπουμε το θέμα το συγκεκριμένο. Για εμάς η Χαμάς είναι τρομοκρατική οργάνωση και, κυρίες και κύριοι του ΣΥΡΙΖΑ, είναι μόνο τρομοκρατική οργάνωση. Γιατί έχουμε και τη συνέντευξη, όπως θα δείτε τώρα του Προέδρου, του κ. Κασσελάκη, ο οποίος αναφέρθηκε ότι ένα κομμάτι της Χαμάς κάνει τρομοκρατικές ενέργειες, αλλά αντίστοιχα καλύπτει και ένα ανθρωπιστικό κενό και δίνει μια βοήθεια.

Δεν υπάρχει αυτό. Η τρομοκρατική οργάνωση είναι τρομοκρατική οργάνωση και είμαστε απέναντί της. Και είμαστε απέναντί της ειδικά, όταν βλέπουμε -που χρειάστηκε και η Πρόεδρος της Πλεύσης Ελευθερίας να περάσει μισή ώρα να της επισημάνουμε τους ομήρους- μια μονομερή προσέγγιση ότι ξαφνικά αναφερόμαστε σε μια ανθρωπιστική κρίση, αλλά ξεχνάμε ότι σήμερα, αυτή τη στιγμή που μιλάμε, υπάρχουν όμηροι πολίτες αποκλειστικά και μόνο επειδή βρισκόντουσαν στα συγκεκριμένα σημεία και ήταν παντελώς άμαχοι. Και πρέπει όλοι να ενώνουμε τη φωνή μας ότι αυτοί πρέπει να γυρίσουν πίσω. Και κάποιοι άλλοι είναι αυτοί που προκαλούν την κρίση και τον πόλεμο. Και από εκεί και πέρα πάντοτε σεβόμενοι ακριβώς τη διεθνή παρουσία της χώρας, ζητάμε η όποια αντίδραση να είναι στο πλαίσιο ακριβώς που επιτάσσει το ίδιο το πλαίσιο του δικαίου.

Έγινε μια αναφορά πάλι από τον αξιότιμο εισηγητή της Αξιωματικής Αντιπολίτευσης σχετικά με την κύρωση των πρωτοκόλλων ή τη θέση της χώρας. Εκεί πέρα η θέση της Νέας Δημοκρατίας, η οποία δικαιώθηκε απόλυτα, είναι από την αρχή η ίδια ακριβώς θέση: Ήμασταν κατά της Συμφωνίας των Πρεσπών και εξαντλήσαμε τις δυνατότητες, οι οποίες υπήρχαν σε κοινοβουλευτικό επίπεδο, ώστε αυτή η συμφωνία να μην ψηφιστεί, προκαλώντας ακόμα και πρόταση δυσπιστίας, αλλά ο ίδιος ο Πρωθυπουργός από τις 24 Ιανουαρίου του 2019, από αυτό εδώ το Βήμα, είχε ξεκαθαρίσει -και αυτό ακριβώς πρέπει να λέμε με ειλικρίνεια στους πολίτες- ότι οι διεθνείς συμβάσεις άπαξ και ψηφιστούν, ισχύουν.

Και το πως ισχύουν οι διεθνείς συμβάσεις προβλέπεται από τις ίδιες αυτές τις διεθνείς συμβάσεις και συνεπώς όσοι αναφέρονται στον τρόπο απεγκλωβισμού από αυτή τη συμφωνία, θα πρέπει να ξέρουν ότι αυτές οι συμφωνίες έχουν οι ίδιες τις διαδικασίες. Και το άρθρο 19, γιατί πολλές φορές ακούμε τις συζητήσεις που γίνονται, ακόμα και όταν παραβιάζεται, ορίζει συγκεκριμένα στάδια, τα οποία είναι η επισήμανση, είναι η προσπάθεια για φιλική επίλυση, είναι εν συνεχεία η προσφυγή στον ΟΗΕ, είναι στο Διεθνές Δικαστήριο.

Άρα, δεν υπάρχει διαφορετική θέση της Νέας Δημοκρατίας. Η θέση της Νέας Δημοκρατίας είναι η ίδια: Είναι μια κακή συμφωνία, την οποία όμως προφανώς τηρούμε ως διεθνή δέσμευση της χώρας και μέσα σ’ αυτό το πλαίσιο προσπαθούμε να εξαντλήσουμε τις δυνατότητες, τουλάχιστον αυτά τα οποία ορίζονται να τηρούνται. Και αυτή είναι μια ειλικρινής σχέση, η οποία υπάρχει με τον ελληνικό λαό, η οποία ειπώθηκε από το 2019.

Συνεπώς, μέσα σε αυτό το πλαίσιο θα περιμέναμε από την Αντιπολίτευση να μας πει ότι όταν έχουμε αυτές τις προκλήσεις από την κυβέρνηση των Σκοπίων έναντι της Κυβέρνησης της Αθήνας, δεν είναι δυνατόν σ’ αυτή τη φάση να συζητήσουμε για οποιαδήποτε κύρωση και γι’ αυτό ακριβώς, ο ίδιος ο Πρωθυπουργός ανέφερε ότι πρώτα θα φανεί ότι από την άλλη πλευρά δεν υπάρχει κανένα πλαίσιο αναθεωρητισμού και μόνο τότε θα οδηγηθούμε σε οτιδήποτε ορίζει η ίδια η συμφωνία, την οποία επισημάναμε ότι ήταν κακή, αλλά δεσμευτική για τη χώρα.

Ένα τρίτο κομμάτι, στο οποίο αναφέρθηκε και ο Υπουργός, ο κ. Δένδιας και μάλιστα βλέπω ότι υπάρχουν και αναφορές, είναι για την υπαρξιακή απειλή της Τουρκίας. Προφανώς είναι υπαρξιακή απειλή η Τουρκία για την Ελλάδα. Δεν λέμε ότι το γεγονός ότι έχουμε καταφέρει να έχουμε κάποια αποκλιμάκωση και αυτή τη στιγμή να μπορούμε να μην είμαστε σε ένα πλαίσιο, όπως ήμασταν στο προηγούμενο στάδιο, τα οποία τα έζησε ο Υπουργός εδώ πέρα και θυμόμαστε τις συζητήσεις που υπήρχαν με τον ομόλογό του ως Υπουργό Εξωτερικών και πώς πάντοτε ο ίδιος προσπάθησε να διασφαλίσει τα συμφέροντα της χώρας και με την ένταση την οποία πρέπει ή αυτά τα οποία βιώσαμε στο Αιγαίο το προηγούμενο διάστημα. Το ότι δεν είμαστε σ’ αυτό το πλαίσιο είναι πολύ σημαντικό, αλλά προφανέστατα δεν έχουμε πει ποτέ ότι λύσαμε τα προβλήματα με την Τουρκία. Και γι’ αυτό τον λόγο ακριβώς και σήμερα βρισκόμαστε εδώ πέρα και συζητάμε για την ενίσχυση των Ενόπλων Δυνάμεων, γιατί αν είχαν λυθεί όλα τα προβλήματα, όπως πολύ σωστά είπε προηγουμένως ο συνάδελφος τελικά είχαμε σχέσεις που έχει αυτή τη στιγμή η Γερμανία με το Βέλγιο, την Ολλανδία ή η Γαλλία με το Λουξεμβούργο, προφανέστατα δεν θα χρειαζόμασταν να μιλάμε για όλο αυτό το πλαίσιο της ενίσχυσης.

Άρα, η υπαρξιακή απειλή δεν έρχεται σε αντίθεση με την προσπάθεια δημιουργίας ενός κλίματος αποκλιμάκωσης, ώστε τουλάχιστον να συζητάμε. Και πολύ σωστά ερχόμαστε εδώ πέρα τώρα με το παρόν νομοσχέδιο, το οποίο έρχεται να απαντήσει σε θέματα, τα οποία συνδέονται με την άμεση θωράκιση της χώρας σε ένα ευαίσθητο κομμάτι, το οποίο έχει να κάνει με την αμυντική καινοτομία. Και ο ίδιος ο εισηγητής μας, αλλά και ο Υπουργός και ο Υφυπουργός αναφέρθηκαν εκτενώς στο πώς αυτές οι συγκεκριμένες διατάξεις μπορούν να καλύψουν ένα κενό, το οποίο είχε η χώρα λόγω της δεκαετούς κρίσης και να βρεθούμε να έχουμε ένα, όπως είπε ο κύριος Υπουργός, πλεονέκτημα να συζητάμε αυτή τη στιγμή ότι τουλάχιστον άλλες χώρες έκαναν μια σειρά από βήματα για να φτάσουν εκεί και έχουμε εμείς τη δυνατότητα τώρα να εκμεταλλευτούμε όλα αυτά τα βήματα και να μπορέσουμε να δημιουργήσουμε ένα πλαίσιο αμυντικής καινοτομίας, η οποία θα είναι προς όφελος και του αξιόμαχου και της ενίσχυσης των Ενόπλων Δυνάμεων, αλλά και του επιστημονικού δυναμικού της χώρας που θα είναι σε συνάρτηση με αυτή την καινοτομία, όπως επίσης και με τα πανεπιστήμια και με ένα ευρύτερο πλαίσιο, όπως αναπτύχθηκε προηγουμένως και περιμένουμε και τα επόμενα νομοσχέδια που θα συνδέεται με συνολική ρύθμιση το πώς βλέπουμε και τη θητεία των οπλιτών.

Άρα, είναι πολύ σημαντικό το συγκεκριμένο νομοσχέδιο να στηριχθεί. Είδατε ότι και στις ενστάσεις, στις οποίες αναπτύχθηκαν σε μερικά θέματα ο ίδιος ο κύριος Υπουργός αναφέρθηκε εκτενώς και απάντησε και στον τρόπο που θα συνδεθεί η λογοδοσία, ώστε να μην υπάρχει ούτε μία επίφαση, προκειμένου κάποιος να βρει μία μικρή δικαιολογία να μην ψηφίσει τουλάχιστον επί της αρχής το συγκεκριμένο νομοσχέδιο.

Μέσα σε όλο αυτό το πλαίσιο θα ήθελα εγώ και με την προηγούμενή μου ιδιότητα του Υπουργού Υγείας να κάνω μία αναφορά στα άρθρα, τα οποία συνδέονται με τα νοσοκομεία, τόσο τα νοσοκομεία που ελέγχονται από το Υπουργείο Εθνικής Άμυνας ή του Μετοχικού Ταμείου Στρατού.

Κύριε Υπουργέ και κύριε Υφυπουργέ, θα πρέπει για μια ακόμη φορά να ευχαριστήσουμε όχι μόνο για τις υπηρεσίες που προσφέρουν, αλλά για τη στήριξη την οποία αυτά όλα τα νοσηλευτικά ιδρύματα έδωσαν στη διάρκεια της πανδημίας στη χώρα. Και εδώ συνδέονται και με τα ποσά τα οποία έχουν σωρευτεί, γιατί ακριβώς δεν πήραν τους αντίστοιχους πόρους, ενώ σε μεγάλο βαθμό, πέραν των αρμοδιοτήτων τις οποίες είχαν, υποχρεώθηκαν, όπως πάντοτε οι Ένοπλες Δυνάμεις δείχνουν κοινωνικό πρόσωπο, να αναλάβουν ένα βάρος. Και οφείλω να σας πω ότι υπήρξε και ένα πολύ πετυχημένο εγχείρημα μεταξύ του «Ευαγγελισμού» και του «ΝΙΜΙΤΣ», όπου για πάνω από έναν χρόνο το «ΝΙΜΙΤΣ», προκειμένου να υπάρξει αποσυμφόρηση στο κομμάτι των επειγόντων του «Ευαγγελισμού», τις ημέρες που εφημέρευε ο «Ευαγγελισμός» συγκεκριμένα περιστατικά κατόπιν συνεννόησης έπαιρνε το «ΝΙΜΙΤΣ», προκειμένου να ανακουφίζουν τον «Ευαγγελισμό». Μάλιστα με αυτό τον τρόπο είχαμε καταφέρει για οκτώ μήνες περίπου να μην υπάρχει ούτε μία ανεπτυγμένη κλίνη επικουρική, ράντζο όπως το λέμε, στον «Ευαγγελισμό» ακριβώς γιατί συνεπικουρούσε το «ΝΙΜΙΤΣ».

Και επειδή άκουσα, κύριε αρχηγέ, την ένστασή σας για το 90%, θα ήθελα να σας πω ότι αυτή είναι η πάγια τακτική του Υπουργείου Υγείας και αυτό ουσιαστικά ακολουθήθηκε εδώ πέρα, όταν πληρώνει ακόμα και νοσοκομεία του ΕΣΥ, ιδιώτες παρόχους χωρίς εκκαθάριση πάντοτε η νομοθεσία, ακριβώς επειδή από την εκκαθάριση πάντοτε υπάρχει ένα πλαίσιο δαπανών, το οποίο προκύπτει ότι αυτές οι δαπάνες δεν πρέπει να πληρωθούν για να είναι συμβατό με το Γενικό Λογιστήριο του Κράτους και να δικαιολογηθεί η ρύθμιση, γιατί όλα αυτά παραμένουν χρήματα των φορολογουμένων, δικαιολογείται ότι από τη στιγμή που πληρώνονται μη εκκαθαρισμένες απαιτήσεις θα πρέπει να υπάρξει ένα ποσοστό το οποίο θα υπάρξει μείωση ακριβώς για να νομιμοποιηθούν αυτές.

Ήθελα, όμως, να κάνω τη συγκεκριμένη αναφορά, γιατί δεν έχει αναδειχθεί στον βαθμό που πρέπει η συμβολή την οποία είχαν οι Ένοπλες Δυνάμεις και το Υπουργείο Εθνικής Άμυνας στη διάρκεια της πανδημίας, στο κομμάτι που συνδέεται με την υγειονομική περίθαλψη.

Κυρίες και κύριοι συνάδελφοι, θεωρώ ότι η συζήτηση κινήθηκε σε ένα πλαίσιο αρκετά γόνιμο και οφείλω να πω ότι από καμμία πλευρά -παρά μόνον ίσως λίγες στιγμές- δεν επιδιώχθηκε να υπάρξει μια παραπάνω ένταση πράγμα, που δείχνει ότι έχουμε όλοι αντίληψη εδώ πέρα, ότι το συγκεκριμένο νομοσχέδιο είναι ένα θετικό νομοσχέδιο. Είναι σημαντικό που ψηφίζεται. Ενώνω κι εγώ τη φωνή μου, κυρίες και κύριοι συνάδελφοι, για να δώσουμε ένα σαφές μήνυμα -ακόμη και όσοι είχατε κάποιες ενστάσεις- να δείξουμε ότι επί της αρχής, συμφωνούμε με την αμυντική καινοτομία και τη στήριξη των Ενόπλων Δυνάμεων.

Επειδή αναφερθήκατε, κύριε Υπουργέ, στις πολύ συγκινητικές προτομές που υπάρχουν στην Παλαιά Βουλή και του Θεόδωρου Κολοκοτρώνη και του Κωνσταντίνου Παλαιολόγου, θα πρέπει να θυμόμαστε ότι ο καλύτερος τρόπος για να διασφαλίζουμε την ειρήνη, είναι οι Ένοπλες Δυνάμεις να δείχνουν πάντοτε ότι είναι έτοιμες και για τον πόλεμο. Διότι, μόνο τότε σε σέβονται.

Συνεπώς, αυτή η Κυβέρνηση, από την προηγούμενή της θητεία και συνεχίζει και τώρα, καλύπτει το δεκαετές κενό που υπάρχει, ακριβώς για να δείχνουμε παντού ότι υπερασπιζόμαστε την ειρήνη, θέλουμε την ειρήνη, αλλά δεν θα επιτρέψουμε σε καμμία περίπτωση να αμφισβητηθεί η οποιαδήποτε εθνική μας κυριαρχία.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πλεύρη.

Επόμενος ομιλητής είναι ο κ. Θεόφιλος Ξανθόπουλος, Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία.

**ΘΕΟΦΙΛΟΣ ΞΑΝΘΟΠΟΥΛΟΣ:** Ο κ. Πλεύρης με γύρισε στα φοιτητικά και μαθητικά έδρανα: Si vis pacem, para bellum. Αυτή είναι η λατινική απόδοση αυτού που λέτε, ότι «αν επιθυμείς την ειρήνη, προετοιμάσου για τον πόλεμο». Βέβαια, αυτό είναι δόγμα άλλων εποχών.

Η ειρήνη είναι ένα ζητούμενο σήμερα, που έχει σχέση κυρίως με πολιτικές πρωτοβουλίες. Επικουρικά είναι το ζήτημα της αποτρεπτικής ισχύος των Ενόπλων Δυνάμεων. Αλλά το ζήτημα της ειρήνης, τουλάχιστον για εμάς στην Αριστερά, είναι υπόθεση και της κοινωνίας, των λαϊκών μαζών, των πρωτοβουλιών όλης της κοινωνίας. Και είναι κραυγαλέα η ανάγκη για ένα κίνημα ειρήνης, το οποίο θα μπορέσει να επιβάλλει ή να αναδείξει την ανάγκη να σταματήσει αυτή η σφαγή στη Γάζα.

Λέγοντας για την ειρήνη, ο νους μου δεν μπορεί παρά να πάει σ’ αυτόν που στο «Μαρτυρολόγιο της Αριστεράς», έχει ταυτιστεί με την ειρήνη. Είναι ο μάρτυρας Γρηγόρης Λαμπράκης, ο οποίος σαν σήμερα έπεφτε δολοφονημένος από τα χτυπήματα του τρικύκλου Κοτζαμάνη-Εμμανουηλίδη, τουεσμού των κατακαθιών των ανθρώπων που ήταν τα σαπρόφυτα της κοινωνικής εξέλιξης και παρίσταναν τους εθνικόφρονες, τους πατριώτες, τους στυλοβάτες του έθνους, ενώ στην ουσία βυσσοδομούσαν κατά της δημοκρατίας και τους έχει καταδικάσει και η κοινωνία και η ιστορική μνήμη στο περιθώριο.

Σήμερα, λοιπόν, που κάναμε όλη αυτή την εισαγωγή για την ειρήνη, θεωρούμε ότι είναι εξαιρετικά αναγκαίο να υπάρξουν ειρηνευτικές πρωτοβουλίες στο ζήτημα της Γάζας. Συνεχίζεται μία σφαγή από τον Οκτώβριο και θα πρέπει να είμαστε πάρα πολύ καθαροί όταν μιλάμε στον ελληνικό λαό.

Είναι προφανές ότι το ζήτημα της Παλαιστίνης είναι ένα ζήτημα κατοχής. Εάν δεν βάλουμε το σωστό ιστορικό πλαίσιο, θα χτυπάμε παράπλευρα και λανθασμένα. Βεβαίως υπάρχουν υπερβολές. Βεβαίως υπάρχει αυτή η –πώς να το πούμε;- πολεμική μηχανή του Ισραήλ η οποία μπαίνει και ρημάζει ζωές και υποδομές. Βεβαίως υπάρχουν οι όμηροι. Αλλά πρέπει να γίνει μια συζήτηση με βάση τα ψηφίσματα των Ηνωμένων Εθνών, να επανέλθει η κατάσταση στην πρότερα κατάσταση, να επανέλθει η ειρήνη. Για να επανέλθει η ειρήνη πρέπει να αποκατασταθεί το περιεχόμενο αυτών των ψηφισμάτων.

Πρέπει να πάμε, λοιπόν, στο 47, όπως αποφάσισε το Συμβούλιο Ασφαλείας του ΟΗΕ, με ανεξάρτητο παλαιστινιακό κράτος, με πρωτεύουσα την Ανατολική Ιερουσαλήμ. Όσο δεν επισημαίνουμε αυτό ως γενεσιουργό αιτία των προβλημάτων, τόσο θα λαθεύουμε στην εκτίμηση την πολιτική και βεβαίως στα μέσα με τα οποία πρέπει να αντιμετωπίσουμε την κρίση.

Και βεβαίως έγινε ερώτημα εδώ «Τι κάνει ο ΣΥΡΙΖΑ και δεν ζητάει την αναγνώριση του παλαιστινιακού κράτους;» και παραπέμπω κι εγώ, παρέπεμψε και ο Γιάννης ο Σαρακιώτης σε μια ρητή δήλωση της Ρένας Δούρου η οποία μιλάει για την ανάγκη κατάπαυσης του πυρός και τη συζήτηση ακριβώς στο πλαίσιο που προδιέγραψα προηγουμένως.

Βεβαίως, υπάρχει πια και μια κινητικότητα στο διεθνές πεδίο που έχει σχέση και με το ένταλμα του Διεθνούς Ποινικού Δικαστηρίου κατά του Μπέντζαμιν Νετανιάχου. Καταλαβαίνουμε όλοι ότι ο συσχετισμός παύει να είναι τόσο ευνοϊκός για το Ισραήλ ακριβώς διότι το Ισραήλ ακολουθεί μια αποστολή εθνοκάθαρσης των Παλαιστινίων στις πατρογονικές τους εστίες και αυτό δεν μπορεί να μείνει αναπάντητο.

Υπάρχει ένα άλλο θέμα που δείχνει την διαφορετική, όχι αντίληψη απλώς, αλλά κοσμοαντίληψη θα έλεγα που έχουμε εμείς ως Αριστερά με τη συντηρητική παράταξη στο ζήτημα με τη Βόρεια Μακεδονία και τη Συμφωνία των Πρεσπών.

Καταλαβαίνω και ακούω τον κ. Πλεύρη ο οποίος προηγουμένως μίλησε ότι δικαιώθηκε η τακτική μας, γιατί ακριβώς τώρα που συμπεριφέρεται έτσι η Πρόεδρος της Βόρειας Μακεδονίας εμείς έχουμε έναν τρόπο να πιέσουμε, γιατί αν δεν συμπεριφερθούν όπως επιβάλλεται, δεν θα κυρώσουμε τα πρωτόκολλα της συμφωνίας.

Το πρώτο λογικό ερώτημα, κυρίες και κύριοι συνάδελφοι, είναι: Πριν αναρριχηθεί στην εξουσία το VMRO, γιατί δεν προχώρησε η Κυβέρνηση, όταν δεν υπήρχε μία τόσο ακραία κυβέρνηση στο κράτος της Βόρειας Μακεδονίας και δεν επέσπευσε αυτή, διότι είναι διεθνής μας υποχρέωση; Υπογράψαμε τη Συμφωνία των Πρεσπών και έχουμε τα πρωτόκολλα της κύρωσης. Και το γεγονός ότι δεν επικυρώνουμε τα πρωτόκολλα της κύρωσης, ουσιαστικά δίνει άλλοθι και πάτημα στους ακραίους της άλλης πλευράς.

Άκουσα -δεν έχω τη δυνατότητα να το επιβεβαιώσω- ότι η Νέα Δημοκρατία άλλαξε και τους εμπειρογνώμονες των κοινών επιτροπών και μάλιστα τα νέα μέλη των επιτροπών δεν γνωρίζουν τη γλώσσα της Βόρειας Μακεδονίας με αποτέλεσμα να μην μπορούν να κρίνουν το περιεχόμενο των σχολικών βιβλίων.

Εγώ είμαι από τη Δράμα και είναι γνωστό ότι εμείς έχουμε υποφέρει -ως Δραμινοί εννοώ- πάρα πολύ την περίοδο της ψήφισης της Συμφωνίας των Πρεσπών. Άνθρωποι με τους οποίους γνωριζόμασταν από το σχολείο, από το γήπεδο, από το καφενείο, από την παρέα, ήταν απέναντί μας, μας λοιδορούσαν, μας προπηλάκιζαν, ακριβώς διότι τα ακροδεξιά αντανακλαστικά που εξύψωνε η τακτική της Νέας Δημοκρατίας και οι «μακεδονομάχοι» δημιούργησαν τέτοιες ακραίες καταστάσεις σε κοινωνίες και ανάμεσα σε ανθρώπους που είχαν και έχουν κοινωνικές σχέσεις οι οποίες δεν έπρεπε να επηρεάζονται από αυτά. Κι όμως, αυτή η κοντόφθαλμη λογική, η τακτική σας η προεκλογική που τα ενέταξε όλα -και δικαιώθηκε δυστυχώς- στο προεκλογικό παιχνίδι, είχε αυτά τα αποτελέσματα.

Σήμερα, λοιπόν, η χώρα –γι’ αυτό πήραμε εμείς την πρωτοβουλία- ολοκληρώνει, ενισχύει, αναζωπυρώνει το ενδιαφέρον για τη Συμφωνία των Πρεσπών, εξαιτίας της δικής σας συμπεριφοράς. Επειδή ακριβώς η Κυβέρνηση έχει δύο ψυχές, μία ακροδεξιά την οποία ευθαρσώς εκφράζει και εισηγείται ο κ. Πλεύρης, ο κ. Βορίδης, ο κ. Γεωργιάδης και σημαιοφόρος βεβαίως είναι ο κ. Σαμαράς, ο παλιός Πρωθυπουργός, και μία «εκσυγχρονιστική», ό,τι υπέκλεψε από το άλλοτε κραταιό ΠΑΣΟΚ, που προσπαθούν να συνυπάρξουν στο ίδιο κόμμα. Το καταλαβαίνω, αλλά αυτή καθαυτή η κυβερνητική ευθύνη είναι απόλυτη γι’ αυτό και ασκούμε την κριτική που ασκούμε.

Τρίτο ζήτημα, για το οποίο θέλουμε μία απάντηση στην καταληκτική τοποθέτηση του κυρίου Υπουργού, είναι το εξής: Επειδή μιλούμε για ζητήματα εθνικής άμυνας, τι γίνεται με το στρατιωτικό υλικό στο εξωτερικό; Οφείλετε να παράσχετε εξηγήσεις και δικαιούνται η Εθνική Αντιπροσωπεία και ο λαός, μέσω της Βουλής, να γνωρίζουν πολύ καλά.

Επί του νομοσχεδίου. Σας εγκαλούμε για το εξής: Κατ’ αρχάς, υπήρξε ελάχιστη διαβούλευση και αυτή μέσα στην περίοδο των εορτών, με αποτέλεσμα να μην γίνουν κατανοητά το ειδικό βάρος που έχει το νομοσχέδιο και η σημασία του για το επόμενο μεγάλο χρονικό διάστημα. Βεβαίως και έχετε δίκιο όταν μιλάτε για την αμυντική ικανότητα της χώρας, γι’ αυτό ακριβώς έχουμε και αυτή την αυξημένη ευαισθησία, γιατί πρέπει να αποτελέσει κτήμα και αντικείμενο γνώσης και προβληματισμού όλης της κοινωνίας.

Η διαδικασία στις επιτροπές ήταν μία διαδικασία fast track. Στις 9 το πρωί συνεδριάσαμε με τους φορείς και στις 12 το μεσημέρι συνεδριάσαμε για την κατ’ άρθρον συζήτηση. Είπαμε ότι δεν μπορεί να νομοθετεί την Παρασκευή η Βουλή και τη Δευτέρα να είναι η δεύτερη ανάγνωση. Δεν γίνεται η Βουλή μονίμως να κατεπείγεται σαν να είναι μια διεκπεραιωτική διαδικασία.

Κρατώ από τη συζήτηση των φορέων και το θέτω ξανά στη δημόσια συζήτηση το γεγονός ότι έλειψε η συνεννόηση με την εγχώρια αμυντική βιομηχανία. Ο άνθρωπος που ήρθε στις επιτροπές κατά την ακρόαση των φορέων είπε ότι δεν διαβουλεύτηκε η Κυβέρνηση μαζί τους, με αυτούς που κατ’ εξοχήν στο επιχειρησιακό κομμάτι καλούνται να υλοποιήσουν τις όποιες τεχνολογικές καινοτομίες.

Άρα, λοιπόν, βλέπουμε ότι η κριτική που σας ασκούμε, εδράζεται σε συγκεκριμένες παραλείψεις και με αυτή την έννοια οφείλετε να δώσετε συγκεκριμένες απαντήσεις, κύριε Υπουργέ.

Θέλω να μείνω στο άρθρο 15 και να ζητήσω και εδώ συγκεκριμένες απαντήσεις, κύριε Υπουργέ. Το άρθρο 15 έχει σχέση με το διοικητικό συμβούλιο και καλείται «Σύνθεση του Διοικητικού Συμβουλίου». Εδώ, λοιπόν, έχουμε το εξής πρόβλημα: Έχει μία αντίφαση στον αριθμό των μελών του διοικητικού συμβουλίου. Λέει από πέντε έως επτά. Τι ακορντεόν είναι αυτό; Δηλαδή, εγώ δεν έχω συναντήσει διοικητικό συμβούλιο που να έχει αυξομειούμενο αριθμό μελών. Εδώ, δηλαδή, χρειάζεται να υπάρξει μία σαφής απάντηση τι εξυπηρετεί αυτό και κυρίως, ποιος είναι αυτός που θα αποφασίζει και για ποιο χρονικό διάστημα. Μπορεί να έχουμε για έναν χρόνο πέντε μέλη και τον άλλο χρόνο επτά; Είναι βασικά ζητήματα, τα οποία πρέπει να απαντηθούν, για να μπορέσουμε να συζητήσουμε πάρα πολύ συγκεκριμένα.

Επίσης, στην παράγραφο 8 μιλάτε για τα μέλη του διοικητικού συμβουλίου και λέτε ότι η σύνθεση του διοικητικού συμβουλίου εξασφαλίζει ότι τα μέλη του διαθέτουν ευρύ φάσμα γνώσεων και εμπειριών ως προς τα αντικείμενα του ΕΛΚΑΚ, ιδίως σε θέματα σχεδιασμού και άσκησης αναπτυξιακής πολιτικής, διαχείρισης μηχανισμών, ανάπτυξης καινοτομίας, χρηματοοικονομικά, τραπεζικά, επενδυτικά, διοίκησης επιχειρήσεων. Αυτό, όμως, είναι τόσο ασαφές, που μπορεί να έχετε από τη μία κατεύθυνση πέντε και από την άλλη κατεύθυνση καθόλου. Για να είναι λειτουργικό, θα περίμενα να λέτε ότι θα έχει τρεις από εδώ, δύο από εδώ και έναν από εκεί, ώστε πραγματικά να υλοποιείται ο σκοπός αυτής της διάταξης.

Ένα τελευταίο νομικό, το οποίο έχει ενδιαφέρον, εκτός εάν σας ξέφυγε, κύριοι Υπουργοί. Ενώ στο άρθρο 15 που αναφέρεται στη σύνθεση του διοικητικού συμβουλίου, στο εδάφιο α΄ λέτε ότι δεν διορίζονται όσοι έχουν κώλυμα διορισμού ως δημόσιοι υπάλληλοι, σύμφωνα με το άρθρο 8 του κώδικα κατάστασης, που σημαίνει δηλαδή ότι και με τελεσίδικη παραπομπή δεν διορίζονται στο διοικητικό συμβούλιο -σωστά, κατά την άποψή μας-, έρχεστε στο άρθρο 9, που μιλάτε για το μέλος οργάνων όχι απλώς του διοικητικού συμβουλίου, αλλά για τα λοιπά όργανα του Ελληνικού Κέντρου Καινοτομίας, και λέτε ότι δεν μπορεί να είναι πρόσωπο που έχει καταδικαστεί με αμετάκλητη απόφαση για κακούργημα ή σε οποιαδήποτε ποινή για μια σειρά αδικημάτων. Αυτό σημαίνει, δηλαδή, ότι θα μπορεί να είναι μέλος αυτών των οργάνων άνθρωπος με τελεσίδικη παραπομπή, διότι εδώ ζητάτε αμετάκλητη απόφαση για κακούργημα ή για οποιαδήποτε ποινή για μια σειρά πλημμελημάτων.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Μας μπερδέψατε με την αναφορά στα άρθρα. Σε ποιο άρθρο αναφέρεστε;

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, επισημαίνω την αντίστιξη που υπάρχει στο άρθρο 15. Για το καταστατικό μιλώ, για το διοικητικό συμβούλιο. Στο άρθρο 15 παράγραφος α΄ λέτε ότι δεν διορίζονται όσοι έχουν κώλυμα διορισμού ως δημόσιοι υπάλληλοι, σύμφωνα με το άρθρο 8. Αυτό έχει κώλυμα και την αμετάκλητη παραπομπή, την τελεσίδικη παραπομπή για οποιοδήποτε αδίκημα. Σωστό, κατά την άποψή μας. Μπορεί να είναι μια επιλογή. Για τα λοιπά όργανα, όμως, στο άρθρο 9 λέτε ότι δεν μπορεί να επιλέγεται ως μέλος οργάνων του ΕΛΚΑΚ -προσέξτε, μέλος, όχι για το διοικητικό συμβούλιο, αλλά στα υπόλοιπα όργανα- όποιο πρόσωπο έχει καταδικασθεί με αμετάκλητη απόφαση για κακούργημα και σε οποιαδήποτε ποινή για μια σειρά πλημμελημάτων.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Σωστά. Μας μπερδέψατε, γιατί είπατε άρθρο 9 και είναι παράγραφος.

**ΘΕΟΦΙΛΟΣ ΞΑΝΘΟΠΟΥΛΟΣ:** Παράγραφος, ναι.

Άρα, δηλαδή, εδώ μπορεί να είναι κάποιος με τελεσίδικη παραπομπή. Αυτό είναι μια αντίφαση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, για να μην καταχρώμαι του χρόνου σας, καθώς είμαστε από το πρωί εδώ, τελειώνω με δύο τροπολογίες.

Η μία είναι η τροπολογία που κατέθεσε ο εισηγητής μας, ο κ. Αποστολάκης, για την τροποποίηση των ορίων ηλικίας αποστρατείας και συνταξιοδότησης των ΕΠΟΠ. Είναι γνωστό το θέμα, το έχουμε συζητήσει. Λέει, λοιπόν, η τροπολογία ότι μπορούν να παραμένουν, κατόπιν αιτήσεώς τους, μέχρι να συμπληρώσουν τη συντάξιμη ηλικία και διαβιβάζεται το αίτημα στην αρμόδια αρχή αμελλητί. Θα δείτε την τροπολογία και περιμένουμε απάντηση.

Η δεύτερη είναι μία τροπολογία κατεπείγουσα που έχουμε καταθέσει, η οποία έχει σχέση, επειδή ακριβώς αναμειγνύεται ο ΕΟΠΥΥ, και με τις οφειλές προς τα στρατιωτικά νοσοκομεία. Η τροπολογία λέει ότι επί ετησίων υποβολών προς τον ΕΟΠΥΥ έως 150.000 ευρώ δεν εφαρμόζεται ο μηχανισμός αυτόματης επιστροφής, το clawback και το rebate, γιατί ακριβώς «δοκιμάζονται» τα μικρά διαγνωστικά κέντρα. Οι γιατροί, οι οποίοι είναι κυρίως στην επαρχία και έχουν εκεί τα εργαστήριά τους, ουσιαστικά δεν μπορούν να ανταποκριθούν και αυτό θα είναι μία ανάσα βιωσιμότητας. Έχει σχέση με εμάς που είμαστε στην επαρχία, γιατί εμείς δεν έχουμε μεγάλα διαγνωστικά κέντρα. Εμείς έχουμε τον μικροβιολόγο της γειτονιάς, τον πυρηνικό γιατρό της γειτονιάς. Άρα, λοιπόν, θα βοηθηθεί η κοινωνία και από αυτή την άποψη, όχι μόνο αυτοί καθαυτοί οι πάροχοι των υπηρεσιών.

Σας ζητούμε να κάνετε αποδεκτές αυτές τις δύο τροπολογίες.

Σας ευχαριστώ πολύ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ξανθόπουλο.

Για μία παρέμβαση ενός λεπτού έχει ζητήσει τον λόγο ο κ. Παφίλης.

Κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, θέλουμε και εμείς να αποτίσουμε φόρο τιμής σήμερα στον Γρηγόρη Λαμπράκη, που δολοφονήθηκε από τις παρακρατικές οργανώσεις. Να θυμίσουμε ότι ο Γρηγόρης Λαμπράκης πάλευε για την ειρήνη με συνθήματα «Έξω το ΝΑΤΟ και οι βάσεις». Οπότε, χωρίς να θέλω να ανοίξω μέτωπο, ορισμένοι που έχουν υπογράψει με ογδόντα οκτώ υπογραφές και τα δύο και θεωρούν μάλιστα το ΝΑΤΟ «ιερή συμμαχία» καλό είναι να είναι συμμαζεμένοι.

Όμως, το κύριο είναι ότι σήμερα το πρωί πέθανε ο γιος του, ο Γιώργος Λαμπράκης, ένας σεμνός αγωνιστής της ειρήνης, πρωτοπόρος στους αγώνες, που έχει κάνει όλους, απ’ όσο γνωρίζω -γιατί ήμουν Γενικός Γραμματέας στην Επιτροπή Ειρήνης αλλά και στο Παγκόσμιο Συμβούλιο Ειρήνης-, όλες τις μαραθώνιες πορείες μετά τη Μεταπολίτευση. Ήταν μέλος του ΚΚΕ και ένας σεμνός αγωνιστής που δεν αξιοποίησε ποτέ αυτό το όνομα. Δούλευε εργάτης δήμου…

**ΔΙΟΝΥΣΙΟΣ ΧΑΤΖΗΔΑΚΗΣ:** Υπάλληλος στον Δήμο Πειραιώς.

**ΑΘΑΝΑΣΙΟΣ ΠΑΦΙΛΗΣ:** Στον Πειραιά, εργάτης δήμου και στα σκουπιδιάρικα.

**ΔΙΟΝΥΣΙΟΣ ΧΑΤΖΗΔΑΚΗΣ:** Ακριβώς.

**ΑΘΑΝΑΣΙΟΣ ΠΑΦΙΛΗΣ:** Είναι ένα δείγμα, παραδείγματος χάριν, του τι αγωνιστής ήταν.

Να εκφράσουμε τα συλλυπητήρια μας και προς την οικογένειά του και γενικότερα. Είναι κρίμα που χάθηκε πρόωρα. Μεγάλος αγωνιστής και κομμουνιστής. Γιώργος Λαμπράκης, αιώνια η μνήμη του!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παφίλη.

Προφανώς, έχει τα συλλυπητήρια όλων μας η οικογένειά του.

Κύριε Μάντζο, έχετε τον λόγο για ένα λεπτό.

**ΔΗΜΗΤΡΙΟΣ ΜΑΝΤΖΟΣ:** Θέλουμε και εμείς από την πλευρά του ΠΑΣΟΚ-Κινήματος Αλλαγής και όλης της Κοινοβουλευτικής μας Ομάδας να αποτίσουμε φόρο τιμής στη μνήμη του μεγάλου δημοκράτη αγωνιστή Γρηγόρη Λαμπράκη, που τέτοια ημέρα πριν από πολλά χρόνια -αλλά όχι τόσα πολλά, ώστε να ξεχαστεί η κληρονομιά και η περπατησιά του- στον δρόμο της ειρήνης και της συναδέλφωσης των λαών- δέχτηκε το θανάσιμο χτύπημα από τις ακροδεξιές παραφυάδες του παρακράτους της εποχής.

Και αποτίουμε φόρο τιμής όλο το Κοινοβούλιο και τουλάχιστον εμείς χωρίς επιφυλάξεις, χωρίς αστερίσκους, χωρίς να θεωρούμε ότι Γρηγόρης Λαμπράκης, όπως και κάθε ήρωας αυτής της πατρίδας και αυτής της δημοκρατίας, ανήκει σε συγκεκριμένους πολιτικούς χώρους. Ανήκει στον λαό η μνήμη και κυρίως το καθήκον υπεράσπισης της μνήμης και της παρακαταθήκης της ιστορικής αυτού του μεγάλου αγωνιστή.

Και σε συνέχεια της ενημέρωσης του Σώματος από τον αξιότιμο συνάδελφο, κ. Παφίλη, να πω και τα δικά μας θερμά και ειλικρινή συλλυπητήρια στην οικογένεια του Γιώργου Λαμπράκη και στο Κομμουνιστικό Κόμμα και σε όλους τους φορείς στους οποίους συμμετείχε αυτός ο αγνός αγωνιστής και εργάτης της ζωής και της ιδεολογίας του. Ειλικρινή συλλυπητήρια.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

Τον λόγο έχει η κ. Καραγεωργοπούλου, Κοινοβουλευτική Εκπρόσωπος της Πλεύσης Ελευθερίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ πολύ.

Κύριοι της Κυβέρνησης, κύριε Υπουργέ, κυρίες και κύριοι συνάδελφοι, με διαδικασία επείγοντος ουσιαστικά εισάγεται σήμερα για ψήφιση στο ελληνικό Κοινοβούλιο το νομοσχέδιο που προβλέπει την ίδρυση του Ελληνικού Κέντρου Αμυντικής Καινοτομίας. Οι περισσότεροι εκπρόσωποι φορέων που κλήθηκαν στη σχετική συνεδρίαση ακρόασης όσο και εισηγητές κομμάτων έθιξαν την παραβίαση των αρχών της καλής νομοθέτησης, εκθέτοντας πόσο λίγο χρόνο διαβούλευσης διαθέσατε αφ’ ενός και πόσο γρήγορα υποτιμητικά, βιαστικά συζητήθηκε ο δήθεν εκσυγχρονισμός της άμυνας της χώρας μας στο πλαίσιο του παρόντος.

Οι λόγοι είναι προφανείς. Επιχειρείτε με κάθε τρόπο τη θέσπιση κανόνων που δημιουργούν συνθήκες ανάπτυξης ιδιωτικής οικονομίας εκεί που κρίνεται και αναπτύσσεται το δημόσιο συμφέρον. Και αυτό από μόνο του εδραιώνει την πολιτική σας αντίληψη αφορώσα στην κατεύθυνση της απόσυρσης ευθυνών του κράτους με την ανάθεσή του σε ιδιώτες. Μάλιστα το συγκεκριμένο τόλμημα νομοθέτησης μοιάζει πως αποτελεί μια ανάγκη προβολής στην Ευρωπαϊκή Ένωση της εικόνας χώρας που οραματίζεστε, εκθέτοντας την αμυντική καινοτομία ως τρόπο έλξης των ευρωπαίων επενδυτών και επιστημόνων, παραγνωρίζοντας όμως ότι ο φόντος της Ελλάδας που νοσεί συνολικά σε όλους τους τομείς της ανταγωνιστικότητας, παραγωγικότητας με την παρηκμασμένη οικονομία της δεν μπορεί να υποστηρίξει τη ζητούμενη ψήφο εμπιστοσύνης των ευρωπαϊκών θεσμών σε αυτό το εγχείρημα.

Και δεν είναι ότι συζητάμε για την καινοτομία στην αμυντική πολιτική σε μια Ευρώπη που επί σειρά ετών εξωθεί την εξάρτηση των οικονομιών των κρατών-μελών από την βιομηχανική παραγωγή σε άλλες ηπείρους. Δεν είναι ότι οι αγρότες πρωτοστατώντας σε κινητοποιήσεις πανευρωπαϊκά αποκαλύπτουν με δραματικό τρόπο την αποτυχία της Ένωσης στον πρωτογενή τομέα. Είναι που η ίδια η φτωχότερη χώρα σχεδόν όλων των ευρωπαϊκών χωρών -μη γελιόμαστε- αδυνατεί να ελέγξει την ταχύτητα πτώσης της στο μεγαλύτερης διάρκειας έρεβος ανασφάλειας.

Και επειδή οι αρνητικές πρωτοπορίας της χώρας μας κάνει να εκτίθενται ώστε να γίνεται κατανοητό το περιβάλλον της περιρρέουσας ατμόσφαιρας την οποία και συζητάμε, θα αναφερθώ σε πολύ συγκεκριμένα παραδείγματα της πολιτικής σας που ενισχύουν τις αμφιβολίες όλων μας για τις προθέσεις της Κυβέρνησής σας. Η Πανελλήνια Ομοσπονδία Ένωσης Στρατιωτικών υπογράμμισε πολύ διεξοδικά στο υπόμνημά της τα προβλήματα προσωπικού των Ενόπλων Δυνάμεων, μιλώντας για την απογοήτευση των στρατιωτικών που βλέπουν ως μόνη ρεαλιστική λύση στις δυσκολίες που αντιμετωπίζουν τη φυγή και την παραίτηση.

Μιλούν για τη συρρίκνωση θεμελιωδών δικαιωμάτων των στρατιωτικών, την υποστελέχωση με ιδιαίτερη έμφαση στην ακριτική Ελλάδα του Έβρου για τις απαράδεκτες συνθήκες εργασίας, την έλλειψη κινήτρων παραμονής, την επιδείνωση οικονομικών όρων και την ταυτόχρονη μείωση της αγοραστικής τους δύναμης με το χρόνιο πρόβλημα στέγασης να καθιστά εφιαλτική τη σταδιοδρομία και διαβίωσή τους. Και εννοείται ότι δεν εξαιρούνται οι στρατιωτικοί από όσα προβλήματα οικονομικής δυσπραγίας μαστίζουν τον μέσο Έλληνα, διότι και αυτοί βάλλονται από τα υπέρογκα υψηλά επιτόκια των ρυθμισμένων χρεών προς το δημόσιο, που ο κ. Χατζηδάκης, καλοσύνη του, αναγνώρισε πρόσφατα σε συνέντευξή του ότι είναι ιδιαίτερα υψηλά και θα φέρει νομοθετική πρωτοβουλία για τη μείωση επιτοκίων στα βεβαιωμένα χρέη.

Και όλα βαίνουν καλώς για το Υπουργείο Οικονομικών -θα τα πούμε και αύριο στην αυριανή συνεδρίαση της ολομέλειας- αλλά και για το Υπουργείο Κλιματικής Κρίσης και Πολιτικής Προστασίας, έχοντας μετατρέψει τις Ένοπλες Δυνάμεις σε δεξαμενή διάθεσης εργαζομένων στα ανομολόγητα κενά του κρατικού μηχανισμού, που πλέον με το παρόν νομοσχέδιο προεκτείνεται συμπεριλαμβάνοντας και ανώνυμες εταιρείες που μπορούν βεβαίως να ιδρύουν και θυγατρικές άλλες εταιρείες -ευφάνταστα, καινοτόμα τα σχέδιά σας!- οι υπηρετούντες στις Ένοπλες Δυνάμεις αλλά και οι οδηγοί ασθενοφόρων και προσωπικό συμπλήρωσης της πυροσβεστικής υπηρεσίας αλλά και προσωπικό στην υπηρεσία του Υπουργείου Μεταφορών και Υποδομών, όταν στα Κύθηρα καμμιά εταιρεία δεν δύναται να εξυπηρετήσει τη μετακίνηση των πολιτών κατοίκων του νησιού από και προς αυτό.

Σε αυτό το πλαίσιο γίνεται κατανοητό πόσο προκλητικό και ύποπτο είναι να καταργείτε την εκ του νόμου λειτουργία των διοικητικών συμβουλίων των εποπτευόμενων νομικών προσώπων δημοσίου δικαίου από το Υπουργείο Εθνικής Άμυνας, όπως είναι τα μετοχικά ταμεία των Ενόπλων Δυνάμεων και οι ενώσεις αποστράτων αξιωματικών των Ενόπλων Δυνάμεων. Η παραχώρηση χώρων ιδιοκτησίας εποπτευομένων νομικών προσώπων αποσκοπεί στην απίσχναση των δικαιωμάτων και εξουσιών των εν λόγω νομικών προσώπων που δεν ανήκουν στη γενική κυβέρνηση, δεν συμμετέχουν στον κρατικό προϋπολογισμό, είναι αυτοχρηματοδοτούμενα και η εποπτεία του Υπουργείου Εθνικής Άμυνας εξαντλείται σε έλεγχο νομιμότητας των ενεργειών και αποφάσεων των διοικητικών συμβουλίων. Είναι μία νομική κατάσταση που δεν επιτρέπει τη βάναυση προσβολή της περιουσίας αυτών σε καταστρατήγηση των προϋποθέσεων εκμίσθωσης ακίνητης περιουσίας τους με διενέργεια δημόσιου πλειοδοτικού διαγωνισμού.

Αυτού του είδους την καινοτομία εντόπισαν σε υπόμνημά τους η Ένωση Αποστράτων Αξιωματικών Ναυτικού και ουδέν απαντήσατε κύριε Υπουργέ για τα εύλογα ζητήματα που παρέθεσαν σε αυτό. Με αυτά τα δεδομένα η συλλογιστική που υπαγορεύει τέτοιου είδους σχεδιασμούς και στρατηγικές καθιστά την Κυβέρνηση επικίνδυνη, υπόλογη στον ελληνικό λαό, όταν μάλιστα ομολογείτε ότι αυτό το νομοσχέδιο δεν έρχεται αποσπασματικά αλλά συνδυάζεται με άλλα πράγματα.

Ποια είναι αυτά τα άλλα πράγματα; Η άλλη άμυνα, το panic button, όταν δολοφονούνται γυναίκες, bullying button όταν ανήλικοι σε σχολεία βιώνουν όλη αυτή τη βία, έξαρση, ενδοοικογενειακή βία, προετοιμασία για την επερχόμενη εποχή των πυρκαγιών, πρόστιμα σε ιδιοκτήτες ακινήτων επειδή δεν δηλώσατε υπευθύνως ότι φροντίσατε οι ίδιοι να μην καεί το δάσος ή απαγορεύουμε τη διέλευση πολιτών από δάση σε συγκεκριμένες ημερομηνίες με τη βοήθεια του Ελληνικού Στρατού.

Ανεξέλεγκτη ή υποβοηθούμενη ακρίβεια; Μπορείτε να κάνετε οικονομία πίνοντας έναν καφέ την ημέρα και σε εξήντα χρόνια μπορεί και να έχετε το δώμα των ονείρων σας.

Στο μεταξύ ο Πρωθυπουργός θα στείλει επιστολή στη φίλη του Ούρσουλα ή μπορεί και να την έστειλε, για να λάβει κάποια συμβουλή και εκεί εξαντλείται το καθήκον του. Πεθαίνετε εκτός ΜΕΘ, εκτός νοσοκομείου, εκτός σειράς απόβλητοι του ΕΣΥ; Να φροντίζατε να είστε οι VIP που είναι εφοδιασμένοι με τα ειδικά διακριτικά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, έχω τρία λεπτά ακόμα.

**ΠΡΟΕΔΡΕΥΩΝ (Βασίλειος Βιλιάρδος):** Δεν έχετε, αλλά δεν πειράζει, υπάρχει ανοχή.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Όταν πραγματικότητα ουρλιάζει στα νοσοκομεία, η Κυβέρνηση της βιτρίνας, της ψευδούς εικόνας, φροντίζει για τη φίμωσή της με περιφερόμενα από κανάλι σε κανάλι υπουργικά στελέχη, πανελίστες, για να μας πείσει ότι όλα βαίνουν καλώς. Ζητάτε για τα παιδιά σας δωρεάν σχολικά γεύματα; Αυτά που κάποιες εταιρείες με τη γνωστή μέθοδο των απευθείας αναθέσεων χρεώνουν ένα πιάτο με φακές 12 ευρώ; Αυτά που κάνουν τα παιδιά σας να καταλήγουν, στη Λαμία για παράδειγμα, σε νοσοκομεία λόγω τροφικής δηλητηρίασης;

Κύριε Πρωθυπουργέ και κύριε Υπουργέ, με την μπάλα στην εξέδρα ό,τι δεν μπαζώνεται σ’ αυτή τη χώρα, πνίγεται και ό,τι δεν πνίγεται, καίγεται. Πέντε εκατομμύρια ευρώ είναι το ποσό ασφάλισης των εγκαταστάσεων του δικού σας στελέχους της Νέας Δημοκρατίας Γιαννίτση στη Λαμία. Ό,τι δεν καίγεται, συγκαλύπτεται με αδράνεια η αρνησιδικία των αρμόδιων φορέων.

Τι να πει κανείς και για την καινοτομία χιλιάδες άνθρωποι να ζούνε σε σπίτια όπου το ενοίκιο είναι σχεδόν τα δύο τρίτα του μισθού τους, όπου γιατροί στα νησιά μας όπως στη Σκιάθο -αίφνης διαβάζω- πρέπει να καταβάλλουν 2.500 ευρώ μηνιαίο μίσθωμα, ενώ ο μισθός τους είναι μικρότερος του μισού του ποσού αυτού.

Τι πάει στραβά σ’ αυτή τη γωνιά της γης, κύριε Υπουργέ και θέλετε να εισάγετε την αμυντική καινοτομία, γιατί έχετε λύσει όλα τα υπόλοιπα; Είμαστε τόσο έτοιμοι για την αμυντική καινοτομία; Μήπως οι κάμποι αυτής της λασπωμένης και πλημμυρισμένης Θεσσαλίας που πουλιέται για ένα δυάρι στη Λάρισα όσο-όσο, γιατί εκεί στον σιτοβολώνα της Ελλάδας δεν έχει πια ζωή και σε λίγο θα φυτρώσουν φωτοβολταϊκά; Είναι έτοιμοι οι Θεσσαλοί; Μήπως είναι και τα άπαρτα ψηλά βουνά αυτό του Ολύμπου, που ο Πρωθυπουργός φαντάστηκε ότι έχει τριάντα χιλιάδες μέτρα ύψος γιατί εκεί οραματίζεται να ευδοκιμήσουν οι ανεμογεννήτριες του μέλλοντος;

Τέλος το νομοσχέδιο «Ίδρυση Ελληνικού Κέντρου Αμυντικής Καινοτομίας, εκσυγχρονισμός θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων, σύσταση Κοινού Σώματος Πληροφορικής στις Ένοπλες Δυνάμεις και λοιπές διατάξεις» πέραν των πολλών ασαφειών και της πιθανότητας επικαλύψεων αρμοδιοτήτων εισάγει ένα μόρφωμα ΣΔΙΤ ιδρύοντας μία εταιρεία κέντρο του ΥΠΕΘΑ χρηματοδοτούμενη κατά ποσοστό 1,5% από τις προμήθειες εξοπλιστικών προγραμμάτων, έχουσα προσωπικό από τις Ένοπλες Δυνάμεις, της όποιας εταιρείας το ΔΣ θα ορίζει ο αρμόδιος Υπουργός Εθνικής Άμυνας. Θα χρηματοδοτείται από ταμεία όπου αναζητούνται οι πόροι τους, τα προγράμματα θα διέπονται από το απόρρητο του κέντρου αυτής διεπομένου από κανόνες ιδιωτικής οικονομίας.

Θεωρούμε ότι η προσέγγισή σας είναι σκανδαλώδης, στον ίδιο χρόνο που το Υπουργείο σας εκθέτει την ελληνική Κυβέρνηση με τη διπολική πολιτική αποστολής όπλων στην Ουκρανία κατά της Ρωσίας, όταν το κόστος της φρεγάτας στον κόλπο του Άντεν για την προστασία του ρωσικού πετρελαίου που μεταφέρεται από Έλληνες εφοπλιστές φτάνει τα 500.000 ευρώ την ημέρα, 43 εκατομμύρια τον μήνα, 516 εκατομμύρια τον χρόνο.

Είναι ομιχλώδες τοπίο, κύριε Υπουργέ, και η αλήθεια είναι ότι δεν καταφέρνετε να πείσετε τον ελληνικό λαό για τις προθέσεις σας με το παρόν νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τη κ. Καραγεωργοπούλου.

Θα ολοκληρώσουμε με τους ειδικούς αγορητές και τους εισηγητές με τις δευτερολογίες. Θα ξεκινήσουμε αντίστροφα. Τον λόγο έχει ο κ. Αλέξανδρος Καζαμίας ειδικός αγορητής της Πλεύσης Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, δεν θα μακρυγορήσω. Θα ήθελα όμως να αναφερθώ σε τρία συγκεκριμένα σημεία και σε σχέση με το νομοσχέδιο και σε σχέση με ζητήματα που τέθηκαν στη διάρκεια της συζήτησης.

Αν θα μπορούσα να βάλω έναν γρήγορο τίτλο σε αυτή την παρέμβαση θα την ονόμαζα «ακούγοντας επιλεκτικά». Και στις τρεις περιπτώσεις φοβάμαι ότι υπήρξε μια επιλεκτική επιλογή πραγμάτων που είπαμε, ξεκινώντας από αυτά που ανέφερε η Πρόεδρος μας, η Ζωή Κωνσταντοπούλου, λίγο νωρίτερα σε σχέση με την γενοκτονία που συντελείται αυτή τη στιγμή στη Γάζα εις βάρος του παλαιστινιακού λαού.

Ο Κοινοβουλευτικός Εκπρόσωπος της Νέας Δημοκρατίας, ο κ. Πλεύρης, αναφέρθηκε σε αυτό πάλι στην παρέμβασή του, λέγοντας ότι η Πρόεδρος της Πλεύσης Ελευθερίας -έτσι είπε- μιλούσε αρκετή ώρα μέχρις ότου της επισημάνει, λέει ο ίδιος, την υπόθεση των ομήρων. Κάποιοι άλλοι, είπε, προκαλούν την κρίση και τον πόλεμο. Αυτό που δεν άκουσε ο κ. Πλεύρης και πρέπει να του το πούμε και τώρα, και το έχουμε πει πολλές φορές στο παρελθόν, για να το ακούσει σωστά, και το είπε και η Πρόεδρός μας όταν μιλούσε: η Πλεύση Ελευθερίας ίσως είναι το μόνο κόμμα το οποίο μιλάει με ανθρωπιστικό λόγο και για όσα συμβαίνουν εις βάρος των Παλαιστινίων και για τους ομήρους. Ποτέ δεν είπαμε ότι δεν πρέπει να απελευθερωθούν οι όμηροι. Ωστόσο, το ζήτημα είναι πολύ ευρύτερο και είναι πολύ σοβαρότερο όσον αφορά την υπόθεση της γενοκτονίας, για την οποία βρίσκεται τώρα το Ισραήλ στο Διεθνές Δικαστήριο της Χάγης. Και βεβαίως υπάρχει μία κατάσταση παράνομης κατοχής της Λωρίδας της Γάζας και της Δυτικής Όχθης από το 1967. Αυτό είναι το πλαίσιο μέσα στο οποίο εκτυλίσσεται η όλη υπόθεση.

Αυτό που πρόσεξα όμως από την παρέμβαση του κ. Πλεύρη και άλλων εκπροσώπων και Βουλευτών της Νέας Δημοκρατίας είναι ότι ποτέ δεν αναφέρονται στο θέμα της γενοκτονίας. Ποτέ δεν λένε ευθαρσώς ότι πρόκειται για παράνομη κατοχή και για παραβιάσεις του Διεθνούς Δικαίου και διαπραγή ειδεχθών εγκλημάτων πολέμου από την πλευρά του Ισραήλ σε παράνομα κατεχόμενο έδαφος. Λοιπόν, για να μην υπάρξει παρεξήγηση, εμείς έχουμε στο μυαλό μας και τους ομήρους, αλλά το πρόβλημα είναι πολύ ευρύτερο και θα περιμέναμε από τη Νέα Δημοκρατία να μιλούσε και αυτή, όπως μιλάμε εμείς, για τους ομήρους, για τη γενοκτονία που συντελείται εις βάρος του παλαιστινιακού λαού. Δυστυχώς, δεν ακούμε τίποτα. Και δεν ακούμε επιλεκτικά στη δική μας περίπτωση.

Επίσης το δεύτερο σημείο το οποίο ήθελα να τονίσω πάλι αφορά την επιλεκτική ακοή στην προκειμένη περίπτωση του πρώην Υπουργού Προστασίας του Πολίτη, του κ. Οικονόμου, που καθόταν εδώ την ώρα που διεξαγόταν αυτή η συζήτηση. Ο κ. Οικονόμου αναφέρθηκε στην απόφασή του όταν ήταν Υπουργός τον περασμένο Νοέμβριο, να παρέμβει η δικαιοσύνη στην περίπτωση του Παλαιστίνιου νέου που ανέβασε την παλαιστινιακή σημαία στην πλατεία Συντάγματος.

Ήμουν μπροστά, στις 16 Νοεμβρίου. Βουλευτής της Νέας Δημοκρατίας, η κ. Παπακώστα, είπε αρχικώς εσφαλμένα, όπως ομολόγησε η ίδια, ότι ο νέος αυτός κατέβασε την ελληνική σημαία. Κατόπιν ήρθε εδώ και παραδέχτηκε ότι αυτά ήταν fake news και ότι είχε παραπλανηθεί και απέσυρε αυτά τα πράγματα που είπε. Ο κ. Οικονόμου δυστυχώς δεν είχε το θάρρος να κάνει το ίδιο πράγμα. Απεναντίας συνέχισε να υποστηρίζει μία απόφαση που είχε πάρει τότε ως Υπουργός, η οποία είναι εντελώς εσφαλμένη και την οποία θα περιμέναμε τώρα, που πέρασε καιρός και έχει τη δυνατότητα να ξαναδεί τα πράγματα με ψυχραιμία, να την πάρει πίσω.

επίσης, πρέπει να πω, ότι γνωρίζω καλά το θέμα διότι είχα κάνει επίκαιρη ερώτηση τότε στον Υπουργό Προστασίας του Πολίτη και ρώτησα γιατί παρενέβη ο Υπουργός στη δικαιοσύνη για να γίνει η σύλληψη του συγκεκριμένου Παλαιστίνιου νέου. Και η απάντηση που είχα πάρει από τον Υφυπουργό ήταν ότι εγώ του ζητάω να παρέμβει στη δικαιοσύνη για να απελευθερώσει τον Παλαιστίνιο νέο! Μιλάμε για τέτοια παρανόηση του τι λέμε και τέτοια προσπάθεια αποφυγής των ευθυνών από μέρους της Κυβέρνησης, για να κάνει αυτά που πρέπει.

Έρχομαι τέλος και στο ζήτημα του νομοσχεδίου. Κατέστησα ξεκάθαρο νομίζω από την αρχή, και διαβάζω από τα Πρακτικά της πρωτολογίας μου για να μην υπάρχει καμμία αμφιβολία. Είπαμε ότι «το παρόν νομοσχέδιο του Υπουργείου Άμυνας έρχεται ασθμαίνοντας», είπα, «για να αρχίσει τώρα έναν άνισο αγώνα δρόμου κάλυψης αυτού του κενού», εννοώ του κενού της ίδρυσης ενός θεσμού αμυντικής καινοτομίας, «με τρόπο», είπα, «που όπως θα δούμε παρακάτω είναι δυστυχώς απελπιστικά ελλιπής και ανεπαρκής». Και συνέχισα κάνοντας κριτική του γεγονότος ότι αυτός ο θεσμός ανήκει στο ιδιωτικό δίκαιο, ότι υπάρχει ζήτημα όσον αφορά τη χρηματοδότησή του και την κατοχή των δικαιωμάτων που έχει ο ΕΛΚΑΚ και κίνδυνος το κράτος να αρχίσει να επιδοτεί ιδιωτικές επιχειρήσεις μέσα από την αλλαγή του άρθρου 11 το οποίο άρθρο 11, έτσι όπως άλλαξε τώρα, δίνει τη δυνατότητα να έχουν τα διανοητικά και πνευματικά δικαιώματα σε αυτά που παράγει ο ΕΛΚΑΚ στις ιδιωτικές επιχειρήσεις. Άρα πώς είναι δυνατό εγώ να υποστήριξα ότι θα υπερψηφίσουμε το νομοσχέδιο επί της αρχής; Επίσης τονίζω ότι το ΕΛΚΑΚ αφορά τα άρθρα 3 με 13 ενός νομοσχεδίου εβδομήντα επτά άρθρων.

Καταλαβαίνω, βεβαίως, ότι από την πλευρά του κυρίου Υπουργού υπάρχει επιθυμία να υπάρξει μεγαλύτερη υποστήριξη από την Αντιπολίτευση για τις πρωτοβουλίες του, ωστόσο δεν είναι αυτό εκείνο που είπα.

Θα είχα και άλλα να πω για το νομοσχέδιο, δυστυχώς ο χρόνος δεν αρκεί. Ωστόσο, παρακαλούμε θερμά όταν μιλάμε να μας ακούτε προσεκτικά και να μη μας αποδίδετε πράγματα τα οποία δεν έχουμε πει.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Τον λόγο έχει ο ειδικός αγορητής των Σπαρτιατών κ. Αλέξανδρος Ζερβέας.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι Βουλευτές, όπως είπα και στην πρωτολογία μου, το παρόν νομοσχέδιο ιδίως όσον αφορά την ίδρυση του Ελληνικού Κέντρου Αμυντικής Καινοτομίας αποτελεί επιτακτική ανάγκη. Όχι χθες, αλλά προχθές έπρεπε να είχε συσταθεί.

Και επειδή υπήρξαν φωνές περί εξάρσεως του μιλιταρισμού, πρέπει τουλάχιστον σε αυτή την Αίθουσα να πατάμε στη γη και να μην βρισκόμαστε στα ιδεοληπτικά μας σύννεφα. Είτε αρέσει η πραγματικότητα είτε δεν αρέσει ζούσαμε, ζούμε και μόνο εάν προσαρμοστούμε στα σύγχρονα πολιτικοστρατιωτικά και γεωπολιτικά δεδομένα της εποχής μας, θα συνεχίσουμε να ζούμε σε αυτή την ανέκαθεν ταραχώδη περιοχή της υφηλίου.

Μια εύρωστη, ανταγωνιστική αμυντική βιομηχανία αποτελεί εθνική ανάγκη. Η ίδρυση του Ελληνικού Κέντρου Αμυντικής Καινοτομίας αποτελεί το πρώτο βήμα, το θεωρητικό βήμα προς αυτή την κατεύθυνση. Διατυπώσαμε και στην αρμόδια επιτροπή, αλλά και εδώ, ενώπιον της Ολομέλειας, τις ενστάσεις μας για επιμέρους άρθρα του εν λόγω νομοσχεδίου με μοναδικό γνώμονα την βελτίωση των προβλέψεών του και την αποφυγή προβλημάτων κατά την εφαρμογή του.

Πέραν λοιπόν κομματικών, πολιτικών και ιδεολογικών διαφορών και ξέχωρα από τις επιμέρους επιφυλάξεις και ανησυχίες μας για άρθρα του εν λόγω νομοσχεδίου, το υπερψηφίζουμε. Η υπερψήφιση όμως αυτή ας μην δώσει λάθος μήνυμα προς την Κυβέρνηση. Η υπερψήφιση εκ μέρους μας δεν αποτελεί λευκή επιταγή. Αντιθέτως, θα είμαστε σε εγρήγορση για τον εντοπισμό προβλημάτων στην εφαρμογή του παρόντος και εφόσον τα εντοπίσουμε θα τα θέσουμε μετ’ επιτάσεως στον δημόσιο διάλογο.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζερβέα.

Καλείται στο Βήμα ο κ. Τάσος Οικονομόπουλος, ειδικός αγορητής της Νίκης.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, από τα προαναφερθέντα κατά τη σημερινή συζήτηση στην Ολομέλεια αλλά και από τις προηγούμενες στις επιτροπές είναι φανεροί οι λόγοι για τους οποίους δεν μπορούμε να ψηφίσουμε ένα τέτοιο νομοσχέδιο. «Η γυναίκα του Καίσαρα δεν αρκεί να είναι τίμια, αλλά και να το δείχνει» έλεγε ένα παλιό ρητό. Μόνο που στην παρούσα περίπτωση η γυναίκα του Καίσαρα, δηλαδή η Κυβέρνηση, προσπαθεί το αντίθετο. Ενώ δηλαδή δεν φαίνεται να είναι και τόσο τίμια, προσπαθεί με σπασμωδικές κινήσεις να δείξει το αντίθετο. Επικαλείται δήθεν την ανάγκη για πρόοδο και καινοτομία συκοφαντώντας μάλιστα τις υπηρεσίες του Υπουργείου Εθνικής Άμυνας ότι δεν πέτυχαν, τη στιγμή που αυτό συνέβη επί Υπουργίας σας, κύριε Υπουργέ, και γενικά Υπουργών της ίδιας Κυβέρνησης, ενώ από την άλλη ιδρύει εταιρεία την οποία δεν θα μπορεί να ελέγχει καν. Έλυσε το πρόβλημα κατά το κοινώς λεγόμενο με τη μέθοδο «πονάει κεφάλι, κόβει κεφάλι». Το κεφάλι, δηλαδή το Υπουργείο Εθνικής Άμυνας, αυτό καταργείται δια του νομοσχεδίου αυτού σε πολλά σημεία, καθώς απεμπολεί τα δικαιώματά του και τον ελεγκτικό ρόλο του.

Δεν γνωρίζατε, κύριε Υπουργέ, ότι εκτός των όσων αναφέραμε υπάρχουν και δύο αποφάσεις, η 190 και η 191 του 2022 της ολομέλειας του Συμβουλίου Επικρατείας, που απέτρεψαν το ξεπούλημα της ΕΥΔΑΠ στο Υπερταμείο που επιχειρήθηκε με τον ν.4389/2016; Δεν γνωρίζατε την ακύρωση ως αντισυνταγματικών άρθρων του νόμου αυτού που μεταβίβαζαν πλειοψηφικό πακέτο μετοχών της ΕΥΔΑΠ και της ΕΕΣΥΠ, ακριβώς επειδή η ΕΕΣΥΠ δεν ελέγχεται από το ελληνικό δημόσιο και με τη βούλα της ολομέλειας του Συμβουλίου Επικρατείας; Δεν το γνώριζαν ούτε οι σύμβουλοι σας ή σας εξαπάτησαν αποκρύπτοντάς το; Το Συμβούλιο της Επικρατείας ρητά αναφέρει στην 191 του 2022 απόφασή του ότι η μεταβίβαση δυνάμει του ν.4389/2016 από το δημόσιο στην ΕΕΣΥΠ είναι η ίδια εταιρεία που βάζουνε και τώρα μέσα στην ΕΛΚΑΚ- ποσοστού μεγαλύτερου του 50% του μετοχικού κεφαλαίου της ΕΥΑΘ ΑΕ αντίκειται στο Σύνταγμα, καθόσον το δημόσιο, καίτοι είναι ο μοναδικός μέτοχος της ΕΕΣΥΠ, της μετόχου εφεξής της «ΕΥΑΘ Α.Ε.», δεν ασκεί έλεγχο επί του διοικητικού συμβουλίου της ΕΕΣΥΠ και δεν πληρούται ως εκ τούτου η συνταγματική προϋπόθεση, σύμφωνα με την οποία είναι επιβεβλημένος ο έλεγχός της και λοιπά και λοιπά.

Σας καταθέσαμε σχετική τροπολογία -λείπατε προχθές, αλλά φαντάζομαι ότι σας ενημέρωσαν οι σύμβουλοί σας- σύμφωνα με την οποία το μετοχικό κεφάλαιο ανήκει στο ελληνικό δημόσιο, το οποίο δύναται να διαθέτει σε επενδυτές ποσοστό έως 49% του εκάστοτε μετοχικού κεφαλαίου.

Καταθέτουμε στα Πρακτικά τη σχετική απόφαση της ολομέλειας του Συμβουλίου Επικρατείας.

(Στο σημείο αυτό ο Βουλευτής κ. Τάσος Οικονομόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μήπως έκαναν λάθος και οι ανώτατοι δικαστές, όταν ρητά δηλώνουν τα αντίθετα από όσα μας είπατε στην επιτροπή; Γιατί και η ΕΛΚΑΚ είναι όμοια με την ΕΕΣΥΠ σε πάρα πολλά σημεία, κυριότερα δε στον τρόπο σύστασης και ελέγχου και γενικά στο σκεπτικό ίδρυσής της. Θα πρέπει να καταφύγει κάποιος ενδιαφερόμενος στο Συμβούλιο Επικρατείας και να ακυρωθούν ως αντισυνταγματικά διάφορα άρθρα, για να πειστείτε; Αυτή είναι η επιτάχυνση που θα προσφέρετε στους ενδιαφερόμενους επιχειρηματίες;

Για ποιον λόγο να γινόμαστε τυφλά και πρόθυμα παρακολουθήματα της ΕΕΣΥΠ και κυριολεκτικά να αυτοεξευτελιζόμαστε ως κράτος εισάγοντας και στην εθνική άμυνα τους μνημονιακούς μηχανισμούς; Ποια ευρωπαϊκή απαίτηση άραγε τρέχουμε να καλύψουμε, την οποία δεν γνωρίζουμε ακόμα, τη στιγμή που, τουλάχιστον, έως τώρα δεν υπάρχει ενιαία άμυνα στην Ευρωπαϊκή Ένωση;

Δεν μπορούμε ούτε τους βεβιασμένους σχεδιασμούς για το προσωπικό να ψηφίσουμε, γιατί θα πλήξουν πολλά στελέχη αδίκως, ενδεχομένως. Τα καλύψαμε αυτά τα θέματα αυτά στην τροπολογία.

Θα έπρεπε, επίσης, να ενημερώσετε την Ολομέλεια για την απόφασή σας να καταργήσετε το π.δ.151/1997, που προέβλεπε την αποστολή και οργάνωση του Σώματος Πληροφορικής του Στρατού Ξηράς.

Κύριε Υπουργέ, και εμείς θα θέλαμε να υπάρχουν τα όσα επαγγέλλεται το νομοσχέδιο αλλά δεν υπάρχει ούτε ένα που να μπορεί να υλοποιηθεί χωρίς να βλάψει είτε το δημόσιο συμφέρον είτε το προσωπικό με τον τρόπο που έχετε συντάξει το νομοσχέδιο. Η αφαίρεση ορισμένων άρθρων ήταν πράξη σοφίας και θα προτείναμε πριν την κατάθεση ενός νομοσχεδίου να λαμβάνετε υπ’ όψιν τις απόψεις των ενδιαφερομένων μερών και όχι μόνο ορισμένων εξ αυτών.

Η Ελλάδα, ευτυχώς, δεν στερείται επιστημόνων ή εφευρετών. Δυστυχώς, όμως, στερείται συγκροτημένων πολιτικών αξιοποίησής τους. Τέτοιες πολιτικές, όμως, δεν σχεδιάζονται πίσω από κλειστά γραφεία επιτελικών στελεχών ή δικηγορικών γραφείων που γράφουν νόμους κατ’ ανάθεση όπου κυριαρχεί η άγνοια του πεδίου εφαρμογής τους. Ομοίως, δεν υλοποιούνται με διατάξεις για αυθαίρετες και δραστικές μεταβολές των εργασιακών σχέσεων ή των αρμοδιοτήτων υπηρεσιών.

Για τη Νίκη, το δημόσιο συμφέρον, που δεν είναι μόνο οικονομικό αλλά και αξιακό μέγεθος, ήταν είναι και θα είναι σταθερά ο άξονας όλων των ενεργειών μας και θεωρούμε παρά τις περί του αντιθέτου διακηρύξεις ότι αυτό δεν υπηρετείται με το παρόν νομοσχέδιο.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Οικονομόπουλο.

Καλείται στο Βήμα η κ. Αθανασία Αναγνωστοπούλου, ειδική αγορήτρια της Νέας Αριστεράς.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Εκ μέρους της Νέας Αριστεράς αποτίνουμε φόρο τιμής στη μνήμη του δολοφονημένου Γρηγόρη Λαμπράκη σε μία εποχή όπου το παρακράτος, το σκοτεινό παρακράτος έδινε πιστοποιητικά πατριωτισμού, ακόμα και ζωής ή θανάτου, στους δημοκράτες αριστερούς ανθρώπους. Συλλυπητήρια, βέβαια, και για τον γιο του, Γιώργο Λαμπράκη, που πέθανε σήμερα, ημέρα της επετείου του πατέρα του.

Καταγγέλλω, επίσης, από αυτό το Βήμα της Βουλής αυτά τα φασιστοειδή που βεβήλωσαν το μνημείο του Νίκου Τεμπονέρα στην Πάτρα χθες το βράδυ, αν δεν κάνω λάθος. Αυτά που ζούμε και ξαναζούμε τα τελευταία χρόνια θα πρέπει να λήξουν και να καταδικάζονται με τον πιο κατηγορηματικό τρόπο παντού αλλά κυρίως εδώ στο Κοινοβούλιο.

Άκουσα πολλά, ακούσαμε πολλά σήμερα. Εγώ θέλω να τονίσω ένα πράγμα ως Νέα Αριστερά: Όποιος θέλει την ειρήνη προετοιμάζεται για την ειρήνη. Όταν προετοιμάζεται για τον πόλεμο, προετοιμάζεται για τον πόλεμο. Είναι άλλο έχω ικανή αμυντική, αποτρεπτική ικανότητα κι άλλο ετοιμάζομαι για τον πόλεμο. Σε μία Ευρώπη που είναι σε ιστορική καμπή, σε μεγάλη ιστορική καμπή, αν δεν ενώσουμε τις δυνάμεις μας ο δημοκρατικός κόσμος για την ειρήνη θα το βρούμε μπροστά μας και θα βρούμε και πολλά άλλα μπροστά μας.

Δεν μπορεί, τουλάχιστον, οι αριστερές δυνάμεις ή αυτές που θέλουν να αποκαλούνται αριστερές να μην είναι ξεκάθαρες σε μερικά πράγματα. Δεν υπάρχει πατριωτική και μη Αριστερά. Υπάρχει Αριστερά και υπάρχουν πατριώτες και πατριώτισσες σε αυτήν τη χώρα. Και λύθηκε με τη Μεταπολίτευση άπαξ διά παντός αυτό το θέμα. Έχουμε διαφορετικές γνώμες, διαφορετικές ιδεολογίες. Και οι ιδεολογίες ναι μεν δεν τρώγονται, αλλά οι ιδεολογίες δίνουν φαΐ, τροφοδοτούν τις πολιτικές οι οποίες αποφασίζουν για το ποιοι θα φάνε και ποιοι όχι. Για να είμαστε ξεκάθαροι. Άρα, λοιπόν, θέματα πατριωτισμού, ότι κάποιοι είναι πατριώτες και κάποιοι δεν είναι πατριώτες δεν πρέπει να μπαίνουν ειδικά από τους χώρους που κάποιοι άνθρωποι τους στο παρελθόν υπέφεραν.

Κύριε Υπουργέ, εγώ θα σας πω ένα πράγμα. Σας το είπα και το πρωί και το εννοώ. Κατορθώσατε εσείς, τουλάχιστον, όπως και ο Υφυπουργός, να γίνει μια συζήτηση ήρεμη με όλες μας τις διαφωνίες. Να γίνει μια συζήτηση η οποία αξίζει στην κοινοβουλευτική διαδικασία. Και γιατί το λέω αυτό; Επειδή είμαι και υπεύθυνη για τον πολιτισμό. Είδα επιτέλους τον Υπουργό να απαντάει μετά τους εισηγητές και τους ειδικούς αγορητές για να έχουμε όλοι μετά το δικαίωμα και τον χρόνο να ανταπαντήσουμε, να επανέλθει ο Υπουργός κι όχι ο Υπουργός να περιμένει στο τέλος και να μιλάει επί δύο ώρες χωρίς να απαντάει σε κανέναν και χωρίς να έχουμε δικαίωμα να παρεμβαίνουμε.

Θέλω να πω, κύριε Υπουργέ, και το λέω και στους κυρίους και τις κυρίες συναδέλφους ότι δεν μπορούμε να μη διεκδικήσουμε σ’ αυτή τη Βουλή τη λογοδοσία που πρέπει να έχει ο οποιοσδήποτε φορέας. Οτιδήποτε, ειδικά σε ό,τι αφορά στα εξοπλιστικά και τις αμυντικές δαπάνες, ένα θεσμικό πλαίσιο λογοδοσίας στη Βουλή. Δεν γίνεται. Έχουμε μία τραυματική εμπειρία οικονομικής κρίσης. Το οφείλουμε στον ελληνικό λαό. Είναι ο κύριος λόγος, εκτός από όλα τα άλλα, που ως Νέα Αριστερά θέτουμε το ερώτημα τι χώρα θέλουμε σε έξι χρόνια. Λέω το 2030 επειδή μιλήσατε για το 2030. Τι είδους χώρα θέλουμε; Αυτή η χώρα θα έχει ένα θεσμικό πλαίσιο λογοδοσίας; Εάν δεν το έχει έχουμε αποτύχει ακόμα μία φορά.

Άκουσα ότι θα πάρουμε στα διάφορα εξοπλιστικά τις Μπελαρά και διάφορα άλλα. Θέλω να ρωτήσω, αλλά αυτό πρέπει να γίνει στην ειδική επιτροπή, στην Επιτροπή Εξοπλισμών ή στην Επιτροπή Άμυνας και ας γίνει μυστικά κ.λπ.. Θέλω να ρωτήσω, ανά πάσα στιγμή είμαστε ενημερωμένοι ως Βουλή, ειδική επιτροπή, τι διαθεσιμότητα έχουμε; Φεύγουν λεφτά έτσι. Τι διαθεσιμότητα έχουμε; Διαβάζουμε συνέχεια σε διάφορα δημοσιεύματα. Εάν δεν έχουμε σημαίνει ότι έχουμε κάποια προβλήματα τα οποία πρέπει να επιλυθούν; Είναι πάρα πολύ σημαντικό. Γιατί είχαμε στο Στεφανοβίκειο τέτοια καταστροφή; Χρήματα του ελληνικού λαού.

Πετάμε πατριωτικές κορώνες είμαστε πατριώτες γι’ αυτό ψηφίζουμε. Επειδή θεωρώ τον εαυτό μου πατριώτισσα και δεν εκχωρώ σε κανέναν άλλο να μου αποδώσει ή να μη μου αποδώσει ρόλο, θεωρώ ότι πρέπει να ξέρω. Εκτιμώ τον ναύαρχο, κ. Χατζηδάκη. Και ακούω με προσοχή τους ειδικούς. Κάγχασε για τους επιστήμονες, για τους καθηγητές. Επικαλέστηκε και τον άλλο ναύαρχο της Βουλής, τον κ. Αποστολάκη. Σας ακούω με σεβασμό πάντα όλους και όλες. Δεν μου αρέσουν όμως αυτοί οι καγχασμοί. Εδώ το Κοινοβούλιο έχει κανόνες ισότητας. Φανταστείτε εγώ που είμαι η μόνη γυναίκα στην επιτροπή αυτή, πως αισθάνομαι όταν το ακούω αυτό. Είμαι καθηγήτρια, είμαι και γυναίκα. Πού να μιλήσω για τόσο σοβαρά θέματα; Το Κοινοβούλιο δεν είναι εδώ για να μετράμε τις γνώσεις μας. Είναι για να πιέζουμε, για να μπορούμε να έχουμε τα εργαλεία να λογοδοτήσουμε σε αυτούς που μας έχουν εκλέξει.

**ΔΙΟΝΥΣΙΟΣ ΧΑΤΖΗΔΑΚΗΣ:** Τι εννοείτε διαθεσιμότητα;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μη διακόπτετε.

Κυρία συνάδελφε, ολοκληρώστε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Θέλω να τελειώσω με ένα πράγμα. Τις αντιρρήσεις μας τις εκφράσαμε, τις ξαναεκφράσαμε. Δεν νομοθετούμε σε κενό αέρος. Γίνεται της τρελής -συγχωρήστε μου την έκφραση. Γίνεται της τρελής στην Ευρώπη, στον χώρο γύρω μας. Βλέπουμε μια στρατιωτικοποίηση άνευ προηγουμένου. Δεν θα δώσουμε σημασία; Τι θέση παίρνουμε ως πολιτικά κόμματα, ως Εθνικό Κοινοβούλιο, γι’ αυτό που γίνεται; Άρα, λοιπόν, εδώ θα πρέπει να έχουμε οπωσδήποτε θέση, να την εκφράζουμε και να μπορούμε να μιλάμε.

Κλείνω με ένα πράγμα. Είναι στοιχείο υπαρξιακής επιβίωσης της χώρας μας το να μπορεί να στηρίζει με όλες δυνάμεις της όχι εκεί που είναι το δίκαιο της ιστορίας αλλά εκεί που παλεύουμε λαοί και όχι μόνο για λόγους θεωρητικούς, ιδεοληπτικούς, όπως άκουσα από κάποιους. Εκεί που παλεύουν λαοί για την ελευθερία τους. Είναι υπαρξιακό θέμα για τη χώρα μας. Το καταλαβαίνουμε ή όχι, για εμάς ως Νέα Αριστερά είναι έτσι.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αναγνωστοπούλου.

Έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει τις εκθέσεις της επί των σχεδίων νόμων:

Α. Του Υπουργείου Ναυτιλίας και Νησιωτικής Πολιτικής «Κύρωση της από 23 Νοεμβρίου 2023 Σύμβασης Υπο-Παραχώρησης μεταξύ αφενός του Ελληνικού Δημοσίου, της εταιρείας «Ταμείο Αξιοποίησης Ιδιωτικής Περιουσίας του Δημοσίου Α.Ε.» και της εταιρείας «Οργανισμός Λιμένος Καβάλας Α.Ε» και αφετέρου της εταιρείας «ΣΑΡΙΣΑ Υπο-Παραχώρηση Λιμένος Καβάλας Φίλιππος ΙΙ Ανώνυμη Εταιρεία», της εταιρείας «Blacksummit Financial Group Inc», της εταιρίας ΓΕΚ ΤΕΡΝΑ Ανώνυμη Εταιρεία Συμμετοχών Ακινήτων Κατασκευών» και της εταιρείας «Ευρωπαϊκές Επενδύσεις και Επιχειρήσεις Αεροδιαστημικής Μονοπρόσωπη Ανώνυμος Εταιρεία».

Β. Του Υπουργείου Ανάπτυξης «Διατάξεις για την ενίσχυση της προστασίας του καταναλωτή, της ανάπτυξης και της εύρυθμης λειτουργίας της αγοράς, ρυθμίσεις για την ενίσχυση των επιχειρήσεων που πλήττονται από καταστροφές και άλλες διατάξεις».

Τον λόγο έχει ο κ. Παύλος Σαράκης, ειδικός αγορητής της Ελληνικής Λύσης.

**ΠΑΥΛΟΣ ΣΑΡΑΚΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, είναι αλήθεια ότι εμείς στην Ελληνική Λύση συντασσόμαστε ότι για την πατρίδα μας υφίσταται υπαρξιακή απειλή και βλέπουμε με θλίψη ότι όταν συζητείται ένα τόσο σοβαρό νομοσχέδιο που αφορά την εθνική μας άμυνα ελάχιστοι συνάδελφοι Βουλευτές παρίστανται στη συζήτηση του συγκεκριμένου νομοσχεδίου. Είναι πολύ λίγοι εκείνοι οι οποίοι έλαβαν τον λόγο για να τοποθετηθούν. Είναι ποτέ δυνατόν να συζητείται ένα νομοσχέδιο ζωτικής σημασίας για την εθνική άμυνα, για την ανασυγκρότηση της αμυντικής βιομηχανίας, για να αντιμετωπίσουμε την υπαρξιακή απειλή και να βλέπουμε αυτή την αδιαφορία από τους πατέρες του έθνους; Και μη μου πείτε ότι βρισκόμαστε σε προεκλογική περίοδο. Η αγωνία για το μέλλον της πατρίδας, για την ύπαρξή της, δεν πρέπει να μπαίνει σε δεύτερη μοίρα.

Θα θυμίσω στο Σώμα τι είπε ο Πρόεδρος Ερντογάν της Τουρκίας, αυτός που απειλεί την ύπαρξή μας ως πατρίδα και ως έθνος, πριν από δύο μήνες. Είπε, λοιπόν, απευθυνόμενος στους Τούρκους πολίτες: «Εμείς δεν μπορούσαμε να παράγουμε ούτε μια καρφίτσα. Οι Ηνωμένες Πολιτείες της Αμερικής και η Δύση δεν μας έδιναν ούτε πιστόλι. Μας απέκλεισαν. Μα, ήμασταν σύμμαχοι. Δεν το άκουγαν. Αλλά σήμερα όμως εμείς τους πουλάμε εγχώριας κατασκευής όπλα. Εκείνοι περιμένουν στη σειρά. Εκεί φτάσαμε» υπερηφανευόμενος για την εξέλιξη της τουρκικής αμυντικής βιομηχανίας και ότι είναι ένα κράτος αυθύπαρκτο σε ό,τι αφορά στον οπλισμό του και τον εξοπλισμό του. Συνέχισε «είδατε πώς ναυπηγήσαμε το αεροπλανοφόρο μας; Τώρα έχουμε την αποφασιστικότητα να ναυπηγήσουμε το δεύτερο και μεγαλύτερο αεροπλανοφόρο. Ο αρχηγός του ναυτικού με την ομάδα του εργάζονται για τον σκοπό αυτό». Και συμπλήρωσε «Όπως ξέρετε, υπάρχουν τα μη επανδρωμένα αεροσκάφη μας. Και δεν μένουμε εδώ. Τώρα προσπαθούμε να ναυπηγήσουμε και μη επανδρωμένα υποβρύχια. Κι αν θέλει ο Θεός θα το καταφέρουμε κι αυτό». Και αναρωτήθηκε τι; «Μπορεί να το καταφέρουν τα παιδιά των ξένων και δεν μπορούμε εμείς;»

Αυτό, λοιπόν, το ερώτημα θέτει και η Ελληνική Λύση. Μπορούν να το καταφέρουν οι Τούρκοι και δεν μπορούμε να το καταφέρουμε εμείς; Και βέβαια μπορούμε. Αλλά για να το πετύχουμε θα πρέπει να καθορίσουμε ένα νομοσχέδιο που, πράγματι, θα ιδρύει το Ελληνικό Κέντρο Αμυντικής Καινοτομίας αλλά θα ανήκει αποκλειστικά στην ελληνική πολιτεία. Δεν συμφωνούμε με το να εκχωρηθεί το 33% της εταιρείας στο Υπερταμείο, στους δανειστές και μάλιστα με την προοπτική, όπως αναγράφεται στο υπό ψήφιση νομοσχέδιο, να περιοριστεί το ελληνικό δημόσιο στο 51%.

Εάν θέλουμε να ανασυγκροτήσουμε την εθνική αμυντική βιομηχανία, θα πρέπει εμείς να στηριχθούμε σε αυτό το μεγάλο κεφάλαιο του πνεύματος των Ελλήνων, τα μυαλά των Ελλήνων, που είναι διασκορπισμένα σε όλη τη γη. Να λειτουργήσουμε, ναι, με επιχειρηματικά κριτήρια. Να δώσουμε σε αυτούς που αξίζουν την ευκαιρία, αλλά και τις αντίστοιχες αμοιβές, να υπηρετήσουν αυτόν τον σκοπό ώστε να αποκτήσουμε, πραγματικά, εκείνον τον οπλισμό που δεν θα εξαρτάται η λειτουργία του από τους συμμάχους μας, που για μας είναι «σύμμαχοι» εντός εισαγωγικών. Και το βλέπουμε αυτό και έχουμε την εμπειρία στον πόλεμο της Ουκρανίας. Η Ρωσία κερδίζει τον πόλεμο διότι ακριβώς είναι αυθύπαρκτη σε ό,τι αφορά την παραγωγή των οπλικών συστημάτων, ενώ η Ουκρανία στηρίζεται στην προαίρεση των συμμάχων της.

Επειδή ξέρουμε πάρα πολύ καλά από την ιστορία, ξέρουμε πολύ καλά γιατί χάσαμε στη Μικρά Ασία, γιατί επήλθε η Μικρασιατική καταστροφή, ποια ήταν η στάση των συμμάχων μας, δηλαδή, τι θα γίνει στο μέλλον. Εάν όλα αυτά τα οπλικά συστήματα που τα έχουμε αγοράσει με τον ιδρώτα και το αίμα του Έλληνα φορολογούμενου πολίτη, αν θα μπορέσουν να είναι λειτουργικά σε βάθος χρόνου σε μια πολεμική σύρραξη με την Τουρκία ή θα εξαρτόμαστε για τα ανταλλακτικά -και αν θέλετε και για την προμήθεια πυρομαχικών- από τους συμμάχους μας.

Ποιο είναι το δικό μας όνειρο; Είναι το εθνικό όνειρο. Για να είμαστε και αύριο και να παραδώσουμε την πατρίδα μας ούτε κατά ένα ελάχιστο στις επόμενες γενιές, θα πρέπει να ανασυγκροτήσουμε την αμυντική βιομηχανία, θα πρέπει να είμαστε αυθύπαρκτοι, να έχουμε δικά μας οπλικά συστήματα και να ανταγωνιστούμε εκείνον που απειλεί την ύπαρξή μας ως έθνος και ως πατρίδα.

Κυρίες και κύριοι, είπα στην πρωτολογία μου ότι θα πρέπει να ανασυγκροτήσουμε και το Διπλωματικό Σώμα και το είπα, κύριε Υπουργέ, γιατί έχετε υπηρετήσει και ως Υπουργός Εξωτερικών. Ξέρουμε πάρα πολύ καλά πως ό,τι κερδίσαμε στα πεδία των μαχών τα χάσαμε στα διπλωματικά πεδία, διότι δεν σεβάστηκαν οι ξένοι σύμμαχοί μας το αίμα των συμπατριωτών μας, αλλά υπήρξε η μελάνη που κάλυψε τη θυσία τους.

Θέλουμε να ανασυγκροτήσουμε, λοιπόν, το Διπλωματικό Σώμα, να έχουμε μία σχολή πανεπιστημιακή οι απόφοιτοι της οποίας, πράγματι, να είναι στο Διπλωματικό Σώμα και όχι μια ακαδημία που κάνει σεμινάρια για να μπορέσει να είναι απόφοιτη στο Διπλωματικό Σώμα. Η Ελλάδα, η γεωπολιτική της θέση, απαιτεί να έχει μία ανώτατη πανεπιστημιακή σχολή διπλωματίας, όπου οι διπλωμάτες θα υπηρετούν το εθνικό συμφέρον. Γιατί εμείς θέλουμε στρατιωτικούς οι οποίοι να είναι εραστές της εθνικής ιδέας και το ίδιο να είναι και οι διπλωμάτες.

Γι’ αυτό, ενώ συμφωνούμε στην ίδρυση του ελληνικού κέντρου, επειδή υπάρχει το Υπερταμείο μέσα σε αυτήν την εταιρεία, θα το καταψηφίσουμε. Θα υπερψηφίσουμε εκείνες τις διατάξεις οι οποίες είναι ευνοϊκές για τις Ένοπλες Δυνάμεις.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σαράκη.

Καλείται στο Βήμα ο κ. Νικόλαος Παπαναστάσης, ειδικός αγορητής του Κομμουνιστικού Κόμματος Ελλάδος.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Κύριε Πρόεδρε, δεν θα κάνω χρήση του χρόνου της δευτερολογίας μου.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαναστάση.

Επόμενος ομιλητής είναι ο κ. Δημήτριος Μπιάγκης, ειδικός αγορητής του ΠΑΣΟΚ - Κινήματος Αλλαγής.

Ορίστε, έχετε τον λόγο.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι και εγώ θα είμαι πάρα πολύ σύντομος. Θεωρώ ότι έγινε μια συζήτηση κατά την οποία δόθηκε στον καθένα η δυνατότητα να εκφέρει την άποψή του. Είχαμε την τύχη να παρευρίσκεται και ο κύριος Υπουργός και ο κύριος Υφυπουργός, που μέσα από τις απαντήσεις τους, τουλάχιστον, καλύψανε τις όποιες ερωτήσεις είχαμε, πέραν του αν ταυτίστηκαν ή δεν ταυτίστηκαν με τις αμφιβολίες και τις ανασφάλειες τις οποίες για εμάς προκύπτουν μέσα από το συγκεκριμένο νομοσχέδιο.

Με δυο λόγια, λοιπόν: Από την πρώτη μέρα που ξεκίνησε η συζήτηση αυτή στις επιτροπές, το ΠΑΣΟΚ - Κίνημα Αλλαγής στάθηκε στο ύψος των περιστάσεων. Για άλλη μια φορά θεώρησε -και συνεχίζει να θεωρεί- ως καλοδεχούμενη και ευπρόσδεκτη αυτήν την πρόσκληση - πρόκληση για τη σύσταση του Ελληνικού Κέντρου Αμυντικής Καινοτομίας.

Θεωρούμε ότι οι καιροί είναι τέτοιοι που, αν και καθυστερημένα, επιβάλλουν με τη μεγαλύτερη δυνατή ταχύτητα να κινηθούμε σε μια τέτοια κατεύθυνση. Σε μια τέτοια κατεύθυνση που θα μας δώσει τη δυνατότητα να βλέπουμε από μια άλλη οπτική γωνία την επόμενη μέρα για την άμυνα της πατρίδας μας και για την πατρίδα μας γενικότερα.

Θεωρώ, κύριε Υπουργέ -και επιτρέψτε μου να επιμείνω για άλλη μια φορά- ότι μέσα από τις τοποθετήσεις μας οι ενστάσεις που κάναμε και οι οποίες αφορούσαν το κυρίως κομμάτι του νομοσχεδίου και είχαν να κάνουν με το ΕΚΑΚ, με το Κέντρο Αμυντικής Καινοτομίας, ήταν ερωτήματα που είχαν να κάνουν με τη διαφάνεια, με την αξιολόγηση και τη λογοδοσία. Όχι γιατί αμφιβάλλουμε ως προς το πρόσωπό σας ή προς την ηγεσία γενικότερα του Υπουργείου αλλά γιατί θεωρούμε ότι στην ίδια την κοινωνία θα πρέπει να αποδεικνύουμε καθημερινά ότι αυτά που λέμε τα εννοούμε και τα κάνουμε πολιτική πράξη.

Στα πλαίσια αυτά, λοιπόν, είχαμε ζητήσει -και κάποια από αυτά αποδεχθήκατε- να μπει το θέμα της λογοδοσίας όσον αφορά μια απολογιστική ετήσια διαδικασία, η οποία θα γίνεται στην επιτροπή εξοπλιστικών προγραμμάτων. Επίσης, ένα αίτημα το οποίο προκύπτει και μέσα από τις τροπολογίες που σας έχουμε καταθέσει -απλώς για να ολοκληρώσω την τοποθέτησή μου- είχε να κάνει με τον γνωμοδοτικό ρόλο που θα μπορούσε να παίξει η Επιτροπή Θεσμών και Διαφάνειας στην πρόταση την οποία εσείς θα κάνατε, η ηγεσία του Υπουργείου σας και αφορά την προεδρία του συγκεκριμένου φορέα που θέλουμε να δημιουργήσουμε.

Ένα τρίτο θέμα το οποίο θέσαμε με τη μορφή ερωτήματος και δεν μου απαντήσατε -προφανώς δεν έγινα κατανοητός- έχει να κάνει, κύριε Υπουργέ, με το άρθρο 8. Στο άρθρο 8, λοιπόν, σύμφωνα με όσα εγώ κατάλαβα στην τοποθέτησή σας στις επιτροπές, μας διαβεβαιώσατε ότι πρόθεσή σας είναι ο ειδικός στρατηγικός σχεδιασμός προγραμμάτων έρευνας και ανάπτυξης να είναι αρμοδιότητα των υπηρεσιών του Υπουργείου Εθνικής Άμυνας. Εν τούτοις, εμείς, σύμφωνα με τα όσα διαβάζουμε στο άρθρο 8, προβλέπεται ότι εδώ είναι ευθύνη της εισήγησης, η οποία ανατίθεται στο ΕΛΚΑΚ.

Αν έχετε την καλοσύνη, στη δευτερολογία σας, πιάστε το θέμα αυτό. Θεωρούμε, δηλαδή, ότι όπως πολύ σωστά -έτσι καταλάβαμε εμείς κατά την τοποθέτησή σας- τον πρώτο και τον τελευταίο λόγο πρέπει να τον έχει η ηγεσία των Ενόπλων Δυνάμεων τόσο η στρατιωτική όσο και η πολιτική, τόσο και σε αυτήν την περίπτωση θα πρέπει να έχει τον τελικό λόγο στα θέματα με τα οποία θα πρέπει να ασχοληθεί και να δείξει το ενδιαφέρον του ο συγκεκριμένος φορέας.

Δεν θα σας κουράσω άλλο, κύριε Πρόεδρε. Θα επαναλάβω για άλλη μία φορά ότι τα υπόλοιπα μέρη του νομοσχεδίου είναι στη σωστή κατεύθυνση. Καταλάβατε τόσο από τη διαδικασία της διαβούλευσης όσο και από τη διαδικασία της ακρόασης των φορέων, την αναγκαιότητα που υπάρχει ώστε να συζητήσουμε τα θέματα που αφορούν το έμψυχο δυναμικό του στρατού μας.

Θέλω να πιστεύω -και είμαι σχεδόν σίγουρος, θα έλεγα- ότι η δέσμευσή σας και η εικόνα σήμερα από όλους τους πολιτικούς χώρους σε ένα γόνιμο διάλογο, είναι μια πρόσκληση - πρόκληση για εσάς, έτσι ώστε να έχουμε τον χρόνο εκείνο μέσα από μια διαβούλευση για άλλη μια φορά να πρωτοτυπήσουμε. Και το επόμενο νομοσχέδιο που είναι τόσο σημαντικό κατά τη γνώμη μας και αφορά το έμψυχο δυναμικό των Ενόπλων Δυνάμεων, να έχει συζητηθεί σε βάθος και να έχουμε βρει εκείνες τις θέσεις και τις γέφυρες που θα μπορούν, πραγματικά, να μας δώσουν μια άλλη προοπτική για την πατρίδα μας, για το κράτος μας, για τις Ένοπλες Δυνάμεις.

Η θέση μου, επιμένω, παραμένει σταθερή. Ψηφίζουμε θετικά επί της αρχής το συγκεκριμένο νομοσχέδιο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, τον κ. Μπιάγκη.

Καλείται στο Βήμα ο κ. Ευάγγελος Αποστολάκης, εισηγητής του ΣΥΡΙΖΑ.

Παρακαλώ, κύριε Αποστολάκη έχετε τον λόγο.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κύριοι συνάδελφοι, θα ξεκινήσω με κάποια σημεία που κρατάω από την απάντηση σας, κύριε Υπουργέ, προηγουμένως. Και θα πω ότι, κατ’ αρχάς, δεν θεωρώ ότι είναι δικαιολογία πως χρειάζεται πολύς χρόνος για να ρυθμίσουμε τα θέματα του προσωπικού. Η προηγούμενη τετραετία ήταν όλη δική σας. Αν υπήρχε πρόθεση νομίζω ότι θα είχε γίνει.

Για τα θέματα των στρατοπέδων και της οργάνωσης των Ενόπλων Δυνάμεων συμφωνούμε ότι πρέπει να γίνει. Να ξέρετε ότι έχει γίνει πάρα πολλή δουλειά από την προηγούμενη κυβέρνηση και θα σας παρακαλέσουμε να αναζητήσετε τις μελέτες που έχουν γίνει και είχε ξεκινήσει ήδη η εφαρμογή τους. Ήταν μελέτες με τις νομοθετικές προβλέψεις, με μια διαδικασία για το πώς θα έπρεπε να εξελιχθούν όλα αυτά τα πράγματα κοστολογημένα. Μάλιστα είχαν ξεκινήσει με την υπόθεση της αλλαγής του τρόπου προσκλήσεως των στρατευσίμων. Είχαμε κλείσει απ’ ό,τι θυμάστε κάμποσα κέντρα εκπαιδεύσεως και στην προηγούμενη τετραετία -δεν κατάλαβα για ποιον λόγο- ξεκίνησε πάλι η ίδια διαδικασία. Άρα, έγινε μια τρύπα στο νερό.

Για να μην πω για το θέμα του Bόλου στο οποίο η πρόταση ήταν να συγκροτηθεί όλη η ταξιαρχία πεζοναυτών στον χώρο του «Κανελλόπουλου». Είχαν όλα ετοιμαστεί. Και αντί αυτού ξεκινήσαμε να φτιάχνουμε μελέτες για να φτιάξουμε έναν ναύσταθμο στον Βόλο. Αυτό, προς τιμήν σας, σταμάτησε, αλλά θέλω να πω ότι έχει γίνει πολύ σοβαρή δουλειά σε αυτό το κομμάτι και από τα επιτελεία. Θα σας παρακαλούσα να μην πάει χαμένη αυτή η δουλειά.

Θα ήθελα επίσης να κάνω μια σημείωση ή τουλάχιστον να επισημάνω ότι η υποστήριξη των Ενόπλων Δυνάμεων είναι μια υπόθεση που θεωρώ ότι την έχετε πάρει σοβαρά. Όλοι έχουμε την ανησυχία και όλοι θέλουμε να γίνεται η καλύτερη αξιοποίηση των χρημάτων.

Ωστόσο, θα πρέπει να πω κάποιες ανησυχίες μου. Είναι πολύς ο χρόνος μέχρι το 2035 που θα ξεκινήσουμε -γιατί εκεί το βλέπω να ξεκινήσει- τη διαδικασία των Constellation. Η δε προσπάθεια να καλύψουμε το κενό με την αναβάθμιση των ΜΕΚΟ θα μου επιτρέψετε να πω ότι θα πρέπει να το ξαναεξετάσουμε. Τα καράβια είναι πάρα πολύ παλιά. Δεν ξέρω αν αξίζει τον κόπο να δώσουμε τόσα χρήματα. Όπως θα έπρεπε, επιτρέψτε μου να πω, να μην περιμένουμε τις δωρεές. Να συνεχίσουμε ένα πρόγραμμα που θα καλύψει το κενό και την αντικατάσταση των πλοίων που έτσι και αλλιώς πρέπει να γίνει, και θα έλεγα ένα πρόγραμμα φρεγατών.

Νομίζω, επίσης, ότι η επίκληση του πατριωτικού καθήκοντος των στρατιωτικών και δη των αποστράτων σε σχέση με τις οικονομικές τους αποδοχές και τα δικαιώματα τους από τα ταμεία, θα μου επιτρέψετε να πω ότι δεν είναι το καλύτερο επιχείρημα για να μη διεκδικούν τα δικαιώματα. Θα πρέπει να το δούμε λίγο σοβαρά και να συζητήσουμε μαζί τους και να δώσουμε λύσεις οι οποίες μπορούν να δοθούν με συναίνεση και των ταμείων και των αποστράτων.

Θα ήθελα επίσης να τονίσω παρ’ όλο που ειπώθηκαν εδώ αρκετά πράγματα, ότι η προσοχή μας και η υποστήριξη της αμυντικής βιομηχανίας θα πρέπει να είναι νομίζω στις προτεραιότητες -καταλαβαίνουμε όλοι για ποιον λόγο- και ότι Ένοπλες Δυνάμεις χωρίς ισχυρή αμυντική βιομηχανία δεν έχουν την ανάλογη στήριξη και δεν είναι τόσο ισχυρές.

Δεν θα επαναλάβω το γεγονός ότι με τα τελευταία εξοπλιστικά προγράμματα τα οποία πλησίασαν τα 20 δισεκατομμύρια αυτά που έχουμε δώσει στην αμυντική βιομηχανία είναι τα ελάχιστα, μέχρι τίποτα.

Μπαίνουμε στο νομοσχέδιο. Εκφράσαμε τις θέσεις μας, εκφράσαμε τις απόψεις μας, είπαμε τις ανησυχίες μας. Μένει να δούμε ότι αυτό θα υλοποιηθεί και θα πραγματωθεί με τον τρόπο και τη φιλοδοξία που έχετε να γίνει.

Ψηφίζουμε επί της αρχής θετικά αλλά δεν δίνουμε λευκή επιταγή στην Κυβέρνηση. Θα παρακολουθούμε και θα παίρνουμε θέσεις για τις εξελίξεις και την απόδοση αυτού του εγχειρήματος. Ελπίζουμε και επειδή θεωρούμε ό,τι είναι να γίνει για τις Ένοπλες Δυνάμεις πρέπει να το υποστηρίζουμε όλοι, αλλά πρέπει και η Κυβέρνηση, όπως καταλαβαίνετε, να επιδιώκει τη διακομματική συναίνεση σε αυτά, καλό θα ήταν ενδεχομένως σε κάθε τέτοια κίνηση να υπάρχει μια βαθύτερη διαβούλευση με τους φορείς και με αυτούς που εμπλέκονται σε όλη αυτή τη διαδικασία.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αποστολάκη.

Τον λόγο ο κ. Χρήστος Δερμεντζόπουλος εισηγητής της Νέας Δημοκρατίας.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Ευχαριστώ, κύριε Πρόεδρε.

Δεν θα μακρηγορήσω ούτε εγώ και θέλω να διατηρήσω το συναινετικό κλίμα που έχει διαμορφωθεί, αλλά δεν μπορώ να μη σχολιάσω κάτι που ανέφερε ο καλός συνάδελφος από την Ελληνική Λύση. Ουσιαστικά μας κατηγόρησε για αδιαφορία και για το γεγονός ότι δεν υπήρχαν αρκετοί Βουλευτές στην Αίθουσα ή δεν τοποθετήθηκαν για ένα σημαντικό ζήτημα για το σημερινό σχέδιο νόμου. Και κοιτάω τον κατάλογο ομιλητών και δεν έχει γραφτεί ούτε ένας από την Ελληνική Λύση. Κανένας.

Όπως και να ‘χει, είναι θετικό πως τα περισσότερα κόμματα, οι περισσότερες Κοινοβουλευτικές Ομάδες ψηφίζουν επί της αρχής και είναι λογικό καθώς αναλύσαμε διεξοδικά την αναγκαιότητα του σημερινού υπό συζήτηση σχεδίου νόμου. Οι Ένοπλες Δυνάμεις περνάνε σε μία εποχή με τις δικές της προκλήσεις που τα στελέχη μας καλούνται να αντιμετωπίσουν. Τα στελέχη μας είναι που υποστηρίζουμε μέσα από αυτό το νομοσχέδιο, μέσα σε ένα πλαίσιο, σε ένα οικοσύστημα που προωθεί την έρευνα και την καινοτομία, που θα μπορούν να καταρτιστούν ή ακόμα περισσότερο να αξιοποιήσει η πατρίδα τις ικανότητες τους, να συνεργαστούν με επιστήμονες εκτός των Ενόπλων Δυνάμεων, να συνεργαστούν με τα ανώτατα εκπαιδευτικά ιδρύματα, με ερευνητικά κέντρα. Είναι μεγάλη ευκαιρία και ανάγκη να αποκτήσουμε τη δική μας τεχνογνωσία, συστήματα και εφαρμογές τεχνητής νοημοσύνης, ζητήματα κυβερνοασφάλειας, ανάλυσης δεδομένων, κάθε αποτροπής κυβερνοαπειλών. Γι’ αυτά νομοθετούμε, μεταξύ άλλων, σήμερα και γι’ αυτά έπρεπε όλοι να συμφωνούμε σήμερα.

Η ιστορία, λοιπόν, θα γράψει και σήμερα, όπως η ιστορία έχει καταγράψει, πως με Κυβέρνηση της Νέας Δημοκρατίας έχουμε προχωρήσει σε σημαντικές αμυντικές συμφωνίες, σε ένα σημαντικό εξοπλιστικό πρόγραμμα, σε προσλήψεις και φυσικά σήμερα σε μια σημαντική νομοθετική πρωτοβουλία. Να τρέξουμε, λοιπόν, να δώσουμε τη δυνατότητα στα άξια στελέχη μας να ξεχωρίσουν και κυρίως να διαφυλάξουν την εθνική μας κυριαρχία και ανεξαρτησία ακόμα πιο αποτελεσματικά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δερμεντζόπουλο.

Τη συνεδρίαση θα κλείσει ο Υπουργός Εθνικής Άμυνας ο κ. Δένδιας.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριε Πρόεδρε, σας ευχαριστώ.

Ήταν μια μακρά συνεδρίαση, πολλών ωρών, εξαιρετικά χρήσιμη. Θα προσπαθήσω καταληκτικά να απαντήσω σε ορισμένες παρατηρήσεις που λέχθηκαν, αφού καλωσορίσω βεβαίως με ιδιαίτερη χαρά, δεν μπορώ να το κρύψω, το γεγονός ότι η συντριπτική πλειοψηφία της Εθνικής Αντιπροσωπείας τάσσεται υπέρ του νομοθετήματος και μάλιστα -θα το ξαναπώ- σε προεκλογική περίοδο. Δεν έχουμε παρελθόν τέτοιων συναινέσεων. Είναι κάτι το εξαιρετικά ελπιδοφόρο και ακόμα και κόμματα τα οποία διαφώνησαν, το σκεπτικό τους νομίζω είναι απολύτως συμβατό, τουλάχιστον ορισμένων εξ αυτών.

Πάντοτε εξαιρώ, βεβαίως, αγαπητέ κύριε συνάδελφε, το Κομμουνιστικό Κόμμα Ελλάδος. Έχετε μια τελείως διαφορετική θεώρηση των πραγμάτων. Δεν φανταζόμουν ποτέ όταν κατέθετα το νομοθέτημα ότι θα συμφωνήσουμε να συνυπογράψετε την προσπάθεια για την αμυντική καινοτομία.

Έρχομαι στην Αξιωματική Αντιπολίτευση και στις παρατηρήσεις του ναυάρχου, του κ. Αποστολάκη, και του συναδέλφου στη δικηγορία, πέραν της Βουλής, του κ. Ξανθόπουλου. Ναύαρχε, βεβαίως, στο πλαίσιο της συζήτησης για τη νέα δομή και για τα θέματα του προσωπικού των Ενόπλων Δυνάμεων το ΓΕΕΘΑ προφανώς δεν θα αγνοήσει υπάρχουσες μελέτες, αλλά δεν πρόκειται να πω κάποιο μυστικό λέγοντας ότι και οι δικές σας απόψεις, προϊόν της μακράς σας εμπειρίας στην υπηρεσία της χώρας, είναι απολύτως χρήσιμες και αξιοποιήσιμες. Άρα, νομίζω ότι οποτεδήποτε κρίνετε και οτιδήποτε θέλετε ή ακόμα και με δική μου πρόσκληση θα ήταν χρήσιμο να υπάρχει και η δική σας άποψη μέσα σε αυτό το οποίο θα παρουσιαστεί, όπως ελπίζω, το φθινόπωρο.

Συμμερίζομαι αυτό το οποίο είπατε για τις Constellation. Είναι μακρού χρόνου λύση. Θα τα συζητήσουμε στην Επιτροπή Εξοπλιστικών μετά από λίγες μέρες. Όπως είπα προηγουμένως και του είπα γιατί δεν θέλω να εκπλήξω κανέναν, θα συζητήσουμε για τις Constellation, θα συζητήσουμε για τα F-35 και θα συζητήσουμε και για την έναρξη του προγράμματος των υποβρυχίων το οποίο επίσης όπως ξέρετε είναι μακρού χρόνου. Τα υποβρύχια δεν παραδίδονται αύριο το πρωί, είναι φανερό όμως ότι δεν μπορούμε να επιτρέψουμε στο Αιγαίο να ανατραπεί η ισορροπία για την ακρίβεια κάτω από τη θάλασσα.

Όσον αφορά τώρα τις παρατηρήσεις του Κοινοβουλευτικού Εκπροσώπου του κ. Ξανθόπουλου, συμμερίζομαι την παρατήρησή σας, κύριε συνάδελφε, για τη Μεγάλη Τρίτη. Εξήγησα και με απολογητικό ύφος και διάθεση ότι κατετέθη τη Μεγάλη Τρίτη γιατί, πράγματι, άργησε πάρα πολύ η επεξεργασία από τα Υπουργεία. Εάν δεν γινόταν αυτό θα πηγαίναμε μετά τις ευρωεκλογές, το οποίο σημαίνει πολύ μακρός χρόνος. Γιατί μέσα στο καλοκαίρι δεν θα μπορούσαν να ετοιμαστούν οι διοικητικές πράξεις οι οποίες είναι παρακολούθημα του νομοθετήματος, το οποίο ήδη κατά την ταπεινή μου κρίση -και νομίζω, όμως, συμφωνήσαμε όλοι σ’ αυτό- έχει καθυστερήσει πάρα πολύ. Και δεν έχει καθυστερήσει στο χρόνο της παρούσας ή της προηγούμενης κυβέρνησης. Έχει καθυστερήσει ως αντίληψη και στις ελληνικές Ένοπλες Δυνάμεις και στην κοινωνία και στην παραγωγική διαδικασία και στην αμυντική βιομηχανία.

Θεώρησα, λοιπόν, ότι βιάζουν τα πράγματα. Θα ήθελα, πραγματικά, να έχετε άνεση χρόνου μεγαλύτερη. Νομίζω, όμως, ότι σε όποιον βαθμό ήταν αυτό δυνατόν αποζημιώθηκε η έλλειψη χρόνου με την κοινοβουλευτική διαδικασία και στις επιτροπές και εδώ.

Όσον αφορά το θέμα του αριθμού των μελών του διοικητικού συμβουλίου το οποίο σας ξένισε, νομίζω ότι αυτό που λέτε δεν είναι σωστό. Για τη σύνθεση του διοικητικού συμβουλίου γράφει επτά έως εννέα μέλη. Θα έχουμε εννέα μέλη. Εάν θέλετε να διαγράψουμε το επτά. Η αντιγραφή, όμως, αυτού του επτά έως εννέα, στην πραγματικότητα το εύρος και όχι ο απόλυτος αριθμός, ακολουθούμε το παράδειγμα του νόμου περί ανωνύμων εταιρειών και γι’ αυτό υπάρχει το εύρος. Αν θα σας έκανα να αισθάνεστε καλύτερα, βγάζουμε το επτά. Θα είναι εννιά τα μέλη τα οποία θα συμμετέχουν εδώ.

Όσον αφορά το άλλο το οποίο παρατηρήσατε, οφείλω να αναγνωρίσω με νομική διαύγεια τη διαφορά του 5α, δηλαδή τι απαιτείται για τα μέλη του διοικητικού συμβουλίου, να μην έχει ασκηθεί ούτε δίωξη σε σχέση με το εννιά που πρέπει να υπάρχει η τελεσίδικη η εξήγηση είναι απλή. Στα μέλη του διοικητικού συμβουλίου βάζουμε τις υψηλότατες προϋποθέσεις. Δεν μπορεί να σου έχει ασκηθεί ούτε κατηγορία. Αυτό είναι. Μην το λέμε πολύ νομικά για να παρακολουθούν οι μη νομικοί εκ των συναδέλφων. Αντίθετα για τα άλλα όργανα θα μπορούσε να είναι η επενδυτική επιτροπή ή η συμβουλευτική επιτροπή κυρίως που καλούμε άτομα καθηγητές και από το εσωτερικό και από το εξωτερικό. Από εκεί και πέρα μπορούμε να βασιστούμε μόνο σε ένα ποινικό μητρώο καταδίκης. Δεν μπορούμε να έχουμε τόσο αυστηρές προϋποθέσεις να μην έχει ασκηθεί καν ποινική δίωξη.

Να σας πω ακόμα κάτι. Υπήρχε εδώ μια δική μου αυτοσυγκράτηση στο εξής. Έχουμε σκοπό μέσα σ’ αυτήν τη συμβουλευτική επιτροπή να υπάρχουν και καθηγητές ιατρικής από το εξωτερικό. Υπάρχει μια ολόκληρη σχολή για το τραύμα την οποία θα θέλαμε να εισάγουμε ως καινοτομία στη χώρα. Είθισται πάντοτε, ιδίως στις Ηνωμένες Πολιτείες, οποιοσδήποτε έχει χειρουργική ιδιότητα να έχει σωρεία ποινικών διώξεων και σωρεία αγωγών. Το ξέρετε έτσι συμβαίνει. Άρα, έτσι θα έκλειναν σε πολύ μεγάλο αριθμό πιθανόν και θα αναλάμβαναν ρίσκο οι υπηρεσίες του Υπουργείου στο οποίο δεν μπορούν να ανταποκριθούν. Γι’ αυτό υπάρχει η απόκλιση που νομικά ορθά διαγνώσατε, αλλά νομίζω είναι επαρκή και τα δύο για να διαφυλάξουν το δημόσιο συμφέρον.

Έπρεπε ευθύς εξαρχής -και με παρέσυρε η σειρά των απαντήσεων- εξ ονόματος της Κυβερνήσεως να διατυπώσω και εγώ τα συλλυπητήρια στην οικογένεια του Γιώργου Λαμπράκη. Δεν γνωρίζαμε ότι σήμερα αποβίωσε. Ειλικρινά η Κυβέρνηση λυπάται για τον θάνατό του. Διατυπώνει τα συλλυπητήρια στους οικείους του. Όσον αφορά τον πατέρα του, τον Γρηγόρη Λαμπράκη, είναι μια ιστορική φυσιογνωμία. Νομίζω ότι του έχουν αποδοθεί τα δίκαια μέσα στη μακρά σειρά των ετών που ακολούθησαν τον βίαιο και αδόκητο θάνατό του.

Επανέρχομαι στο νομοθέτημα και τις παρατηρήσεις που ακούστηκαν, κυρίως από την ελάσσονα Aντιπολίτευση, στο θέμα των ΕΠΟΠ και γενικότερα στα θέματα προσωπικού. Δεν χρειάζεται να νομοθετήσουμε επί του γονάτου της επικαιρότητας. Έχουμε καιρό. Δεν αφορά άτομα φέτος. Μόνο δύο έως τέσσερα άτομα εξαρτάται φέτος και πάλι δεν μιλάμε για το τέλος του χρόνου. Ελπίζω ότι το φθινόπωρο θα μπορέσουμε να το αντιμετωπίσουμε το θέμα. Δεν μένει κανείς στον δρόμο, δεν μένει κανείς χωρίς σύνταξη. Μάλιστα η αρχική σκέψη του Υπουργείου να υπάρξει δίχρονη παράταση αντιμετωπίστηκε απολύτως αρνητικά -και ορθά- και από τους ενδιαφερόμενους και από όλους τους συνδικαλιστικούς φορείς. Δεν ήθελαν μια δίχρονη παράταση. Ήθελαν μια σοβαρή προσέγγιση οριστικής λύσης του θέματος και αυτό θα πράξουμε. Θα συζητήσουμε και θα καταλήξουμε στη βέλτιστη λύση και για τους ενδιαφερόμενους και για τις ελληνικές Ένοπλες Δυνάμεις.

Έρχομαι στο άρθρο 8 τώρα που έθιξε ο κ. Μπιάγκης. Κύριοι συνάδελφοι, και στη δικηγορία κύριε συνάδελφε, νομίζω ότι είναι επαρκής η διατύπωση. Τι λέει; «Με εισήγηση του ελληνικού κέντρου το Γενικό Επιτελείο Ναυτικού και Αεροπορίας καταρτίζουν ετησίως υπό τον συντονισμό του Γενικού Επιτελείου Εθνικής Άμυνας και με τη συμμετοχή της Γενικής Διεύθυνσης Αμυντικών Εξοπλισμών ειδικό στρατηγικό σχεδιασμό προγραμμάτων». Το ΕΛΚΑΚ ερχόμενο και λόγω της συμβουλευτικής επιτροπής σε στενότερη επαφή με την καινοτομία και τις διεθνείς τάσεις, εισηγείται στα Γενικά Επιτελεία και στο ΓΕΕΘΑ. Δεν έχει καμμία αποφασιστική αρμοδιότητα. Δεν αποφασίζει το ΕΛΚΑΚ ούτε η εισήγηση του έχει -όπως είναι γραμμένο το άρθρο- δεσμευτικό χαρακτήρα για τα Γενικά Επιτελεία και το Γενικό Επιτελείο Εθνικής Άμυνας. Είναι απλή εισήγηση. Είναι λογικό να προέρχεται από το ΕΛΚΑΚ. Για ποιον λόγο;

**ΔΗΜΗΤΡΙΟΣ ΜΠΙΑΓΚΗΣ:** Εισηγείται με τι θα ασχοληθεί, κύριε Υπουργέ;

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Εισηγείται προς τα Γενικά Επιτελεία ποια προγράμματα, ποιες νέες τάσεις μπορούν να υπηρετήσουν τις ανάγκες των ελληνικών Ενόπλων Δυνάμεων.

**ΔΗΜΗΤΡΙΟΣ ΜΠΙΑΓΚΗΣ:** Συγγνώμη για τη διακοπή.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Παρακαλώ, διακόψτε με.

**ΔΗΜΗΤΡΙΟΣ ΜΠΙΑΓΚΗΣ:** Δενθα μπορούσε να ήταν ενημέρωση και όχι εισήγηση; Γιατί μορφή της εισήγησης δίνει την εντύπωση ότι από πάνω έρχεται κάτι προς τα κάτω.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Θα μπορούσε πιθανόν. Αλλά η λέξη ενημέρωση συνιστά, το καταλαβαίνετε. Εισήγηση σημαίνει ότι είναι υποχρεωτικό να στείλω σε κάποιον κάτι. Ενημέρωση είναι απλώς του λέω κάτι αν θέλω. Έτσι το προσλαμβάνω εγώ. Πάντως η αποφασιστική αρμοδιότητα εδώ δεν είναι.

Να το εξηγήσω για να γίνει σαφές. Όλα αυτά έχουμε μια αίσθηση διαφόρων αλλοδαπών προτύπων. Πάνω από το ΕΛΚΑΚ και το διοικητικό του συμβούλιο θα κάθονται μια σειρά από συμβουλευτικές επιτροπές ανθρώπων που θεωρούμε ότι είναι τα πιο φωτισμένα ελληνικά μυαλά που υπάρχουν σε πάρα πολλούς τομείς. Θέλουμε αυτά τα μυαλά να μας δώσουν και ιδέες πραγμάτων που δεν είναι προφανείς σε εμάς σήμερα. Καταλαβαίνετε; Δεν μιλάμε για κοινά εξοπλιστικά προγράμματα τα οποία παρά πολύ καλά γνωρίζουν τα επιτελεία. Μιλάμε για νέες τεχνολογίες και βήματα στο αύριο τα οποία δεν είναι κατ’ ανάγκη γνωστά ήδη στις Ένοπλες Δυνάμεις. Γι’ αυτό προϋποθέτει και γράφει το άρθρο την εισήγηση. Δεν εμποδίζει αυτό τα Γενικά Επιτελεία, είτε να την απορρίψουν είτε να μην τη δεχθούν είτε να ζητήσουν άλλη. Δεν υπάρχει κανένας περιοριστικός χώρος εδώ στη διατύπωση του άρθρου, γι’ αυτό νομίζω ότι δεν διαφωνούμε επί της ουσίας.

Έρχομαι στο ζήτημα το οποίο έθεσε η Νέα Αριστερά και η εισηγήτρια. Γνωρίζουμε ότι είστε καθηγήτρια, προς θεού δεν υπάρχει καμμία αμφισβήτηση πάνω σε αυτό. Εγώ προσπαθώ να αντιληφθώ από ό,τι είπατε, ποια λογοδοσία δεν έχει δοθεί μέσα στο πλαίσιο του παρόντος νομοθετήματος που εσάς θα σας έκανε να αισθάνεστε ασφαλέστερη για το δημόσιο χρήμα. Το γεγονός ότι δεν ψηφίζετε επί της αρχής δεν με εμποδίζει να ζητήσω την άποψή σας ούτε εσάς. Θεωρώ ότι ήδη στην Αίθουσα, αν το παρατηρήσατε, άλλος συνάδελφος άλλου κόμματος διατύπωσε ακριβώς την αντίστροφη κριτική ότι με όλα αυτά τα επίπεδα ελέγχου που έχουν μπει μέσα σ’ αυτό το νομοθέτημα εμποδίζουμε το ΕΛΚΑΚ να λειτουργήσει και ότι θα ακυρωθεί η λειτουργία του ακριβώς λόγω των πολλαπλών ελέγχων. Διότι υπάρχει και ορκωτός ελεγκτής και εσωτερικός έλεγχος και έλεγχος των εσωτερικών υποθέσεων και έλεγχος από τις οικονομικές υπηρεσίες του Υπουργείου και έλεγχος από το ΓΕΕΘΑ και έλεγχος από τον Υπουργό και κατόπιν αιτήματος και της Μείζονος και της Ελάσσονος Αντιπολίτευσης τοποθετήσαμε και ακρόαση - ελεγκτική διαδικασία και από την Επιτροπή Εξοπλιστικών της Βουλής. Τι άλλο θα μπορούσα να κάνω, δεδομένου ότι εδώ πρέπει να τηρείται μια μυστικότητα και άρα δεν μπορεί να ανεβάζουμε στη «ΔΙΑΥΓΕΙΑ» τα προγράμματα νέας τεχνογνωσίας των ελληνικών Ενόπλων Δυνάμεων; Αυτό δεν μπορεί να γίνει. Νομίζω ότι σε επίπεδο διαύγειας τουλάχιστον είμαστε η πιο ανοιχτή χώρα στον κόσμο ή από τις πιο ανοιχτές χώρες στον κόσμο. Δεν αγνοώ ότι υπήρξαν στο παρελθόν σημαντικά θέματα διαφθοράς. Αυτό είναι γνωστό τοις πάσι. Εγώ θα ήθελα να ακούσω στο επίπεδο συμβουλών καλής νομοθέτησης τι επιπλέον θα μπορούσα να προβλέψω εδώ για να προστατέψω το δημόσιο χρήμα.

Μάλιστα δε σας παρακαλώ λάβετε υπ’ όψιν σας -ξαναλέω χωρίς να σημαίνει ότι τα χρήματα αυτά είναι λίγα, είναι ποσοτικοποιημένα απολύτως- δεν είναι αυτά τα μεγάλα χρήματα των εξοπλιστικών. Εδώ είναι χρήματα που αφορούν την καινοτομία. Μου ασκήθηκε μάλιστα από τον κ. Καζαμία -δεν είναι τώρα εδώ, θα απαντήσω μετά σε μερικά πράγματα- ότι δεν είναι αρκετό το ενάμισι εκατομμύριο και συν, βεβαίως, το 1,5% του προϋπολογισμού των εξοπλιστικών που δεσμεύεται.

Και γιατί δεσμεύεται συγκεκριμένο ποσό; Ρωτήθηκε από κάποιον συνάδελφο κι αυτό. Γιατί 1,5%; Θα εξηγήσω γιατί 1,5%. Για να είναι υποχρεωτικό. Εδώ γίνεται μια προσπάθεια εισαγωγής και στις Ένοπλες Δυνάμεις και στα Γενικά Επιτελεία και στο Υπουργείο, της καινοτομίας ως ανάγκης και της ελληνικής παραγωγής ως ανάγκης. Εάν δεν υπάρχει δεσμευμένο ποσό τότε η εύκολη λύση είναι απλή. Γιατί να τα κάνουμε όλα αυτά; Πάμε και αγοράζουμε από το εξωτερικό και τελειώνουμε. Δεσμεύοντας το ποσό -και προσέξτε, με ποιον τρόπο δεσμεύοντας το;- λέγοντας ξεκάθαρα ότι αν δεν δαπανηθεί αυτόν το χρόνο θα πάει στον επόμενο χρόνο για να δαπανηθεί προς την εγχώρια παραγωγή, δεν θα προσαυξήσει τα υπόλοιπα εξοπλιστικά του εξωτερικού. Άρα νομίζω ότι εδώ υπάρχει επαρκής, επαρκέστατη και ίσως πολυτελής διαδικασία ελέγχου. Και πάλι η νομοθεσία δεν τελειώνει εδώ. Δεν θα διαλυθεί η Βουλή αύριο το πρωί. Αν υπάρχει κάποια άλλη σκέψη στο μέλλον ή αν η πρακτική μας δείξει ότι απαιτείται κάποια άλλη ασφαλιστική δικλίδα, με μεγάλη χαρά να την βάλω.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Αν μου επιτρέπετε, κύριε Υπουργέ.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Βεβαίως, παρακαλώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Διαφώνησα επί της αρχής καταψηφίζω επί της αρχής για το ίδιο το κέντρο και τη συγκρότησή του, δηλαδή πολυμετοχική ανώνυμη εταιρεία με όρους ιδιωτικής οικονομίας.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Αναγνωστοπούλου, ευχαριστούμε πολύ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Όχι, απλώς το λέω. Τα άλλα όλα έπονται και αφορούν και όλα τα εξοπλιστικά.

**ΠΡΟΕΔΡΕΥΩΝ (Βασίλειος Βιλιάρδος):** Συνεχίστε, κύριε Υπουργέ.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Θα έρθω σε αυτό. Νομίζω το θέμα της νομικής επιλογής το εξήγησα στις επιτροπές. Δεν υπάρχει. Ξέρετε οποιοσδήποτε νομοθετούσε, πάλι ανώνυμη εταιρεία θα έκανε. Στο πλαίσιο του ελληνικού δικαίου άλλη επιλογή δεν υφίσταται για να έχει τις ελευθερίες που απαιτείται να έχει ώστε να μπορέσει να διοικήσει ταμεία. Διότι, ανοίγω παρένθεση εδώ, δεν πρόκειται το ΕΛΚΑΚ να χρηματοδοτήσει κατευθείαν εταιρείες. Θα χρηματοδοτήσει ταμεία που θα χρηματοδοτήσουν εταιρείες. Γι’ αυτό και είναι άτοπη η αγωνία που εκφράστηκε από τον εκπρόσωπο των κατασκευαστών περί ανταγωνισμού. Δεν πρόκειται για κάτι τέτοιο. Εμείς θέλουμε να χρηματοδοτήσουμε δυνατότητες, όχι συγκεκριμένα προϊόντα 1, 2, 3. Να χρηματοδοτήσουμε κάλυψη αναγκών όχι χρηματοδότηση κατευθείαν εταιρειών. Και σας εξήγησα ότι υπάρχουν δύο διαφορετικά ταμεία, γιατί θα υπάρχει και διαφορετική προσέγγιση. Το ένα μεν ταμείο αφορά νέες τεχνολογίες, το άλλο τεχνολογίες που έχουν υψηλό readiness level ήδη και μπορούν να υπηρετήσουν.

Άρα το θέμα της ανώνυμης εταιρείας, συγχωρήστε με σας λέω ειλικρινά, είναι πέραν συζήτησης. Και οποιοσδήποτε έκανε μια άλλη επιλογή μετά θα κατέληγε σε αυτή την επιλογή. Εδώ δεν μιλάμε για μια χώρα με ένα μεγάλο και αναπτυγμένο οικοσύστημα το οποίο μπορεί να έχει μια κρατική υπηρεσία που να συνδιαλέγεται με αυτό το οικοσύστημα. Μιλάμε για την ανάγκη δημιουργίας οικοσυστήματος. Αυτό το οποίο κάνουμε εδώ στην πραγματικότητα είναι πως προσπαθούμε να παρέμβουμε εκεί που η αγορά για όποιους λόγους, δεν έχει καμμία σημασία, απέτυχε να δώσει λύσεις στην εθνική ανάγκη. Αυτό είναι που κάνουμε εδώ. Άρα πρέπει να έχουμε αυτό στο μυαλό μας πριν συζητήσουμε για το skip.

Όσον αφορά την έντονη αντίδραση από τον συνάδελφο κ. Σαράκη και τον Κοινοβουλευτικό Εκπρόσωπο της Ελληνικής Λύσης για το θέμα του Υπερταμείου, εγώ το διαβάζω τελείως ανάποδα από εσάς, κύριοι συνάδελφοι. Αντί τα χρήματα αυτά να κάθονται οπουδήποτε υπό τον έλεγχο των δανειστών, γιατί να μην επενδύονται στις δικές μας ανάγκες, της ελληνικής αμυντικής βιομηχανίας; Γιατί η μη επένδυση από αυτούς είναι όφελος για εμάς και όχι όφελος γι’ αυτούς; Νομίζω κάνετε ανάποδη ανάγνωση. Και επίσης υπάρχει -και είναι γεγονός- η διάθεση μας να προσπαθήσουμε να απορροφήσουμε τα χρήματα που ήδη έχουν διατεθεί από την Ευρωπαϊκή Ένωση και θα διατεθούν ακόμη περισσότερα για τη δημιουργία ενός ευρωπαϊκού αμυντικού οικοσυστήματος και θεωρούμε ότι η συμμετοχή του Υπερταμείου είναι εισιτήριο του ΕΛΚΑΚ σε αυτές τις πολύ μεγάλες δυνατότητες. Άρα θεωρώ ότι είμαστε και με τους δύο τρόπους ωφελημένοι και θα ήμασταν και για τους δύο λόγους χαμένοι εάν δεν το κάναμε. Αυτή είναι η ratio της επιλογής που έχει γίνει εδώ. Όχι προς Θεού, ratio ελάσσονος πατριωτισμού από την πλευρά μας. Δεν εκχωρούμε τίποτα. Χρήματα παίρνουμε.

Όσον αφορά δε –καταλήγω- στην Πλεύση Ελευθερίας, κύριε Καζαμία, ούτως ή άλλως η συμμετοχή σας ήταν εξαιρετικά θετική στη συζήτηση και οι ιδέες σας. Είναι απόλυτο δικαίωμά σας να ψηφίζετε ή να μην ψηφίζετε. Κανείς δεν ελέγχει ένα κόμμα για τις επιλογές τις οποίες κάνει. Είστε καθηγητής, έχετε διδάξει στο εξωτερικό, δεν είναι το γνωστικό σας αντικείμενο αυτό αλλά έχετε νομίζω -φάνηκε από τις τοποθετήσεις σας- μια σαφή αίσθηση του μηχανισμού καινοτομίας και πώς δημιουργείται. Κατά συνέπεια δεν χρειάζεται να μας εξηγήσετε την άποψή σας. Χρειάζεται απλώς να τη διατυπώσετε και είναι ούτως η άλλως απολύτως σεβαστή.

Επανέρχομαι ως την τελική παρατήρηση μόνο για κάτι το οποίο είπε η κ. Κωνσταντοπούλου. Θεωρώ ότι προφανώς δεν αφορά την υπουργία μου διότι δεν έχω υπογράψει κανένα εξοπλιστικό, αλλά εάν υπάρχει ένας κανόνας ο οποίος πρέπει απολύτως να τηρείται, είναι η απόλυτη διαφάνεια. Εάν θέλετε οποιαδήποτε εξήγηση, για οποιοδήποτε θέμα, υπάρχει κατ’ αρχάς η επιτροπή, υπάρχει ο κοινοβουλευτικός έλεγχος, υπάρχει η κατευθείαν αν θέλετε συνάντηση μαζί μου εφόσον γνωρίζω επαρκώς το αντικείμενο, υπάρχει ο Αρχηγός ΓΕΕΘΑ ο οποίος ήρθε στην επιτροπή και έδωσε τις εξηγήσεις που έδωσε. Στα εξοπλιστικά, βεβαίως, πρέπει να υπάρχει μυστικότητα. Δεν πρόκειται να πάμε και να τα γράψουμε στα πρωτοσέλιδα σε εφημερίδες. Αλλά επειδή δεν υπάρχουν πιστοποιητικά πατριωτισμού -και πάντως εμένα ουδείς μου έχει εκχωρήσει το δικαίωμα να τα εκδίδω και αν υπήρχαν- δεν έχω πρόθεση να αποκρύψω από την Εθνική Αντιπροσωπεία οποιοδήποτε στοιχείο του εξοπλισμού της χώρας, για να μπορέσει να διαφυλάξει την ανεξαρτησία της, είναι υπαρκτό. Στη διάθεσή σας για οτιδήποτε να αναλυθεί. Άρα δεν νομίζω ότι υπάρχει οποιοδήποτε κενό ή οποιαδήποτε αδιαφανής διαδικασία που καλύπτει τα εξοπλιστικά. Ξέρω και το επανέλαβα και προηγουμένως ότι στο παρελθόν, στο απώτατο παρελθόν υπήρχαν μεγάλες αμαρτίες στα εξοπλιστικά της χώρας. Το ξέρουμε αυτό. Το ξέρουμε όλοι. Ακριβώς για να τα αποφύγουμε αυτά υπάρχουν μια σειρά από θεσμικές δικλίδες. Αλλά και πάλι, ξαναλέω, με την γαλήνη της συνείδησης που μου δίνει το γεγονός ότι μέχρι στιγμής δεν έχω υπογράψει ούτε ένα, είμαι πάντως απολύτως στη διάθεσή σας για οτιδήποτε χρειάζεστε και για οποιαδήποτε συζήτηση κρίνετε σε οποιοδήποτε πλαίσιο.

Και πάλι, επειδή η εθνική άμυνα δεν ανήκει σε κανέναν…

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ…

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Ορίστε, κύριε Ξανθόπουλε.

**ΘΕΟΦΙΛΟΣ ΞΑΝΘΟΠΟΥΛΟΣ:** Με την άδεια του Προεδρείου…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Ξανθόπουλε, δεν γίνεται και το ξέρετε.

Ορίστε, μισό λεπτό και κλείστε. Να μη συνεχίσει αυτό. Θα θέλουν όλοι να ρωτήσουν μετά.

**ΘΕΟΦΙΛΟΣ ΞΑΝΘΟΠΟΥΛΟΣ:** Μισό λεπτό.

Στο άρθρο 68, τελευταίο εδάφιο διαπιστώνω εδώ ότι λέτε για την ξύλευση, για την προστασία από τις πυρκαγιές, ότι προηγείται αναγκαστική απαλλοτρίωση τους ή σύσταση δουλείας ξύλευσης σε βάρος αυτών. Νομίζω ότι είναι υπερβολή η αναγκαστική απαλλοτρίωση. Αφού μπορεί να γίνει σύσταση δουλείας ξύλευσης γιατί να υπάρξει;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Ξανθόπουλε, αυτά ήταν για τις επιτροπές. Τι συζητάμε τώρα;

**ΘΕΟΦΙΛΟΣ ΞΑΝΘΟΠΟΥΛΟΣ:** Τώρα το ανακαλύψαμε, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, παρακαλώ.

**ΘΕΟΦΙΛΟΣ ΞΑΝΘΟΠΟΥΛΟΣ:** Ολοκλήρωσα. Είναι μια παρατήρηση που τώρα την είδα και νομίζω ότι θα βοηθήσει για να μην είναι υπερβολική η αντιμετώπιση του πολίτη της ιδιοκτησίας του πολίτη. Αφού μπορούμε να τα κόψουμε τα ξύλα γιατί να τα απαλλοτριώσουμε; Να μη χαθεί αυτή η ευκαιρία.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε.

Ολοκληρώσατε, κύριε Υπουργέ;

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Αναφέρεστε στο τελευταίο εδάφιο. Είναι ultimum refugium, για να θυμηθούμε το Ρωμαϊκό Δίκαιο που κάναμε στο σχολείο. Δεν είναι απαραίτητο αλλά αν δεν γίνεται αλλιώς; Αυτό όλο το άρθρο, το άρθρο 68, είναι για να προβλέψουμε τις πυρκαγιές κοντά σε στρατόπεδα και ιδίως όταν υπάρχουν πυρομαχικά. Πρέπει να υπάρξει αποτροπή αυτού του κινδύνου. Το άρθρο είναι διατυπωμένο ακριβώς γι’ αυτόν το λόγο. Και οι προϋποθέσεις που γράφονται εδώ είναι για την περίπτωση που δεν συναινέσει, είτε ο ιδιοκτήτης είτε ο δήμος ή οιοσδήποτε άλλος σ’ αυτή τη διαδικασία για να είναι μέσα στο νόμο, να είναι διαπιστωμένο το δημόσιο συμφέρον, ώστε να μην αντιμετωπίζουμε προσφυγές.

**ΘΕΟΦΙΛΟΣ ΞΑΝΘΟΠΟΥΛΟΣ:** Είναι υπερβολική η απαλλοτρίωση.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Ξανθόπουλε, παρακαλώ.

Κύριε Υπουργέ, ολοκληρώστε, παρακαλώ.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Ολοκληρώνω, κύριε Πρόεδρε.

Για την τροπολογία που αφορά –σας την ανήγγειλα και στην επιτροπή- τους νέους αξιωματικούς και υπαξιωματικούς. Τι επιδιώκουμε εδώ; Οι δύο ναύαρχοι το ξέρουν σίγουρα. Είναι η χρονική περίοδος καταβολής των κρατήσεων για την αναγνώριση της μετοχικής τους σχέσης με το μετοχικό ταμείο. Τα τέσσερα χρόνια που είναι στις σχολές και δεν καταβάλλουν, να μην καταβάλλονται τα επόμενα τέσσερα χρόνια αλλά να υπάρχει επέκταση καθ’ όλη τη διάρκεια της καριέρας τους, ώστε να είναι ο μισθός των οποίων εισπράττουν μεγαλύτερος. Για να έχετε μια εικόνα ποσού, δεν είναι καθόλου ασήμαντο, στον ανθυπολοχαγό παραδείγματος χάριν, θα προσφέρει αυτό 80 περίπου ευρώ τον μήνα. Είναι πολύ σημαντικό.

Και το δεύτερο για τον οικισμό Μαλεσίνας είναι η παράταση αυτή, που σας είχα επίσης προαναγγείλει, των δύο και κάτι ετών, ώστε να μπορέσουμε να ολοκληρωθεί η διαδικασία, είτε παραχώρησης των υπολειπόμενων κτημάτων σε ιδιώτες είτε στο δήμο για να αναλάβει μετά ο Δήμος Λοκρών με τη σειρά του το κόστος των κοινωφελών εγκαταστάσεων γι’ αυτό.

Και πάλι ευχαριστώ θερμά για το επίπεδο της συζήτησης, κύριοι συνάδελφοι.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υπουργό Άμυνας, τον κ. Δένδια.

Κηρύσσεται περαιωμένη η συζήτηση επί της αρχής και επί των άρθρων του σχεδίου νόμου του Υπουργείου Εθνικής Άμυνας: «Ίδρυση Ελληνικού Κέντρου Αμυντικής Καινοτομίας, εκσυγχρονισμός θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων, σύσταση Κοινού Σώματος Πληροφορικής στις Ένοπλες Δυνάμεις και λοιπές διατάξεις».

Προχωρούμε στην ψήφιση επί της αρχής, των άρθρων των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, εβδομήντα έξι άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Ίδρυση Ελληνικού Κέντρου Αμυντικής Καινοτομίας, εκσυγχρονισμός θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων, σύσταση Κοινού Σώματος Πληροφορικής στις Ένοπλες Δυνάμεις και λοιπές διατάξεις |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: OXI |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: OXI |
| Άρθρο 12 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: OXI |
| Άρθρο 13 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 16 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 18 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 29 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 33 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 49 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: OXI |
| Άρθρο 51 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 62 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 65 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 66 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: OXI |
| Άρθρο 67 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 68 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 69 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 70 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 71 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 72 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 73 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: OXI |
| Άρθρο 74 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 75 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: OXI |
| Άρθρο 76 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Υπ. τροπ. 174/5 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Ακροτελεύτιο Άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς το σχέδιο νόμου του Υπουργείου Εθνικής Άμυνας: «Ίδρυση Ελληνικού Κέντρου Αμυντικής Καινοτομίας, εκσυγχρονισμός θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων, σύσταση Κοινού Σώματος Πληροφορικής στις Ένοπλες Δυνάμεις και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 443α)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 20.55΄ λύεται η συνεδρίαση για αύριο, ημέρα Πέμπτη 23 Μαΐου 2024 και ώρα 10.00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης: «Διατάξεις για την ενίσχυση της προστασίας του καταναλωτή, της ανάπτυξης και της εύρυθμης λειτουργίας της αγοράς, ρυθμίσεις για την ενίσχυση των επιχειρήσεων που πλήττονται από καταστροφές και άλλες διατάξεις», σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**